
        
            
                
            
        

    
	З. КОСЕНКО, А. РЕМЕЗОВА

	 

	УУРАГ ТАРХИНЫ АМЬДРАЛЫН ТУХАЙ ӨГҮҮЛЛЭГҮҮД

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1968 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	 

	[image: Image]

	 

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

УУРАГ ТАРХИНЫ БҮТЭЦ

	 

	 

	МЭДРЭЛИЙН СИСТЕМИЙН ХӨГЖИЛ

	 

	Байгалийн уудам дэлгэр ертөнцөд амьд юм бүхэн өөртөө тохирсон орчинтой байдаг. Загас уснаас гардаггүй, сохор номин газар дор амьдардаг гэх мэт. Нэгэн ижил орчинд ч гэсэн организм бүхэн амьдралын харилцан өөр өөр нөхцөлд нийцэн зохицсон байдаг. Амьдрах нөхцөл нь организм болон түүний мэдрэлийн систем бүрэлдэн тогтоход нөлөөлнө.

	Амьд амьтад олон сая жил хөгжиж, мэдрэлийн систем нь боловсронгуй болсоор иржээ. Тэр нь яваандаа улам бүр нарийн болсон байна.

	Амьд ертөнцийг бүхэлд нь түүний бие махбодын бүтцийн хөгжлийн дагуу шатлуулан байрлуулж үзье. Тэгвэл амьд шат мэт зүйл бий болно. Шатны дээд гишгүүрийг нарийн зохион байгуулалттай амьтад, доодхыг нэлээд энгийн бүтэцтэй амьд биетүүд эзлэх болно.

	Амьд шатны доод гишгүүр дээр эгэл биетэн амёба, шаахай байрлана. Эдгээр нь амьд амьтан боловч мэдрэлийн эсгүй юм. Амёба хэмээх энэхүү ганц эс бичил биет амьтдыг микроскопоор харахдаа биед нь нарийхан зүү хүргээд үз. Тэгвэл амёба хэлбэрээ өөрчилнө. Амёба, зүүгээр хатгахыг яаж мэдэр ээ вэ? Бүх биеэрээ бүдүүлэг биетнүүд гаднын цочролыг цөм ингэж хариулна.

	Амёба нь ашигтайг хортойгоос «ялгаж» чадна. Амёбыг хүрээлсэн орчинд шил, нүүрсний үртэс, тэжээлийн бодис хольж үзсэн байна. Ингэхэд амёба тэжээлийн бодисыг бүх биеэрээ ороож авах мөртөө нүүрс, шил хоёрыг тойрон өнгөрч байжээ.

	Нөгөө амьд эс - шаахай нь арай нарийн бүтэцтэй юм.

	Шаахайн аманд кармины тоос дусаагуураар хийвэл түргэхэн залгина. Хэрэв цаашид ингэж кармины тоосоор цочроогоод байвал цочруул бүхий усыг өөрөөсөө зайлуулах болно.

	Шаахайн бие нь маш нарийн ширхгэнцэрүүдээр сүлжигдсэн байна. Тэдгээр нь агшилтыг эрхлэх тул булчингийн системтэй төстэй.

	Хэрэв тэдгээрийг тасалбал шаахай хөдөлгөөнгүй болох тул кармины тоосыг зайлуулахаа болино.

	Нэг шат дээшилбэл гийдра тохиолдоно. Тэр нь олон эсэхээс бүрдсэн байдаг.

	Гийдра нь дотроо тор бүхий бяцхан хүүдийтэй төсөөтэй юм. Мэдрэлийн тусгай эсүүд түүний бүх биеэр тарсан байна. Эдгээр эсүүд хоорондоо сэртэнгээр холбогдож, тор мэтийг үүсгэнэ.

	Гийдра нь хатгахад бас л бүх биеийн хөдөлгөөнөөр хариулна. Түүний мэдрэлийн эсүүд нь чухам альхан талаас хатгаж байгааг ялгах чадваргүй юм. Гийдрагийн амьдрал энгийн бөгөөд хөдөлгөөн нь төвөггүй, нэгэн янз юм.

	Дахин дээшилж харвал чийгийн улаан хорхой тохиолдоно. Түүний мэдрэлийн эсүүдийн байрлах журам эрс өөр бөгөөд эсүүд нь хэсэг хэсэг зангилаа үүсгэж, хос хосоороо байрлана. Ингээд баруун, зүүн хоёр хэсгээс бүтсэн гинжин хэлхээ бий болно. Хэлхээний толгой талд бусдаасаа хэмжээгээр том нэгэн зангилаа байрлана.

	Чийгийн улаан хорхойн амьдрал гийдрагийнхаас баялаг, хөдөлгөөн нь түргэн бөгөөд олон янз юм.

	Бас дахин дээшилье. Сээр нуруутны урт цуваа үргэлжилнэ. Дороос дээш загас мэлхий, яст мэлхий байрлана. Шувуу онцгой байр эзэлнэ. Цааш нохой, сармагчин, мич дагалдана. Бүгдийн дээр хүн байна.

	Тэд бүгдээр төв мэдрэлийн систем буюу өөрөөр хэлбэл тархи нугастай юм. Тархи нугаснаас мэдрүүлүүд салбарлана. Үүнийг захын мэдрэлийн систем гэнэ.

	Бүх сээр нуруутны уураг тархи нь нэгэн загвараар бүтсэн байна. Тэрээр таван хэсэг таван давхаргаас тогтжээ. Тэгэхдээ доод сээр нуруутны тархины бүтэц нь дээд сээр нуруутныхаас арай энгийн байна. Жирийн нэг овоохойг өндөр хээнцэр барилгатай зүйрлэж болохгүйн адил доод зэргийн амьтны мэдрэлийн системийн бүтцийг дээд зэргийн амьтдынхтай зүйрлэж болохгүй.

	Төв мэдрэлийн систем, ялангуяа уураг тархи, түүний өмнөд хэсэг тал бөмбөлгийн бүтэц нь шат шатаар нарийсна.

	Их тал бөмбөлгүүд «их тархи» яаж хөгжсөн бэ? Загасны тархи нугастай нь зүйрлэхэд сулавтар хөгжсөн, тал бөмбөлгүүд нь ор мөрийн төдийхөн байна.

	Амьд загасны тал бөмбөлгүүдийг авахад авир төлөв нь өөрчлөгдөхгүй. Загас нь хагалгааны өмнөхийн адил усанд шидсэн хоолны зүйл тийш үсэрч, түүнийг шүүрэн үмхэнэ. Айлгавал нуугдана.

	Тархины бусад хэсгээ авхуулсан загас нь тэр бүх чадвараа алдана.

	Мэлхийн тархи нь загасныхаас илүү хөгжсөн байна. Тэгвэл тал бөмбөлгүүд нь бас л жижиг байдаг хэвээр үлдэнэ. Тэдгээрийг авбал мэлхий урьдын адил дэвхрэн цовхорч, хоол барьж идсээр тогоруунаас зугтсан хэвээр хүйтэн өдөр бүлээн сууц эрсээр байна.

	Загас, мэлхий хоёрын авир үйлдэл нь их тархинаас биш, тархины доод хэсгүүдээс хамаардаг байна.

	Уураг тархины тал бөмбөлгүүд, хожим, хөгжлийн нэлээд дээд шатанд томорч нарийсна.

	Яст мэлхий, могойн тал бөмбөлгүүд илүү хөгжсөн байна. Могойн тал бөмбөлгийг авбал авир үйлдэл нь өөрчлөгдөнө. Хөдөлгөөн хомстож, дайснаас зугтаж чадахгүй болно.

	Амьд амьтдын хөгжлийн шатаар улам дээш авиръя. Шувууны тал бөмбөлөг улам том болно. Тэр нь нарийн төвөгтэй хөдөлгөөнийг удирдана.

	Тагтааны тал бөмбөлгийг аваад үзье. Тагтаа хөдөлгөөнгүй сууна. Түүгээр үл барам нисэж чадахгүй, хооллож чадахгүй, үр өндөгнийхөө тухай анхаарал халамж тавихгүй болсон байна.

	Тотийн тал бөмбөлгийг авахад сурсан үгээ мартана.

	Нохойн уураг тархийг үзье. Тэрээр нугаснаас тав дахин их болсон байна. Шувууныхаас бүр том болно. Бүтэц нь ч өөрчлөгдөнө. Дээд зэргийн хөхтний тал бөмбөлөг гилгэр байснаа аажмаар атираатай болно. Нохойн тархины атираанууд тэдгээрийн хоорондын ховилууд тодорхой харагдана.

	И. П. Павлов болон манай бусад эрдэмтэд нохойн их тархийг авч туршжээ. Хагалгаа эдгэрсний дараа нохойн авир төрх эрс хувирдаг байна.

	Зураг 1. Мэдрэлийн системийн хөгжил

	Тэрээр сурсан бүхнээ мартаж, урьдын ямар ч туршлагагүй мэт болсон байна. Эзнээ ч аргадах зандрахыг ч ялгахгүй, муур харуулахад тоомсорлохгүй болсон байна.

	Хүн дүрст мичний уураг тархи хүнийхтэй хамгийн ойролцоо бөгөөд нугаснаасаа арван тав дахин хүнд юм.

	Хөгжлийн хамгийн дээд шатанд хүн хүрсэн байна. Хүний уураг тархины жин нь төв мэдрэлийн системийн 96 хувьд хүрч байхад нугасны жин дөнгөж 2 хувь болно.

	Зарим амьтны биеийн хүндийг тархины нь хүндтэй жишиж тархины жинг нэгжээр аваад ямар байдал харагдахыг үзье.

	Халимынх - 1/20000, зааных 1/500, адууных 1/400, нохойных 1/250, мичнийх 1/100, хүнийх 1/46 болно.

	 

	 

	ТАРХИ ДЭНСЭН ДЭЭР

	 

	Нялх хүүхдийн тархи түргэн томордог. Хүүхдийн нас дөнгөж найман сар хүрээд байхад тархины хүнд нь төрөх үеийнхээс хоёр дахин их болно. Гурван нас хүрэхэд тархи нь гурав дахин нэмэгдэнэ. Ингээд тархины өсөлт аажмаар удааширч хорь, хорин таван насанд бүрмөсөн зогсоно.

	Бие гүйцсэн эрүүл хүний тархи нэг - хоёр килограмм байдаг.

	Гадаадын зарим «эрдэмтэд», «Соёл иргэншилт» хүний тархи «зэрлэгүүдийн» тархинаас хамаагүй хүнд байдаг, хэмжээ томтой тархи бол оюун ухаан болон өндөр соёлжилтын төрөлхийн шинж гэж үздэг байжээ.

	Ийм үзэл санааг одоо хүртэл Америкт номлож байна. Ингэж «жинлэх» нь Америкт хар арьстныг залхаах Африкийн ард түмнийг боолчлоход тус хүргэж ирсэн тул гагцхүү хөрөнгөтнүүдэд ашигтай юм.

	Манай эрдэмтэд ч гэсэн тархины хүндийг судалж, адгуус амьтад, хүний оюун ухааны хөгжил нь тархины хэмжээгээр тодорхойлогддоггүйг нотолсон байна. Халимын тархи 7 кг, зааных 6 кг хүрч байхад хүнийх дөнгөж 1—2 кг болно. Шоргоолжны тархи ердөө л граммын мянганы нэгэн хувьтай тэнцэнэ. Гэтэл заан хүнээс ухаантай биш ээ. Харин шоргоолжны ажил үйлдэлд халимынхаас илүү ухаантай юм олон бий.

	Бас онц сонирхолтой тоо баримт бий. И. С. Тургеневийн тархи хэмжээгээрээ том 2,12 кг, И. П. Павловынх 1,653 кг, Антоль Франсых 1,17 кг байжээ. Гэтэл Антоль Франсын авьяас билиг И. С Тургеневийнхээс хоёр дахин бага байсан гэж үү?

	Тэгтэл тэнэг хүмүүсийн тархи гурван килограмм хүрч байсан сонин баримт бий.

	Энэ бүгдээс үзэхэд хүний авьяас чадвар тархины жингээр тодорхойлогдохгүй гэсэн дүгнэлт гарах нь тодорхой байна.

	 

	 

	ЖИРИЙН НҮДЭЭР

	 

	Нугас нь багана нурууны суваг дотор цагаан тасам мэт байрлана. Хүний нугасны урт бараг хагас метр хүрнэ.

	Түүнээс баруун, зүүн тийш гучин хоёр хос мэдрүүл модны мөчир мэт салаалан гарч биеийн алс гүнд очно. Тэдгээрийн зарим нь эхэн хэсэгтээ нийлж томоохон зангилаа үүсгэнэ. Зангилаануудаас шинэ мөчир салаална. Тэдгээр нь цааш цаашдаа улам салаалсаар нарийхан утас мэт болж бүх биеэр тарна. Нугас дээш явж тархитай залгана. Арван таван яснаас бүрдсэн гавлын хайрцаг хэмээх хатуу ясан гэр тархийг цохилт доргилтоос хамгаална.

	Гавлын хайрцаг, уураг, тархи хоёрын хооронд гурван бүрхэвч бий. Тэдгээр нь тархийг тал бүрээс хучиж байна.

	Хамгийн гадна талынх хатуу бүрхэвч. Тэрээр гавлын ясанд нягт наалдаж байна. Энэ бүрхэвчээс гурван нягт ялтас гарч тархины тусгаар хэсгүүдийн завсраар шаантаглан ороод оньс адил, тархийг байранд нь хөдөлгөөнгүй бэхэлнэ. 

	Хатуу бүрхэвчийн дотуурх хоёр дахь бүрхэвч нь тархийг аалзны шүлс мэт бүрхэн орооно. Эдгээр хоёр бүрхэвчийн хоорондох зай нь тархины шингэн хэмээх тусгай шингэнээр дүүрсэн байна.

	Хамгийн дотуурх бүрхэвчийг судаслаг гэнэ. Тэрээр тархины бүх атираануудад нягт наалдаж, ховилуудад гүнзгий шигдсэн байна. Хэрэв бүх бүрхэвчийг хуулан авбал тархи нь хушга мэт үрчлээтэн харагдана.

	Тархины бөмбөлөг нь нэгэн дагуу гүнзгий ховилоор хоёр тал хэсэгт хуваагдана.

	Тархины ажиллагааг судлахад баруун, зүүн хэсгүүд хамтран ажилладаг нь илэрчээ. Хэрэв нэг тал нь өвчлөх буюу шархдаж гэмтвэл нөгөө тал нь түүний ажлыг олон зүйл дээр орлож чадна.

	Ховилоор тусгаарлагдсан атираанууд бүлэг бүлгээр оршино. Ийм бүлгүүд гэвэл: Өмнөөс духных, түүний ард зулайнх, ард нь дагзных, хоёр хажууд чамархайнх байна.

	Хэрэв тархины бүх атирааг тэнийлгэн тэгшилж чаддаг бол түүний талбай асар их болж нийтдээ хоёр мянган хавтгай дөрвөлжин сантиметр талбар эзлэх болно. Их тархины хэсэг тус бүр нь тусгай албаныг эрхэлнэ.

	Толгойн гэмтэлтэй өвчтөнийг хэвтүүлж байгаа эмнэлэгт орвол эмч нар түүний нүүр царайны байдлаар тархины чухам аль хэсэгтээ гэмтсэнийг тодорхойлж байгаа нь харагдана.

	Зураг 3. Нугас тархи

	 

	 

	 

	Нүүрний хөдөлгөөн, илэрхийлэл бага болсон өвчтөн байна. Түүний зүүн гар, зүүн хөл нь хөдлөхгүй болжээ. Энэ хүний баруун тал бөмбөлгийн хөдөлгөөний хэсэг гэмтжээ.

	Нөгөө өвчтөний нүд эрүүл мөртөө юм үзэхгүй, юу ч танихгүй болсон байна. Тэгвэл эмч дагзны хэсэг гэмтжээ гэж ярина.

	Чамархайн хэсэг гэмтэхэд хүн өөрөө ярих боловч бусдын яриаг ойлгохгүй.

	Зураг 4. Тархи суурь талаасаа.

	 

	 

	Тархийг доод (суурь) талаас нь харвал овон товон улам их болно. Баруун, зүүн тийш нарийн тасам мэт тэмтрүүлүүд салбарлан одно. Энэ бол мэдрүүлүүд юм. Тэдгээр нь тархинаас нүд, нүүрний булчин, хэл, хамарт ... очно.

	Арван хоёр хос мэдрүүл тархийг толгойн бүх хэсгүүдтэй холбоно. Нэгэн хос нь цааш цойлон одно. Түүний замнал маш урт юм. Салаа мөчрүүд нь цээжний болон хэвлийн хөндийд ч тохиолдоно. Энэ хосыг тэнэгч мэдрүүл гэнэ.

	 

	 

	ТАРХИ ДОТОР ТАЛААСАА 

	 

	Нэгэн тал бөмбөлгийг нөгөөгөөс нь салгаж дотор талаас нь харья.

	Түүний бүх хэсэг - давхаргууд нэг нэгийн дээр хэрхэн байрлаж байгаа нь тодорхой үзэгдэнэ. Хамгийн доод талд харагдах зузаан гөвгөр нь уртавтар тархи юм. Тэр нь нугасны шууд үргэлжлэл мэт бөгөөд дээрээс нь тархины гүдгэр хэсэг гүүр гэгч залгасан байна.

	Уртавтар тархи, гүүр хоёр хэмжээгээр жижгэвтэр бөгөөд тус бүрийн урт нь 6 орчим сантиметр болно. Тэгэвч тархины чухал хэсэг мөн. Уртавтар тархи хэчнээн чухал үүрэг гүйцэтгэдэг нь гагцхүү түүний бүтцийг үзэхэд тодорхой байна. Тархины арван хоёр хос мэдрүүлийн найм нь эндээс эх авна.

	Уртавтар тархи гүүр хоёр нь нугаснаас их тархинд хүрэх дамжлага зам юм. Түүгээр биеэс тархинд, тархинаас биед мэдээ дамжуулна.

	Нэг давхарга нь тал бөмбөлгийн ард орос байцайны толгой мэт бурзайн наалдсан, байна. Тэр нь их тархитай төсөөтэй, бас л хоёр бөмбөлөгтэй боловч хэмжээгээр жижиг юм. Асар олон ховилууд түүнийг нарийн нарийхан атираанд хуваасан байна. Энэ бол бага тархи мөн.

	Уртавтар тархины өмнө талд дунд тархи байрлана. Нэг давхар дээшилбэл завсрын тархи гэгч дунд тархины үргэлжлэл мэт харагдана.

	Эдгээр дөрөв нь тархины багана гэгчийг бүрдүүлнэ. Байдлаараа тэд үнэхээр ургаа модны их бие буюу цагаан мөөгний бахим иштэй төстэй юм. Их тал бөмбөлөг нь өөрийн атираа ховилуудын хамт тэрхүү багана дээр малгай адил байрлана. Энэ бол хамгийн дээд талын тав дахь давхар юм.

	Тархины бүх давхрууд нэгдмэл бөгөөд нэг нь нөгөөдөө аажмаар шилжинэ.

	Зураг 5. Тархийг хөндлөн зүссэн нь: 

	1 - их тархины гадар; 

	2 - завсрын тархи; 

	3 - дунд тархи; 

	4 - гүүр; 

	5 - бага тархи; 

	6 - уртавтар тархи.

	7 - нугасны хэсэг.

	 

	 

	ТАРХИНЫ ТЭЖЭЭЛ

	 

	Уураг тархи нь зүрхнээс цус авна. Зүрх нь хүчит шахуурга адил цусыг дээш, толгой өөд шахуургадан өгнө.

	Тархинд очсон цус судасны нарийн системээр тарна. Тэдгээр судас нь тархины хэсэг тус бүрд, эс бүхэнд тэжээл хүргэнэ.

	Зураг 6. Тархины цусны судаснууд

	 

	 

	Цус тасралтгүй гүйнэ. Тархины эсүүдэд хэчнээн л хэрэгтэй бол төчнөөн хэмжээгээр очно.

	Сурагч хүн тоо бодоход тархи илүү хүчээр ажиллана. Ийм үед цус улам илүү хэрэгтэй. Түүнийг дамжуулахын тулд судас тэлнэ. Оюуны хөдөлмөр хийхэд ямагт ийм байна.

	Цус тархинд хэрхэн хүрдэг вэ?

	Зарим судас цусыг гавлын хөндийд ар талаас нь хүргэж ирнэ. Тэр судасны баруун зүүн мөчир уртавтар тархинд наалдан явсаар гүүр хүрнэ. Энэ нь зураг дээр харагдаж байгаа.

	Нөгөө томоохон судас нь тархинд өмнө талаасаа гүрээний гүнээс ирнэ.

	Хоёр судас бие биесээ угтан явсаар цагариг үүсгэнэ. Цус нь цаг үргэлж энэ цагаригаар түүний том, жижиг салаануудаар урсаж байна. Тэжээл нь жирийн нүдэнд үл үзэгдэх нарийхан судаснуудаар мэдрэлийн эсүүдэд хүрэлцэн очно.

	Тархин дахь цусны цагариг «тойрог» урсгал нь чухал ач холбогдолтой юм. Гэнэт нэгэн судас жагсаалаас гарлаа гэхэд цус цагариг дагуу гүйж мэдрэлийн эсүүд тэжээгдсэн хэвээр үлдэнэ.

	Тархинд бас тэжээлийн нэмэгдэл үүсвэр байдаг нь тархины шингэн юм.

	 

	 

	ТАРХИНЫ «ХОВДЛУУД»

	 

	Тархийг хөндлөн огтолж харвал хөндий «ховдлууд» тодорхой харагдана.

	Тархин дотор нийтдээ дөрвөн ховдол бий. Тэдгээр нь бяцхан нуур адил цэвэр тунгалаг шингэнээр дүүрсэн байна. Энэ шингэн хаанаас үүсдэг вэ?

	Ховдлууд дотор нарийн судас тор бий. Тэдгээр нь ховдлын ёроолоос бут мэт бурзайсан байна. Нөгөө талаар ховдлууд нь нарийн сувгаар нугастай харилцана.

	Ховдлуудын шингэн нь тархины гадна гадарга дээр гарч урсахдаа тэнд нуур, мөрөн мэтийг үүсгэнэ.

	Зураг 7. Мэдрэлийн эсийг ороосон хялгасан судаснууд «өсгөсөн нь»

	 

	Тархинд нийтдээ аяга орчим шингэн бий. Эрдэмтэд тэр шингэний тухай тодорхой мэдэхийг оролдож жирийн нүдээр буюу микроскопоор судлах болжээ. Мөн амьтад дээр туршлага хийв. Нохойн тархины сувагт бэх хийж үзжээ. Бэх нь тархины шингэнд ууссан байна. Дараа нь тэр бэх бүүр хол газраас, жишээ нь, гүрээний булчирхай дотроос олдсон байна. Гэтэл нохойн хэвлийн хөндийд химийн бодис хийхэд тэр нь цаг ч болоогүй байхад тархины шингэн дотроос «олдож» байлаа.

	Шингэний байнга хөдөлгөөнтэй байдгийг ингэж мэдсэн байна. Тэрээр боловсорч хуримтлаад дараа нь эдүүдээр шимэгдэж, цусны хамт зайлан одно.

	Хүн биеэ хөдөлгөхөд тархины эд үнгэгдэж болох юм.

	Гэтэл тархины шингэн нь усан жийрэг адил огцом хөдөлгөөн бүхнийг зөөллөж, тархины эмзэг эдийг хамгаалдаг байна.

	Шингэн нь тархийг бас тэжээж, ашиглагдсан хорт бодисуудыг эдүүдээс зайлуулан цусанд хүргэнэ.

	Сүүлийн жилүүдэд эрдэмтэд тархины шингэний тухай шинэ зүйлийг олж мэдсэн байна.

	Зураг 8. Тархины усан сангуудын бүдүүвч тойм

	 

	 

	Амьтны тархины шингэн боловсруулдаг судсан торууд «бутнаас» аль болох олныг авч үзэхэд тэдгээр амьтад амьд үлджээ. Зэрвэсхэн харвал тэд амьдарсаар ердийн байдлаар байсаар байв. Гэтэл тэдгээрийг хэчнээн удаан ажиглах тусам тархины ажиллагаа хямарсан нь төдий чинээ илэрхий болжээ.

	Хэрэв амьтны тийм торыг бүхлээр нь авахгүй «бутны» хэсэгхэнийг үлдээвэл хэд хоногийн дараа үлдэгдэл нь өсөж эхэлдэг байна. Тэдний хэмжээ нь ч, хэлбэр нь ч урьдынхтай төсөөтэй болж чадахгүй. Гэвч нэгэнт өсөж л байгаа хойно тархинд хэрэгтэй нь зайлшгүй.

	Нэг торыг бүхлээр нь авахад нөгөө тор мөөг шиг ургаж дутсанаа орлож түүний үүргийг нөхөж байжээ.

	 

	 

	МИКРОСКОПООР ХАРАХАД

	 

	9-р зураг дээр их тархийг хөндлөн огтолж харуулжээ. Тал бөмбөлгийн гадна талаар нарийн бор хүрээ байна. Түүний зузаан хоёроос таван миллиметрээс хэтрэхгүй. Гэвч тэр бол тархины хамгийн чухал хэсэг - гадар юм. Түүнтэй хүний дээд мэдрэлийн үйл ажиллагаа түүний сэтгэцийн амьдрал холбоотой байна.

	Зураг 9. Тархины хөндлөн огтлол: Бор, цагаан эдүүд

	 

	 

	 

	Гадраас дооших бүх зайг цагаан эд дүүргэжээ. Цагаан эдний гүнд томоохон зангилаа мэтээр бор эд бөөмнөрсөн нь харагдана. Эдгээр бор зангилаанууд гадраас доош байрласан тул гадрын доод зангилаа гэдэг нэр өгсөн байна.

	Тархины эдүүдийн өнгө байрлал юунаас хамаардаг вэ?

	Үүнийг бид микроскопын тусламжтайгаар тайлж чадна.

	Эрдэмтний ширээнд очъё. Бидний өмнө микроскоп байна. Тархины маш нарийн зүсмэлийг бяцхан шилэн дээр нааж асар нимгэн шилээр бүтээсэн байна.

	Түүнийг их хөдөлмөр зарж байж маш удаан бэлтгэнэ. Тархийг тийм нимгэн ялтас болгон зүсэхийн тулд эхлээд хөлдөөх буюу парафин тос түрхэнэ. Дараа нь тархины зүсмэлийг янз бүрийн өнгөөр будаж хатаана. Үүний дараа микроскопын өсгөлтөөр харж болно.

	Тархийг микроскопын их өсгөлтөөр харж сурснаас хойш түүний бүтцийн тухай олон сонин зүйлийг олж мэджээ.

	Зураг 11. Мэдрэлийн цац хэлбэрт эс.

	 

	 

	Микроскопод асар олон эс харагдана. Зарим нь цацтай төстэй харагдана. Голд нь бөөм байрлах бөгөөд нэг урт, хэдэн богино сэртэн өнцөг үүсгэн салаална. Аалзтай төсөөтэй эсүүд ч бий. Сэртэнгүүдтэй эсийг «нейрон» гэнэ. Тархины энэ чухал «багажийн» тухай хойно өгүүлнэ.

	Зураг 10. Мэдрэлийн одлог эс.

	 

	 

	Одоо бид тархины бор, цагаан эдүүд юунаас бүрдэж байгааг микроскопоор харж болох байна. Бор эд бол мэдрэлийн түг түмэн эсүүд юм. Цагаан дотор эс байхгүй. Тэр нь бүхлээрээ урт сэртэнгүүд, тэдгээрийн багцаас тогтжээ. Тархийг доод талаас нь харахдаа тэдгээр нь хэрхэн мэдрүүл болон салаалж байгааг бид үзсэн.

	Хамгийн нарийн мэдрүүлийг ч гэсэн бүрдүүлэхэд тийм сэртэн хэчнээн хэрэгтэй вэ? Тун олон. Мэлхийн өгзөгний мэдрүүл бүдүүнээрээ ердийн оёдлын утас шиг боловч тэндэх сэртэнгийн тоо бараг хоёр мянга хүрнэ.

	Энэ бүгдийг хүн жирийн «гэрлийн» микроскопоор харж чаджээ. Ердийн гэрэл микроскопын шилэн дотуур өнгөрөхдөө 2500—5000 дахин өсгөх боломж олгоно.

	Зураг 12. Электрон микроскопоор 40 000 дахин өсгөсөн мэдрэлийн эсийн бөөм

	 

	 

	Техникийн хөгжлийн дагуу бүр ч илүү хүчтэй багаж бүтээж амжлаа.

	Энэ бол электрон микроскоп юм.

	 Энэ багажид гэрлийн туяаны оронд маш хурдан хөдөлгөөнтэй электрон буюу электроны туяаг ашиглаж шилэн линзний оронд электрон линз хэрэглэжээ.

	Одоо эрдэмтэд, орчин цагийн хамгийн хүчирхэг өсгүүрт багаж электрон микроскопыг эзэмшиж байна. Тэр нь 30000—600000 дахин өсгөнө.

	Тийм микроскопоор тархины эдийг харсан эрдэмтэд түүний бүтцийн баялаг нарийныг гайхаж байна.

	Зүйрлээд үз л дээ: Мэдрэлийн эс цацыг ердийн микроскопоор харлаа. Гэтэл түүний бөөмийг 40000 дахин өсгөх электрон микроскопоор харлаа. Бүх эсийг бүтэн хуудсан дээр багтаах бололцоогүй.

	 

	 

	ИХ ТАРХИНЫ ЗУРАГ

	 

	Тархины гадаргыг эрдэмтэд микроскопоор харж, тэнд арван дөрвөн миллиард орчим эс тоолжээ. Энэ нь дэлхийн бөмбөрцгийн хүн амаас хэд дахин илүү юм.

	Эсийн байрлал, хэмжээг эрдэмтэд (анатомичид) удаан хугацаагаар судалжээ. Гадрын олон янзын гүнээс мөн түүний бүх гадаргаас зүсэн авч үзжээ. Гадрын эсүүд эвтэйхэн давхраагаар байрласан байв. Ийм давхраа зургаа байна.

	Нэг давхраа нь нөгөөгөөс өөр юм. Анхны давхраанд маш цөөн эсүүд байна. Гэтэл хоёрдугаар давхраанд тэдний тоо тоймгүй олон, тавдугаар давхраанд хэмжээ нь учиргүй том юм!

	Гадрын давхраанууд дахь цусан судас нь тор маягаар байрлана. Судаснууд ч гэсэн харилцан адилгүй юм. Нэг давхрааны судас нарийн шигүү байхад нөгөөгийнх бүдүүн байна. Тархины гадрыг хэчнээн нягтлан үзэх тусам түүний бүтцэд төдий чинээ олон шинэ зүйлийг нээх болжээ. Эдгээр нээлт тус бүр нь хүний уураг тархины нууцыг тайлахад шинэ алхам болж байна.

	Тархины гадрын тусгаар хэсэг бүрийн бүтэц харилцан адилгүй байна. Зарим хэсэгт зургаан давхрааны аль нэг нь хоёр буюу гурав салаалж байхад бусад хэсэгт зарим давхраа дутаж байв. Заримдаа зэргэлдээ хэсгүүдэд давхрааны тоо адил боловч эсийн хэмжээ, сэртэнгийн нягт сийрэг харилцан адилгүй байв.

	Уураг тархийг судлах хүрээлэнд их тархи болон түүний гадрын зургийг зохиожээ.

	Хурц хутга бүхий тусгай машинаар тархийг тун нимгэн ялтас болгон зүссэн байна. Гучин мянга гаруй ийм зүсэм хийжээ. Ялтас тус бүрийг микроскопоор удтал нягтлан судалсан байна. Ингэж тархины гадарт олон янзын талбай байгааг нээжээ. Тэдний тоо тавь гаруй юм.

	Талбай тус бүр өөртөө тохирсон бүтэц бүхий давхраатай, эсийн хэмжээтэй, сэртэнгийн мөчирлөл ба бөөмнөрөлтэй байв. 

	Зулайн хэсгийн зүсэм дээр бөөмнөрөн байрласан жижигхэн эсүүд харагдана.

	Хөдөлгөөнийг эрхлэх хэсэгт эсүүд нь сийрэг байрлана. Хэмжээ нь ч том юм.

	Зураг 13. Тархины гадрын 6 давхраа

	 

	 

	Тархинд хагалгаа хийх дашрамд мэс засалчид, түүний элдэв хэсгүүдийг цахилгаанаар цочроож үзжээ. Гарах үр дүн харилцан өөр байв. Жишээ нь, арван долоодугаар талбайг цочрооход хүний нүдний өмнө оч улалзаж, гэрэлт бөмбөлөг харагдаж байв. Хэрэв арван найм буюу арван есдүгээр талбайд хүрвэл өнгөт цагариг, араатны дүрс юмны бараа харагдаж байв.

	Зураг 14. Тархины гадрын талбайнууд.

	 

	 

	Хүн болон дээд зэргийн амьтны тархины бүтцийг жишиж үзжээ. Зарим талбай нь хүн, амьтны аль алинд байдаг нийтлэг чанартай юм. Тэгэхдээ байрлалаар өөр байна. Зарим амьтанд байдаггүй талбай хүнд бий. Ийм талбай нь голдуу тархины өмнөд буюу духны, зулайн, дагзны хэсгүүдэд байна. Ингэхлээр хүний тархины гадар амьтныхаас нарийн бүтэцтэй нь илэрхий болж байна. 


ТАРХИНЫ ДАВХРУУДААР

	 

	 

	МЭДРҮҮЛИЙН АМЬДРАЛ

	 

	Хүрэх, дарах, халуун, хүйтэн, цахилгаан гүйдэл, химийн нөлөөлөл зэрэг аливаа үйлчилгээг арьс сайн мэдэрдгийг хүн бүхэн мэднэ. Арьсанд олон тоогоор байдаг мэдрэх мэдрүүлийн төгсгөл нь тэр бүх цочролд ажиллагааны байдал буюу хөөрлөөр хариулна.

	Хөөрөл гэдэг нь мэдрэлийн эсүүдэд цэнэг тайлагдах буюу долгион үүсэхийг хэлж байна. Гаднаас ирж байгаа ямар ч үйлчлэлийг дохио гэнэ. Ийм долгион нь мэдрүүлээр нэг секундэд хэдэн мянга гүйнэ. Мэдрэлийн долгион дамжих тутам асар нарийн урвал үүсдэгийг физик, химийн эрдэмтэд олж нээжээ.

	Мэдрүүл болон мэдрэлийн эсүүд өөрөө хөөрөлд ороод зогсохгүй түүнийг зэргэлдээ эсүүд тэдгээрийн сэртэнд дамжуулж чадна. Ингэснээр хөөрөл, мэдрэлийн системээр тарна. Мэдрүүлээр хөөрлийн тарах хурд харилцан адилгүй, секундэд зуу, зуун хорин метр хүрэх бөгөөд түүнээс бага байх нь ч цөөнгүй.

	Хэрэв хөөрөл нь арьс буюу булчин дахь мэдрэлийн төгсгөлөөс уураг тархийг чиглэсэн бол тархины эсэнд очоод олон янзын мэдрэмж үүсгэнэ. Ингэхэд, хүн өвдөх, даарах, халах, эвтэй, эвгүй юм хүрэхийг мэдэрнэ.

	Хэрэв хөөрөл нь тархины эсээс эрхтэнд чиглэж байгаа бол булчин агшаах буюу ямар нэгэн булчирхайг ажилд оруулна.

	Ийм янзаар зарим мэдрүүл мэдрэмжийг дамжуулж байхад нөгөө зарим нь хөдөлгөөний буюу шүүс гаралтын долгионыг дамжуулж байна. Ажлын ийм тодорхой хуваарьтай юм.

	Хөөрөл мэдрэлийн системээр хэрхэн дамждаг вэ? Зэргэлдээ эсүүдийн сэртэнгийн хооронд тусгай бүтэцтэй «багаж» бий. Түүнийг зөвхөн микроскопоор үзэж болно.

	Ийм «багажууд» тун жижиг нарийхан тул тэдгээрийн хэлбэрийг судлахад нэн ч бэрхшээлтэй. Тэдгээрийг товч, бүч, зүүний сүвэгч зэрэг элдэв зүйлтэй зүйрлэдэг байна.

	Эдгээр багажууд тархины ажиллагаанд ямар үүрэг гүйцэтгэдгийг эрдэмтэд сонирхох болов. Тэдгээрийг удтал судалсаар одоо мэдрэлийн эсүүдийн уулзах байр (сэртэнгээс сэртэнд, сэртэнгээс эсэд) гэж баттай мэдэх болжээ.

	Ийм холбоос уураг тархины гадраас улам олон олджээ. Бас гадрын давхраа тус бүрд, давхрааны завсар ч байна. Гадарт байгаа холбооснуудын бүтэц улам ч нарийн юм.

	Тэдний ачаар уураг тархины гадар дахь сэрлүүд зүг бүрдээ: Дээшээ, гүн тийшээ, хажуу тийшээ дамжиж чадна. Хамтарсан ажиллагаанд гадрын янз бүрийн давхрааны олон эсүүд нэгэн зэрэг хамрагдаж болно.

	Английн эрдэмтэн Шеррингтон тэдгээр багажуудын гол зорилт нь нейронуудыг хооронд нь холбоход оршино гэж нотолжээ. Энэ бол мэдрэлийн систем дэх контакт (уулзвар) юм. Шеррингтон түүнийг «синапс» гэж нэрлэсэн нь монголчилбол «холбоос» гэсэн үг мөн.

	3ураг 15. Тархины синапсууд

	 

	 

	Ингэж хөөрлийн дамжих замыг олжээ. Тэгэхдээ тэнд явагдаж байгаа физик - химийн урвалуудыг бүрэн мэдэж хараахан чадаагүй байна. Цахилгаан цэнэгийг хадгалж явдаг ионуудыг олжээ. Тэдний тухай бид хожим ярих болно. Химийн тогтмол урвалууд ч олдсон байна.  Дөч гаруй жилийн өмнө оросын физиологич А. Ф. Самайлов бичихдээ: «Мэдрэлийн эсээс ямар нэгэн химийн бодис гардаг. Түүний мөн чанар одоохондоо мэдэгдээгүй байна. Чухамхүү тэр бодис л «хөрш» - эсийн үйл ажиллагааг хөөрөлд оруулдаг гэж бодож болох юм» гэжээ. Хөөрлийг эсээс эсэд, эсээс булчинд дамжуулдаг химийн тусгай бодис байгааг саявтархан нээн олжээ. Тэрхүү дамжуулах ажиллагаанд нь өөр бодис саад учруулдаг байна. Энэ бол дам чанартай дамжуулагч юм. Үүнийг медиатор гэж нэрлэжээ.

	Тэдгээрээс гадна тархины янз бүрийн хэсэг давхруудаас шинэ шинэ химийн бодис олдсоор байна. Тэд цөм тархины үйл ажиллагаанд хэрэгтэй.

	Тун саяхан тархины эд дотор тун ялимгүй хэмжээгээр байдаг бодисуудыг анхаарч эхэлжээ. Энэхүү бичил язгуурууд нь: Зэс, төмөр, дэц, цайр, кобальт, мөнгө, мангаан, цахиур, титан, хөнгөн цагаан... зэрэг болно. Бичил язгуур тус бүр их тархины гадарт өөр өөр «дэвсгэр нутагтай» байна.

	Эмч нар уураг тархины химийг судалсаар олон янз өвчний үед зарим бичил - язгуурууд илүүдэж байхад зарим нь дутагддагийг олж илрүүлжээ. Ингэхлээр бичил язгууруудыг биеэс зайлуулах буюу биед нэмэх замаар өвчнийг анагаах болсон байна. Үүгээр хөөрлийн мөн чанарыг өөрчилж тархины амьдралыг зүйд нийцүүлж байгаа хэрэг юм.

	 

	 

	УУРАГ ТАРХИНЫ ХАРИУ

	Бидний өмнө ердийн мэлхий байна. Түүний хөлийг хүчилд хүргэвэл агшин зуур угзарч авна. Юу бол оо вэ?

	Арьсан дахь мэдрэлийн төгсгөлд хүчил нөлөөлснөөс хөөрөл үүсжээ. Хөөрөл нь мэдрүүлээр тархинд дамжин түүний хөдөлгөөн эрхэлсэн эсүүдэд хүрэв. Эсээс эсэд шилжихдээ синапсуудаар дамжсан байна. Эндээс мэлхийн сарвуунд өөр мэдрүүлээр гүйж хүрсэн байна. Ингэхдээ хөлөө атийх тухай тархины «тушаалыг» хүргэжээ. Мэлхийн тархи хүчлийн цочролд ингэж хариулав.

	Дээд зэргийн амьтад болон хүний тархины эсүүд ч гэсэн цочролд мөн л иймэрхүү хариулт өгнө.

	Зураг 16. Мэлхийн сарвууг хүчлээр цочроосон нь.

	 

	 

	Та нар хөлөө халгайд нэг бус удаа түлсэн биз ээ. Нохойн хошууны өргөсөнд ч гараа хатгуулсан байх. Тухай бүрд нь өөрийн мэдэлгүй хөл гараа агшин зуур татаж байгаа биз.

	Балчир хүүхэд гараа сарвайн дөлөнд хүрмэгц бүх биеэрээ гэдрэг болдог.

	Энэ бүх тохиолдолд хөөрөл нь арьсны мэдрэлийн төгсгөлөөс мэдрэх мэдрүүлээр дамжин тархины хүлээн авагч эсүүдэд очно. Тархинд очсон хөөрөл синапсаар дамжин хөдөлгөөний эсүүдэд шилжинэ. Тэндээс улмаар хөдөлгөөний мэдрүүлээр дамжин хөл, гарын булчинд очно. Булчин агшина. Тэр ажиллагааны (булчингийн агшилтын) тухай мэдээ дахин мэдрэх мэдрүүлээр тархинд дохио хүргэнэ.

	Ингэж хөөрөл нь биеэр аялахдаа цагариг зам гаргахыг физиологичид рефлексийн нум (цагариг) гэж ярьдаг.

	Гадна дотнын цочролд бие махбодоос өгч байгаа аливаа хариулт бол рефлекс буюу тусгал үйлдэл юм.

	Заримдаа хөөрөл тархины эсэд хүрсээр атал хариу үсдэггүй.

	Үүнийг анх нэрт физиологич И. М. Сеченов ажиглажээ. Мэлхийн тархинд хоолны давсны талст наалдуулаад сарвууг зүүгээр хатгахад хөлөө татаж авахгүй байв. Сарвууны хариу хөдөлгөөн саатсан буюу огт алга болсон байжээ.

	Мэдрэлийн эсүүд хөөрлийг ингэж боох чадварыг саатал гэж нэрлэсэн байна.

	Сеченовын шавь Введенский хөөрөл, саатал хоёр бол мэдрэлийн эсүүдийн нэгэн янз үйл ажиллагааны хоёр тал гэж нотолжээ.

	Гудамжаар хүн явж байна. Түүний хоёр хөлийн булчингууд ээлжлэн ажиллана. Нэг хөл нь тахилзуураар нугарч, тавхайгаа газраас хөндийрүүлэхэд холбогдох булчингууд агшина. Энэ үед нөгөө хэсэг булчин тахилзуурыг нугалахад саад болохгүйн тулд суларна. Нөгөө хөлд түрүүн агшиж байсан булчингууд суларна. Тэнд суларч байсан булчингууд нь эсрэгээр агшина. Булчингуудын ажилд ийм солилцоо байлгахын тулд тушаал илгээдэг мэдрэлийн эсүүд нь хөөрөл сааталд ээлжлэн орж байна.

	Саатал бол хаалт, хязгаарлал юм. Тэрээр хөөрлийг хэтэрхий хавтгайруулан тараахаас болгоомжилно.

	Гэтэл зарим өвчний үед хөөрөл нь давж, саатал үүргээ гүйцэтгэж чадахгүй болох удаа бий. Босоо таталдаа өвчний үед бүх булчин агших тул хүний бие хөгжмийн чавхдас шиг болсон байдаг.

	Хөөрөл саатал хоёр бол хүний ч гэсэн, амьтны ч гэсэн тархины эсүүдэд явагдах үндсэн үйлдэл юм. Хөөрөл болон саатлын үед мэдрэлийн эсүүдэд ямар өөрчлөлт явагддаг вэ?

	Мэдрэлийн эсүүдийн ажиллагааны үед тэдгээрийн дотроос цахилгаан гүйдэл болон химийн тусгай бодисууд олджээ. Тэдгээр нь хөөрлийн хэсэгт саатлынхаас өөр байв. Гэвч тэдгээр үзэгдлийн нарийн учир тайлагдаагүй хэвээр байна.

	Тун саявтархан зарим синапс зөвхөн хөөрлийг дамжуулж байхад нөгөө зарим нь дан саатлыг дамжуулдгийг олж нээжээ.

	 

	 

	РЕФЛЕКСИЙН ЭЭДРЭЭТЭй ХЭЛХЭЭ

	 

	Та гудамжаар явж байлаа. Гэнэт булангийн цаанаас нэгэн машин таны зүг довтлон гарч ирэв. Маш олон цочрол таныг нэгмөсөн бүрхэв. Ойртож яваа машины бараа, түүний дохио явган хүмүүсийн бархиралдаан, машин хүртэлх зай, түүний чиглэл зэргийг агшин зуур хүлээн авна.

	Дохионууд тархинд нүд, чих, булчингаас зэрэг зэрэг ирнэ. Тэр бүхэнд нийлэмжтэй хариу хэрэгтэй. Хэрэв хүний хөл нь нэг тийш тэмүүлж байхад бие нь нөгөө тийш зүтгээд байвал аюулаас амиа хэрхэн аврах бил ээ? 

	Хариуд нь хөл болон их биеийн булчингуудад «тушаал» ирнэ. Та хэд хэдэн төвөгтэй хөдөлгөөн хийх болно. Зүрх хүчтэй цохилж, амьсгал түргэснэ. Духан дээгүүр хөлс бурзайна. Та тэрхэн үед айж жихүүцэж байсан боловч машинаас зайлах хөдөлгөөнд таны ухамсар, зориг огтхон ч оролцсонгүй үлджээ.

	Энэ бүгд бол рефлексийн ээдрээтэй хэлхээ юм. Гадаад ертөнцийн үйл явдал тархины давхар бүрд тусгалаа олжээ.

	Шуурганд орсон хөлөг онгоцны ахмадыг аваад үзье. Салхины ширүүн түрэлт, усан доорх байц, онгоц усанд автах буюу хажуулдах зэрэг аюул агшин бүхэнд тулгарч байна... Тархинд очих түг түмэн дохио агшин зуур солигдоно. Зөв шийдвэр гаргаж, захирамж өгөх хэрэгтэй. Ахмадын тархинд асар төвөгтэй ажил бүтэж байгаа боловч энд ухамсар, зориг, мэдрэмж, сэтгэхүй цөм оролцоно.

	Энгийн рефлекст бүх ажил зөвхөн нугас, уртавтар тархиар хязгаарлагдана. Хүний нарийн төвөгтэй үйлдэлд уураг тархи бүхлээрээ оролцоно.

	 

	 

	АВТОМАТ АЖИЛЛАГАА

	Нугасны рефлексийг хэрхэн судлаа вэ? Туршлага хийхийн тулд мэлхийн толгойг тайран авчээ. Толгойгүй мэлхий нь үсрэхэд бэлтгэх адил цомцойн сууна. Сарвуунд нь зүүгээр хүрэх төдийд хөлөө татаж авав. Хэрэв чангахан хатгавал өвдөхөөс зугтах мэт үсэрнэ.

	Энд мэлхий нэгэнт толгойгүй тул хатгаснаас үүссэн цочролд тархинаас хариу ирээгүй нь илэрхий. Тэгвэл төв мэдрэлийн аль хэсгээс тэр хариу ир ээ вэ? Мэлхий яагаад цовхров?

	Мэлхийн нугасыг гэмтээгээд үзье. Одоо түүнийг хэчнээн ч хатгалаа гэсэн цовхрох ч үгүй, хөлөө татах ч үгүй болно.

	Ингэхлээр, мэлхий хөлөө татдаг нь тархины биш, нугасны ажил юм. Мэлхий, молтогчин туулай, ноход дээр тоо томшгүй олон туршлага хийж байж, сая дөрвөн мөчийг нугалах, тэнийлгэх нь нугасны ажилтай холбоотой болохыг нотолжээ.

	Нугасны рефлексийг судалж байсан эрдэмтэд түүний «ухаантай» юм шиг, бие махбодод ашигтайд нь гайхдаг байв. 

	Чухамдаа хатгасны хариуд мэлхий хөлөө татдаг нь өвдөлтөөс ангижрахын тулд зориуд ухамсартай хийж байгаа юм шиг санагдана. Үнэн хэрэгтээ тийм биш юм аа.

	Үүнд, одоо хэн бүхэн эргэлзэхгүй байна. Өнгөрсөн зууны үеийн нэг эрдэмтэн мэлхийн нугасанд «сүнс» бий гэдэгт бүр итгэчихсэн байжээ. Тэр эрдэмтэн, хэрэв сүнс байхгүй юм бол мэлхийн хөл хэрэгтэй цагт хэрхэн тийнхүү ухамсартай ажиллах вэ? гэж хэлдэг байв.

	Павлов, түүнийг өнгөний төдийхөн ухамсар гэж нэрлэсэн байна.

	Аливаа бие махбод орчиндоо, түүний өөрчлөлтөд нийцэн зохицсон цагт л амьд байж чадна.

	Сеченов, Павлов хоёр тийм «нийлэнгүй» рефлексийг машины ажилтай зүйрлэсэн байдаг.

	Ямар ч машиныг ажилд оруулахад түүний хэсэг тус бүр алдаагүй жигд ажилладаг. Нугасны ажил ч мөн тиймэрхүү байна. Нугасны хариу үйлдлийн алдаагүй түргэн чанар нь мэдрэлийн системийн хөгжлийн дагуу олон зууны туршид боловсорч иржээ.

	Адгуус амьтан, хүн хоёр төрөхөөсөө эхлэн нугасны рефлекстэй байна.

	Дээд зэргийн амьтад, ялангуяа хүний нугасны рефлекс нь доод зэргийн амьтад, загас буюу мөлхөгчдийнхийг бодвол бүүр ч нарийн төвөгтэй олон янз юм.

	 Хуруугаа зүүнд хатгасан хүн гараа татах төдийгүй бүх бие нь цочирч, зүрхний цохилт хүчтэй болно. Өвдөлтөөс болж хүүхэн хараа томрон, нулимс аяндаа гоожно.

	Энэ бүгд нь нугас, тархитайгаа маш олон холбоотойгоос үүсдэг байна. Эдгээр холбоо нь их тархи хөгжихийн хамт үүсжээ. Тэр нь хүнд бүүр ч боловсронгуй болжээ.

	Нугас нь жирийн хөдөлгөөний автомат ажиллагааг удирдах төдийгөөр ажлаа хязгаарладаг биш ээ. Тэрээр харилцааны хоёр шугамтай, мэдрэлийн системийн чухал замнал болсон байна. Нэг шугамаар хөөрөл дээш явж тархины бүх давхраар дамжин гадарт хүрнэ. Нөгөө замаар тархины гадраас их бие хүртэл эсрэг чиглэлээр хөөрөл дамжина.

	Хүний нугасны ажил нь тархины тушаалаар өөрчлөгдөх буюу тэр ч байтугай түр тасалдаж ч болно.

	 

	 

	ДЭЭШЭЭ ИХ ТАРХИНД

	 

	Молтогчин туулайг эмээр унтуулчихвал ширээн дээр хөдөлгөөнгүй хэвтээд л байна. Хонхны дуу ч түүнийг хөдөлгөхгүй, зүүгээр хатгасан ч сэрэхгүй. Молтогчин хөдлөхгүй боловч хоёр сүвээ нь жигд оволзож, хотолзсоор байна.

	Их тархи «унтсан» боловч амьсгал хэвээр үлджээ. Ингэхлээр, амьсгалыг тархины доод давхрын аль нэгнээс удирддаг бололтой. Молтогчны их тархийг авч, нугаснаас тархинд шилжих зааг - уртавтар тархийг дангаар үлдээвэл туулай мөн л амьсгалсаар байна.

	Туршлагаа үргэлжлүүлье. Туулайн уртавтар тархийг авлаа. Амьсгал агшин зуур зогсоно.

	Молтогчин туулайн уушги, цээжний булчингууд гэмтээгүй боловч төв удирдлага сөнөсөн тул ажиллах чадваргүй болжээ. Ингэхлээр, амьсгалын төв нь уртавтар тархинд байдаг болж байна. Уртавтар тархи нь мөн зүрх судасны ажиллагааг удирдаж, тэдгээрийг тэлж, нарийсгадгийг бусад туршлагууд харуулж байна. Зажлах залгих, ханиах, найтаах, нүд ирмэх, хөлс гарах, юм хөхөх зэрэг нь цөм уртавтар тархинаас хамаарна.

	Нохойн бага тархийг аваад үзье!

	Зураг 17. Бага тархиа авхуулсан нохойн явж байгаа байдал

	 

	 

	Нохой явж чадахгүй болно. Хоёр тийшээ ганхалзана. Дөрвөн хөл нь зүг чиггүй салбаганана. Ийм амьтан яаж амьдрах бил ээ? Гэтэл хэд хоног өнгөрсний дараа нохой эрүүл юм шиг явж чадах болно. Гэтэл бага тархи нь байхгүй шүү дээ! Түүний ажлыг тархины ямар хэсэг хүлээж ав аа вэ? Энд тархины дээд давхрууд болон их тархины гадар тусалсан байна. Ажил базаахгүй болсон тухай дохио байн байн ирсээр байхад бага тархины ажлыг тэд хүлээн авч хөдөлгөөнийг зохицуулжээ.

	Уртавтар тархи нь гэмтсэн хүн архинд хордсон хүнтэй төсөөтэй байна. Түүний гар, хөл нь салганана. Тэрээр халбагаар амаа олохгүй, товчоо товчилж чадахгүй, явахдаа гар, хөлөө хэмжээ баримжаагүй савчуулна.

	Их тархины тал бөмбөлгүүдийн яг доод талд тархины багана байна. Тархины гадрын дор байрлах доод давхруудыг Павлов доод гадар гэж нэрлэсэн байдаг. Энд дунд ба завсрын тархи орно.

	Дунд тархи нь уртавтар тархины дээр бий. Түүний рефлексүүд нэлээд нарийн юм. Түүнээс дээш завсрын тархи байрлана. Тэр нь дунд тархитайгаа хавсарч нэлээд нарийн, нэлээд боловсронгуй хөдөлгөөний рефлексүүдийг эрхэлнэ.

	Гадаад ертөнц болон биеийн дотоодоос их тархинд очих бүх дохионуудын замд завсрын тархи тохиолдоно.

	Ийм ч учраас тэр нь их тархинд очих бүх дохионуудыг нарийвчлан шалгах хянагчийн үүрэг гүйцэтгэнэ.

	Хооллох, хамгаалах, үржих зэрэг хамгийн нарийн рефлексүүд бол завсрын тархины ажил юм.

	Энд тархины чухал хэсэг болох торлог үүсэл байна. Тархины энэ хэсэг болон багана нь вегетатив мэдрэлийн систем хэмээх хамгийн нарийн бүх мэдрэлийг удирдана. Түүнийг "дотоод журмыг сахиулагч" гэж нэрлэж болно.

	 

	 

	ДОТООД ЖУРМЫГ ЗОХИЦУУЛАГЧ

	 

	Биеийн эд, эрхтэн, эсүүд тус тусдаа бие даасан амьдралаар амьдарч чадахгүй. Тэдгээрийн ажил нь мэдрүүлээр холбогдсон байна. Мэдрүүлийн тоо маш олон. Хэрэв хоромхон зуур биеийн дотор талыг өнгийн харж болдог бол тоо томшгүй олон цагаан утас тэдгээрийн бөөмнөрөл, зангилаа харагдах биз ээ. Эдгээр торууд нь зүрхийг ороож, элэг, ходоод, гэдсэнд нэвтрэн орсон байна. Тэд бас бөөр, бяцхан нойр булчирхайд хүртэл байна. Эдгээр мэдрүүлүүд бусдаас хоёр, заримдаа тав дахин нарийн юм.

	Дотор эрхтнүүдийг хангадаг мэдрүүлүүд тусгай үүрэгтэй бөгөөд мэдрэлийн системийн вегетатив хэсэг гэж нэрлэгдэнэ.

	Вегетатив мэдрэлийн нэгэн салаа болох симпатикийг цочрооход хүүхэн хараа, гуурсан хоолой нарийсна.

	Вегетатив мэдрэлийн нөгөө салаа болох парасимпатик мэдрүүлийг цочрооход зүрхний цохилт удааширна. Ийм учраас симпатик, парасимпатик мэдрүүлүүдийг антагонист (эсрэг тэсрэг үйлчлэлтэй) мэдрүүлүүд гэж нэрлэжээ.

	Вегетатив мэдрүүлүүд бол мэдрэлийн бүхэл системийн хэсэг бөгөөд биеийн дотоод дэглэмийг сахиулах нэгэн ерөнхий зорилтыг биелүүлнэ.

	Хүнд, биеийн хүндэвтэр ажил оноогоод вегетатив мэдрэлийн ажиллагааг ажиглаж үзжээ.

	Ингэхэд хүн ажлаа эхэлмэгц зарим мэдрүүлүүд түүнд шуудхан оролцож байхад зарим нь нэлээд хожуу ажилдаа орж байв. Зарим мэдрүүл ажлаа идэвхжүүлж эхлэхэд нөгөө зарим нь дуусгаж байв.

	Ийм янзаар харилцан эсрэг тэсрэг ажиллагаа нь хамтын үүрэг гүйцэтгэдэг байна.

	Мэлхийн сарвуунд нугасны хөдлүүр нэгийг, вегетатив мэдрүүлтэй хамт үлдээж, хөдлүүр мэдрүүлийг цахилгаан гүйдлээр цочроовол сарвуу атийна. Хэрэв цахилгаан цочролыг дэндүү удаан үргэлжлүүлбэл булчин цуцаж, хөдөлгөөн зогсоно. Энэ үед вегетатив мэдрүүлийн тусламжийг дуудаж болно.

	Хэрэв тусгай аргаар вегетатив мэдрүүлийг цочроовол хөдлүүр мэдрүүлийг цахилгаанаар цочроосны хариуд сарвуу хөдөлнө.

	Энэ нь вегетатив мэдрэлийн систем ажиллагаанд орж байгаа хэрэг мөн. Ингэхэд ажил байдал тэр даруйхнаа өөрчлөгдөж бодисын солилцоо шинэчлэгдэн шинэ хүчин сэлбэнэ. Хүний амьдралд ч иймэрхүү үзэгдэл олонт тохиолдоно.

	Алсын аялалд хүүхдүүд тоостой замаар уйтгарлан явжээ. Халуун байлаа. Тэд ихэд ядарч, дөнгөж сажилна. Зам даваа өгсөнө. Гэвч сонирхол татах юм алга. Гэнэт даваан дээр гартал алсад тэнгис цэнхэртэж, хөлөг онгоцнууд хөвөн, шүүдэрлэг ой ногоорч, зам сайхан уруудам болов. Хүүхдүүд цөм сэргэж, толгой нь өндийжээ. Ядаргаа ч алга болов. Зүрхний ажиллагаа сайжрав. Юу бол оо вэ? Яагаад бие сэргэв? Хүмүүсийн баяр баясгалан нь дотоод шүүрлийн хэмээх тусгай булчирхайнуудын ажиллагааг хүчтэй болгожээ. Цусанд тусгай бодис оров. Тархины багана дахь вегетатив мэдрэлийн төвүүдийг цочроосноор зүрх, булчингийн ажиллагааг сайжруулсан байна.

	 

	 

	НАРИЙЛАГ ТОРНЫ НУУЦ

	 

	Олон арван жилийн өмнө эрдэмтэд, уураг тархийг микроскопоор судалж байхдаа нэгэн тусгай эдийг олж харжээ. Тэр нь тархины давхар бүхэнд тохиолдсон байна. Тэрээр чухам ямар үүрэг гүйцэтгэж байгааг эрдэмтэд удтал олж мэдээгүй байна.

	Тэндэх мэдрэлийн ширхгүүд зүг бүрдээ чиглэж, мэдрэлийн ширхгэнцрүүдийн тор үүсгэдэг байна.

	Ингээд түүнийг «торлог үүсэл» гэж нэрлэсэн байна. Анагаах ухаанд юм бүхнийг латинаар нэрлэх эртний уламжлалтай юм. Ингэвэл аль ч орны эмч, эрдэмтэд бие биеэ хялбархан ойлгодог байна.

	«Торлог» гэхийг латинаар «ретикул» гэнэ. Ингээд өнөөх эдийг «Ретикул формац» гэж нэрлэжээ. Торлогийн ажлыг прожекторын гэрэлтэй зүйрлэж болно. Харанхуй шөнө юу ч харагдахгүй. Гэтэл түнэр харанхуйг хүчит прожекторын гэрэл гэрэлтүүлэв.

	Эхлээд цаст уул, дараа нь шилмүүст ой, бидний ойролцоохон цэнхэр машин харагдав. Өнөөх прожекторын гэрэл маань харанхуйн дотроос тэдгээрийг ялгарууллаа. Тэрээр бидэнд ертөнцийн баялгийг харуулж өгөв. Түүний нэгэн адилаар торлог үүсэл нь нэмэгдэл нөлөө үзүүлж, тархины холбогдох хэсгүүдэд хүчирхэг долгион илгээн тэндхийн идэвхийг дайчилдаг байна.

	Тэдгээр долгионыг тусгай электрон багажаар барин авч болно. Энэ тухай бид хожим ярина.

	Лабораторид туршлага үйлдэж байлаа.

	Молтогчин туулайг эмээр унтуулжээ.

	Нойр ч тун бөх байлаа. Гавлын ясыг нь өрөмдөж байгааг молтогчин үл анзаарна. Дараа нь алт буюу цагаан алтаар хийсэн нарийхан зүүнүүдийг тархинд, түүний торлогт оруулав.

	Тэдгээр зүү нь мэдрэлийн дохиог барих электрод юм аа. Ингээд үл ойлгогдох торлогийн эсүүд цочролд яаж хариулахыг ажиглаж эхлэв. Хариулт нь гайхаш төрүүлжээ. Эмийн хүчээр унтаж байсан амьтад тэр даруйхнаа сэрдэг байна.

	Италийн харьяат Моруцци, Америкийн харьяат Мэгун нар «хөөрөх үйлдлийг» чухамхүү торлог гүйцэтгэж байгааг сармагчин болон муур дээр хийсэн туршлагаараа нотолжээ.

	Тархины баганадаа электродтой сармагчин тайвуухан сууж байв. Чанга дуун гаргаж, тод гэрэл тусгав. Амьтан болгоомжтой болж, толгойгоо эргүүлж, чихээ хөдөлгөнө. Тархины баганаас их тархи тийш чиглэх хөөрлийн долгион нэмэгдсэнийг аппарат зааж байв.

	Ингэж цочроохын оронд сармагчны торлог эдийг гэмтээж үзжээ. Хөдөлгөөнтэй, цовоо байсан сармагчнууд сул нунжгай болжээ. Цаг үргэлж хөдөлгөөнгүй, нойрмоглон сууна.

	Ленинградын эрдэмтэд нохой дээр туршлага хийж үзсэн байна. Амьтны тархины торлогт радий бүхий бяцхан сав суулгасан байна. Радий нь эдэд нэвтэрч, түүнийг гэмтээжээ. Ноход гүн нойрт автагдсан байна.

	Павловын шавь П. К. Анохин, торлог эд, тархины гадар хоёрын харьцааг, мөн торлог нь хөөрөлд хэрхэн оролцдогийг судалж эхэлжээ.

	Молтогчин туулайн тархины гадрын тодорхой хэсэгт стрихнин хэмээх хүчтэй үйлчлэл бүхий бодис шингээсэн хэсэгхэн цаас наажээ.

	Ингэхэд тархины гадар гал дүрэлзэх адил түргэн хугацаанд хөөрөлд хамрагдсан байна.

	Хөөрөл яаж тарж байна? Стрихнин наасан газраас зүг бүхэндээ үү, эсхүл өөр зам байна уу? гэдэг асуудал гарчээ.

	Эрдэмтэд дахин нээлт хийв.

	Хөөрөл нь тархины гүнээс, торлогоос ч гарч байсан байна.

	Стрихнинтэй хэсгийг мөсөөр хөргөхөд ч гадар дахь түймэр дарагдаагүй байна.

	Эхлээд хөөрлийн зам ганц өргөөшөө биш мөн гүн тийшээ, торлог руу явжээ. Тэндээс дахин гадарт ирсэн байна. «Түймрийн» эхлэлтийг мөсөөр унтраагаад байхад ч гэсэн гадарт сэрлийн шинэ цэнэг гүн талаас ирсээр байжээ.

	Амьтан дээр, дараа нь хүн дээр хийсэн үй түмэн ажиглалт нь торлогийн нууцыг нээж өгсөн байна.

	Торлог үүсэл маш чухал үүрэг гүйцэтгэнэ. Тэрээр хүчит аккумляторын адил их тархины гадрыг цэнэглэдэг байна. Гадрын эсүүдийг ажиллуулах эрчим хүчний нөөц тэнд хадгалагджээ. Тэрээр хүнийг идэвх, анхааралтай цовоо сэргэлэн байлгахад тусална.

	Хүн амьтны ажил үйлдэл, уураг тархины бүхий л үйл ажиллагааны дээд зохицуулагч болсон тархины гадар нь торлогийн эрчим хүчнийг ашигладаг, түүнийг өөрийн хяналтад байлгаж ажлыг нь чиглүүлдэг байна.

	Нэлээд олон жилийн өмнө Павлов, чухамхүү тархины гүнд тархины гадрын доод талд гадрыг ажиллуулах эрчим хүчний үүсвэр нуугдаж байна гэж хэлжээ.

	Мөн доод гадар нь гадраа цэнэглэдэг гэж хэлээд түүнийг «Сохор хүчин» гэж нэрлэжээ. Олон жил өнгөрлөө. Эрдэм шинжилгээний шинэ аргууд ч хөгжив. Бүүр нарийн төвөгтэй туршлага ч хийх бололцоотой болов. Ингээд Павлов нарийхан торлогоос тархины гадарт зориулсан цэнэг, эрчим хүчин үүсэж болохыг урьдаас зөвхөн тааж чадсаныг эрдэмтэд илрүүлэн, шинжлэх ухааны аргаар нотолжээ.

	Энэ номд торлог үүслийн тухай бид нэг бус удаа дурдана. Тэрээр мэдрэлийн системийн бүх хэсгүүдэд, нугасанд ч, их тархины гадарт ч нөлөөлнө. Хүний мэдрэх эрхтнүүд хүртэл түүний нөлөөг амсана.

	Мэдрэх эрхтний тухай, нойрны тухай ярихдаа түүнийг бас дурсана.

	 

	 

	ИХ ТАРХИ

	 

	Бид тархины хамгийн дээд хэсэг, түүний гадарт хүрлээ. Их тархи бол уураг тархины хамгийн гол хэсэг юм. Түүний үүрэг юу вэ?

	Павлов нохойн их тархины тал бөмбөлгүүдийг авчээ. Хагалгааны дараах шарх эдгэрч, ноход эдгэрсэн боловч авир төлөв, ажил үйлдэл нь эрс хувирчээ. Ноход явж гэрэл, чимээ гарсан зүгт толгойгоо эргүүлж чадах боловч нойрмог бөгөөд идүүртэй хоолны дэргэд хэд хэдэн цагаар хэвтэвч идэж чадахгүй болжээ. Тэдний толгойг идүүрт шууд гударч өгөхгүй бол өлсгөлөнгөөр үхэхэд хүрсэн байна.

	Ноход урьд нь эзний ойртохыг холоос мэдэрдэг, алхааг нь таньдаг байжээ. Гэтэл одоо ойроос ч танихаа болиод харин хазах гэдэг болсон байна. Хагалгааны өмнөх юм бүхнийг, тэр ч байтугай нэрээ хүртэл мартсан байна. Шинэ юманд ч сурч чадсангүй. Ухаант амьтан маань жирийн нэг автомат болжээ.

	Сармагчин ч гэсэн мөн адил байв. Их тархигүй сармагчин урьдын адил түргэн хөдөлж, юм өөд авирч чадахгүй болжээ. Харин ч хагалгааны дараа төдий л удалгүй үхдэг байна.

	Аливаа амьтан амьдрахын тулд ойр холын орчин ертөнцийн түмэн дохиог барьж, зөв хүлээн авдаг байх ёстой. 

	Орчны амьдрал байнга өөрчлөгдөнө. Гадаргүй тархи нь дохионы тэр өөрчлөлтүүдийг олж барих чадваргүй юм. Нохойд хүн ойртох нь нэг тохиолдолд түүнийг эрхлүүлэх, хооллох дохио байдаг бол нөгөө тохиолдолд аюул учруулахын дохио болно. Эрүүл нохой түүнийг ялгаж, дохионы утга хувирахад тархины гадар хариугаа өөрчилнө. Хүн, хоол авч ирвэл нохой түүнийг баяртай угтана. Гэтэл гараа далайж цохихыг завдвал үтэр түргэн зайлна.

	Ховор үзэгдэх нэгэн тохиолдол болжээ. 1913 онд ер бусын нэг хүүхэд төрсөн байна. Тэрээр цаг ямагт унтаж хэвтдэг байлаа. Өөрөө хооллохыг шаардахгүй тул сэрээж, хүчээр хооллодог байв. Хөхөхдөө дургүй, залгихдаа ядмаг, хөл гараа замбараагүй хөдөлгөдөг, инээдэггүй, өвдөхийг мэдэрдэггүй байв. Тэрээр хэнийг ч танихгүй, үг ч хэлэхгүй бөгөөд түүнийг юунд ч сургаж чадаагүй байна.

	Тэр хүүхэд удсан ч үгүй, гурван нас гурван сартай байхдаа өнгөрчээ.

	Түүний их тархи байсангүй. Түүний оронд нимгэн гэртэй хоёр хоосон бөмбөлөг байжээ.

	Их тархигүй хүний байдал төлөв бие махбодын хөгжил, төрх байдал ингэж хувирна.

	Тархины гадрын нарийн үйлдэл нугасны «машинан» хариултаас ийм ялгаатай байна.

	Чухам яаж ажилладгийг Иван Петрович Павловын туршлага хэлж өгнө.

	
НӨХЦӨЛТ РЕФЛЕКС

	 

	 

	ШҮЛСНИЙ БУЛЧИРХАЙНААС ТАРХИНД

	 

	Павлов бүүр идэр байхдаа Писаревын: «Хоосон үг мөхөж, баримт сэлт үлддэг» гэсэн үгийг биширдэг байв.

	Их сургууль болон академид суралцсан жилүүд нь амьдралын нууцыг гагцхүү туршлагаар, баримт сэлтийн хуримтлалаар таньж болохыг Павловт улам ч итгүүлжээ. Ингээд ч Павлов өөрийн ажлыг туршлагаас эхэлсэн байна.

	Тэрээр олон жилийн турш зүрхийг судалжээ. Амьд молтогчин дээр хагалгаа хийхдээ тэр эрдэмтэн зүрхний мэдрэлийн будилаантай нарийн мөчрүүдийн учрыг олох гэж оролддог байв. Амьд зүрхийг юу агшаадгийг олж шийдэх хэрэгтэй байлаа. Зүрх нь амьдралын туршид баадууг нь байгалиас түлхэж өгсөн мөнхийн цаг шиг ажиллана. Зүрх, хүний биеийн бүх хэсгүүд, бүх эдүүдийг цусаар яахаараа ингэж яг оносон хэмжээгээр хангаж байна вэ? Зүрхнээс хамгийн алс зайд байрласан эдүүд хүртэл зохих хэмжээний цусыг авч чадна.

	Үүний хариуг туршлагаас олж авчээ. Зүрхний ажиллагаа нь мэдрэлүүдтэй, уураг тархины ажилтай холбоотой байна.

	Энэ судалгааны дараа Павлов, олон жилийн туршид ходоодны амьдралыг судалжээ. Ингээд амьд нохойн хоол боловсруулалтыг ажиглах шинэ, өвөрмөц арга олжээ. Энэ туршлага нь бас л ходоодны ажиллагааг уураг тархи удирддагийг харуулсан байна.

	Амьд зүрх, ажиллаж байгаа ходоодонд хүрэх арга зам олджээ. Гэтэл амьд тархинд яаж хүрэх вэ? Сэтгэлгээ төрөх нууцыг хэрхэн танин мэдэх вэ?

	Шургуу хөдөлмөрийн олон жил өнгөрлөө.

	Павлов бол Сеченовоос азтай хүн байлаа. Тэрээр манай үеийг хүртэл амьдарч чаджээ. Түүний тухай Зөвлөлт засгийн газар анхаарал тавьж байлаа. Павлов болон түүний шавь нарын эрдэм шинжилгээний ажилд зориулан Ленинградын дэргэд Колтуш тосгонд бүхэл хотхон байгуулжээ. Түүнийг одоо Павлово гэж нэрлэдэг.

	Павловод таныг автобус хүргэж өгнө. Зам нь ой мод, намхан толгодын хоорондуур өнгөрнө. Явсаар томхон зусланд хүрнэ.

	Та нар ногоон таримал, цэцгийн гоёмсог хүрээлэн дундуур өнгөрнө. Энд ирсэн хэн бүхэн замын олонхыг Павловын гараар бүтээсэн, цэцгийн хүрээлэнг түүний төлөвлөгөөгөөр байгуулсныг сэтгэл бахдан санах болно.

	Бидний өмнө аугаа сэтгэлгээгээр Павловыг их нээлт хийхэд нь зоригжуулсан И. М. Сеченовын цээж баримал харагдана.

	Ногоон моддын дунд эгц дээвэртэй, тагттай өндөр өндөр яндантай, ижилхэн цагаан байшингууд байна. Зарим байшинд эрдэмтэд ажиллана. Заримд нь туршлагын амьтдыг агуулна. Сармагчинд зориулсан уудам, саруул байрууд, нохойн бяцхан хороод байна. Тэдэнд зориулан механикжсан гал тогооны газар, эмнэлгийн байр байгуулжээ. Гөлөг тоглуулах талбай ч бий.

	Байшин бүрийн нүүр наран сөрөг харсан байна. Амьтай юм бүхэнд нар чухлыг Колтушийг бүтээн байгуулагчид мартаагүй байна.

	Бид явсаар Павловын тийнхүү олон жил хөдөлмөрлөсөн шинжлэх ухааны цайзад орлоо. Эргэн тойрон анир чимээгүй, цагны зүү цохилох, хүмүүсийн шивгэнэлдэх төдий сонстоно.

	Тусгаарласан бяцхан өрөөнүүдэд туршлага хийж байна. Одоогоор тэнд орж болохгүй гэнэ.

	Нэгэн бяцхан өрөөнд суурь машин шиг ширээн дээр нохой зогсоожээ. Түүнийг сууринд нь суран бүсээр бэхэлжээ. Нохойг тойрон олон янзын утас хоолой харагдана.

	Нохойн хацар дээр махир үзүүртэй бяцхан шилэн тосгуур байна. Түүнийг шүлсний булчирхайн цоргыг гадагш гаргасан газарт бэхэлжээ. Дор нь шүүсний дуслыг хураах аяга байна. Шүлсний дуслыг тоолох тусгай багажаар минутад хэдэн дусал гоожиж байгааг тэмдэглэнэ.

	Бусад багажууд нь нохойн хөдлөх төдийхнийг ч гэсэн тэмдэглэнэ.

	Гартаа секунд тоологч барьсан эрдэмтэн нохойн байдлыг ажиглаж сайтар тэмдэглэнэ. Тэрээр шүлсний булчирхайн ажиллагааг ажигласнаар тархины амьдралыг судалж байгаа хүн юм. Энэ аргыг Иван Петрович Павлов боловсруулжээ.

	Павловоос өмнө тархины ажиллагааг харахын тулд мэс заслын хутга барих буюу тархийг цахилгаан гүйдлээр цочроодог байв. Энэ бол шаналгаа ихтэй хагалгаа юм. Ийм хагалгааны дараа өнөөх амьтан хүнд өвчинд нэрвэгдсэн юм шиг болдог байжээ. Амьд амьтныг байгалийн нөхцөлд нь танин мэдэх боломжгүй мэт санагддаг байв. XIX зууны физиологич Людвиг «хурц иртийн» тусламжтайгаар тархины ажиллагааг судална гэдэг бол «цагийн механизмыг судлахын тулд түүнийг буудахтай чанар адил» гэжээ.

	Павлов, шүлсний булчирхайгаар дамжин тархины үйл ажиллагааг танин мэдэх огт шинэ замыг нээжээ. Энэ Павловын алдарт туршлагаас эхэлжээ.

	 

	 

	ПАВЛОВЫН АЛДАРТ ТУРШЛАГА

	 

	Иван Петрович Павловын энэ туршлага уураг тархийг судлах аргын тухай урьдын бүх төсөөллийг өөрчилсөн юм.

	Нохойг хооллох үед ажиглаарай. Түүнийг голдуу тогтоосон цагт хооллодог. Тэр цаг нь боллоо. Нохой эзнээ ширтэнэ. Нохой идүүртээ хоол хийх болов уу гэж түүнээс нүдээ үл салгана. Танил болсон таатайхан үнэрийг шимтэн залгина.

	Энэ үед нохойн шүлс гоожиж байхыг та нар ажигласан уу? Энэ бол хүний анхаарлыг огтхон ч татахгүй байж болох зүйл юм. Гэтэл жирийн энэ явдал уураг тархины амьдралын урьд өмнө мэдэгдээгүй байсан хуулийг нээхэд тусалж, шинжлэх ухаанд асар их үүрэг гүйцэтгэсэн байна.

	Өлсгөлөн нохойн шүлс, хоолны савыг харах, хооллодог хүний алхаа сонстох, хоолны үнэр алсаас үнэртэхэд гардгийг Павловоос өмнө ч мэддэг байв. Үүнийг тайлбарлаж ядахдаа эрдэмтэд, нохой хоол идэхийг «хүсэж байна», хооллохыг «мэдэж байна», хоолонд «баярлаж» «сэтгэл хөдөлж», хоолны тухай «бодож байна» гэдэг байв. Өөрөөр хэлбэл тэд амьтны авир үйлдлийг хүний сэтгэлийн хөдөлгөөнтэй жишиж, түүгээрээ уураг тархины ажиллагааг танин мэднэ гэж найдаж байжээ.

	Павлов үүнийг хилэгнэн эсэргүүцсэн юм. Тэрээр, шинжлэх ухааны тайлбар хэрэгтэй, ийм тайлбар нь лабораторийн туршлага шалгалтгүйгээр бүтэхгүй зүйл гэж үздэг байв.

	Ингээд нохойн шүлсийг амны хөндийд цутгалгүй, завжаараа гадагш гардаг болгохоор Павлов шийджээ. Тэгвэл шүлсийг саванд хялбархан хурааж болохоос гадна дуслын тоог тоолж болох юм.

	Хагалгаа хийж өрөөсөн шүлсний булчирхайн цоргыг гадагш гаргажээ. Шүлс нь завжинд байгаа нүхнээс дусдаг болов.

	Одоо туршлагаа хийхэд бэлэн болжээ.

	Яг тогтоосон цагт нохойн өмнө ногоон чийдэн асааж, тэр даруйд хоол өгдөг болжээ. Хооллож эхэлмэгц шүлс гоожих бөгөөд түүний дуслын тоог тэмдэглэдэг байв.

	Үүнийгээ өдөр дараалан давтжээ.

	Тэгсээр нэгэн өдөр чийдэнг асаасан боловч, хоол өгөөгүй байна.

	Ямар хачин юм болсон гэж санана! Завжны нүхнээс шүлс гарсаар байлаа. Нохойг яг л хооллосон юм шиг шүү! Дуслын тоо ч бараг ижил байв.

	Павловын шавь нар тийм туршлагыг олон давтан хийжээ. Дүн нь дандаа л ижил байв. Гэрэл асаагаад л хоол өгнө. Эцсийн эцэст хоол өгөөгүй байсан ч гэрэл асаамагц нохойн шүлс гарна.

	 

	 

	ДАВТАГДСАН ЖИМ

	 

	 Зураг дээр амаа ангайсан нохойг дүрсэлжээ. Түүний тархины тал бөмбөлөг тодорхой харагдана.

	Нохойд хэсэг мах өгсөн байна. Хоол нь хэлэнд хүрч, амтлах мэдрэлийн төгсгөлийг цочроожээ. Сэрэл нь мэдрүүлээр гүйж, уртавтар тархины хоолны төвд очсон байна. (Үүнийг хавсралт дээрх хар шугамаар заажээ). Тэнд, уртавтар тархинд сэрлийн голомт үүснэ.

	Цагаан шугам эсрэг чиглэлд явсан бий. Энэ нь тархинаас гарсан «тушаал» шүлсний булчирхайд очиж яваа хэрэг мөн. Ингээд шүлс гарч байна.

	Хоол хэлэнд хүрэхэд нохойн уураг тархи ингэж хариулжээ. Энэ бол хооллох төрөлхийн рефлекс юм. Амьтан бүр төрөхөөс эхлэн ийм рефлекстэй байна.

	Энэ үед тархины гадарт ямар үйлдэл явагдах вэ? Уртавтар тархин дахь хөөрөл унтрахгүй. Тэрээр хоолны төвөөс дээш, тэр төвтэй холбоо бүхий, гадрын хэсэгт очно.

	Хэрэв нохойг жирийн нэг хооллохгүй, түүний зэрэгцээгээр чийдэн асаагаад байвал яах вэ?

	Чийдэнгийн гэрэл нь нүдний мэдрүүлийг цочрооно. Тэндээс сэрэл нь тархины гадарт харааны төвд очно. Энд гэрлээс хөөрлийн голомт үүснэ.

	Энэ үед тархины доод давхарт бас л ажил явагдаж хоолноос үүссэн хөөрөл амтлах мэдрүүлээр дамжин уртавтар тархинд очоод тэндээс дээшлэн тархины гадар хүрнэ. Энд мөн хөөрлийн голомт үүсжээ.

	Одоо тархины гадарт харааны мөрийн эсүүдэд нэг, хоолны төвийн эсүүдэд нэг, нийтдээ хөөрлийн хоёр голомт үүссэн байна.

	Цахилгаан чийдэн залгаж, нэг зэрэг хоол өгөөд, түүнийгээ олон давтаад байхад гэрэл ба хоолноос үүссэн хөөрөл тархины гадраар тарна. Голомтууд шинэ газар аван авсаар эцэстээ нийлнэ. Ингэсээр хөөрлийн хоёр голомтын хооронд давтагдсан зам үүснэ.

	Тэрхүү давтагдсан замаар гэрлийн хөөрөл харааны мэдрүүлээр тархины гадарт хүрээд тэндээсээ доошилж, уртавтар тархинд хоолны төв хүрээд улмаар шүлсний булчирхайд очно. Одоо хоол өгөхгүй болжээ. Гэвч шүлс гарсаар байна. Шүлсний булчирхайд их тархины гадраас «тушаал» ирсэн байна.

	Рефлексийн зам ийм байна.

	Павлов түүнийг мэдрэлийн холбоо залгагдлаа гэж нэрлээд тэр залгаасыг ярьдаг утасны станцтай зүйрлэжээ. Үүнд: Утсаар ярихын өмнө ярилцагч хоёрыг станц утсаар холбож өгдөг.

	Павлов, уураг тархинд тэрхүү залгалт нь эсүүдийн хоорондоо хэлхэлдсэн хэсэгт явагдана гэж үзэж байв. Одоо тэнд синапс гэдэг тусгай багаж байгааг бид мэдэх болсон билээ.

	Өлсгөлөн нохой идүүр харах, хоол үнэрлэх, хөлийн чимээ сонсоход шүлс ихээр гардгийн учир одоо тодорхой болж байна. Энэ бүх үйлчлэл нь нохойн хооллох үед олон удаа тохион давтагджээ. Эцэст, хоолны тэдгээр дагуулууд нохойн уураг тархинд нөлөөлөх нь манай туршлага дээр бол чийдэнгийн гэрэл шиг нөлөөлөх болсон байна.

	Эдгээр рефлексийг Павлов олдсон буюу нөхцөлт рефлекс гэж нэрлэсэн юм. Тэдгээр нь гагцхүү тодорхой нөхцөлд үүснэ.

	Чухам ямар нөхцөл байх вэ?

	Гол хоёр нөхцөл бий. Хооллох цаг нь дуу буюу гэрэл зэрэг ямар нэгэн дохиотой заавал тохиолдож байх ёстой. Дохиог яг хооллохын өмнө өгнө. Хэрэв эсрэгээр нь эхлээд хоолоо өгч, дараа нь гэрэл асаах буюу дуу гаргавал нөхцөлт рефлекс үүсэхгүй буюу үүсэвч түргэн арилна.

	Нохойд хоол өгөлгүйгээр зөвхөн чийдэн асаагаад үзье. Энэ туршлагыг олон удаа давтвал шүлс гаралт аажим аажмаар багассаар эцэстээ гарахгүй болно.

	Ийм байдал гагцхүү лабораторийн нөхцөлд төдийгүй, амьдрал дээр ч үзэгдэнэ. Хэрэв нохойд олон удаа хоосон идүүр барьж очвол тэрээр эзнээ анхаарахгүй болж, хоол өгөхгүй болсон хүний хөлийн чимээг эс тоомсорлоно. Идүүр барьсан хүн ирэхэд шүлс нь ч гарахгүй.

	Нөхцөлт рефлексүүд үүсэж ч болно, арилж, унтарч ч чадна. Амьтад түүнийг олж аваад дараа нь гээж болдог. Ийм учраас Павлов нөхцөлт рефлексийг уураг тархины гадар дахь түр зуурын холбоо гэж нэрлэжээ.

	Өглөө бүр нэгэн баавгай бал ихтэй, модны том хонгилд ирдэг байжээ. Гэтэл нэг өдөр хүн тэр хонгилыг олоод балтай үүрийг нь зөгий үржүүлэх газарт авч оджээ. Маргааш өглөө нь өнөөх баавгай амтат балаа идэхээр иржээ. Тэгээд юу ч олсонгүй. Хожмын өдрүүдэд ч мөн л ирсээр юу ч олохгүй буцсаар байв. Ингээд баавгай тэр модонд очихоо больжээ.

	Юу бол оо вэ? Аливаа дохио хоол олоход туслахгүй бол хэрэггүй болно. Уураг тархин дахь түр зуурын холбоо арилсан байна.

	Амьдрал, цаг ямагт шинэ дохио үүсгэнэ. Түүний хариуд түр зуурын шинэ холбоо үүснэ. Энэ нь амьтанд амьдралын байнга хувирах орчиндоо сайтар нийцэн зохицох бололцоо олгоно.

	Гэвч алдагдсан рефлексийг удаан хугацаа өнгөрсөн хойно ч сэргээж болно. Рефлекс дахин үүсэхдээ хялбар байдаг. Нуга хөндийн жим хэрхэн давтагддагийг санавал уураг тархины гадар урьдын түр зуурын холбоог хэрхэн сэргээдгийг ойлгоход хялбар болно.

	Эхлээд ямар ч жим байхгүй байдаг. Эхлээд ганц удаа хүн явж, дараа нь хоёр дахь, хожим хэдэн арван хүн явсаар жим үүснэ.

	Дараа нь хүмүүс өөр замаар явах болжээ. Түрүүчийн жимд өвс ургав. Хожим тэр нугад зам гаргах шаардлагатай болоход хуучин жимийг ашиглах нь хялбар байна. Түүгээр анхных шиг олон дахин явах хэрэгцээгүй. Хэдхэн удаа явахад зам гарна.

	Амьтны ажил төрөл олон зүйл дээр нөхцөлт рефлексээр тодорхойлогддогийг Павлов нотолжээ.

	Ганц шүлсний булчирхай төдийгүй, бусад олон эрхтэн гадаад ертөнцөөс авсан дохиог тусгаж чадна.

	Гагцхүү гэрэл гэгээ, дуу чимээ, сав суулга төдийгүй, бусад байгалийн ямар ч үзэгдэл, амьдралын ямар ч явдал цаг хугацаагаар төрөлхийн рефлекстэй хэд дахин дүйцвэл уураг тархинд нөхцөлт рефлекс үүсгэж болно.

	Иван Петрович Павлов болон түүний шавь нар, нөхцөлт рефлекс бол гагцхүү амьтны төдийгүй, мөн хүний уураг тархины ажиллагааны ерөнхий хууль болоХЫГНОТОЛЖЭЭ.


ТАРХИНЫ АЖИЛЛАГААГ ХЭРХЭН ХАРАХ ВЭ?

	 

	 

	БИОГҮЙДЭЛ БОЛ ТАРХИНЫ ГАРЫН ҮСЭГ МӨН

	 

	Сеченов, Павлов нар бараг зуун жилийн өмнө тархины нууцыг дайрч эхэлжээ. Тэр үед дээд мэдрэлийн үйл ажиллагааг танин мэдэх замыг олоход бэрх байв. Амьд эдийг гэмтээхгүйгээр, түүний гүнд болж байгаа үйлийг олж харах хүслэн тун их байлаа. Ажиллаж байгаа тархинд шүлсний булчирхайгаар дамжин хүрэх замыг Павлов нээв. Тэгэхдээ уураг тархины ажиллагааг судлах өөр боловсронгуй зам нээгдэнэ гэдэгт итгэж байсан билээ. Тэрээр бичихдээ: 

	 

	«Арга барил шинэ алхмаар урагшлах тутамд бид шат шатаар дээшилж, тэндээс урьд өмнө үзэгдээгүй зүйлс бүхий өргөн цайдам цэлийн нээгдэж байна» 

	 

	гэжээ.

	Павловоос хойш уураг тархины тухай шинжлэх ухаан гучин жил хөгжиж байна. Түүний нээсэн судалгааны аргууд электроны нарийн багажуудын тусламжтайгаар улам боловсронгуй болсоор байна.

	Шинжлэх ухаанд урьд өмнө хэзээ ч байгаагүй үеийг бид үзэж өнгөрүүлж байна. Физиологич-эмч хүн амьд бие махбодыг танин мэдэх төдийгөөр ажлаа хязгаарлах биш ээ. Тэрээр нарийн төвөгтэй багажуудын хэлийг ойлгох ёстой. Одоо эрдэмтэн бүрийн дэргэд туршлагатай физикч-инженер зогсож байна. Тэд хамтран уураг тархины ажлыг судалдаг билээ.

	Мэдрэлийн эсүүд нь бусад аливаа амьд эсийн нэгэн адил үл мэдэг цахилгаан гүйдэл (биогүйдэл) төрүүлдэг билээ.

	Амьд эдэд үүсдэг цахилгааныг анх XVIII зууны үед Италийн эрдэмтэн Гальвани нээжээ. Гэвч биогүйдлийн тусламжтайгаар уураг тархины ажиллагааг судлах боломж зөвхөн манай үед, нарийн багаж хэрэгсэл үүссэн хойно нээгджээ.

	Зураг 18. Тархины цахилгаан бичлэгийн багажийн тусламжтайгаар түүний биогүйдлийг судална.

	 

	 

	«Амьтны» цахилгааныг үүсгэгч нь эсийн протоплазм (анхдагч сийвэн) юм. Физикч нар анхдагч сийвэн бол электролит гэж үздэг. Түүний дотор ионууд чөлөөтэй хөдөлж байна. Тэдгээр нь эсрэг, эерэг цэнэгээр цэнэглэгдсэн байна. Булчингийн буюу мэдрэлийн эд сэрэлд орохдоо ионы хөдөлгөөнийг хүчтэй болгоно. Ингэхэд аккумляторын доторх адил потенциалын ялгавар үүснэ. Ингэж цахилгаан хөдөлгөгч хүчний үүсвэр бий болдог байна. Тэр хүчнийг хэмжиж, хэрэв түүнийг үүсгэгч нь зүрх буюу тархи байгаа бол хэмжигч багажтай холбож болно. Гэвч түүний цахилгаан идэвхжил нь тун бага юм. Зүрхний булчин дахь хүчдэл вольтын мянганы хувиас хэтрэхгүй.

	Тархины биогүйдэл вольтын саяны хувиар хэмжигдэх ялимгүй бага тул ердийн багажаар хэмжиж болдоггүй. Гагцхүү электроникийн тусламжтайгаар биогүйдлийг барьж, нүдээр харж чадах болжээ. Электроны асар хүчир өсгөгчид амьд тархины гүйдлийг олон сая дахин нэмэгдүүлнэ. Багаж нь урт туузан цаасан дээр долгионт зураас зурна. Түүгээр тархины ажиллагааны тухай шүүж мэднэ. Зургийг хараарай.

	Зураг 19. Биогүйдлийн хоёр муруй: Тархи тайван байхад (дээдэх) хүчтэй ажиллаж байхад

	 

	 

	Хүний тархины биогүйдэл буюу физиологичдын ярьдгаар биопотенциалыг өндөр мэдрэмжтэй тархины цахилгаан бичлэгийн багаж электроэнцефлограф хэмээх аппаратаар шинжилнэ. Тархины гадаргад металл ялтас буюу электрод бэхэлнэ. Түүнээс гүйдэл дамжуулах утаснууд гарсан байна. Тэмдэглэгч багаж нь эргэлдэгч бултай цаасан дээр тархины хэсэг тус бүрээс гарсан биопотенциалын муруйг зурна.

	Зураг 20. Электродуудтай малгай. Цахилгаан бичлэгийн багажийн дэлгэц дээр тархины ажиллагаа харагдаж байна.

	 

	 

	Зургийг харвал хүн тайван байхад хэлбэлзэл нь жигд бөгөөд сэтгэл сэрүүн төвшин байгааг илтгэнэ. Шинжлүүлэгчээр тоо бодуулах буюу ердөө л сэтгэл хөдөлгөсөн яриа эхлээд үзье. Муруйн байдал эрс өөрчлөгдөнө. Тархины ажиллагаа хүчтэй болсон нь муруйн түргэн хэлбэлзлээр мэдэгдэнэ. Унтах үед тархины ажиллагаа удаашрах тул зураасны долгион ч аажим болно.

	Тархины янз бүрийн хэсгийн цахилгаан гүйдлийг судалснаар шинжлэх ухаанд их зүйлийг өгчээ. Жишээ нь саявтархан зүрхний цахилгаан бичлэгийн тусламжтайгаар торлог үүслийн үүргийг танин мэджээ. Нойрны эм уугаад унтаж байгаа молтогчин туулайн торлог үүслийг цочрооход гэнэт түргэн хэлбэлзэл үүссэн нь сэрүүн байх үеийн тархиныхтай адил байгааг биогүйдлийн муруй дээрээс олж харжээ. Тархины гүнээс ирж байгаа тэр хариуг эрдэмтэд «Сэрэлтийн урвал» гэж нэрлэсэн байна.

	Тархины өвчнийг эмчилж байгаа эмч нарт биогүйдлийн судалгаа маш чухал юм.

	Өвчтөний тархинд хавдар буюу идээвэр байв гэж бодъё. Тархийг хагалж үзэхгүйгээр тэдгээрийн байрлалыг яаж тодорхойлох вэ? Үүнийг тархины цахилгаан бичлэгийн багажаар тэмдэглэсэн муруйн тусламжтайгаар мэдэж болно. Гэмтсэн хэсэг буюу бүлэг эсийн ажиллагаа өөрчлөгдсөн байна. Ингэхлээр, эмч нар хагалгааны нарийн төлөвлөгөө зохиож, хүнийг илүү шаналгаанаас аварч чадах юм.

	 

	 

	АМЬД ЭСИЙН ГҮНД

	 

	Эрдэмтэд, мэдрэлийн эсийг электрон микроскопоор харжээ. Тэд, нөхцөлт рефлекс болон тархины биогүйдлийг судалсаар уураг тархи хэрхэн ажиллаж байгааг мэдэх болсон байна.

	Гэвч тэд, тархины гүнд, түүний янз бүрийн хэсгүүдэд байгаа эсүүдийн ажил байдал ямар байгааг олж мэдэхийг хүссэн байна.

	Бяцхан эсэнд яаж хүрэх вэ? Тэд даанч олон, гавлын ясны цаана тун ч найдвартай нуугдсан байна.

	Дахиад л бидний найз молтогчин туулай, нохой, сармагчин дээр туршлага хийж эхэлсэн байна.

	Бүдүүнээрээ микроны арван мянганы хувьтай тэнцэх металл буюу голдуу алтан гуурсыг уураг тархины янз бүрийн хэсгүүдэд суулгасан байна. Сонгож авсан хэсэг буюу эсийг оноход тусгай багажууд тусална. Зүү нь хөндүүрлүүлэхгүй тул толгой дотор үлдэж тэндээ эдгэрнэ.

	Эрдэмтэд, тийм туршлагын амьтны ажил үйлдлийг ажигласаар байна. Тархины биогүйдлийг үе үе шалгана. Хайгуулч электродуудын тусламжтайгаар мэдрэлийн эсүүдийн ажиллагааг мэднэ.

	Лабораторид хачин сонин байдлууд ажиглаж болно. Толгойд нь электрод суулгасан молтогчин туулай манжин мэрж байна. Толгойноос нь металл зүүний мохоо үзүүр цухуйсан муур, ноход өөрийнхөө буланд хөгжөөнтэй тоглож харагдана.

	Зураг 21. Сармагчин шинжилгээнд. Түүний тархинд маш нарийн электрод суулгажээ.

	 

	 

	Сармагчин зөөлөн сандалд ануухан суужээ. Түүний тархинд маш өчүүхэн, үснээс ч нарийхан электродуудыг ямар ч эмзэглэх юмгүйгээр суулгасан байна. Толгойноос зүг бүр тийш цахилгаан дамжуулах утас татжээ.

	Бүх багаж төхөөрөмжийг сармагчин өөрөө хуу татан хаяхаас хамгаалахын тулд гарт нь хөнгөн хуванцар бугуйвч углажээ.

	Сармагчныг Павловын аргаар нөхцөлт рефлекстэй болгож, тархины эсүүд тус бүрдээ яаж амьдарч байгааг шалгана. Зэрэгцээ байрласан эсүүд хүртэл өөр өөр ажил үйлдэлтэй байж болохыг эрдэмтэд олж мэджээ. Тухайлбал: Нэг эс унтаж байгаа мэт саатлын байдалд орж биогүйдэл нь удааширсан байхад нөгөө эс хөөрлийн байдалтай хөдөлгөөнтэй, биогүйдэл нь хэлбэлзэл олонтой байна. Электродыг эсийн янз бүрийн хэсгүүдэд суулгахад эсийн их бие, түүний сэртэнгүүдээс гарах биогүйдэл харилцан адилгүй байна.

	Зураг 22. Мэдрэлийн эсийн янз бүрийн хэсгүүдийн биогүйдэл.

	 

	 

	Эмч нар, тархины амьд эсүүдэд эмийн бодис хийж, тэдгээрийн үйлчилгээг эхлээд хүн болон сармагчин дээр туршиж үзжээ.

	Дараа нь уураг тархины өвчилсөн эсүүдэд тун нарийхан шилэн хоолой оруулж түүгээр нь эм гүйлгэн эмчлэх болсон байна.

	 

	 

	ҮЗЭГДЭХ НЕЙРОНУУД ЗАЛГАГЧ - САЛГАГЧ

	Тархины «багажхан» нейрон гэдэг нь сэртэн бүхий мэдрэлийн эс юм. Цац хэлбэрийн эсүүд урт сэртэнтэй, одлог эсүүд богино мөчирлөг сэртэнтэй байна. Нейроны багажууд нь синапсан товч адил хоорондоо холбогдоно. Тэр холбоогоор хөөрөл саатлын долгион дамжина. Нейронууд болон тэдгээрийн холбоосоор нөхцөлт рефлексийн зам дайрч өнгөрнө. Нейронууд рефлексийн хэлхээг эсхүл залгаж, эсхүл салгаж байна. Ийм учраас тэдгээр нь залгуур - салгуурын чухал үүрэгтэй юм.

	 

	Нөхцөлт рефлексийн оньсон механизм болсон залгуур - салгуур нейронууд их тархины гадрын аль хэсэгт их байгааг эрдэмтэд бодож гаргасан байна. Тэдгээрийг тоолсноор эрдэмтэд сэрэл, саатлын зам хаана их байгааг олж чаджээ.

	Үүнийг электрон багажуудын тусламжтайгаар гүйцэтгэсэн байна. Москвад, уураг тархины хүрээлэнд тархины маш нимгэн зүсмэг хийж тусгай аргаар буджээ. Тархины олон янз эсүүдийг өөр өөрөөр будах хэрэгтэй. Цацуудыг цэнхрээр, одлог эсүүдийг улаанаар тус тус будна. 600 дахин өсгөж, эсүүдийн тоог тоолж, байрлалыг нь тэмдэглэжээ. Гэтэл гадрын эсийн тоо олон миллиард юм. Ингэж тархины олон өнгөт зураг бий болсон байна.

	Тархины хүрээлэнгийн эрдэмтэд сонирхолтой баримт олж илрүүлсэн байна. Гадрын бүх эсийн бараг гуравны хоёр буюу тэр ч байтугай дөрөвний гурав нь түүний дээд давхаргуудад байрладаг байна.

	Энэ нь ямар учиртай вэ?

	Хүний уураг тархины өнгөт зургийг янз бүрийн амьтдын тархины гадраас хийсэн мөн тийм зурагтай жишиж үзье. Гадрын дээд давхарга гагцхүү хүнд л тийм олон нейронтой байдаг байна. Эндээс дүгнэлт хийжээ. Эдгээр шинэ бүрдэл нейронууд нь амьд амьтдын тархины хөгжлийн явцад хамгийн залуу нь юм. Тэдгээрийн зарим нь нөхцөлт рефлексийн үндсийг олон зуунаар хадгалж ирсэн, тархины гадрын хамгийн боловсронгуй хэсгийг төлөөлдөг байна.

	Нейроны олон хэлбэрүүд гадрын янз бүрийн давхаргад харилцан адилгүй төлөөлөгчтэй байна. Жишээ нь, гадрын дээд давхаргуудад 3—4 цац эсүүдэд богино сэртэнтэй ганц одлог эс оногдоно. Доод давхаргуудад бол 10—11 цац эсэнд ганц одлог эс оногдоно.

	Урт сэртэнтэй цац эсүүд нь хөөрлийг гадрын нэг хэсгээс нөгөөд буюу тархины доод хэсгүүдэд дамжуулах үүрэгтэй юм.

	Богино сэртэнтэй одлог эсүүд нь нэлээд хариуцлагатай үүрэг хүлээх бөгөөд гадар дотроо нейронуудыг нэг төрлийн ажлаас нөгөөд шилжүүлнэ. Гадрын дээд давхаргуудад одлог эсүүд хүчтэй хөгжсөн байдаг нь тэдгээр эсүүд нөхцөлт рефлекс үүсгэхэд нэлээд нарийн хуваарьтай оролцдог чанартай нь холбоотой юм.

	Биогүйдлийг гадрын давхарга бүрээс буулгаж үзэхэд дээд давхаргуудынх нь доодхыг бодвол нэлээд олон янз бөгөөд хувирамтгай байжээ.

	Уураг тархины биднээс нуугдан буй ажиллагааг нарийнаар өнгийн харахад ийнхүү бас нэг шинэ зам нээгдсэн байна.

	
ЕРТӨНЦИЙН ТУСГАЛ

	 

	 

	ТАРХИНЫ «ТЭМТРҮҮЛ»

	 

	Уураг тархи нь гадаад ертөнцтэй салшгүй холбоотой юм. Гадаад ертөнцийн дохио тархинд хэрхэн хүрдэг вэ?

	Хүрээлэн байгаа зүйлсийнхээ тухай бид нүд, чих болон хэл, хамарт байгаа мэдрэлийн төгсгөлүүд, биеийн бүрхэвчээр дамжуулан мэддэг.

	Мэдрэх бүх эрхтнүүд бол тархинаас ертөнцөд хандсан «тэмтрүүл» юм.

	Юмсын өнгө, хэлбэр, тэдгээрийн хэмжээ, хөдөлгөөн, ойр холын зайн тухай мэдээг нүд хүргэж ирнэ. Чихний мэдрүүл нь янз бүрийн чимээ шуугиан, уянга эгшгийн авиаг авч ирнэ. Хамрын үнэр мэдрэх эсүүд нь үнэрийн тухай мэдээ авчирна. Хэлний амтлах салбарууд нь гашуун, шорвог амттай, исгэлэнг таних бололцоо олгоно. Халуун, хүйтэн, өвдөлт, даралтын тухай арьсны мэдрэх эсүүд дохио өгнө. Тархины тэмтрүүлүүдээс тархинд хүргэж байгаа бүх дохионууд нь бидэнд мэдрэмж өгнө.

	Хүүхдүүдэд тоглоомын машин анх удаа үзүүлжээ. Урьд нь тэр хүүхэд түүнийг үз ээ ч үгүй, юу болохыг нь мэдээ ч үгүй байв.

	Гэвч хүүхдийн нүд тоглоомынхоо хөх өнгө, хэлбэр дүрс, хөдөлгөөнийг олж мэдээд чих нь арааны шуугианыг сонссон байна. Эдгээр мэдрэмжүүд бүхэлдээ буюу хэсэг тус бүрдээ хүүхдийн тархинд чухамхүү тэр үедээ нүд, чихэнд өртөгдсөн аль нэг талын онцлогийг тусгана. Олон хэсгүүдийн хүртлэгээс бүхэл бүтэн юмны дүр бий болно.

	Сонсголын эрхтэн бол чих, харааны эрхтэн бол нүд гэж олонх хүмүүс боддог. Чухамдаа тийм биш.

	Нүд, чих бол хүлээн авагч гадаад аппарат юм. Гэтэл, тэдгээрээс гадна, тархинд хүрэх зам, тархины гадрын тодорхой хэсгүүд - төв аппарат гэж байна. Тархины гадрын чамархайн хэсэг нь сонсголтой, дагзны хэсэг нь хараатай, зулайн хэсэг нь хүрэлцэхүйтэй... холбоотой юм. Энэхүү нарийн нийлмэл багажийн бүх хэсгүүд бүрэн бүтэн эрүүл баймааж, мэдрэх эрхтэн гацаагүй ажиллана.

	Дээд зэргийн амьтад болон хүний мэдрэх эрхтнүүдийн ажиллагаа нарийн хуваарьтай юм. Үүнд: Нүд бол харах, чих бол сонсох болно.

	Гэтэл амьтны нүд, чих үнэрлэх эрхтнийг гэмтээчихвэл яах вэ? Түүний амьдрал хэрхэн өөрчлөгдөх вэ?

	Энэ асуудалд ажиглалт, туршлага хариу өгчээ. Амьтны харааны, сонсголын, үнэрлэхийн зэрэг мэдрэх эрхтнүүдийг гэмтээсэн байна. Ийм амьтад зогсоо зайгүй унтах ажээ. Тэд зөвхөн өлсөх цангах, хүрэлцэх эрхтэн нь үлдсэн тул юм хүрэх цагт л сэрнэ. Тэгээд дахин унтана. Ийм янзаар зөвхөн арьсны хүрэлцэх мэдрэлийг цочроох үед л амьдрал гялавхийдэг байна.

	Нэгэн удаа алдарт эмч Боткин, Сеченовт ховор тохиолдох өвчтөн үзүүлжээ. Тэр хүнд ганц ч мэдрэх эрхтэн үлдээгүй байна. Гагцхүү баруун гарт нь хүрэлцэх мэдрэмж үлджээ. Энэ эмэгтэй цаг үргэлж унтана. Хэрэв түүнийг сэрээх хэрэг гарвал эрүүл гарыг тогшдог, эсхүл өвчилсөн гараар эрүүлийг бариулдаг, гэдэс дээр нь дэр тавиад түүн дээр гараар нь үг бичүүлдэг байжээ. Нэг өдөр «Танд С. П. Боткин ирлээ» гэж бичүүлсэнд: «Тун их баярлав» гэж хариулжээ. Энэ эмэгтэй ганц гараараа орчин ертөнцтэй холбоо барьж байв.

	Энэ өвчтөний ухаан арай балраагүй байв. Хэрэв өрөөсөн гарын мэдрэмж үлдээгүй бол ухаан ч байхгүй болох байжээ.

	Хүний тархи, адгуусан амьтныхыг бодвол онцгой боловсронгуй болсныг Павлов онцлон тэмдэглэдэг байжээ. Хараа, сонсголгүй болсон амьтад олон талаар хөгжих чадвараа алдана. Сохор дүлий төрсөн хүн өндөр хөгжилд хүрч чадна.

	Манайхны олонх нь О. И. Скороходоваг мэднэ. Тэрээр бүүр балчир байхдаа сохор дүлий, хэлгүй болжээ. Тэгтэл сургууль их хийсний үрээр дээд боловсролтой болсон байна.

	И. П. Павловын 65 насны ойгоор О. И. Скороходова түүнд илгээлт явуулсны хариуд эрдэмтний бичсэн нь:

	 

	«Хувь заяа танд ширүүн хандаж, гэрэл, өнгө, авианы хамаг сайхныг танаас булаасан боловч Та өөрөөсөө, өөрийнхөө эрмэлзэл дундаас, хүн байгалийг ялах тухай бодол дотроосоо хүний төгс аз жаргалын тухай мөрөөдлөөсөө диваажинг олсон байна.

	Өөр юу хүсэх бил ээ?» 

	 

	гэжээ.

	 

	 

	ЕРТӨНЦИЙГ ХАРАХ ЦОНХ

	 

	Нүд бол уураг тархины ертөнцийг харах цонх юм. Түүний хэмжээ нь хамгийн жижиг гэрэл зургийн аппаратаас ч бага байна. Гэвч бид нүдээрээ асар том, түмэн янз ертөнцийг танин мэдэж байна.

	Нүдний тусламжтайгаар хүн, өдрийн гэрэл, шөнийн харанхуй аливаа өнгө хувилбарыг хүлээн авч, одон ертөнцийн хөдөлгөөнийг огторгуйн дурангаар, хумхын өчүүхэн хэсгүүдийг электрон микроскопоор харж байна.

	Хүний нүд анх одоогийн байгаа байдлаар, гэнэт бий болсон зүйл биш ээ.

	Загасанд анх нүд хэрхэн үүссэнийг эрдэмтэд мэдэж байна. Эхлээд далайн амьтдын арьсан дээр гэрэлд мэдрэмтгий бяцхан толбо бий болжээ.Одоо ч гэсэн далайн ёроолоос тийм «балар эртний» нүдтэй амьтныг олж болно. Яваандаа загасны толгой дахь тэрхүү толбо нь гүнзгийрч хонхор үүсгэжээ. Дараа нь тэр хонхор усархаг шингэнээр дүүрч, тунгалаг хальсаар хучигдсан байна. Ингэж нүд бий болжээ.

	Чийгийн хорхойд бас гэрэлд мэдрэмжтэй эсүүд бий. Тэр нь биеийн дагуу бүлэг бүлгээр байрлаж, харааны эрхтнийг орлоно.

	Мэлхийн нүд нэлээд нарийн бүтэцтэй боловч хүний харааны эрхтнээс олон талаар ялгагдана. Мэлхийн нүд хөдөлгөөнгүй. Мэлхий нь хөдөлгөөнгүй юмны жижиг хэсгүүдийг ялгаж чаддаггүй. Хэрэв олз нь хөдөлгөөнгүй л байвал мэлхий хэчнээн өгөөмөр идэшний дунд байлаа ч гэсэн өлбөрч үхнэ.

	Адгуусны аймагт мэдрэлийн систем хөгжихийн хамт нүд нь улам боловсронгуй болжээ. Тэрээр гэгээг харанхуйгаас ялгах, энгийн хэлбэрээс эхлэн юмны хэлбэр, нарийн ширийн бүрдэл, өнгө, хөдөлгөөн, бусад олон зүйлийг ялгаж чадах харааны эрхтэн болтлоо хөгжжээ.

	Нүд бол нэн эмзэг эдээс бүтсэн эрхтэн.

	Түүний дээгүүр хөмсөг болон түүний нум яс байгалийн хамгаалалт болон байрлажээ. Өмнө талаас нь зовхинууд нүдийг амьд хөшиг болон хамгаалж байна. Нүдэнд ойрхон шумуул буюу хумхын тоос нисэн өнгөрвөл зовхинууд агшин зуур анина. Гаднаас нүдэнд орсон бүхнийг нулимс угааж зайлуулна. Нулимсыг шаардлагатай цагт нүдний булан дахь бяцхан булчирхай гаргана.

	Зураг 23. Харааны замуудын бүдүүвч; 1 - нүдний алим; 2 - харааны мэдрүүл; 3 - тархи; 4 - тархины гадар.

	 

	 

	Нулимсны шорвог шингэн дотор микробыг хөнөөх бодис бий. Ингэж нүдийг байнга цэвэр байлгана. «Би гэрэл харж байна» гэж хүн хэлэхээс, өмнө нарны гэрэл нь нүдний дотор тал руу өнгийж харах төдийгүй, нүдний эвэрлэгээс тархины харааны эсүүд хүртэл төвөгтэй, урт замыг туулна. Энэ бүгдэд ганцхан агшин шаардагдана.

	Тэр замыг төсөөлөн бодъё.

	Гэрэл нь тунгалаг эвэрлэг, хүүхэн хараа хоёроор өнгөрчээ. Хүүхэн хараа гэдэг нь солонголог бүрхэвчийн төв дэх бяцхан булчингуудаар хүрээлэгдсэн цагариг нүх юм. Тэдгээр булчингууд агшихад хүүхэн хараа нь гэрэл зургийн аппаратын гэгээвч адил нарийсах буюу тэлнэ. Солонгон бүрхэвч нь цэнхэр, саарал, хар хүрэн өнгөтэй байна. Тэр нь нүдний өнгийг тодорхойлно.

	Гэрэл нь болор хэмээх бяцхан линзэнд хугарч, нүдний цэлцгэнүүр эдийн бүхэлд нь нэвтлэн торлог дээр бууна. Торлог бол нүдний ёроол дахь мэдрэлийн тусгай эдүүдийн бүрхэвч юм. Энд гэрлийг батиардана.

	Гэрлийг торлогийн гэрэлд мэдрэмжтэй олон сая эсүүд хүлээж авна. 

	Торлогийн хаяалдан байрлах зуун гучин сая савханцар эс гэрлийг хүлээж авна. Тэдгээр нь нэн ч мэдрэмтгий тул хамгийн ялимгүй хүчтэй гэрлийг ч олж мэднэ. Харанхуйд бол бид гол төлөв лонхонцрын тусламжтайгаар юмыг хардаг.

	Зураг 24, Гэрэл мэдрэх эсүүд: Савханцар, олонхонцор.

	 

	 

	Бараг долоон сая лонхонцор өнгийг хүлээж авна. Тэдгээрийн ачаар бид нүдний эгц өмнө байгаа юмыг олж харна. Лонхонцор нь савханцрыг бодвол мэдрэмж багатай. Тэр нь голдуу «өдрийн» хараанд хэрэгтэй юм.

	Зарим хүний лонхонцрын ажиллагаа дутагдалтай байдаг. Тийм хүн улаан, ногоон хоёрыг муу ялгадаг. Энэ дутагдлыг их физикч Дальтонд байснаар нь дальтонизм гэж нэрлэх болжээ. Дальтонизмтай хүн галт тэрэгний машинист буюу авто машины жолооч байж болохгүй. Тэрээр гэрлийн дохионы өнгийг эндүүрэх болно.

	Торлогийн эсүүдийн дотоодод гэрэл буюу юмны өнгө будгаас хөөрөл үүсэж гэрэл химийн нарийн хувиралт болдог. 

	Лонхонцор, савханцар хоёроос гүн тийш мэдрэлийн тун нарийхан салаа явна. Олон сая тийм салаа нийлж тусгаар нарийн утаснууд нийлж гүйдэл дамжуулах утас болохын адил багц утас үүсгэнэ. Нүдний алимын ард шандсан утас болж ирдэг нь харааны мэдрүүл юм.

	Баруун, зүүн нүдний мэдрүүлүүд хоёулаа тархинд орно. Нүдний торлогт гэрэл тусахад үүссэн хөөрөл нь мэдрүүлүүдээр дээш тархинд очиж, түүний олон хэсгүүдээр дамжин дагзны хэсгийн гадарт очно.

	Хэрэв нохойн тархины дагзны хэсгийг авчихвал тэр амьтан юмыг ялгаж чадахгүй болно. Гагцхүү гэрэлтүүлгийн хэмжээг ялгана. Энэ нь чухамхүү дагзны хэсэгт харааны дүрслэл боловсорч гүйцэх бөгөөд тэр нь туршлагын нохойд байхгүй юм.

	 

	 

	АВИАНЫ ЗАМНАЛ

	 

	Биднийг хүрээлэн байгаа амьдрал, шивгэнэхээс эхлэн бархирахыг хүртэл өндөр, нам, хөгтэй, хөггүй авиагаар дүүрэн байдаг. Энэ бүгд бол агаарын янз бүрийн үелзэлтэй хэлбэлзэл мөн.

	Авиаг бид хэрхэн хүлээж авдаг вэ?

	Авианы тухай дохио нь гэрлийн дохионоос дутуугүй ээдрээтэй, нарийн замыг туулна. Энэ замнал нь чихний дэлбээнээс их тархины гадар хүртэл үргэлжилнэ.

	Аянга тасхийн дуугарав. Түүнийг та гадаад чихээрээ сонссон гэвэл худал болно. Гадаад чих гэдэг маань сонсголын нарийн аппаратын нэг хэсэг боловч хамгийн гол нь биш юм.

	Дуу баригчийн адил чихний дэлбээ нь алсаас ирж байгаа авианы долгион, агаарын хэлбэлзлийг барьж авна. Тэрхүү долгион нь чихэн дотор ороод гүн тийш нэвтрэх замыг нягт ялтас чихний хэнгэргийг мөргөнө.

	Чихний хэнгэрэг нь авианы нөлөөгөөр харилцуур утасны хальс адил хэлбэлзэж, авианы хэлбэлзлийг гүн тийш дамжуулна.

	Хэнгэргийн ар гүнд, гавал ясны дотор талд сонсголын эрхтний хамгийн эмзэг хэсэг нүд, чих ба хамгийн чухал хэсэг - дотоод чих далдлагдан байна. Дунд чихнээс нарийхан цорго хамар залгиурын бэлчир тийш очсон байна. Түүнийг 100 жилийн өмнө Италийн нэрт эрдэмтэн Бартоломео Евстахий нээжээ. Ийм учраас түүнийг нээсэн эрдэмтний нь нэрээр Евстахийн хоолой хэмээн нэрлэжээ. Түүгээр дунд чихний хөндий гаднын агаартай харилцана. Ийм янзаар хэнгэрэг дээр чихний болон хамар залгиурын талаас ирэх даралт ижил байна. Буугаар буудах, онгоцоор гэнэт дээшлэх үед хэнгэрэг дээр дарах даралт хүчтэй болж болно. Тэгвэл амаа ангайж, юм ярьж, шүлсээ залгивал евстахийн хоолой нээгдэж даралт жигдэрнэ. Хэнгэрэг ч хөндүүрлэхгүй болно.

	Зураг 25. Сонсголын замын бүдүүвч: 1 - чихний дэлбээ; 2 - лабиринт; 3 - сонсголын мэдрүүл; 4 - тархины гадар

	 

	 

	Агаарын хэлбэлзэл буюу авианы долгион нь цааш гурван өчүүхэн ясаар дамжина. Энэ нь алх, дөш, дөрөө юм. Тэдгээрийг ингэж нэрлэсэн нь санамсаргүй биш бөгөөд хэлбэрээрээ тэдгээр зүйлсийг үнэхээр дуурайсан байдаг.

	Эндээс авианы хэлбэлзэл нь дотор чихний лабиринт хэмээх мушгираа замаар явна. Энэ нь чухамхүү гарах хаалга нь үл олдох ээдрээт агуйтай төсөөтэй билээ.

	Лабиринт дотор хоёр мэдрүүл бий. Нэг мэдрүүл нь тодорхой зайнд байгаа биеийн байрлалын тухай дохиог тархинд хүргэнэ. Зэргэлдээ мэдрүүлээр авианы цочролоос гарсан сэрэл дамжина. Лабиринт дотор түүний зам нарийн төвөгтэй болно. Тэрээр дун шиг мушгирсан ясан судаг дундуур явж өнгөрнө.

	Дунгийн мушгираа дотор урт богиноор харилцан ижилгүй нарийхан ширхгэнцрүүд хөгжмийн чавхдас адил хөндлөн хөвчлөгдсөн байна. Тэдгээрийн тоо 24 мянга хүрнэ.

	Зураг 26. Хэл ярианы авианы долгион, тоо 24 мянга хүрнэ.

	 

	 

	Чавхдас тус бүр нь тодорхой өндөр бүхий авиагаар хэлбэлзэлд орно. Энэхүү ер бусын «ятга» хөгжим нь авиаг хүлээн авах хамгийн нарийн багаж юм. «Ятгын» чавхдас тус бүрийн хэлбэлзэл нь хөөрлийг зэргэлдээ байгаа сонсголын эсэд дамжуулна. Тэр эс нь эмзэг нарийхан сормуус буюу үстэй юм. Түүгээр дамжин хөөрөл нь сонсголын мэдрүүлийн төгсгөлд хүрнэ.

	Сонсголын мэдрэл нь лабиринтаас гараад тархины олон давхруудаар замнаж уртавтар тархийг дайран дээшээ уураг тархины ширхгүүдээр түүний гадарт хүрнэ.

	Авианы долгион амьд лабиринтын ээдрээт замыг туулж, тархиар дамжихад ердөө л ганц агшин хэрэгтэй бөгөөд энэ үед өнөөх аянгын дуу сонстоно.

	Гадрын эсүүд зөвхөн сонсох боломж олгоод зогсохгүй, тухайн авиаг бусад түг түмэн авианаас ялгах бололцоо өгнө. Хөгжим бол нарийн нийлмэл авиа юм. Хөгжимд олон янзын эгшиг хосолсон байдаг. Тэдгээр нь тодорхой хэм хурдацтай зохиогдсон байна. Уянга бүр өөртөө хөг агуулгатай байна.

	Хүн хөгжмийг сонсох авьяастай төдийгүй, түүний өнгийг барих, авиануудын нийлбэрийг тогтоох, тэдгээрийн илэрхийлж байгаа бодол сэтгэлгээг ойлгох чадвартай юм. Энэ ажилд тархины гадар бүхэлдээ оролцоно.

	 

	 

	АМТ, ҮНЭРИЙГ «ХҮЛЭЭН АВАГЧ»

	 

	Амт, үнэрийг хүлээн авах ажлыг хамар, ам, залгиурт байрласан өчүүхэн «хүлээн авагчид» эрхэлнэ.

	Хоолыг амттайхан бэлтгэхийн тулд тогооч хүн багагүй хөдөлмөр зардаг. Заримдаа бүх юм бэлэн болсон гэтэл хоол амтгүй болж ямар нэгэн зүйл дутагдана. Чимхийн төдий давс буюу хэдхэн дусал хүчил нэмэхэд амт өөр болно. Энэ бүгдийг шалгадаг нь амтны «хүлээн авагч» юм. Амт хүлээн авагч аппаратыг хэлэн дээр тоймлон дүрсэлбэл тодорхой зураг бий болно. Амтлах «булцуунууд» хэлний дагуу жигд тарсан биш бүлэг бүлгээр байрласан байна. Бүлэг бүхэн өөртөө оногдсон ажилтай юм. Чихэрлэг амтыг хэлний үзүүр хамгийн сайн мэдэрнэ. Гашууныг хэлний уг буюу суурийн булцуунууд мэдэрнэ. Шорвогийг мэдрэхийнх тулд хэлний орой буюу хажуугаар хоолыг амтлах хэрэгтэй. Хэлний хажуу бөөрний тундуур исгэлэнг мэдрэх мэдрэлийн төгсгөлүүд байрлана. Амтлах эсийг хоолоор цочрооход үүссэн сэрэл нь цааш явсаар их тархины сууринд очно. Шорвог, гашуун, чихэрлэг дөрвөн үндсэн мэдрэхүйд нийлбэрээр бид амтыг бүхэлд нь төсөөлнө.

	Зураг 27. Хэлний гадарга дахь амтлах булцуунууд.

	 

	 

	Эдгээрээс гадна бид хатуу, зөөлнийг ялгадаг. Халуун кофе нэг янз байхад хүйтэн мөхөөлдөс өөр бас нэг янзын мэдрэмж үүсгэнэ. Амтыг дүүрэн мэдрэх нь бас хоолны үнэртэй холбоотой.

	Хэдэн янзын үнэр байдгийг та нар мэдэх үү?

	Энгийнээс эхлэн нарийн нийлмэлийг хүртэл 110 мянган үнэр тоолжээ. Гэтэл тэдгээрийн хослол хэчнээн олон бэ?

	Бүх үнэрийг тоолж, тэдгээрийг ямар нэгэн шинж тэмдгээр нь бүлэг болгон хуваах гэж оролдсон боловч бүтсэнгүй.

	Аятай, аягүй, хүчтэй, таатай, анхилмал, ялзармал олон янз үнэр бий. Бид, шинэхэн саргай, халсан өвс, мандарины хальсны үнэрийг ялгаж чадна. Тэдгээрийн аль нь ч далайн болон бензиний ой гутаасан үнэртэй төсөөгүй юм.

	Тийнхүү олон янз үнэрийг хүлээн авахад хамрын салст бүрхэвчийн бяцхан талбай хангалттай юм. Хамрын нүх тус бүрийн гүнд тэрхүү талбай нь тус бүрдээ дөнгөж таван зуу орчим хавтгай дөрвөлжин миллиметр талбай эзэлнэ. Тэнд үнэрлэх эсийн мэдрэх үслэгүүд байрлажээ. Тэдгээрийн мэдрэмж нь амтлах мөчрүүдийнхээс давуу юм. Ийм ч учраас бид үнэрийг холоос мэдэрдэг.

	Үнэрлэх эсээс тархинд хүрэх мэдрүүлийн зам богинохон юм. Тэр занал тархины ёроол хэсгийн гадарт шувтарна.Үнэрлэх мэдрэмжийг задлан шинжлэх ч гол газар тэнд байрлана.

	Зураг 28. Үнэрлэх эсүүд

	 

	 

	Үнэрлэх, амтлах хоёр нь амьтны аймагт аль эрт бий болжээ. Эдгээр бол хамгийн эртний мэдрэх эрхтэн юм. Тэдгээрээр дамжуулан амьтад дайсан ойртож байгаа, түймрийн утаа гарч байгаа зэрэг аюулын дохиог мэдэрнэ. Тархины энэ «тэмтрүүл» нь санамсаргүй тохиолдох гайгаас хамгаална.

	Зарим амьтны үнэрлэхүй нь хамгийн гол мэдрэх эрхтэн байдаг. Нохойн үнэрлэх эрхтэн хүнийхээс 10 мянга дахин чадалтай байна. Анч нохой олзоо олон мянган метрээс олж мэддэг. Бизон (зэрлэг үхэр) хүн ойртож байгааг нэг километрийн цаанаас «мэдэрнэ». Ийм ч учраас адгуусан амьтны тархин дахь үнэрлэх хэсгийн талбай их байдаг. Жишээ нь сохор номиных тархиныхаа талаас илүүг эзэлнэ.

	 

	 

	МЭДРЭМТГИЙ ДЭЛГЭЦ

	 

	Ертөнцийг мэдэрдэг нь нүд, чих, үнэртэх, амтлах эрхтэн төдий биш ээ. Бид түүнийг бүх арьсаараа мэдэрнэ. Арьсанд тоолж баршгүй олон мэдрэлийн төгсгөл бий. Төгсөл тус бүр нь аль нэгэн дамжуулагч мэдрүүлээр уураг тархи, түүний гадартай холбогдсон байна.

	Ингэхлээр, арьс хэмээх асар том мэдрэмтгий дэлгэц уураг тархийг ертөнцтэй холбож байна. Элдэв дохиог тархинд зориулан цомхотгогч тэрхүү дэлгэц дээр гадаад ертөнцийн түг түмэн цочрол бууж байдаг.

	Арьсны мэдрэлийн салбарууд нь хөрөх, халах, хүрэх, зүүгээр хатгах, хүчлээр түлэх зэргийг тун нарийн ялгана. Энэ бол тэдний мэргэжил бөгөөд түүнд нь хэн ч үл тусална. Нүдээ аньж, чихээ таглаад суулаа ч гэсэн тархи маань арьсан дээр борооны хүйтэн дусал дусаж байна уу, нарны хурц гэрэл тусаж байна уу гэдгийг «мэднэ».

	Арьсны зарим хэсэг нэлээд мэдрэмтгий байхад нөгөө хэсэг нь мэдрэмж багатай юм. Жишээ нь юманд хүргэхэд гарын алга, хөлийн ул хоёр хамгийн мэдрэмхий байна.

	 

	 

	ӨЧҮҮХЭН БАГАЖУУД

	 

	Хүнд харах, сонсох, үнэрлэх, амтлах, хүрэлцэхүй таван мэдрэл бий гэж ярилцдаг. Гэтэл бас өөр мэдрэмж байдаг билээ.

	Хүний бие аягүйтжээ. Чухам юу болоод байгааг өөрөө ч илэрхийлэн хэлж чадахгүй байв. Гэтэл хожим эмч үзээд зүрхний булчин ядарчээ; элэг базаахгүй байна; уушгины ажиллагаа хямарчээ гэх буюу өөр ямар нэгэн юм хэлнэ...

	Ингэхлээр, өвчний мэдрэмж аль хэдийнээ төрсөн байна. Энэ мэдрэмж нь биеийн гүнд үүссэн цочролоос төржээ. Ийм мэдрэмжийг Сеченов «харанхуй» мэдрэмж гэж нэрлэсэн байдаг.

	Одоо түүний тухай мэдлэг нэлээд арвижжээ. Ийм цочрол нь тусгай «багажханд» үүснэ. Эрдэмтэд тэдгээр багажийг микроскопоор харж, бүтцийг нь судалсан байна. Тэдгээр нь гэдсэнд ч, хэлэнд ч, биеийн хамгийн жижиг судсанд ч бий. Хэлбэрээрээ тэд цахилгаан ороомог ч гэмээр, мөчирлөг бут ч гэмээр, давхраалаг ялтас ч гэмээр байдаг аж.

	Булчингийн гүнээс ч тийм багажууд олджээ. Энэ бол мэдрэлийн төгсгөл бүхий ялтас юм. Тэрхүү мэдрэлийн төгсгөлийг ямар нэгэн юмаар цочрооход биед мэдрэмж үүснэ.

	Нүдээ аниад долоовор хурууны өндгөөр хамрынхаа үзүүрийг ол доо. Та нар үүнийг төвөггүй гүйцэтгэж чадна.

	Мөн нүдээ аньсаар байтал таны гарыг дээш өргөв үү, доош буулгав уу, ар тийш татав уу гэдгийг амархан ялгана.

	Нүдээ аньсан байж, таны алган дээр хүнд юм тавив уу, хөнгөн юм тавив уу гэдгийг яг хариулж чадна.

	Энэ бүгдийг та нар үе, булчинд үүсэж байгаа мэдрэмжийн тусламжтайгаар ялган мэдэж байна.

	Үе мөч, булчин шөрмөсний тэдгээр багажууд нэн ч мэдрэмтгий юм. Булчин агшлаа л гэхэд үүссэн сэрэл нь мэдрүүлүүдээр дамжиж, тархины давхруудыг туулах газарт хүрнэ.

	Ийм янзаар, тархины гадар нь мэдрэмжийн тухай дохио хүлээж аваад хариуд нь хэрэгтэй хөдөлгөөний тухай булчинд «тушаал» илгээгээд зогсохгүй бас тушаалын биелэлтийн тухай баттай мэдээлэл олж авдаг байна. Бидний булчин, уураг тархитай шууд холбоотойгоос гадна бас эргэх холбоотой учир булчин нь хүлээж авсан «тушаалынхаа» гүйцэтгэлийг тархинд мэдэгдэнэ. Мэдрэлийн системийн ийм чанарыг эрдэмтэд эргэх холбооны хууль гэж нэрлэжээ.

	Хүний алхаа гишгээ, бие хараа эв дүйлэг, итгэл төгөлдөр, эгц цэх байдаг нь юуных вэ? Нүдээ аньсан хүн яагаад ойчихгүй зогсоод байдаг вэ?

	Энэ бүгд нь эрүүл хүнд дадал дасал болчихсон учир түүний тухай хэн ч эргэцүүлж эс бодно.

	Зайн дотор биеийн байдлыг ямар ч нөхцөлд хадгалж чадах чадвар нь үе мөч, булчин шөрмөсийг цочрооход үүссэн сэрэл төдийхнөөс хамаарч байгаа зүйл биш ээ. Дотор чихний лабиринтын ээдрээтэй хөндийг санаж байна уу? Тэнд, дунгийн хажууд, шингэнээр дүүрсэн нарийн сувгууд байдаг. Тэдгээр хөндийн мэдрэлийн эсүүдээс гарсан тусгай мэдрүүлээр зай доторх биеийн байрлалын тухай дохио их тархины гадарт хүрнэ.

	Нисэгч хүн агаарт битүү гогцоо эргэж байхад, сэлүүрчин усны гүнд шумбаж явахад ямар янзтай юм болдог вэ?

	Лабиринт доторх шингэн нь савтай шингэний адил хөдөлнө. Энэ хөдөлгөөн нь тэрхэн даруйдаа сувгийн мэдрэлийн эсүүдэд дамжина. Тэнд үүссэн сэрэл мэдрүүлүүдээр дамжин их тархины гадарт хүрнэ. Тэндээс булчингуудад «тушаал» очно. Булчингууд нь сэлүүрч нисэгчийн биеийн байрлалыг залж, тэдгээрийн гүйцэтгэлийн тухай мэдээг уураг тархи хуримтлуулсаар байна.

	Зарим эрүүл хүн хөлөг онгоц, авто машин, нисэх онгоцны явдлыг тэсвэрлэж чадахгүй, толгой эргэж дотор нь аягүйтдэг. Биеийн байрлалыг солиход уураг тархи болон түүний гадар хэтэрхий хүчтэй дохио хүлээж авна. Ийм зөрөөг тусгай дасгалаар залруулж болно.

	Павлов бичихдээ, зайн дотор зөв баримжаалахад их тархины хоёр тал бөмбөлгийн нийцэнгүй ажиллагаа онц чухал гэжээ.

	Цаг хугацааны мэдрэмж гэж бас нэг чухал зүйл байдаг.

	Цаггүйгээр цаг хугацааг мэдэж болох уу?

	Хэдэн цаг болж байна гэсэн асуудалд хэдийд ч гэсэн яг зөв буюу бараг ойролцоо хариу өгч чадах хүн олон бий. Галт тэрэгнээс хожимдохгүйн тулд өглөө эрт босох хэрэгтэй. Гэтэл хүн яг цагтаа, сэрүүлгийн тусламжгүйгээр сэрдэг.

	Хүн бүхэнд цаг хугацааны мэдрэмж бий. Энэ бол тун нарийн мэдрэмж юм. Тэрээр амьдралд нөхцөлт рефлекс ёсоор боловсорно.

	 

	 

	БЭРХШЭЭЛТЭЙ ЦАГТ ИРЭХ ТУСЛАМЖ

	 

	Хүний нүүр, гарын арьсан дээр өдий төдий хумхын тоос хуралдавч бид түүнийг мэдэрдэггүй.

	Хүний бугуйн цаг цохилж байна. Хэрэв хүy цагийг чихэндээ ойртуулбал цохилох авиаг нь сонсоно.

	Ходоод болон булчирхайнуудын ажиллагаа өөрийгөө юугаар ч илрүүлдэггүй. Тэр бүх дохио нь дэндүү сулавтархан учир хүний мэдрэх эрхтэнд баригддаггүй байна. Мэдрэмж үүсэхэд дохионы хүч хамгийн их ач холбогдолтой юм. ~

	Хэрэв дохионы хүч хэтэрхий их байвал мэдрэх эрхтэн хэрхэн ажиллахыг авч үзье.

	Тод гэрэлтэй өрөөнөөс шөнийн цагаар гарч цэцэрлэгт оръё. Юм бараг үзэгдэхгүй! Бүр хэсэг зуур зогсох хэрэгтэй болно. Ингээд аажимдаа юмсын хэлбэр дүрсийг ялгаж эхэлнэ. Хамгийн эцэст нүд харанхуйд дасахад орчны юмс үзэгдэх болно.

	Нүд бас гэрэлд дасдаг. Өдөр кино үзээд гадаа гарахад юм бүхэн барагтайхан үзэгддэгийг хүн бүхэн мэднэ. Нарны тод гэрэл нүдийг гялбаагаад байдаг.

	Бэгбаатар, шар шувуу хоёр өдөр яагаад юм үздэггүй вэ? Тэд шөнийн амьдралтай шувууд тул бие махбод нь шөнийнхөө амьдралд. дассан байна. Тэжээвэр шувууд өдөр сэрүүн байж, өдрийн хараанд дассан тул шөнө сохор юм шиг байна.

	Тэдгээр шувуудын амьдрал ч харилцан адилгүй билээ. Нүдний хөгжил ч өөр өөр замаар явсан байна. Шөнийн амьдралын шувуудын «савханцар» хөгжөөд л байхад тэжээвэр шувуудын «лонхонцор» улам боловсронгуй болжээ.

	Орчин ахуйн олон янз нөхцөлд ингэж дасдаг нь ганц нүд төдий ч биш ээ.

	Голын хүйтэн усанд гэнэт ороход амьсгал бачуурдаг. Бүүр амьсгал боох гэж байгаа юм шиг ч санагддаг. Гэтэл хэдэн удаа шумбасны дараа хүйтэн нь төдий л мэдэгдэхгүй болдог. Энэ нь бие махбод хүйтэнд дассаных юм.

	Тамхины утаагаар пиг дүүрсэн өрөөнд ороход хачин, эвгүй үнэр үнэртэж, нулимс гоожих буюу ханиалгадаг. Тэгэвч аажмаар дасдаг.

	Хүн, шинэ нөхцөлд яаж дасдаг вэ?

	Нүд яагаад шөнийн харанхуйд юм үзэх болов? 

	Бие яагаад хүйтэн усанд жихүүрхэхгүй болов?

	Нүд, хав харанхуй газар гэнэт гарчихжээ. Нүд, арьсны мэдрүүл гэнэт хүчтэй цохилт хүлээж авсан байна.

	Хариуд нь тэд «цочирдсон» байна. Тэдгээрийн мэдрэмж эхэн үедээ багасаж, дараа нь аажмаар сэргэсээр эцэстээ хэвийн байдалд оржээ.

	Мэдрэх эрхтнүүд, цочруулын янз бүрийн хүчинд дасах чадвар энд тус болжээ. Ийм үйлдэл яаж явагдах вэ?

	 

	 

	ХАМГИЙН НАРИЙН ЗАДЛАН ШИНЖИЛГЭЭ

	 

	Уг нь мэдрэх эрхтнүүд нэгэн зэрэг хамтран ажилладаг.

	Хүний мэдрэх эрхтнүүд хоорондоо холбоотой байдаг учраас бид гадаад ертөнцийг бүхэл бүтнээр нь тусгаж байна.

	Мэдрэх эрхтнүүдийг Павлов анализатор (задлан ялгагч) гэж нэрлэжээ. Задлан шинжлэх гэдэг нь бүхэл бүтэн юмыг тусгаар хэсгүүдэд нь хуваахыг хэлж байна. Гэтэл анализаторууд мэдрэмжийг нэлээд энгийн болгон задлаад зогсохгүй бас энгийн мэдрэмжийг нарийн нийлмэл болгон нэгтгэх нийлэг үйл ажиллагаатай юм.

	Мэдрэх эрхтэн анализаторт хоёр төгсгөл бий. Нэг нь тархины гадна талд, нөгөө нь тархинд, түүний гадарт, ялангуяа харах, сонсох, үнэрлэхийг эрхэлсэн эсүүдэд байна. Энэ бол төвийн төгсгөл юм. Тэнд мэдрэмжийг задлах, нийлүүлэх хамгийн төвөгтэй ажиллагаа явагдана.

	Таны өмнө голт борын цэцгийн бут харагдаж байна. Таны нүдний торлог дээр цэцэг навчны хэмжээ хэлбэр, өнгө, тэдгээрийн салхинд ганхаж байгаа зэрэг нь харагдана. Задлан ялгагчийн төв хэсэг нь тархины дагзны хэсэгт байрлаж, тэдгээр тус тусдаа байгаа дохиог хүлээн авах төдийгүй, харааны бүхэл дүр бий болгоно.

	Чих, хамрын мэдрэлийн шижмүүд олон янз үнэр авиаг нэгэн зэрэг барьж тархины гадарт хүргэн өгнө. Тэр үед та голт борын цэцгийн бутыг үзэж, навч сэрчигнэхийг сонсож, аятайхан үнэр амьсгалах болно.

	Олон анализаторын тусламжтайгаар, хүн юмсын тусгаар талуудыг биш, юмыг бүхлээр нь олж барих болно. Энэ бол орчны нийлмэл тусгал хүртлэг юм. Энэ нь гагцхүү харааны, сонсголын, үнэрлэхийн, амтлахыг, хүрэлцэхийн төвүүд төдийгүй, бүх гадрын оролцоотойгоор явагдана.

	Тархины гадар дахь «төвийн» ажлын тухай хэрхэн төсөөлөхийг эрдэмтэд удтал маргажээ. Гадаадын зарим физиологичид, хүний сэтгэцийн үйл ажиллагааг «төвүүдээр» нь хуваахыг оролдож, «ой ухааны», «шалтгаан зүйн», «нийгмийн», тэр ч байтугай «шашин шүтлэгийн», «хүүхэд хайрлахын» төвүүдийг зохиож гарсан байна.

	Ийм үзэл буруу болохыг Павлов нотолжээ.

	Сэтгэхүй, сэтгэлийн хөдөлгөөн гэдэг бол хүний сэтгэцийн амьдралын төвөгтэй тал нь юм. Энэ ажлыг тархины олон хэсгүүд хамтран эрхэлнэ.

	Харах, сонсох, амтлах эрхтнүүдийн төв ч гэсэн тархины гадарт таг битүү тусгаарлагдсан тусгаар бүлэг эсүүд биш ээ. Эдгээр төв тус бүр эсүүдийн бөөмнөрөлтэй, тэрхүү бөөмнөрлийн ажилд туслахаар эргэн тойронд тархсан тусгаар эсүүдтэй юм. Төвүүдийн хооронд яг нарийн зааг байхгүй.

	 

	 

	НАРИЙН СОНГОЛТ

	 

	Гадаад ертөнц болон биеэс ирсэн мэдээллийг уураг тархинд тухай бүрд нь задлан шинжилдэг. Эдгээр мэдээллийг задлан судлахад тархины гадрын олон янзын хэсгүүд оролцоно. Гол зүйлийг хоёрдугаар зэргээс ялгана. Гол зүйлийг тун нарийн сонгоно. Бусад зүйлийг хэсэг зуур хойш тавих адил сааталд оруулна.

	Павлов амьтан дээр туршлага хийж түүнийг олж мэджээ.

	Нохойг туршлагын сууринд байрлуулж, хөгжмийн нотын «си» авиаг дуугаргасны дараа хооллодог байжээ. Туршлагыг олон дахин давтсаны дараа, хоол өгөхгүйгээр ганц «си» авиаг дуугаргахад нохойн шүлс гардаг болсон байна. Тэгсээр «до», «ре», «ля» нотуудыг дарахад хоол өгөөгүй ч гэсэн шүлс мөн «си» авианы адил гарсаар байв. Гэтэл яваандаа «си»-гээс бусад авианд шүлс гарах нь улам хомстсоор байв. Гагцхүү «си» авианд л шүлс мадаггүй гарсаар байгааг нь ажиглахад нохой тэдгээр авиаг «ухамсартай ялгаж» байгаа юм шиг байв.

	И. П. Павловын алдарт туршлага

	 

	 

	Хэрэв удаан хугацаагаар уйгагүй оролдвол амьтад хөгжмийн өнгө, юмны үнэрийг гайхалтай нарийн ялгаж сурдаг байна. Олон ижил дохионы дотроос гагцхүү хоолоор батжуулсан нь хариу үүсгэж чаддаг байна. Бусад нь сааталд орно.

	Уураг тархи нь гадаад ертөнцөөс ирсэн дохионуудыг «ангилан ялгаж» чадах бөгөөд тэр ажиллагааны үр дүнгээс амьтны ажил үйлдэл, авир төлөв хамаарна. Ойн доторх булагт араатан ойртож иржээ. Булаг, элдэв үнэр авиагаар хүрээлэгдсэн байв. Гэвч араатан усыг тайвуухан уусаар байв. Гэнэт алсханаас шинэ үнэр үнэртэв. Араатан сэрэмжилтэл хүн байжээ! Агшин төдий чагнаж байснаа араатан зугтан одов.

	Түүний тархинд юу болж өнгөрөв?

	Орчин ертөнцөөс амьтны тархинд ирэх дохио олон л байлаа. Тархинд, тэдгээрийг ялган шалгахад олонход нь хариу өгөх онц шаардлагагүй байв. Эцэст нь амин чухал нэгийг сонгон авч хариу өгсөн байна. Тэр нь дайсан ойртож байгаа тухай дохио хүлээн авч араатан өөрөө ойн гүнд нуугджээ.

	Уураг тархины эсүүдийн гол зүйлийг сонгон олох чадвар нь хүн амьтны амьдралд нэн чухал юм. Тэр нь орчин ертөнцөд хамгийн зөв нийцсэн үйлдэл хийхэд тусална.

	 

	 

	ҮҮРДИЙН ТЭМЦЭЛ 

	 

	Павлов туршлагуудаа нарийсган байж уураг тархины ажиллагааны тухай шинэ мэдээ баримт хуримтлуулсаар байв.

	Тархины дотоод дахь ажил асар их нь илэрчээ. Ийм ажил нь биеийн гадна дотроос ирж байгаа дохионуудад зөв хариулт өгөхөд чухал юм.

	Тархины тэрхүү дотоод ажил нь алдах, хожимдох гэж ер үгүй хамгийн нарийн явагдана. Энэ дэглэмийг сахиулагч нь бидний хэдийнээ мэдэх бөгөөд мэдрэлийн эдийн гол чанар болсон сэрэл, саатал хоёр юм.

	Үүнийг яаж олж мэдсэн бэ? Тархи маань ажиглагчийн нүднээс далд шүү дээ. Үзэж болохгүй юмыг шүүн ярилцаж болох уу? 

	Болох нь ч болно. Шинжлэх ухаан аугаа хүчирхэг тул үл үзэгдэх юмны тухай ч шүүн тогтоох болдог байна.

	Атомыг нүдээр үзэж ч, тусгай багажаар харж ч болохгүй. Гэтэл түүний байгааг шинжлэх ухаан яв цав нотолж, бүтцийг нь хүртэл мэдсэн байна.

	Тэнгэрийн дуран авайгаар одон орны судлаачид олж хараагүй байхад нээгдсэн гарагууд олон бий.

	Уураг тархины нүдэнд үл үзэгдэх амьдралын тухай шүүн мэдэх боломжийг туршлага олгожээ.

	Павлов болон түүний шавь нарын хийсэн ажлын олонх нь нэн ээдрээтэй тул тэр тухай товч ярих нэн бэрхшээлтэй юм. Тэгэхдээ хамгийн голыг нь мэдэх хэрэгтэй юм.

	Энд байгаа хоёр дөрвөлжнийг хараарай.

	Зураг 30. Хоёр дөрвөлжний аль нь том бэ?

	 

	 

	Дөрвөлжний нэг нь цагаан дэвсгэртэй хар, нөгөө нь хар дэвсгэртэй цагаан юм. Хэрэв хэмжиж үзвэл хоёулаа яг ижил, Харааны хуурмаг үзэгдлээр бол цагаан дөрвөлжин нь нүдний торлог дээр илүү хүчтэй сэрэл үүсгэж, улмаар тэлж, зэргэлдээ хэсгүүдийг хамарна. Үүний дунд тархинд үлдэх ул мөр нь цагааных барааныхаас илүү болж, хүчтэй хөөрөл хүч багатайгаа ялна.

	Хөөрөл нь дандаа ингэж тардаг зүйл биш ээ. Заримдаа аль нэгэн хэсэгт бөөмнөрөн хуралдаж болно. Сэрлийн бөөмнөрлийн тийм хэсэг заримдаа удаанаар хадгалагдаж, байршиж болно.

	Тархи, нэгэн янзын ажилтай удтал зууралдана. Ийм хүний тухай: «Тэр бодолд дарагдчихжээ» гэж ярьдаг.

	Энэ нь зохион бүтээгч хүн ямар нэгэн бодол санаанд автсан байж болно. Тийм хүн нойроо алдаж, орчин тойрныг ч мэдрэхгүй болно.

	Зарим ховор тохиолдолд ийнхүү ганц юманд бодол санаагаа булаалгасан нь бүр тартагтаа тулаад эртний алдарт эрдэмтэн Архимед шиг болгодог байна.

	Тэрээр төрөлх хотоо Ромчуудын довтолгооноос хамгаалах оньсон механизм бүтээж байжээ. Тооцоондоо бүрэн автагдсан Архимед дайсан ирэхийг мэдэхгүй суусаар алагджээ.

	Оросын алдарт физиологич Ухтомский, хөөрлийн хүчит голомт нэгэн цэгт хуралдаж болохыг нотолсон байдаг. Тэрээр уураг тархины гадарт ноёрхож, тэнд ирсэн хүчээр буурайхан бусад бүх хөөрлийг өөртөө татдаг байна. Гадрын бусад хэсэгт гүнзгий саатал үүснэ. Хүн, өөрийн бодол санааг татсан зүйлээс өөр юу ч анзаарахгүй. Түүний тархинд зөвхөн ганц хөөрөл зонхилно. Ийм байдлыг Ухтомский зонхилолт (ноёрхолт) байдал гэжээ.

	Энэ тухай яаж мэдсэн бэ?

	Лабораторид туршлага хийсээр л байлаа. Жигд дуу гаргадаг метроном хэмээх багажийг залгаад Прима нэрт нохойг хооллодог байжээ. Үүнийг олон давтсан байна. Хэсэг хугацаа өнгөрсний дараа хоол өгөхийг зогсооход дан метрономын дуугаар шүлс гарч, түүнд болзолт рефлекс боловсорсон байжээ.

	Туршлагыг цаашид үргэлжлүүлэхдээ Примаг байранд нь нэг хэвийн нөхцөлд үлдээж метрономын дууг удаан хугацаагаар сулруулсан байна.

	Тэнд хачин явдал болж нохой унтсан байна. Нохойн тархин дахь хөөрөл нь гүнзгий саатлаар солигджээ.

	Нэгэн жигд авиа нь уураг тархинд нойрны эм мэт нөлөөлдөг байна. Бүүвэйлүүлсэн хүүхэд нойрсдог. Галт тэрэгний дугуйн жигд нүржигнээн зорчигчдыг зүүрмэглүүлдэг. Энд саатал ялж байна. Тэрээр уураг тархиар тарж нойр хүрнэ. Энэ бол нойрсуулах саатал юм.

	Хөөрөл саатал хоёр харилцан тэмцэлдэхдээ бие биесийн хүчийг нэмж ч болно.

	Тархин дахь ийм халалцааг Павлов, далайн долгионтой зүйрлэжээ. Далайн долгион нь өндөр хяр үүсгэж ирээд аажмаар буурдаг. Хяр үүсгэх нь хөөрөл, буурах нь саатал юм. Тэдгээрийн хамтын ажиллагаа болон тэмцэл нь дотоод амьдралыг жигдрүүлэн цэгцэлнэ.

	Хэрэв тархины ажлыг өнгийн будгаар зурж нэг өнгөөр хөөрлийн хэсгийг, саатлыг өөр нэг өнгөөр, тархин дахь тэдгээрийн, мөргөлдөөн, өнгөрсөн хөөрөл саатлын мөрийг бусад өнгөөр тэмдэглэвэл хачин баян угалз үүснэ. Тэрхүү угалз нь байнга хөдөлж хувирч байна.

	Павлов, тархины амьдралыг угалз шиг тод, дохиоллын аварга самбартай зүйрлэсэн байдаг.

	Орчин ертөнцийн нөлөөлөл хэчнээн их, амьдралын туршлага хэчнээн баялаг байвал угалз нь төчнөөн тод, төчнөөн баялаг байна.

	 

	 

	ГАРАМГАЙ УРЛАЛ

	 

	Дээд зэргийн амьтад, хүний нэгэн адил мэдрэх эрхтэнтэй байдаг. Амьтны зарим мэдрэмж хүнийхээс давуу хөгжсөн байна.

	Зураг 31. Бүргэдийн нүд хурц.

	 

	 

	Бүргэдийн нүд хүнийхээс илүү хурц тул асар өндрөөс юмыг сайн олж харна. Нохойн сонсгол нарийн тул хүний чих яагаад ч сонсож чадахгүй авиаг олж сонсоно 

	Хүний чих нь секундэд 16-гаас 20 мянган удаа хэлбэлзэх агаарын хэлбэлзлийг сонсох чадвартай юм. Сарьсан багваахай нь секундэд хагас сая хүртэл хэлбэлзэх хэт авиаг сонсоно. Сарьсан багваахай нисэж явахдаа хоолойн хөвчнөөсөө биед нь үл сонстох авиа гаргадаг. Эдгээр авиа нь мод ургамал, байшингийн хана зэргийг мөргөж ойхдоо багваахайн сонсголын эрхтэнд буцаж ирдэг. Ийм учраас тэрээр харанхуйн дунд юм мөргөлгүй чөлөөтэй нисэж чаддаг байна.

	Нохойн үнэрлэхүй хурц тул мөр хөөхдөө сайн байдаг. Туулайн бараа харагдаагүй, анчин түүний тухай юу ч мэдээгүй байхад нохой мөрийг нь үнэртэж олсон байдаг.

	Сургуультай нохдыг яана! Гэмт этгээдийн ямар нэгэн юмыг үнэртүүлчихвэл нохой газар орныг хэрэн явсаар олны дундаас хулгайчийг үнэрээр нь илрүүлнэ.

	Арав - арван таван янзын үнэр дотроос нохой хэрэгтэй нэгийг шилж олох чадвартай юм.

	Нэгэн удаа ийм сонин туршлага хийжээ. Нохойн эзнийг оролцуулсан арван таван хүн нэлээд хол газар галуун цуваагаар явахдаа сүүлчийнх нь түрүүчийн хүний мөрөн дээр яг гишгээд явжээ. Дараа нь нохойн эзэн таван хүний хамт зүүн тийш бусад нь баруун тийш явжээ. Хэсэг хугацааны дараа хоёр хэсэг хоёулаа нуугджээ. Гэвч нохой мөрийг үнэртэн явсаар эзнээ олсон байна.

	Энэ бүгд нь амьтны мэдрэх эрхтнүүд хүнийхээс илүү ажилладаг гэсэн хэрэг үү?

	Тийм биш ээ, нохойн мэдрэх эрхтнүүд хүнийх шиг боловсронгуй биш юм. Жишээ нь түүнд өнгөт хараа байхгүй.

	Энэхүү араатны удам хүний найз болсноос хойш олон мянган жил өнгөрчээ. Энэ хугацаанд нохой арвин, шинэ мэдлэг хуримтлуулсан боловч улааныг ногоон, шар, цэнхрээс одоо хүртэл ялгаж чадахгүй байна. Нохой нь зөвхөн гэрлийн нягтралыг ялгаж чадах тул ертөнцийн бүх юм түүнд өнгөгүй гэрэл зураг шиг харагдана.

	Павловын лабораторид шуугиан, өндөр авиа, нам авиа, хонх гэх мэт тодорхой дэс дараалал бүхий авианд нөхцөлт рефлекс боловсруулжээ. Ийм ээдрээтэй дохионы дүнд нохойн шүлс хоол өгөөгүй байх үед ч гардаг болов.

	Дараа нь дохионы дарааллыг өөрчилж шуугианы дараа нам авиаг, сүүлд нь өндөр авиаг хонхны хамт дуугаргах болсон байна. Ингэхэд нохойн тархи удтал шинэ зорилтыг биелүүлж чадахгүй байжээ.

	Хүний мэдрэх эрхтнүүд бүүр хүүхэд ахуй цагаас эхлэн ээдрээтэй зүйлийг ялгаж чадна. Энэ чадвар нь тархины хамт хөгжсөөр улам ч боловсронгуй болно. Ямар нэгэн зүйлд, жишээ нь хөгжмийн авьяасгүй хүн байж болно. Хүн дасгал хийсээр гарамгай урлагт хүрч болох юм.

	Биеийн тамирчид булчингаа дасгадгийн адил нүд, чих, хүрэлцэхүйг дасгаж болох юм.

	Зүлгүүрчин хүн ямар нэгэн юм хийж байна. Тэр зүйлд байгаа нүхний хэмжээг тодорхойлох гээд үз. Нүх нь дэндүү нарийхан тул хэмжээг нь барагцаагаар хэлэхэд ч бэрх. Гэтэл зүлгүүрчин хүн миллиметрийн хоёр мянганы нэгтэй тэнцэх нүхийг ч ялгаж чадна. Нүдний ийм нарийн багцаа нь баялаг туршлагын үр дүн мөн.

	Хуучны фабрикийн боогчид янжуур хайрцаглахдаа ширхгийг нь тоолдоггүй байв.

	Одоо иймэрхүү ажлуудаас хүнийг машин чөлөөлжээ. Тийм дадлыг эзэмшихэд хүн жил хэртэй хөдөлмөрлөнө.

	 

	 

	ЕРТӨНЦИЙН ТУСГАЛ

	 

	Сэрэл гэж юу вэ?

	Энэ асуудлыг гүн ухаантан нар олон зуун жилийн турш судалсан боловч удтал зөв шийдвэрлэж чадсангүй.

	Идеалистууд нотлохдоо, хүн оршин тогтож байгаа бодит юмсыг биш харин өөрийнхөө сэрлийг танин мэддэг гэнэ. Тэд, ертөнцийн оршин тогтож байгааг үгүйсгэж, хүнийг хүрээлэн байгаа бүх зүйлсийг хүн өөрөө бодож гаргасан гэдэг байв.

	Ертөнцийг ингэж үзэх нь буруу юм. Тийм үзлийн эсрэг: Маркс, Энгельс, Ленин нар тэмцэж байв. Ленин, ертөнцийг хэрхэн танин мэдэх тухай философийн чухал асуудлаар их бүтээл гаргажээ.

	Ленин, ертөнц биднээс ангид (салангид) оршин тогтнодог гэж материалист ёсоор үздэг байжээ.

	Биднийг хүрээлэн байгаа бүх юмс материаллаг юм. Тэд цөм эзлэхүүнтэй, жинтэй, хэмжээ, хэлбэртэй, өнгө зүстэй байна. Юмсын энэ бүх чанар хүний нүд, чих, үнэрлэх, амтлахад нөлөөлж байж сэрэл үүсгэнэ.

	Сэрэл бол хүний ухамсар дахь гадаад ертөнцийн уусгал юм.

	Хүний сэрэл нь ертөнцийг бүхэлд нь биш, ойролцоогоор тусгах тул бидэнд түүний бодит дүрсийг биш, дохио тэмдгийг өгч байна гэж боддог гүн ухаантан нар ч байжээ.

	Ленин тэднийг няцааж, сэрэл бол бэлгийн буюу дохио тэмдгийн зүйл биш, харин тэдний үнэн тусгал гэж тайлбарладаг байв.

	Төрөлхийн сохор хүн бол юмсын өнгийг ч, тэдгээрийн хоорондын зайг ч төсөөлж чадахгүй, тэдэнд харааны сэрэл байхгүй.

	Тэд «хөх», «хол» гэхийг сонсовч чухам юу болохыг мэдэхгүй. Түүнийг нэг ч удаа үзээгүй байна.

	Хүний сэрлийн үнэн худлыг, хүртлэгийн зөв бурууг амьдралын практикаар шалгана. Адгуусан амьтан ч амьдралын туршлага хуримтлуулах чадвартай байна.

	И. М. Сеченов ийм жишээ авсан байдаг. «Ногооны газрын мануухай, жишээ нь бор шувуунд бүх л талын аймшгийг зөвхөн хэсэг хугацааны туршид төрүүлээд дараа нь бор шувууны хувийн ажиглалт болон туршлага нь мөнхүү дүрсээс айхгүй байхад сургадаг» гэжээ.

	Сэрэл бол манай бүх мэдлэгийн эх үүсвэр гэж Лснин онцлон тэмдэглэжээ.

	Үнэхээр ч хэлбэр, авиа, хэмжээ, хөдөлгөөнийг сэрж байж бид нэгэн юмны тухай нэгдмэл хүртлэгтэй болно.

	Бидний өмнө нөгөө юм байхгүй байхад бид түүнийг өнөөх л сэрж байсан шигээ л төсөөлж чадна. Хүний дүрслэн бодох сэтгэхүй, мэдрэмж, зориг зэрэг нь цөм сэрэлтэй холбоотой байна.

	Хүн орчноо уураг тархины үйл ажиллагаагаар дамжуулан танин мэднэ.

	Сэтгэцийн гэдэг нь материаллаг ертөнц уураг тархиар дамжин туссаныг хэлж байна. Ертөнц нь ер бусын илбэт толинд тусах адил ажээ. Энэ толь нь яг бидний өмнө байгаа зүйлийг төдийгүй, хэзээ нэгэн цагт байсан буюу хожим байж болох зүйлийг тусгаж чадна. Учир нь хүн төрөлхтөн, хорвоогийн, орчлонт ертөнцийн түүхийг ойлгож чадна. Хүн ирээдүйнхээ тухай бодож, төлөвлөгөө зохиож, ирээдүйгээ мөрөөдөж чадна.

	Павлов, уураг тархинд ертөнцийг тусгахад юу явагдаж байгааг туршлагаар нээжээ. Мөн болзолт рефлекс бол тусгалын механизм болохыг баталсан байна. Энэ механизмын тусламжтайгаар хүний тархинд объектив ертөнц тусгалаа олдог ажээ.

	
«УХААНТАЙ» АМЬТАД

	 

	АДГУУСАН АМЬТАН ЮМ БОДДОГ УУ?

	 

	Зарим эрдэмтэд, доод зэргийн зохион байгуулалттай амьтад ч гэсэн хүний нэгэн адил бодож сэтгэдэг гэж итгүүлэхийг оролдож байв.

	Ядахдаа мэлхийг хар л даа гэж тэд хэлнэ. Түүний амьдралд утга учиртай юм хэчнээн олон байна. Олзыг отож байгаад чадварлаг, самбаатай нь аргагүй барьж авна, дайсныг мэхлэн амиа аварч чадна.

	Бал хураахад зориулан тийм чадамгай үүр барьдаг зөгий сэтгэн боддоггүй гэж үү? Шувуунд хүртэл «шувууны» өвөрмөц хэл бий гэлцдэг байв.

	Энэ бүхэн үнэн үү?

	Мэлхийн хэвшил болсон амьдралыг өөрчлөөд тасалгаанд авчиръя. Намгаас гарсан мэлхийн авир байдал утгагүй болж өнөөх «ухаан бодлоос» нь юу ч үлдэхгүй.

	Мэлхийн өмнө цаасны өөдөс дүүжилбэл, мэлхий түүнийг ялаатай «эндүүрч» залгина.

	Зөгийн болон аалзны ажил нь зөвхөн гадна талаасаа л ухаантай юм шиг санагдана. Зөгий нь хуучин адил балаа цуглуулж, ёроолгүй торонд хийсээр байна. Дараа нь тор хоосон байгааг огтхон ч «анзааралгүй» нямбайлан таглана.

	Ердийн зөгий хүнсээ үүрэнд чирч оруулахын өмнө хаалганаас холгүй газар байнга орхидог. Хэсэг хугацаа өнгөрсний дараа эргэж ирээд үүрэндээ аваачна. Энэ ажилд нь гар оруулаад үзье. Зөгий үүрэндээ орсон хойгуур авчирсан хүнсийг нь холдуулъя. Зөгий нисэж ирээд хүнсээ олмогц үүр тийшээ биш харин урьд тавьсан газар луугаа зөөнө. Энэ туршлагыг олон дахин үйлдвэл зөгий хүнсээ хуучин байранд нь авчраад байх болно. Ийм «үйл ажиллагаанд» утга байхгүй нь мэдээж хэрэг.

	Аалзны шүлсэнд каммертон ойртуулъя. Каммертоны доргионоос шүлсэн тор нь ялаа орооцолдсон мэтээр чичрэн хөдөлнө. Аалз нь доргионы зүг түргэн амжиж хүрнэ. Аалз тэнд хэчнээн олон очивч каммертоны үүсгэсэн хэлбэлзлийг танихгүй байсаар хоцорно.

	Шувууны тархи, мэлхийн буюу зөгийн тархинаас илүү хөгжсөн боловч түүний үйл ажилд зөн бэлгэ голдоно.

	Эм тахиа, бөөрөнхий цагаан чулууг өндөгнөөс ялгахгүй тул доогуур нь чулуу хийчихдэг юм гэхэд түүнийг өндөг адил дарсаар байна.

	Ахуунын үүрээс өндгийг нь хулгайлчихад тэр шувуу хоосон үүрээ дарсаар үлдэнэ. Тэрээр өндгөө ангаахай болох хугацааг хүртэл суусаар байна.

	Эдгээр амьтдын ердийн ажил үйлдэл нь гол төлөв зөн бэлгээс хамаарна. Зөн бэлгэ бол төрөлхийн нарийн рефлекс юм. Тэрээр илрэн гарахдаа ямар нэгэн нэмэгдэл нөхцөл шаардахгүй. Мах анх удаагаа идэж буй гөлөгний шүлс гардаг. Энэ бол маргаан байхгүй, төрөлхийн рефлекс мөн.

	Зөн бэлгэ бол нэн нарийн төрөлхийн рефлекс юм. Түүнээс болж шувууд намар болоход төрсөн нутгаа орхин нүүдэг, хавар болоход үр удамдаа үүр барьдаг билээ. Зөн бэлгэ нь шоргоолжны бүтээн босголтын ажил, уран барилгач - зөгийн үйл ажиллагааг удирдана. Төрөлхийн рефлекс бол маш чухал зүйл мөн. Тэргүйгээр амьтад амьдрах боломжгүй юм.

	Амьтны хооллох, биеэ хамгаалах эрмэлзэл төрөлхийн рефлекс мөн. Ээдрээ ихтэй төрөлхийн рефлекс тун олон бий. Галуу, нугас усанд сэлдэг. Могой мөлхдөг, барс асар өндөрт дүүлэн үсэрдэг. Дэгдээхэй үр тариа түүдэг. Муурын зулзага, нохойн гөлөг төрсөн өдрөөсөө эхлэн хөх хөхдөг. Бяцхан авгалдайн биед хүрээд үз, эх авгалдайн адил исгэрэн дуугарч биеэ хамгаална.

	Хөхөх, нүд ирмэх, хошуугаар тонших, мөлхөх, сэлэх, аюул тулгарахад биеэ хамгаалах хөдөлгөөн зэрэг нь цөм төрөлхийн рефлекс мөн. 

	Адгуусан амьтдын ийм чадвар нь олон үеийн амьдралын туршид боловсрон тогтоно. Тэдгээр нь амин чухал зүйл тул эцэг өвгөд нь үр удамдаа дамжуулна.

	Төрөлхийн рефлексийн зэрэгцээгээр амьтанд, тэр ч байтугай доод зэргийн амьтдад хүртэл нөхцөлт рефлекс боловсорно.

	И. П. Павловын шавь Ю. П. Фролов, тэжээвэр загасыг хонхон дуугаар тэжээдэг байжээ. Тэгтлээ хонх дуугаргавч хоол өгөхгүй болсон байна. Загаснууд хонхны дуугаар хооллох байрандаа цугларч байжээ. Энэ нь хонхны дуунд болзолт рефлекстэй болсныг харуулна.

	Тун саявтархан Ленинградын нэгэн лабораторид карась загасанд нарийн төвөгтэй болзолт рефлекс боловсруулж үзжээ. Геометрийн тодорхой хэлбэртэй дүрсийг үзсэн загас, тухай бүрдээ олсноос саванд унжуулсан шүүрийг угзардаг байна. Үүгээр үзэхэд тэр загас геометр мэддэг болчихсон шиг.

	Доод зэргийн сээр нуруутанд зөн бэлгэ нь болзолт рефлексээс давуу байна.

	Шувууны болзолт рефлекс загасныхаас давуу хялбар боловсорно. Жишээ нь, шуудангийн тагтаа хүнд хэчнээн их тус хүргэдгийг хэн бүхэн мэднэ. Шуудан зөөгч шувууг болзолт рефлексийн аргаар сургана.

	Нохой бол дээд зэргийн амьтан мөн. Түүний тархи нь аалз, мэлхий, шувууны тархинаас олон дахин илүү хөгжсөн байна. Ийм учраас нохойд маш олон янзын ээдрээтэй, төвөгтэй болзолт рефлекс үүсгэж болно.

	 

	 

	ТӨРӨЛХИЙН ЧАНАР АЛДАГДАХ НЬ

	 

	Хүн амьтанд зөвхөн төрөлхийн чадвараас гадна бас амьдралын туршлага дундуур олдсон чадвар гэж байдгийг бид одоо мэдэх боллоо. Энэ бол болзолт рефлекс юм. Өөрөөр тэднийг хэвшил (дадал) гэнэ.

	Гэтэл төрөлхийн, олдсон хоёрыг тэр болгон зааглахад бэрхтэй. Амьдралд шаардлагатай дадлууд хадгалагдаж, хөгжсөөр, үеэс үед бэхжин, төрөлхийн чанартай болно. Амьдралд хэрэггүй төрөлхийн рефлексүүд нь аажмаар мөхөж устана.

	Энэ бүх өөрчлөлт нь амьдрах нөхцөлийн дагуу, түүний нөлөөгөөр явагдана. Бие махбодод амьдрах нөхцөлийн эзэмдэл маш хүчтэй.

	Дэгдээхэйнүүд хашаан дотуур явж байна. Нохой гүйж ирлээ. Дэгдээхэйнүүд айж хэлмэгдсэн шинжгүй, будаа түүсээр байна.

	Гэтэл ойн зэрлэг тахианы дэгдээхэйнүүдийн дэргэдүүр нохой гүйж өнгөрвөл яах вэ! Бөөн самуун дэгдэнэ.

	Зарим дэгдээхэй айж байхад зарим нь айдаггүйн учир юу вэ? Учир нь гэвэл гэрийн тахианы амьдрал ойн тахианыхаас ялгаатай юм. Гэрийн тахиа насан турш хүнтэй хамт хүний хамгаалалд амьдардаг, түүнд бас бусад хэвшлүүд ч боловсорсон байна.

	Гөлгийг ямар нэгэн хоолонд дасгаж болно. Нэгэн хэсэг гөлгийг дан махаар, нөгөөг дан сүүгээр тэжээгээд байжээ. Цаашид эдгээр ноход өөр өөр амьдралтай болжээ. Нэгдүгээр хэсэг ноход мах харах төдийд хэлээ долоож, шүлсээ гоожуулдаг бол сүүг хараад амарлингуй үлдэнэ. Хоёрдугаар хэсэг нь сүүний зүг тэмүүлэх мөртөө мах хараад бүүр айх, сэрэмжлэх болно. Тэд ухарч, гаслан гийнана. Ноход нэлээд хожим маханд дасна.

	Дархан цаазтай газрын зэрлэг амьтдын зөн бэлгэ аажмаар суларч байгааг ажиглаж болно. Дархан газрын бодон гахай зарим амьтад тодорхой цагт юунаас ч айх эмээх явдалгүйгээр идүүрт ойртон ирэх буюу хүн ирж хоол өгөхийг хүлээж байна.

	Шавжийн төрлийнхөн хүртэл төрөлхийн тогтвортой рефлексээ алдаж болно. Зөгий улаан хошоонгорын цэцэгт суух дургүй байдаг. Гэтэл хүн түүнийг хошоонгорт дасгаж чаджээ. Хошоонгорын цэцэгт амттайхан шүүс түрхээд, зөгийн үүрт байрлуулжээ. Ингээд амт сайхан шүүс хошоонгорын үнэр хоёрын хооронд яваандаа зөгийд холбоо тогтсон байна. Зөгийг тэжээхдээ эрдэмтэд түүнийг улаан хошоонгортой талбайд нисэж очдог болгон сургасан байна.

	Үүнээс үзэхэд амьтны зөн бэлгийг удирдаж, түүний төрөлхийн хэвшил дадлыг өөрчилж болно.

	 

	 

	«ЭРДЭМТЭЙ» ХУЛГАНУУД

	 

	Амьдралын явцад олдсон хэвшил буюу болзолт рефлекс төрөлхийн болон хувирч чадахыг Павлов харуулжээ.

	Цагаан хулгана тэжээжээ. Хоолны өмнө хонх дуугаргадаг байв. Хулганууд эхлээд удтал хонхны дуунд ирдэггүй байв. Ингэсээр хоёр зуун ерэн найман удаа хонх дуугаргаад хоол өгөхөд хулганууд цуглардаг болжээ.

	Хоёр зуун ерэн есөн удаа хонхдоод хоол өгөхгүй байхад хоол бэлэн болоод байгаа мэтээр хооллох байранд гүйж иржээ.

	Ингэж нөхцөлт рефлекс үүсэж, хонх нь хоолны дохио болсон байна.

	Эдгээр «эрдэмтэй» хулгануудыг ариглан үлдээжээ. Тэднээс төрсөн зулзагуудыг бас л хонхны дуугаар хооллох болов.

	Ингэхэд хойч үеийн хулганууд эцэг эхээсээ арай илүү «сэтгэхүйтэй» мэт болж арван дөрвөн туршлагын дараа хонхны дуугаар хоолонд цуглардаг болсон байна.

	«Эрдэмтэй» хулгануудын ач нар нь өвөг эцгээр барахгүй, өөрийн эцгээс давжээ. Тэднийг бүүр ч түргэн сургаж амжжээ. Тэд гучхан удаа хонх дуугаргахад хоолонд гүйж ирдэг болсон байна.

	Павловын шавь нар тав дахь үеийн хулганыг бойжуулжээ. Тэдний нөхцөлт рефлекс нь зургаа дахь хонхны дуунд боловсорсон байна!

	Ийм янзаар нөхцөлт рефлекс нь үеэс үед дамжсаар төрөлхийн болжээ.

	Энэ тухай Павловын бичсэн нь: 

	 

	«Хэсэг хугацаа өнгөрөхөд шинэ үеийн хулганууд урьдчилан ямар ч сургууль хийхгүйгээр гагцхүү хонхны дуугаар хооллох газартай гүйж очих нь тун лавтай гэж би үзэж байна» 

	 

	гэжээ.

	 

	 

	ДАДСАН ХЭВШИЛ

	 

	Амьтдын амьдралыг өдөр тутмын хэвийн нөхцөлд нь ажиглая.

	Шувууд, яг төлөвлөгөөтэй юм шиг, намар болоход алс дулаан оронд очиж, хавар болоход эх орондоо буцаж ирнэ.

	Үхэр оготно өвлийн улиралд нөөц бэлтгэдэг. Хэрэм цагийн тодорхой хуваарьтайгаар самраа цөмдөг.

	Баавгай өвөлжингөө унтчихаад хавар эхлэхэд сэрдэг.

	Амьтан бүр өөртөө тохирсон амьдралын дэглэмтэй байдаг. Тэр дэглэм үе удамшин боловсорчээ.

	Амьтны тархины тал бөмбөлөгт гадаад орчин болон биеийн дотоодоос өдий төдий дохионууд ирж байна. Тэдний тоо маш олон. Эдгээр дохионууд ач холбогдлынхоо хувьд харилцан адилгүй, зарим нь үйл ажиллагааг сэргээдэг байхад нөгөө хэсэг нь харин түүнийг саатуулна. Тэдэнд хариулах хариулт харилцан адилгүй.

	Зураг 32. Хэрэм самраа цагийн хуваарьтай цөмнө.

	 

	 

	Уураг тархи, зарим дохионд хариулах мөртөө зарим дохионд огтхон ч хариулахгүй, харин ч саатуулна.

	Хөөрөл саатал хоёр уулзаж, мөргөлдөж, харилцан үйлчлэлцэж байдаг.

	Рефлексүүдэд тодорхой дэглэм хэвшсэн заншил тогтоно.

	Павлов, нохойн тархины ажиллагаа дахь тэрхүү хэвшсэн заншлыг өөрчлөхийг оролджээ. Тэрээр ийм туршлага хийсэн байна.

	Нохойд янз бүрийн дохио тодорхой дэс дараатайгаар өгсөн байна. Үүнд: Хонх гэрэл, арьсны цочролыг хослуулж, зарим дохиог хоолоор бэхжүүлж, бусдыг нь бэхжүүлэхээр хоол өгөөгүй байна.

	Нохой нь яван явсаар тэдгээрийг яг «ялгаж» сурчээ. Нэг янзын дохионд түүний шүлс гарч байхад нөгөөд нь шүлс гарахгүй байжээ.

	Эдгээр туршлагыг амьтанд удаан хугацаагаар хийсэн байна. Ингээд тархинд нь амьдралын хэвшсэн заншил бий болгожээ. Дараа нь заншил болсон цочруулуудаас гадна шинэ цочруул хэрэглэжээ.

	Нохойн хуучин заншил эвдэрч, рефлексүүд нь арилан шинэ рефлекс хялбар боловсорч өгөхгүй байв. Энэ нь тэр нохойд тун төвөгтэй байв. Нохой байрнаасаа тэмүүлж, гасалж гийнах болов. Тэрээр шаналан зовсоор хоол идэхээ ч больжээ.

	Зорилгыг шийдвэрлэхийн тулд хоёр буюу гурван сар өнгөрчээ. Нохой тайвширч, бүх дохионд зөв хариулт өгөх болов.

	Ингэхлээр тархины ажиллагаанд шинэ хэвшмэл заншил тогтжээ.

	Энэ бол нохойд ч гэсэн, эрдэмтэнд ч гэсэн хялбаргүй ажил байв.

	Нохойг сургахад дээд мэдрэлийн үйл ажиллагаанд нь юу явагдаж байна вэ?

	 

	 

	СУРГАЛТЫН ГАЙХАМШИГ

	 

	Нохойг «ухаантай», «таамтгай», «цэцэн» гэж ярьдаг хүмүүс олон бий. Нохой хэчнээн өлсгөлөн байлаа ч гэсэн шархадсан шувууг идчихдэггүй, эзэндээ авчирдгийг анчин бүр мэднэ.

	Нохой шархтны амийг аварч тулалдааны талбар дээрээс мина олж, түүнийхээ дэргэд шаасан гадас шиг сууж байдаг.

	Циркт «акробатчин» нохой, «тоо бодлогоч» нохой тоглодог. Моксва дахь Дуровын буланд хамгийн гайхалтай юмыг үзэж болно.

	Сохор номин цагаан хэрэглэл угааж, хулганууд хонхны дуугаар галт тэргэнд гүйж орно. Баавгай агаарт татсан утсан дээгүүр явна. Ийм болхи араатан утсан дээгүүр явна гэдэг даанч дүйцэхгүй хэрэг шүү.

	Баавгай утсан дээгүүр явж хэрхэн сур аа вэ?

	Баавгай чөлөөтэй байхдаа авирах их дуртай. Баавгайн бамбарууш мод өөд амархан авирна.

	Тэдэнд ийм сургууль хийлгээгүй билээ. Харин хоолны хойноос хөөцөлдөж, мод өөд авирахыг амьдрал тэдэнд сургасан байна. Балын хойноос хөөцөлдөж өндөрт авирах, чадмаг ч авирах хэрэг гардаг. Мод өөд авирах нь бас дайснаас хамгаалахад ч чухал.

	Авирах гэдэг бол төрөлхийн чанар мөн. Ийм чадвар нь баавгайд үеэс үед боловсорч, үеэс үед дамжин иржээ.

	Амьтан сургагчид энэ чадварыг мэднэ. Хэрэв баавгай утсан дээгүүр дамжиж чадвал багшийнхаа гараас чихэр олж иднэ.

	Утсаар явж сурсны шагналд хоол иджээ. Хоол болон акробатын номерыг олон дахин давтжээ. Ингэсээр нэг мэдэхэд болзолт рефлекс боловсорчээ. Баавгай «эрдэмтэй» болов.

	Гол, нуурын эрэг хөвөөгөөр элбэнх гэдэг амьтан амьдардаг. Тэд элс ухаж жараахай олж иднэ.

	Дуровын буланд байгаа элбэнх бол жараахайг амьтан сургагчийн гараас авч иднэ. Энэ бол угаалга хийсний шагнал юм. Сарвуугаараа голын усанд хийдгийн нэгэн адил хөдөлгөөн хийх боловч элсний оронд даавуу нухална.

	Энэ бол зугаатай бөгөөд чамин үзэгдэл юм. Үүндээ тэр амьтны төрөлхийн чадвар - болзолт бус рефлексийг ашигласан байна.

	Гэвч хэчнээн оролдлоо ч гэсэн амьтныг үг ярианд сургаж чадаагүй байна.

	Харин тоть, хар хэрээ зэрэг зарим шувуудын авианы хөвчийн онцлог бүтцийг ашиглан хэдэн үг хэлүүлж сургаж болох юм. Хар хэрээ нь хүний үгийг дуурайн хэдэн үг хэлж сурч: Хоол нэхэх, нохдыг даажигнах болно. Дуровын буланд байдаг хар хэрээ: «хэрээн хүү», «хэрээн авгай» гэдэг хоёр хоршоо үг мэднэ. Эрдэмтэй тоть ч гэсэн заасан үгийг бархирдаг.

	Гэтэл тоть, хэрээ хоёрын аль нь ч хэлж байгаа үгийнхээ утгыг ойлгохгүй. Тэд үгийг ямар ч утгагүй дуудна.

	Гаврош нохой нэгэн өдөр өөрийн дайсан муурыг модон дээр хараад удтал боргоожээ. Хүүхдүүд модны ёроолоос «Кис кис» гэж бархирч байв. Үүнээс хойш Гаврош нохой «Кис кис» гэхийг сонсмогц мод өөд боргоодог болжээ. Нохой энэ үгийг «мэддэг» гэж цөмөөр бодох болов. Гэтэл нэгэн өдөр хүмүүс «Эскиз» гэж хэлэхийг сонсоод нохой мод өөд боргоожээ. Хоёр дахь удаадаа «рас кис» гэдэг үгийг сонсоод бас ийм хэрэг гарсан байна.

	«Чихэр», «хоол» гэдэг үгийг «мэддэг» нохой бий. Нохойг хооллох үедээ энэ үгийг тав зургаан удаа давтвал нохой тэр үгэнд дасна. Мах өгөөгүй мөртөө «хоол» гэж хэлбэл нохойн шүлс гоожиж, хэлээ долоож, сүүлээ шарвагануулна.

	Хүнд бол «хоол» гэсэн үг нь тодорхой утгатай юм. Түүнийг «хүнс», «зууш», «үдийн хоол» гэсэн үгсээр орлуулж болно.

	Хүмүүс, адгуусан амьтанд болзолт рефлекс үүсэх чадварыг ашиглан нэгэн хэлхээ рефлексийг нөгөөгөөр сольж уураг тархины хэвшсэн дадал заншлыг нь өөрчилж байна.

	Адгуус амьтны авир үйлдэл «ухаантай» юм шиг байгаа нь чухамдаа тэдгээрийн амьдралын нөхцөлд, байгальд дасан зохицох чанарын үр юм.

	Тэжээвэр амьтдын авир үйлдэл «ухаантай» юм шиг байгаа нь хүний хөдөлмөрийн үр мөн.

	 

	 

	РАФАЭЛЬ РОЗА ХОЁР

	 

	Сармагчин, хүн хоёрын биеийн бүтцэд ерөнхий зүйл олон бий. Дотор эрхтнүүдийн ажиллагаа төсөөтэй. Сармагчны нэлээд олон өвчин хүнийхэд төсөөтэй явцтай дээд зэргийн сармагчнуудад бас мухар олгойн унжлага бий. Сармагчин мухар олгойн үрэвслээр өвдөхөд мэс засалчид хагалгаа хийдэг. Дээд зэргийн сармагчны (мичний) уураг тархи нь хүнийхтэй маш ойролцоо боловч нэлээд энгийн бүтэцтэй байна. Хэмжээ нь жижиг, эсийн бүтэц нь ч хүнийх шиг баялаг биш.

	Мичинд хэл яриа байхгүй боловч ухаант үйлдлийн «оюун ухааны» үр үүсвэр нохойноос илүү хөгжсөн байна.

	Павлов, сармагчны авир үйлдлийг сонирхсон байна. Ялангуяа Рафаэль, Роза нэрт ах, охин дүү хоёр сармагчныг онцгой нягтлан судалжээ. Тэднийг ажиглахаар Францаас зориуд авчирчээ.

	Рафаэлийн торны дэргэд жимс тавьж, торон дотор урт, богино хоёр саваа тавьжээ.

	Торон дотор суугаа сармагчин жимсэнд хүрэхийг оролдоод чадсангүй.

	Ингэхлээр Рафаэль савааг авчээ. Богино нь охордоод хүрсэнгүй. Гэтэл урт савааг гэнэт олж авчээ. Сармагчин түүгээр жимсэнд хүрч, нааш өнхрүүлсээр торны дэргэд ойрхон ирүүлж, атган авчээ.

	Дахин нэг удаа богино боловч дундуураа хөндий саваанууд торон дотор тавьсан байна. Рафаэль жимсэнд хүрэх гэж - элдвээр оролдоод амжсангүй. Гэвч жимсэнд хорхой нь хүрээд ажлаа үргэлжлүүлсээр байжээ. Хамгийн эцэст «учрыг олж» нарийн савааг бүдүүнд суулган жимсэнд хүрчээ.

	Зураг 33. Рафаэль саваа барив.

	 

	 

	Туршлагыг улам ээдрээтэй болгов.

	Жимсийг дээрээс дүүжилж, доор нь таван өөр хайрцаг тавьжээ. Рафаэль хайрцгуудыг давхарлан тавьсаар жимсэнд хүрчээ. 

	Зураг 34. Рафаэль хайрцгуудыг давхарлан өндөрлөжээ.

	 

	 

	Дараачийн удаа жимсэнд хүрэх замд дэнлүүний дөлөөр саад хийсэн байна.

	Галыг яаж дарах вэ?

	Рафаэль жимсэнд тал бүрээс нь хүрэхийг оролдсон боловч тухай бүрд нь түлэгдэж буцжээ. Гэтэл дөлийн дээр байсан усан хоолойн оньсыг санамсаргүй мулталжээ. Ус гоожиж дөлийг унтраав. Рафаэль жимсээ шүүрэн авчээ.

	Энэ туршлагыг олон дахин хийсэн боловч Рафаэль оньсыг мултлан галаа унтраасаар байжээ.

	Анх түүнийг санамсаргүй эргүүлж, ус гоожсон. Одоо бол болзолт рефлекс үүсжээ. Энэ үйлдлийг олон давтахад ус, гал унтрах хоёрын хоорондын холбоо сармагчны тархинд бэхлэгджээ.

	Розатай хийсэн туршлага сармагчны өөр чадварыг илрүүлсэн байна.

	Павлов, Розын «сониуч чанарыг» нээжээ. Рафаэль бол төвөгтэй үүрэг гүйцэтгэхдээ жимс идэж, хөлс авдаг байв. Роза нь аливаа ажлыг үнэ төлбөргүй сонирхдог.

	Розад үзэг, харандаатай хайрцаг өгөв. Тэнд амттаны зүйл огт байсангүй. Сармагчин түүнийг удтал судалж байснаа таглааг онгойлгож, хуучин байранд нь оруулахыг оролдож гарчээ.

	Ингээд таглааг нь таглаж чадаагүй боловч цөхрөөгүй байна. Хайрцгийг яаж таглахыг үзүүлсэнд тэрээр тун сониучлан ажигласан байна.

	Павловын хэлснээр Роза нь «энэ юм чухам яаж ажиллаж байгааг ойлгохын тулд нүдээрээ нэвт ширтдэг» байв.

	Сармагчнаас олдсон чадвар бол ухамсарт үйл ажиллагааны дөнгөж эхэн үүсвэр юм. Энэ нь хүн дүрст мич, бусад адгуусан амьтныг бодвол арай илүү хөгжсөнтэй холбоотой юм.

	 

	 

	САРМАГЧНЫ «АВЬЯАС ЧАДВАР»

	 

	Сармагчны ажил үйлдэлд оюун ухааны анхны илрэл олон байдаг. Гэвч энэ нь сармагчны сэтгэхүй, хүнийхтэй ижил гэсэн үг мөн үү?

	Сармагчны сэтгэхүйн чадвар нь нэн хязгаарлагдмал юм. Адгуус амьтад зөвхөн хамгийн энгийн бодлогыг шийдвэрлэж чадна. Тэдгээрийн нөхцөл нь ямагт хүрэлцэхүйц, үзэгдэхүйц, сонстохуйц байх бөгөөд гол төлөв хоолтой холбоотой байна.

	Сармагчны ухаант ажил үйлдэл нь голдуу амьдралын шинэ нөхцөлд нийцэх явдалтай холбоотой байна. Сармагчинд ерөнхий ухагдахуун бүтээх, юмсын хийсвэр чанарыг олж мэдэх чадвар байхгүй. Үүнийг шимпанзе дээр хийсэн ажиглалт нотолсон байна.

	Иони нэрт шимпанзе алхаар хадаас хадаж байхыг ажиглажээ. Ингээд алх барьж хадаас нүдсэн боловч нэгийг ч зоож чадсангүй. Шал, ширээ, ер хавьтсан бүхнийг балбасан боловч хадаас хадахын учрыг ухаараагүй байна.

	Голын эргээс холгүйхэн хоёр сал зогсоож, нэгэн дээр нь Рафаэлийг хайрцаг жимсний хамт байрлуулжээ. Тэр хоёрын хооронд гал ноцоосон байна.

	Нөгөө сал дээр торхтой ус байжээ. Рафаэльд аяга бариулав. Нар шарж байв. Рафаэль далайн уснаас аягаараа үе үе утгаж, хөлөө норгож байв. Ингээд алим идэх хүсэл төржээ. Үүний тулд галыг усаар унтраагаад алимыг авах хэрэгтэй байв. Рафаэль дамжуургаар нөгөө сал дээр очжээ. Тэнд дадал болсон хөдөлгөөнөөр торхтой уснаас аягандаа дүүргэж, өөрийн сал дээр эргэж ирмэгц гал руу цутгаж эхэлсэн байна. Усыг хэд дахин зөөж байж алимаа авчээ. Шуудхан л голоос ус авсан бол Рафаэльд хэчнээн хялбар байх сан билээ. Гэтэл Рафаэльд «ус» гэдэг ухагдахуун байсангүй. Тэрээр гагцхүү торхтой усыг мэддэг байв.

	Сармагчныг хэл яриа, үсэг бичигт сургах гэж оролджээ.

	Асар их хөдөлмөр гаргасны дараа сармагчин, гартаа харандаа барьж, туршигчийг дуурайн нэг хоёр үсэг зурж эхэлжээ.

	Гэвч сармагчин өөрийн дур хүслээр харандаа барьж, юм зурах гэж суусан удаа нэгээхэн ч үгүй билээ. Түүгээр ч зогсохгүй сармагчны амнаас ганц ч үг сонсоогүй байна.

	Сүрэг адгуусны дотор хамгаалахад, аюулаас сэргийлэхэд дуудсан уриалгын чанартай буюу хоол ундыг дохиолсон дуу, авиа олон байх нь ч байдаг.

	Эрдэмтэд, шимпанзын бархираан дотроос 52 өнгө олж тоолсон байна. Тэдгээр нь цөм орчны өөрчлөлтийг тусгасан хариу юм. Сармагчин нэг янзаар бархирахад нуугддаг, нөгөө янзаар бархирахад хоолны саванд ойртдог боловч тэр бүгд нь үг яриа хараахан биш билээ.

	Нэгэн үедээ сармагчинд үг яриа байхгүй боловч хоорондоо дохиогоор ярилцдаг байх гэсэн бодол хүмүүст төрж байв.

	Дези гэдэг сармагчинтай удтал сургуулилж байж гараа сарвайдаг болгожээ. Дараа нь тусгай аргаар хурууг нь нугалж сургасан байна. Сармагчинд талх харуулбал гараа нударгалан зангидна. Алим үзүүлбэл гарынхаа алгыг тэнийлгэнэ.

	Энэ туршлагыг олон давтан хийжээ.

	Мөн манжин, гүзээлзгэнэ, самар, кофе харуулахад тусгай дохио өгдөг болгосон байна. Туршигчид шургуу ажиллажээ. Сармагчин нь гагцхүү алим харахдаа л алгаа сарвайдаг байж. Хэрэв талх харвал заримдаа «нударга» харуулдаг байна. Бусад хүнсэнд хариу өгдөггүй байв. Сармагчин тэр бүх дохиогоо удалгүй «мартаж» өөрөө хоол нэхэхийн тулд нэг ч дохио зохиогоогүй байна.

	Сармагчны явдалд болзолт рефлекс нь төрөлхийнхөөс давуу байдаг. Гэвч хэл яриа байхгүй тул хүнтэй адил үгээр сэтгэх чадваргүй юм. Тэдэнд хөдөлмөрийн багаж бүтээх чадвар байхгүй. Сармагчин нь бэлэн хулсан саваагаар «ажиллаж», нарийныг бүдүүнд шургуулах хүний хийсэн тохиромжтой нүхийг эрж олох болно. Ийм "ажил" нь төлөвлөгөөгүй тул амжилт нь тохиолдлоор шийдвэрлэгдэнэ. Нэг сармагчин юм сурлаа гэхэд нөгөөдөө туршлагаа дамжуулахгүй. Түүний ажил үйлдэл нь амьдралын шууд дохиотой холбоотой. Үүнийг Павлов нэгдүгээр зэргийн дохио гэсэн байна.


ХЭЛ ЯРИА БА СЭТГЭХҮЙ

	 

	 

	ҮГИЙН ЧАДАЛ

	 

	Хүний хэл яриа гэнэт үүсээгүй билээ. Тэрээр аажим, алгүүр хөгжиж иржээ. Эхлээд хүнийг үүсгэсэн сармагчин босоо байдалд биеэ байлгаж сурчээ. Үүгээр «мичнээс хүнд шилжих шийдвэрлэх алхмыг хийсэн юм» гэж Ф. Энгельс бичжээ.

	Сармагчин босоогоор явах болоход урд мөч нь чөлөөлөгдөв. Уг нь урд мөчний үүрэг хойдохоос арай өөр, мод өөд авирах, хоол олж идэхэд тусалдаг байв.

	Бүүр тэр үеэс сармагчны урд мөч хүнийхэд төсөөтэй болсон нь яс шөрмөс, булчингийн тоо ижил байв. Харин хөдөлгөөнөөр ядмаг байсан юм. Хүний гарын хөдөлгөөнийг ийм боловсронгуй болгоход олон мянган жил шаардагджээ.

	 

	[image: Image]

	 

	Зураг 35. Сармагчин, хүн хоёрын гар

	 

	 

	Бүүр хожим, хөдөлмөр ба олон янзын багаж хэрэглэх болсны үр дүнд сармагчны урд мөчүүдийн хөдөлгөөн уян, самбаач болжээ. Энэ шинж нь үеэс үед удамших болсон байна.

	Гар хөгжихийн хамт бие махбод бүхэлдээ хөгжин боловсров. Ялангуяа тархи онцгой хөгжжээ. Хөдөлмөр болон гарын хөгжил нь дайснаас биеэ хамгаалах, цаг агаарын гамшгаас далдлах, хоол олж идэх, орон сууц барихад бидний элэнц хуланцад тусалж билээ.

	Үүний тулд хохь ганцаар биш, хамтын хүчээр, бие биестээ туслан ажиллах хэрэгтэй боллоо. Яг тэр үед хүний элэнц хуланцуудад тусламжийн тухай дохио өгөх, хоол олоход уриалан дуудах, араатантай хэрхэн тэмцэхийг зөвлөх зэрэг хэл ярианы шаардлага гарчээ. Залгиур хоолойн бүтэц ч яваандаа аажмаар өөрчлөгдөв. Уруул, хэлний хөдөлгөөн сайжирч, улих бархирах зэрэг зэрлэг авиа арилсан байна. Үүний оронд үе гишүүнт авиа үүсэв.

	Ийм янзаар хүн дүрст мич аажимдаа анхан эртний хүн болон хувирч, дараа нь бүр хүн болжээ.

	Зэрлэг, тэжээвэр хоёр амьтныг жишиж үз л дээ?

	Үнэг, чоно, туулай зэрэг ойн араатнууд хүний үг хэлийг ойлгодоггүй, дуудахад наашлахын оронд цаашилдаг. Гэтэл хүний гарт тэжээгдсэн амьтан огт өөр байна.

	Нохой, адуу хоёр үе улиран хүний дэргэд амьдарч сурчээ. Тэдний сонсголд хүний үг яриа байнга өртөж байна. Эдгээр амьтад ч сонор соргог болжээ.

	Нохойг эелдэгхэн дуудвал ойртож ирээд сүүлээ шарвалзуулна. Адуу дуудсан зүгт толгойгоо эргүүлдэг. Өөрийн «ойлгосныг» нохой хуцаж, адуу янцгааж илэрхийлнэ. Тэдгээр амьтад зэрлэг араатныг бодвол сэтгэлийнхээ байдлыг олон янзаар илэрхийлнэ. Энэ нь хүнд дасах, эрхлүүлсний хариуд баярлах, хүний төлөө санаа зовох, эзнээ алдахад гуних зэрэг болно. Гэвч тэр бүгдээ үгээр илэрхийлэх чадваргүй юм. Учир нь тэдний уураг тархины бүтэц энэ бүгдийг хариуцахад хангалтгүй байна. Хоолой ч гэсэн үе гишүүнт авиа дуудахад зохицоогүй байна. Харин хүнтэй байнга харилцаж байдгийн ачаар хэл ярианы наад захын зүйлүүдийг ойлгох болжээ.

	Хүний нэлээд ойрын өвгүүдийн уураг тархи нь нохой, адуу, сармагчныхыг бодвол нэлээд боловсронгуй болжээ. Хэл ярианы эрхтнүүд ч хөгжих чадвартай болжээ. Уураг тархи хөгжихийн хэрээр мэдрэх эрхтнүүдийн ажиллагаа ч өөр болов. Энэ бүгд нь хэл яриаг баяжуулж, хөдөлмөрийг хөнгөвчилжээ.

	Манай өвгөдийн бүүр эртний өвгөд: Африкийн австралопитек, неандерталийн хүн, подкулийн хүн зэрэг нь тэд эрт цагт ямаршуухан төвөгтэй багаж зэвсэг хийж байсныг харуулж байна. Мөн агнуурын болон хоол хүнс бэлтгэх хэрэглэл ч олджээ. Тэдгээрийг амьтны яс, мод чулуугаар хийдэг байв. Эртний судлаачид агуй дотроос ханын зураг, амьтны шүд хэлхэж хийсэн, хүзүүний чимэг зэргийг олжээ.

	Хэл яриаг хөдөлмөр бий болгож, хэл ярианы үүсэл, сэтгэлгээний хөгжил нь хөдөлмөрийн төрлийг баяжуулжээ.

	Ингэж, хэл сэтгэхүйн хамтаар хүний хөгжилд шинэ шинэ бололцоо нээгдсэн байна.

	Хүмүүс нийгэмд нэгдэж, үйлдвэрлэл, техник, урлагийг бий болгов.

	 

	 

	ДОХИОНЫ ДОХИО

	 

	Хүн, амьтны аймгаас тасран гарахад уураг тархины ажиллагааны чухам юу нь өөрчлөгдөв? Павловын үзэж байснаар яг тэр үед чухамхүү үг яриа нь уураг тархины амьдралыг хүчтэй өөрчилжээ.

	Хүн адгуусан амьтнаас ялгагдах нь орчин ертөнцийн авиа, гэрэл, халуун, хүйтэн, өнгө, үнэр зэрэг анхны дохиог шууд хүлээн аваад зогсохгүй бас зөвхөн хүнд л байдаг нарийн ээдрээтэй дохионуудыг хүлээн авч чадах болсон байна.

	Эдгээр дохио нь үг яриа юм.

	Адгуусан амьтад зөвхөн анхны дохиог ашиглана. Идэх юмны бараа хармагц өлсөх нь улам хүчтэй болно. Гэтэл таны өмнөх ширээн дээр хоол байхгүй ч гэсэн Гоголийн «Сурвалжит газрын эзэн» гэдэг туужийн ширээний заслыг уншихад та арга буюу шүлсээ залгих болно.

	Сармагчны сарвууг зүүгээр хатгахад хөлөө зайлуулна. Хүнд бол «Эндзүү» гэх төдийд сарвайсан гараа татна.

	Хүн, байгалийн янз бүрийн үзэгдлүүдэд нэр өгсөн байна. Хүний үг бүр нь утга хадгалжээ. Хүн нүдний өмнө харагдаж байгаа юмсын тодорхой дүрээр сэтгээд зогсохгүй, бас ээдрээт хийсвэр сэтгэхүйтэй байна.

	Үг яриа нь анхны дохионуудыг нэгтгэн дүгнэх бололцоо олгожээ. Хүний чихэнд «байгаль» гэсэн ганц үг өртөхөд сэтгэхүй нэн олон дүр, дурсамж, дуртгал, зэрэгцүүллүүд үүсэж, төлөвлөгөө шийдвэр зохиогдож, тэдгээрийг дагалдан идэвхтэй үйлчилгээнд орно.

	Хүмүүс харилцах, хөдөлмөрлөхийн тулд хэчнээн олон дохио бодож гарга аа вэ? Тэрээр үг яриа, үсэг бичиг, тоо бодлого, хөгжмийн нот, түргэн бичлэгийн тэмдэг зэргийг бүтээжээ.

	Хүн алс зайд дохио солилцохын тулд ярьдаг утас, цахилгаан харилцаа, радио, зурагт радио зэрэг асар олон багаж бүтээжээ. Огторгуйн нисэгчидтэй харилцахын тулд нарийн төвөгтэй багаж хийв. Тэдний биед бэхэлсэн дамжуулагч нь нисэгчдийн биеийн байдал ялимгүй өөрчлөгдөхийг олж мэднэ.

	Тэдгээр багаж нь зүрхний ажиллагааны тухай, судасны цохилт, цусны даралт, тархины цахилгаан гүйдлийн тухай мэдээг огторгуйн зайгаар дамжуулна. Тэдгээр нь тэнцвэрийн аппарат дахь ялимгүй өөрчлөлтийг ч гэсэн олж барина.

	Тооцооны машинууд нь бидний өмнө зөвхөн ирээдүйг нээгээд зогсоогүй, өнгөрсөн үетэй бас холбож байгаа юм.

	Эдгээр машинуудын тусламжтайгаар өмнөд Америкийн эртний отог «майя овогтны» бичгийг тайлах, өнө эртний хүмүүсийн бодол сэтгэлийг мэдэх болжээ.

	Хүмүүс олон төрлийн шинжлэх ухааныг бүтээж, амьдралаа урлагийн бүх төрлөөр чимсэн байна.

	Архивын шарласан хуудаснуудыг сөхөн байж, манай үеийг өнө эрт өнгөрсөн ард түмний соёлтой жишиж болох юм. Үүнийг бас л үг хэлний тусламжтайгаар гүйцэтгэнэ.

	Хүн, ертөнцийг таниад зогсохгүй, түүнийг өөрчилж байна.

	Павлов бичихдээ:

	 

	«..үг яриа нь анхны дохионы дохио болохоороо бодит ахуйн хоёрдогч, өвөрмөц буюу гагцхүү хүнд л байх дохионы системийг бүрдүүлжээ.

	 Хоёр дахь дохио нь мөнхүү мэдрэлийн эсийн ажил тул дохионы анхдагч системийг ажиллагаанд тогтсон гол хуулиуд, хоёрдогчийг бас л удирдан залуурдах нь эргэлзээгүй байна» 

	 

	гэжээ.

	Дохионы хоёрдугаар системгүй бол хүний нийгэм амьдрах боломжгүй юм. Хэл яриа, хэл бол хүмүүсийн бодол сэтгэлээ солилцох хэрэглүүр мөн. Үг яриагүй бол нарийн техник, соёл шинжлэх ухааны ололтыг хүмүүс бие биедээ дамжуулж чадахгүй. Бодол санаагаа солилцохгүйгээр хүмүүс, байгалийн хүчний эсрэг тэмцэлд хамтран үйлчлэх бололцоогүй юм.

	 

	 

	АНХНЫ ҮГ - АНХНЫ СЭТГЭЛГЭЭ

	 

	Хүүхэд хэчнээн арчаагүй, хүүхдийн бие махбод хэчнээн ядмаг хөгжилтэй вэ! Бие бялдар гүйцсэн эцэг эхийнхээ барианд хүрэхийн тулд олон оймс элээх хэрэгтэй.

	Хүний бие махбод амьдралынхаа туршид аажмаар хувиран өөрчлөгдөнө.

	Хүүхдийн бие махбод амьдралын анхны жилүүдэд тун түргэн хөгжинө. Хүүхэд түргэн өсөж мариална. Уураг тархи нь ч өөрчлөгдөж, жингээр нэмэгдэх төдийгүй, бүтэц нь өдөр өдрөөр улам боловсронгуй болно.

	Өдөр бүр шинэ шинэ амжилт гарна.

	Хүүхэд өөрөө ярьж чадахгүй ч гэсэн томчуул түүнд олон үг хэлнэ.

	Түүний гарыг барих бүрдээ: «Гараа аль» гэж хэлнэ.

	Ийм үг хэлэхэд хүүхэд анхандаа гараа өгөхгүй, учир нь хүүхдийн уураг тархи шинэ дохионд хариулах чадвар бүрдээгүй байна.

	Гэтэл энэ үгийг олон давтаад, өдөр бүр нэг янзын үг хэлсээр байтал эцэстээ уураг тархины хариулт бий болно.

	Хүүхдийн тархинд үгийн дохио, хөдөлгөөн хоёрын хооронд түр зуурын холбоо бий болно. Болзолт рефлекс үүснэ. Одоо «гараа аль» гэсэн үг сонсмогц хүүхэд өөрөө гараа сарвайх болно.

	Томчуул хүүхдээ «юм ойлгох боллоо» гэж ярьдаг.

	Хүүхэд хөл дээрээ зогсож сурах нэг өдөр бүр бий. Хэдэн хоног өнгөрөхөд явж ч сурна. Юм бүхнийг сонирхох, орчны юмсаа ялгах, өөрт нь зориулсан асуултад идэвхтэй хариулахыг оролдох болно.

	Ингэхэд томчуул: «Хүүхэд маань ярьдаг боллоо!» гэж баяртай тунхаглана.

	Бяцхан хүний хэл ярианы анхны авиаг анхааралтай чагнаарай.

	Томчуул: «аав», «ээж» гэж байнга давтаж байх тул тэдгээр үг нь аав, ээжийн дүртэй нь холбоотой болно. «Ав-ав» гэж эцгээ нэрлэх, «Ээ-эж» гэж эхийгээ дуудах болно.

	Анхны үг ингэж үүснэ. Энэ бол дохионы хоёрдугаар систем хөгжихийн эхэн мөн.

	Хүүхэд торниход мэдрэлийн систем нь өдөр өдрөөр хөгжинө. Сонсох үг, авиа нь олширч өдөр тутам шинэ юм үзэх болно.

	Хүүхэд яваандаа олон янзын үгийг ялгах болно. Томчуулын үг, хөдөлгөөнийг дуурайх болно. Өөрөө шинэ үг хэлэх болгондоо баярлана. Түүний тархинд нэг дохио, нөгөөтэй холбоо тогтооно. Нөхцөлт холбооны нөөц нэмэгдэнэ. Тэдгээр холбоо нь улам нарийн болно.

	Хоёр ойндоо хүрэхэд хүүхдийн үг яриа эрс нэмэгдэнэ. Энэ үед үгийн нөөц нь гурав дөрвөн зуу хүрнэ. Томчуул бага ярьдаг бол үг цөөн, нөөц нь хорь гучаас хэтрэхгүй.

	Гурван настай хүүхдийн хэллэгт зөв тийн ялгал үүснэ. Таван настай хүүхдийн үгийг тоолоход нэн бэрх, лав л гурван мянга хүрнэ!

	Ингэж үг, сэтгэлэг үүсэж, ухамсар хөгжинө. Үгийн хөгжилтэй хүн бий болно.

	Хүүхдийн амьдрал нь төрөхөөс эхлэн хүмүүсийн дунд явагдах тул тэр амьдрал нь дохионы хоёрдугаар системийн хөгжлийг тодорхойлно.

	Хүүхэд, хүний нийгмээс гадуур аль нэгэн ой дотор, адгуусан амьтдын дунд өслөө гэж бодъё. Тэгвэл яах вэ? Түүнд хэл яриа үүсэх үү?

	Ийм онц ховор баримт түүхэнд тэмдэглэгдсэн байна. Жишээ нь Литвын нэгэн хөвгүүн баавгайнуудын дунд амьдарч байсан мэдээ бий. Түүнийг 1694 онд хүмүүс олжээ. Тэр хүүхэд хүнийхээс шал ондоо авиагаар дуугардаг байжээ. Тэр авиагаараа баавгай дуугарахад хариулдаг байв. Хүүхдийн амьдралыг өөрчилж, хүмүүсийн дунд амьдруулах болжээ. Тэрээр аажимдаа, түмэн бэрхшээлийг туулан байж, өөрөө ярьдаг, хүний хэл яриаг ойлгож сурчээ.

	1963 онд Индонезийн балар шугуйд сармагчдын дундаас гурван настай эрэгтэй хүүхэд олжээ. Түүнийг хэдхэн долоо хоног амьдраад байхад сармагчнууд хулгайлжээ.

	Одоохондоо хүнтэй зүйрлэхэд сармагчин шиг л амьдарч байна. Ярьж чаддаггүй. Чанасан хоолонд дургүй. Гэтэл түүхий жимс, ногоог дуртай иднэ. Тэр хүүхэд өндөр нуруутай, бие бялдар сайтай юм. Одоо түүнийг хэлд сургаж байна.

	Хүүхдийн хэл яриа нь гагцхүү бусад хүмүүстэй харилцаатай байх цагт нөхцөлт холбоо үүсэх хуулиар бүрэлдэн тогтоно. Энэгүйгээр дохионы хоёрдугаар систем хөгжихгүй. Литвын хүү араатны мэдэлд анх орохдоо ярьж эхэлж байсан ч байж болох юм. Тийм байлаа ч гэсэн түүний нь хажуугаас үгээр бэхжүүлэхгүй тул хүнгүй газар, удахгүй арилна. Сайх хүүхэд хүний үг яриа сонсохгүй болжээ. Түүний сонсголд араатны архирах, хүрхрээ шуугих, навч сэрчигнэх төдий л сонстоно.

	Том хүнтэй ч гэсэн иймэрхүү явдал тохиолдож болно. Далайчид тохиолдсон ховор тохиолдол бий. Онгоц сүйрэх үед нэгэн далайчин эзэнгүй арал дээр шидэгдэж тэндээ олон жил гав ганцаар амьдарчээ. Олон жилийн дараа түүнийг олоход үг яриа нь гайхмаар цөөн байжээ. Түүний үг, хэллэг цөөн, өгүүлбэрийн байгууламж буруу, утга санаа ховор байжээ.

	Энэ жишээнээс үзэхэд, хүний уураг тархи нь бусад хүмүүстэй амьдарч, тэдэнтэй харилцаж ярилцаж байсан цагт л хөгжиж ажилладаг зүйл юм. Нийгэмгүй бол хэлгүй гэж ярилцдаг.

	 

	 

	ҮГ ЯРИАНЫ МЕХАНИЗМ 

	 

	Үг яриа бол хэл, амны ажил гэж зарим хүмүүс буруу ойлгодог.

	Үг ярианы механизм тун нарийн юм. Бид яаж ярилцдагийг мөрдөж үзье.

	Үг хэлэх бэлтгэл нь цээжний хэнхэрцэг, хэвлийн булчингуудыг идэвхжүүлэхээс эхэлнэ. Тэдгээрийн араас уушги тулам хөөрөг адил ажиллаж амьсгалыг оруулах, гаргах болно. Амьсгалыг гаргах үед үг хэлнэ. Тэгэхдээ амьсгалын тухай бид огт боддоггүй. Тэр нь автоматаар явагдана.

	Зөв амьсгалах нь үг хэлэх, дуугарахад нэн чухал билээ. Дуучин, илтгэгч хүний тухай бид «тэр, хоолой сайтай хүн» гэж ярьдаг.

	Цаашид юу болох вэ?

	Агаарын урсгал, уушгины гүнээс хүчтэй түлхэгдэн төвөнхийн дууны хөвчөөр дайран өнгөрөх нь хөгжмийн чавхдас доргих адил болно. Ингэж авиа үүснэ. Дуу авианы олон янз байдаг нь гол төлөв төвөнх болон түүний холбооноос хамаарна. Энэхүү ер бусын хөгжим нь асар олон авиа үүсгэнэ. Тэдгээрийг хэлбэлзлийн тоогоор нь ялгах бөгөөд мөн түүгээр өндөр нам нь тодорхойлогдоно. Хэлбэлзлийн далайцаас дууны чадал, түүний олон өнгө хамаарна. Тийм учраас дууны хөг, эгшиг ч олон янз байдаг. Дууны өндөр, нам эгшиг гэж ярилцдаг.

	Хүн, дуу хоолойгоо удирдан байж, түүнд янз бүрийн өнгө суулгадаг. Хүн бүхний мэдэх «сайн» гэдэг үгийг авъя. «Сайн!» гэж хэлэхэд баясгалантай сонстоно. Мөнхүү үгийн өнгийг хувиргаж хэлэхэд занан болгоомжилсон буюу зэвүүцсэн утга болон сонстоно.

	Зөөлөн тагнай, хамар хоёр дуу хоолойг хувиргана. Хэрэв зам нээлттэй байвал тод авиа гарна. Ноцтой ханиад хүрэхэд дуу хоолой өөрчлөгддөгийг хүн бүхэн мэднэ. Жишээ нь «морь» гэхийн оронд «моль» гэнэ.

	Гэвч дуу хоолой нь хэл яриа хараахан биш ээ.

	Үг хэлэхийн тул амны бүх аппаратуудын нийцэнгүй ажиллагаа хэрэгтэй. Энэ бол шүд, тагнай, ам ба хэлний булчингууд юм. Тэдгээр нь бие биетэйгээ янз бүрээр холбогдож байж шинэ авиа үүсгэнэ.

	«Саваа» гэж хэлье! «С» авиа дуудахын тулд хэлний үзүүр доод үүдэн шүднүүдийн ёзоорт тулна. «А» авиаг дуудахын тулд хэл хавтгай байхад амаа нээнэ. «В» авиаг дуудахын тулд доод уруулыг дээд үүдэн шүдний ирмэгт шүргүүлэн амьсгалаа хүчтэй гаргана.

	Ердийн амьдрал дээр бид энэ нарийн, найрсаг хөдөлгөөнийг ажигладаггүй байна. Гэтэл тэр хөдөлгөөн ялимгүй ч гэсэн гажуудвал хэл гэж бантан болно.

	Ийм дутагдлыг засаж болдог. Тэр мэргэжлийн хүмүүсийг логопедүүд гэнэ.

	Хэл яриаг хөгжүүлэхэд мэдрэх эрхтэн, юуны өмнө сонсгол чухал. Сонсголгүй хүүхдийн хэл яриа хөгжихгүй. Дүлий төрсөн хүүхэд сургууль хийхгүйгээр ярьж чадахгүй. Урьдын цагт тийм хүмүүс насан турш хэлгүй - дүлий хэвээр үлдэж хүмүүстэй дохиогоор ярилцдаг байсан. 

	Одоо хэлгүй - дүлий хүүхдийг эмчлэх арга нээгджээ. Тэднийг тусгай сургуульд сургаж, тэд ярьж чаддаг болдог. Тийм хүүхдүүдийг зөвхөн дууны өнгөөр нь таньж болно. Тэдний дууны өнгө тун ядмаг байна. Учир нь дүлий - хэлгүй хүн төрөхөөс ч эхлэн өөрийн болон бусдын дуу хоолойг сонсдоггүй.

	Хэл ярианд хараа бас тусалдаг. Булчингийн мэдрэмж ч нэмэр болно. Бидний ярихад хэл ярианы булчингууд өөр өөр дэс дараагаар холбогдоно. Тэнд үүссэн мэдрэмж нь мэдрүүлүүдээр дамжин тархины гадарт хөдөлгөөний эсүүдэд очно.

	Уураг тархины гадрын нарийн ажиллагаа нь үг хэллэг хэлэх төдийгүй, хэл яриаг уран илэрхийлэлтэй болгох бололцоо олгоно. Түүний ачаар хүн үгийн утгыг ойлгож, уншиж, бичиж чадна. Хэл ярианы гол зохицуулагч нь их тархины зүүн тал бөмбөлгийн гадарт байна.

	Дайны жилүүдэд эмч нар толгой нь хүнд шархадсан буюу тархины зүүн хэсэг нь гэмтсэн цэргүүдийг ажиглаж байжээ. Тэдний эсхүл бичгийн, эсхүл харааны, эсхүл үг яриа ойлгох мэргэжлийн бүлэг эсүүд жагсаалаас гардаг байна. Тэнд хэл ярианы янз бүрийн өвчнийг ажиглаж болох байлаа.

	Бусдын хэл яриаг ойлгохгүй мөртөө өөрөө яриад байдаг шархтан бий. Тийм хүн яг л хэл үл мэдэх өөр оронд очсон шиг болно.

	Өөр шархтан бусдын ярьсныг ширхэгчлэн ойлгох мөртөө нэг ч үг хэлж чадахгүй. Түүний үг, хэллэг, үе цөм будилна. Тийм хүнд гагцхүү бичиг тус болно.

	Их тархины зүүн тал бөмбөлөгт өөр нэгэн бүлэг эс байдаг. Энэ хэсэгт сэв суувал шинэ янзын өвчин үүсэж ямар юм харагдаж байгааг ойлгох боловч, түүнийгээ нэрлэж чадахгүй. Хэрэв тийм өвчтөнд чийдэн харуулбал: «асаахаа гэрэл гардаг юм» гэж хэлнэ.

	Эмч нар, сэтгэхүйн судлаачид, сурган хүмүүжүүлэгч нартай хамтран тийм өвчтөнд тус хүргэж чаддаг болжээ. Александр Романович Лурьегийн лабораторид алдагдсан хэл яриаг он дараалан тэвчээртэй сэргээж байна. Зөв ярих, унших, бичих болсондоо баярлаж байгаа хүмүүс ч олон байна.

	Ийм янзаар, хэл ярианы «эвдэрхий» механизмыг сэргээх болжээ.

	 

	 

	ДҮР БА ҮГ

	 

	Павловын шавь нар хүний дохионы хоёрдугаар систем хэрхэн хөгжиж байгааг ойлгохын тулд хүүхдүүд дээр олон туршлага хийжээ. Сурагчийг зөөлөн сандалд суулгаж, баруун гарын сарвууг хаймар шахуурга дээр тавина.

	Шахуургыг тусгай багажтай хоолойгоор холбоно. Хэрэв шахуурга дээр дарвал тэрхүү шахалтыг тусгай туузан дээр муруй зураасаар зурна. Тэр муруй нь нэг дээшилж, нэг доошлох тул түүний зураасаар шахалтын хөдөлгөөний хүч чадал, удаан түргэнийг мэдэж болно.

	Сурагч зүгээр сууж байна. Түүний нүдний өмнө ногоон гэрэл асахад «дараад» гэж хажуугаас хэлнэ. Тэгээд шахуургыг алгаар дарна.

	Ийм тушаалыг олон давтана. Ингэж тушаах бүрдээ ногоон чийдэнг асаана. Ногоон гэрэл, «дараад» гэсэн үг хоёрыг олон дахин хослуулсны дараа гагцхүү ногоон гэрэл асахад хүүхэд шахуургаа шахах болно. Гэрэл асаагүй байхад хүүхдийн гар хөдөлгөөнгүй байна.

	Ингэж нөхцөлт холбоо үүсжээ. Гэтэл нэг удаа ногоон гэрэл асаахын оронд «ногоон гэрэл» гэж хэлчихсэн чинь хүүхэд ногоон гэрэлд хариулах адил гараа дарсан байна.

	Дараачийн удаа гэрэл ч асаасангүй, үг ч хэлсэнгүй, ердөө л «ногоон гэрэл» гэсэн бичиг хүүхдэд харуулсан байна. Үүний хариуд хүүхэд бас л шахуургаа шахжээ.

	Ногоон гэрлээр туршиж байж боловсорсон болзолт рефлекс нь жинхэнэ гэрлийг үгээр ч орлуулсан, бичгээр ч орлуулсан үүсэж байна. Тэгэхдээ гэрлээр болзолт рефлекс тогтоосны нэгэн адил үгээр болзолт рефлекс үүсгэх бэлтгэл шаардагдсангүй.

	Ногоон гэрэл болон «ногоон гэрэл» гэсэн үгийн хооронд урьд нь холбоо тогтчихоод байжээ. Туршлага хийхийн өмнө хүүхэд гэрлийг ч олон удаа үзсэн, ногоон гэрлийг ч олон дахин харсан, тэрхүү харааны хүртлэг нь тухай бүрдээ тэдгээрийг нэрлэх үгтэй холбогдож байжээ.

	Ийм янзаар, хүний тархины дохионы хоёрдугаар системийн ажиллагаа нь нэгдүгээрийнхээ ажилтай нягт холбоотой болохыг туршлагаар баталжээ. Дохионы нэгдүгээр системээр тодорхой дохио дамжина. Хүнд байшин, цэцэрлэг, машин харагдана. Энэ бол юмсын дүр юм. Хүн түүнийг сэтгэн төсөөлж, зургаар дүрсэлж чадна.

	Зураг 36. Дүрсийн ба үгийн хүртлэг (ном дээр байшин гэсэн бичиг байна)

	 

	 

	Гэтэл жишээлэхэд, гэрлийн хурд буюу тархин дахь саатлыг үзэж, төсөөлж болох уу? Тэдгээрийн аль аль нь бодитой байгааг шинжлэх ухаанаар баталсан байна. Гэтэл үүнийг дүрээр танин мэдэж болохгүй. Гэрлийн хурд болон саатлын тухай ярьж, бодож, бичиж болно. Өөрөөр хэлбэл үгээр дамжуулна. Харин бүдүүвчээр, муруйгаар, зохиомол тэмдгээр, томьёогоор дүрсэлж болно.

	Хүн ер нь дүр, үг хоёрыг ажигладаг. Хүүхдэд дүр үг хоёр нь яг ижил хариу үүсгэнэ. Гэвч зарим хүүхэд үгийн хариуд сайн байхад зарим нь дүрийн хариуд илүү байна. Үгийн хариуд илүү хүүхдийн дохионы хоёрдугаар систем давуутай байдаг. Олонх хүүхэд харааны дохионд зөв хариулдаг. Энэ нь дохионы нэгдүгээр систем давуутайнх болно.

	 

	 

	БОДЛЫН ЦААНА БОДОЛ

	 

	Аливаа үйлдлийн анхдагч шалтгаан нь гадаад ертөнцөд байдаг. Мэдрэх эрхтнээс хөөрөл ирээгүй байхад ямар ч бодол санаа үүсэхгүй гэж Сеченов бичжээ.

	Хамгийн энгийн бодол ч гэсэн гадаад ертөнц буюу өөрийн биеэс буюу мэдрэх эрхтнээс уураг тархинд дохио очсоны дараа бий болно.

	Дохио ирмэгц бодол үүснэ. Аянга нижигнэмэгц бид ширүүн борооны тухай бодно. Нар мандмагц өдөр болох тухай бодол төрнө. Хаалга тогшиход хүн ирснийг мэднэ.

	Эдгээр бодлын зэрэгцээгээр олон янзын бусад бодол төрнө.

	Бид ширүүн бороо орно гэж бодоод өнгөрсөн жил мөн ширүүн бороо орж өвгөн царсанд аянга бууж билээ гэх мэтээр дурсан санана.

	Өдөр болно гэж бодоход нөгөө санаа улам лавширч өнөөдрийн тухай, ажлын тухай, уулзалтын тухай бодол төрнө.

	Хүн ирсэн тухай бодлын хамт хүлээгээд байхад ирж өгдөггүй нөхрийн дүр сэтгэлд бууна.

	Хүн өөрөө юу ч бодохыг идэвхийлээгүй байхад бодол санаа ингэж урссаар байна.

	Тэдгээр бодол хоорондоо холбоотойг шалгаж үз л дээ. Нэг бодол төрөхдөө нөгөөг хойноосоо дагалдуулна. Энэ бол бодлын бөөмнөрөл, түр зуурын холбоо, нөхцөлт рефлексүүд юм.

	Павлов хэлэхдээ: 

	 

	«Мэдрэлийн өчүүхэн ч бөөмнөрөл гэсэн бодол төрөх агшин мөн» 

	 

	гэжээ. Тийм бөөмнөрөл нь ямагт ертөнцийн нөлөөний хариуд үүснэ. Гаднаас ирэх дохио өөрчлөгдөхөд бодол санааны агуулга, түр зуурын холбооны шинж байдал өөрчлөгдөнө. Гадаад ертөнцийн аливаа өөрчлөлт бодлын явцад тусгалаа олно.

	Хэрэв бодлын бөөмнөрлийг бодит байдлаар бэхжүүлэхгүй бол тэр нь батжихгүй, сарниж унтарна.

	Хэрэв мэдрэх эрхтний мэдрэмж нь хүнд онцын ач холбогдолгүй бол түүнийг дагалдан бодол төрөхгүй. Төлөвлөгөөгүй бол овоо босгоогүйд шаазгай суухгүйтэй адил шүү дээ. Аливаа мэдрэмж нь урьдын хүртлэг, гадаад ертөнцөөс урьд ирж байсан нөлөөнүүдтэй холбоотой байна.

	Бидэнд чухал юм бүхэн л бодол санааг идэвхтэй ажиллуулдаг хойно бодоцгоогтун, ажиллацгаагтун.

	Бид, номыг тодорхой хугацаанд уншиж дуусгах хэрэгтэй. Унших зуураа ямар нэгэн үйл явдал буюу танил цаг үеийг тодорхойлон бичсэнтэй учирна. Ингэхэд бол санаа чинь яахын аргагүй бага насанд тохиолдсон төсөөтэй явдлыг санагдуулна.

	Гэтэл номоо уншиж дуусгах хэрэгтэй тул тэр бодол санааг та нар зоригоор тавьж болохгүй. Санамсаргүй тохиолдсон дурсамжийг умартаж, бодол санаагаа төлөвлөгөө ёсоор идэвхтэй ажиллуулна.

	Ажлын явц дундуур элдэв илүү дутуу бодол хүнд олон төрдөг. Тэднийг сарниулж байж гэмээж хүн гол үүргээ биелүүлнэ.

	Бодол санаа голдуу дүр буюу тод дурсамж, төсөөллийн байдлаар явагдаж байлаа ч гэсэн, үгийн шүүмжийн хэлбэрээр явагдаж байгаа ч гэсэн цөм түр зуурын холбоо мөн.

	Түр зуурын холбоо буюу бөөмнөрлийн хууль нь дохионы нэгдүгээр системд, хоёрдугаар системд нэгэн адил байна гэж Павлов заажээ. Эдгээрийн аль нь ч гэсэн тархины эсүүдийн ажил юм.

	 

	 

	ОЮУН УХААНЫ ЭРДЭНЭСИЙН САН

	 

	Гаднын аливаа цочрол бүхэн уураг тархины эсүүдэд  хөөрөл үүсгэдэг гэж бид дээр ойлгосон.

	Мэдрэлийн эсүүд тун мэдрэмтгий бөгөөд хөөрөл бүхэн тэнд ул мөрөө үлдээнэ.

	Мэдрэлийн эсүүд дэх хуучин ул мөр амилж болно. Үүний тул анх ул мөр үлдээсэн цочруулыг заавал дахин ажиллуулах албагүй. Энд огт өөр хөөрлийн долгион ирж, хуучин мөрийг амьжруулж болно. Тэгвэл урьд тохиолдсон явдал дахин сэргэнэ. Тэгвэл үүнийг дурсамж гэж ярина.

	Хүн, өнгөрсөн явдлыг дурсах чадвартай.

	Хэрэв та далай үзсэн бол одоо санаандаа бод л доо. Тэгвэл тэр даруйд далайн тухай төсөөлөл таны санаанд орж, долгионы түрлэг, байцат эрэг нүдэнд үзэгдэн далайн хаялга чихэнд шуугьж, замгийн үнэр үнэртэн, давстай ус амтагдаж, хүйтэн ус, халуун элс гарт өртөж мэдэгдэнэ.

	Ингэж далайн дүр сэтгэлд ургана. Та түүнийг нүдээр үзээгүй боловч ухаан санаандаа төсөөлж байна. Энэ нь мэдрэлийн эд урьдын ул мөрийг хадгалах чадвартайн ачаар бий болж байна.

	Ийм чадварын үндэс гэвэл хуучин болзолт холбоонууд мөн. Нүдэнд үзэгдэх, чихэнд сонстох бүхэн олон давтагддаг шүү дээ. Нэг дохио тархин дотор нөгөөтэйгөө холбогдож, тэр холбоо нь батажна.

	Цагийн байдал өөрчлөгдөхөд шинэ рефлекс үүсэж, хуучин нь унтарна. Тэгэхдээ олонх нь бүрмөсөн устахгүй. Сайн батажсан зүйл бол өөрийн жимийг удтал хадгална.

	Нохойг яг тогтоосон цагт хооллоод бай. Үүнийгээ олон дахин давт. Яван явсаар хоолны цаг ойртоход нохойн шүлс аяндаа гарах болно. Ингэхэд нохой хоол иддэг цагаа «санасан» мэт байна. Түүний тархины эсүүд хооллох цагийн ул мөрийг яг хуулбарлан сэргээжээ.

	Сармагчинд банан жимс) харуулж, тэр даруйд нь хайсны цаана буцааж далдлаад оронд нь байцаа тавьжээ. Сармагчин хайсны цаагуур орж байцааг аваад эргүүлж нягталснаа дурамжхан хаяжээ. Ингээд бананыг эрж, ийш тийш гүйж энд тэндгүй нэгжсэн байна. Сармагчны тархинд бананы дүр ул мөр болон үлджээ. Энэ бол ой ухааны язгуур юм.

	Иймэрхүү туршлагыг үнэг дээр бас хийжээ. Түүнд алим үзүүлээд нуучихсан чинь тэрээр удтал эрэл хийж, тайван байдлаа алдсан байна.

	Хүний тархинд үй түмэн шинэ дохио ирнэ.

	Уураг тархинд мэдрэмжийг ангилж, гол зүйлийг хоёр дугаар зэргээс ялгана. Сааталд орсон зүйлүүд нь мартагдана.

	Бие ядарсан үед ой ухаанд бат хоногшсон зүйлийг хүртэл хүн яагаад муу санадаг вэ гэвэл уураг тархины ядарсан эсүүдэд саатал тардаг байна. Тэр саатал хуучин үл мөр тодроход төвөг учруулна. Амраад орхивол юм санаанд амархан орно. Эсийн дотор саатал байхгүй бол хуучин ул мөрийг сэргээхэд хялбар байна.

	Тархины эсүүд хуучин нөхцөлт холбооны ул мөрийг амьдруулах чадвар нь хүнд нэн чухал ач холбогдолтой юм. Түүнийг ердөө л ой ухаан гэж нэрлэнэ. Суворов ой ухааныг «оюун ухааны эрдэнэсийн сан» гэж нэрлэжээ. Үнэхээр ч ой ухаан нь эрдэнэсийн сан адил хуучны мэдрэмж, хүртлэг, дуртгалын арвин нөөцийг хадгалдаг байна. Тэр нь баялаг бөгөөд олон янз юм.

	И. М. Сеченов ой ухааныг «амьтны, ялангуяа хүний бие махбодын бараг хамгийн лут гайхамшигтай» гэжээ.

	Сеченов хэлэхдээ: 

	 

	«Ой ухаан нь өөрийн дуртгалыг тэмдэглэх төдийгүй мөн тэдгээрийг бүхлээр нь буюу хэсгээр нь ангилан ялгана. Тэмдэглэсэн дуртгалаа агуулахад өгч насан турш тэр тэмдэглэлээ хадгалуулна. Хадгалсан журамд нь хамгийн цэгцтэй номын сан ч гэсэн атаархаж болно» 

	 

	гэжээ.

	Харааны дүр, нүдэнд үзэгдсэн бүхэл бүтэн зураг, аливаа авиа, тэдгээрийн эгшиг хослол, найрал хөгжим ч гэсэн хүмүүсийн ой ухаанд хадгалагдана.

	Үнэр, үг, урт шүлэглэл, тоо нарийн томьёо, дадсан хөдөлгөөн эд бүгдийг уураг тархины агуулахаас уудлан гаргаж болно.

	Хэрэв уураг тархи нь болзолт холбооны ул мөрийг хадгалж чаддаггүй байсан бол эрдэм мэдлэг, дадал заншил, уран бүтээлийн аль нь ч байхгүй байх сан билээ. Ой ухааныг дасгалжуулж болно. Павлов, хүүхэд байхаас эхлэн номыг заавал хоёр удаа уншдаг байжээ. Эрдэм мэдлэгийг бэхжүүлэхэд давтлага заавал хэрэгтэй.

	Ой ухаан гэдэг нь хүн бүхэнд байх боловч ер бусын ой ухаантай, авьяас билиг төгөлдөр хүмүүс байдаг.

	Рахманинов, Балакиров нар асар олон тооны хөгжмийн зохиол цээжээр мэддэг, нэг сонссон аязаа цээжээр алдаагүй хөгжимддөг байжээ.

	Киргизийн ардын дуучин Саякбай Каралаев, киргизийн ардын баатарлаг тууль «Манас»-ын гурван зуун далан есөн мянган мөр шүлгийг цээжээр мэддэг байжээ.

	Хөлөг, дүрс харахгүй, хэд хэдэн хүнтэй нэгэн зэрэг цээжээр нүүдэг шатарчид байдаг.

	Зарим хүн асар олон тоог цээжилж, маш нарийн үйлдлийг цээжээр бодох чадвартай байна. Тийм хүмүүс дөрөв - таван оронтой тоог цээжээр үржүүлэхдээ цаасан дээр бодож байгаа тооны мэргэжилтнүүдээс түргэн байна. Тийм хүмүүст харааны тогтоох чадвар сайн хөгжсөн байна. Тэд цээжээр бодохдоо цаасан дээр бодохын адил үйлдэл хийнэ.

	Мэргэжил, амьдрах төлөв, хүмүүжил зэрэг асар олон зүйлүүд ой ухаанд нөлөөлнө. Заримдаа тэр нь бас хүний мэдрэмжээс хамаарна.

	Жолоогүй хилэгнэл, гомдол, гутрал зэрэг нь юм тогтоох чадварыг саатуулна.

	Гэнэтийн аюул тулгарахад заримдаа хүний ой ухаан хурц болдог. Аймшигтай юм бодоход урьд тохиолдсон гай гамшиг дахин санаанд орж болно.

	Пушкины драмын Борис Годунов, цуст гэмт хэргийнхээ ул мөрийг санаж сэтгэлийн гашуун зовлон амсдаг.

	 Ой ухаанд сайн, муу, ичгүүртэй, бахархалтай олон зүйл хадгалагддаг. Энэ бүгд нь уураг тархин дахь болзолт холбооны ул мөр мөн.

	 

	 

	МӨРӨӨДӨЛ - ЭРМЭЛЗЭЛ

	 

	Хуучин болзолт рефлексийн ул мөр нь шинэ нарийн төвөгтэй холбоо үүсэх үндэс болно. Ийм янзаар хүний ухамсарт ирээдүйн дүр зураг ч бууж болно. Дүрслэн бодох гэдэг нь сая бидний ярьдагтай холбоотой юм.

	Та нарын дотроос их говьд явж үзсэн хүн ховор биз. Арктикийн мөсөнд амьдарч байсан ч бараг үгүй биз. Гэтэл бараг цөмөөрөө элсэн цөлийг баян бүрдтэй нь төсөөлөн мэднэ. Мөн тэрчлэн Умард Туйлын байгалийн мөсөн уул, цаа буга, цагаан баавгайтай нь хамт сэтгэл санаандаа бүтээн дүрсэлж чадна.

	Эдгээр зургийг хүн дүрслэн бодохоороо бүтээж байна. Дүрслэн бодох гэдэг нь өнгө тод, баялаг үйл явдалтайгаараа онцгой содон байдаг.

	Дүрслэн бодох нь хоосон юмнаас үүсэхгүй. Түүнийг бүтээх материал нь жинхэнэ бодит зүйлээс эх авна. Тэгэхдээ олонх зүйл нь ой ухааны хуучин агууламжаас эх үүсвэр авна.

	Элсэн цөл, мөсөн далайн тухай бид ном, өгүүлэл, киноноос таньж мэдсэн. Баавгайг амьд амьтны хүрээлэнд үзсэн.

	Дүрслэн бодох нь уураг тархинд ирсэн хуучин цочролын ул мөрийг сэргээнэ. Хэзээ нэгэн цагт үүсээд унтарсан юм шиг байсан. Тэдгээр болзолт холбоонуудын ул мөр нь олон жилийн дараа сэргэж болно.

	Тэдгээр нь шинэ цочролоор батжихдаа уураг тархины гадарт улам хүчтэй хөөрөл үүсгэж, тэр нь тархины гадар төдийгүй мөн доод хэсгүүдийг хамарч болно.

	Бальзак бол ер бусын тод дүрслэн боддог хүн байжээ. Тэрээр уран бүтээлээ шөнөжингөө туурвихдаа өдөр болсныг мэддэггүй байжээ. Түүний орчин тойронд ердийн хүн огт үзэгддэггүй байв. Гагцхүү өөрийнхөө бүтээсэн хүмүүсийг л боддог байв.

	Нэгэн удаа зохиолч нөхөд хүрэлцэн ирсэнд царай цонхийсон, гар нь салгалсан, зүрх нь дэлссэн байжээ. Юу болоов гэж асуусанд: «Горио дөнгөж сая үхчихлээ» гэж хэлжээ.

	Чингэтэл зохиолч тэр үед «Эцэг Горио» гэдэг романаа бичиж, үхлийн үнэн дүрийг бүтээхийг хүсэж байжээ. Хуучин туршлага, дуртгалуудын ул мөрийг дагалдан уураг тархинд түгээмэл хөөрөл үүсэж, тэр нь зохиолчийн бие махбодод тусгалаа олжээ. 

	Уран зураач хүн, модны нүүрсээр бүдэгхэн таталсан эскиз дотроо ирээдүйд бүтэх уран бүтээлээ тод дүрсэлж байдаг. Зохион бүтээгч хүн төслийн шугамууд дотроос ирээдүйд ажиллах машинаа олж хардаг.

	Дүрслэн бодохгүйгээр уран бүтээл байж болохгүй, шинийг ч бүтээж чадахгүй. Дүрслэн бодохгүйгээр зохиолч хүн сонирхолтой ном бичихгүй, хөгжмийн зохиол симфони найрал зохиохгүй, зохион бүтээгч машин бий болгохгүй, жүжигчин хүн баатрын дүр бүтээхгүй билээ.

	Манай огторгуйн нисэгчид огторгуйд ниссэнээс хойш Саран, Ангараг, Цолмон дээр нисэх тухай бидний төсөөлөл бүр ч тодорхой боллоо. Та нарын зарим нь алсын гарагууд дээр нисэж очих тухай мөрөөддөг биз.

	Эрмэлзэл (мөрөөдөл) бол үйл ажиллагаа зохион бүтээхийн хүчирхэг түлхэц мөн. Дүрслэн бодох нь хүн бүхэнд хэрэгтэй. Мөрөөдөл нь дан ганц зохиогч, зураач буюу зохион бүтээгч хүмүүст биш, харин ямар ч мэргэжлийн хүнд чухал хэрэгтэй гэж Ленин үздэг байжээ.

	Тэрээр «Тоо бодлогод ч хэрэгтэй. Уран сэтгэмжгүй бол ялгал, цомхотголын тооцооны нээлтийг ч хийж чадахгүй байсан» гэж Владимир Ильич Ленин бичжээ.

	 

	 

	ГАДААД СААТАЛ

	 

	Павлов, их танхимд лекц уншиж байжээ. Нэгэн хэвийн тогшилтод баттай болзолт рефлекс боловсорсон нохойг оюутнуудад үзүүлэх хэрэгтэй байлаа.

	Гэтэл туршлага гэнэт саатав. Тогшихыг тогшсоор байтал нохойн шүлс гарсангүй.

	Павлов үүнд ихэд гайхаж, бас ч түүнийг сонирхжээ. Үүний өмнө лабораторид тэр нохой дээр олон удаа туршлага хийсэн байна. Тэнд нэгэн жигд тогшилт нь нохойн шүлсийг мах шиг л гаргадаг байжээ.

	Гэтэл оюутнуудад үзүүлэх болоход бэлэн байсан болзолт рефлекс сааталд орж шүлс гараагүй байна.

	Бүүр хэдэн лекц өнгөрсний дараа танхимд ирүүлсэн нохойн саатал аажмаар тайлагдаж, тогшиход шүлс нь аажмаар гарах болжээ.

	Павлов үүнийг ингэж тайлбарлажээ. Нохойн тархинд үүний өмнө тавьж мэдээгүй байсан танхимын шинэ нөхцөл байдал нөлөөлжээ. Харин түүнийг оюутнуудад хэд дахин харуулснаас хойш танхимын дотоод байдалтай танилцаж, болзолт рефлекс нь дахин сэргэжээ.

	Павлов үүнийг түр зуурын буюу гадаад, унтрах саатал гэж нэрлэжээ.

	Ийм саатлын жишээ амьдралд олон тохиолддог.

	Ангийн цонхоор шувуухай жиргэж харагдав. Сурагчид бүгдээр тэр зүгт толгойгоо эргүүлэн хэсэг зуур хичээлээ мартжээ. Үүний дараа хичээл хуучин янзаар үргэлжилсэн байна. Иймэрхүү явдал томчуулд ч тохиолддог. Аливаа хүчтэй цочрол нь ажилд аль байдгаараа шамдан орсон хүний анхаарлыг ч түр зуур сарниулж болно.

	Ийм төрлийн саатал амьдралд чухал ач холбогдолтой юм. Хэрэв бид орчин тойрны авиа бүгдийг, үйл явдал бүхнийг удтал анхаараад байдаг бол ажил хийж чадахгүй сэн билээ. Тийм хүнд хүчир ажлыг мэдрэлийн систем даахгүй тус амьдрах ч бололцоогүй болох юм. Тэгэхдээ орчныг ажиж, гадаад ертөнц болон бие махбодоос ирж байгаа шинэ дохио бүхнийг барьж авах нь туйлын чухал юм. Эс тэгвэл амин чухал зүйлийг өнгөрөөж мэднэ.

	Лабораторид туршлагад бэлтгэж байв. Нохой бэхлэлтдээ ердийн хэвээр зогсож байна. Гэнэт хаалганы цаана гаднын чимээ сонстов. Нохой сэртхийн цочиж чихээ сэргийлгэн, хаалганы зүг толгойгоо эргүүлж, биеийн бүх байдлаа өөрчлөн «Юу болов?» гэж асуух байртай зогсжээ. Энэ нь баримжаалах буюу шинжих рефлекс үүссэн хэрэг мөн.

	Туршлагын явц гэнэт алдрав.

	Амьтантай ажиллаж байх үед ямар нэгэн чанга дуу авиа буюу анхаарал сарниулах дохио гарч ирвэл ийм байдал байнга тохиолдоно.

	Ийм үзэгдлийг Павлов баримжаалах буюу шинжих рефлекс гэж нэрлэжээ.

	Сэрэмжлэх, чихээ сээтийлгэх, шинэ авиа буюу үзэгдлийн чигт толгойгоо эргүүлэх чанар амьтан бүхэнд байна. Тэднийг үүнд хэн ч сургаагүй бөгөөд энэ чанартайгаа хамт төрсөн байна.

	«Юу бил ээ?» гэдэг рефлекс амьтны амьдралд онц чухал ач холбогдолтой юм. Орчин тойронд ямар нэгэн өөрчлөлт болоход, гэнэтийн шинэ хэрэг дэгдэхэд амьтан агшин зуур болгоомжилж, цаг үеийн байдлыг «шинжилнэ». Танихгүй байр буюу шинэ юманд ойртохдоо мөн л ийм байдалд орно. «Юу бил ээ» гэдэг рефлекс нь аюулаас зайлсхийхэд тусална.

	«Хэрэв амьтанд ийм хариу үйлдэл байгаагүй бол түүний амьдрал хором бүхэнд хутганы ирэн дээр байх биз ээ» гэжээ.

	 

	 

	АНХААРАГТУН!

	 

	Баримжаалах буюу шинжих рефлекс хүнд ч байх бөгөөд нэн чухал хэрэгтэй юм.

	Шинэ нөхцөл буюу танихгүй газар очсон хүн эргэн тойрныг заавал ажиглаж, юм бүхнийг шинжин үзсэн хойноо ажиллаж эхэлдэг.

	Хүний ийнхүү баримжаалах, шинийг шинжих чадвар нь амьтныхыг бодвол маш их нарийн бөгөөд амьдралын туршлагаар баяжсан байна.

	Баримжаалах буюу шинжих рефлекс нь бидний анхаарал гэж нэрлэж байгаа зүйлийн үндэс мөн. Ийм чадвараа бүрэн алдсан эрүүл хүн байх үү? Ийм хүн огт байхгүй. Иймэрхүү хүн огтхон ч амьдарч чадахгүй. Явган хүний урдаас хурдлан ирж яваа машины сигнал нь түүний анхааралд юу ч үлдээхгүй. Ийм хүн аюулын бусад дохиог ч анзаарахгүй. Түүнд сургуульд сурах, ажил хийх ч бололцоо байхгүй.

	Ийм салан хүн онц хүнд нөхцөлд орно. Амьдралд иймэрхүү байдал хэтэрхий ядарсан үед тохиолдоно.

	Гэтэл анхаарлаа төвлөрүүлж чадахгүй, хажуугийн юм бүхэнд автагдаж явдаг хүмүүс олон бий. Ийнхүү анхаарал сулрах нь дасгал хангалтгүй хийснээс шалтгаалсан байж болох юм. Даалгавар биелүүлэхийг чармайдаггүй хүүхэд байж болно. Тийм хүүхэд анхаарлаа төвлөрүүлэн, ширээний ард сууж ажиллах заншил тогтоогүй байж болох юм. Олонх хүмүүс чимээ аниргүй газар тайван ажиллахыг хүсдэг. Чайковский ганцаараа байж хөгжим зохиох дуртай байв. Пушкин, хэн ч саад болохгүй хөдөө нутагт зохиол бичихийг чухалд үздэг байжээ.

	Зарим хүмүүс ямар ч нөхцөлд ажиллаж чаддаг. Мусоргский заримдаа айлчилж явахдаа яриа шуугиан дунд зохиол бичиж чаддаг байв. Лев Толстой «Севастополийн өгүүллүүдийг» байлдаан дунд, цаасаа бөмбөр дээр тавьж бичжээ.

	Ленинградын бүслэлтийн түгшүүрт, өлсгөлөнт жилүүдэд Дмитрий Шостакович баатарлаг, долоодугаар симфонийг бүтээжээ.

	Ямар ч нөхцөлд ажиллаж сурах нь анхаарлыг сайтар хатуужуулах арга мөн.

	Гэтэл нэг юм буюу үзэгдэлд хамаг анхаарлаа дайчилчхаад өөр бусад юмсыг огт анхаардаггүй хүн бас базаахгүй. Ажил, амьдралд анхаарлыг хувааж, энэ удаад нэг зүйл дээр, дараад нь нөгөө зүйл дээр онцлон дайчилж байх хэрэгтэй юм. Ингээд анхаарлыг нэг зүйлээс нөгөөд түргэн шилжүүлж сурах нь чухал.

	Орчны байдал баримжаалах рефлекст хэрхэн нөлөөлж байгааг эрдэмтэд судалжээ.

	Тайван байдалд байгаа хүний судасны цохилт, амьсгалын тоог тоолж, цусны даралт, тархины биогүйдлийг тэмдэглэжээ. Тэмдэглэсэн муруй шугам нь жигд, биогүйдэл нь хэвийн байв.

	Гэтэл гэнэт эрс шуугиан дэгдэхэд, бүх муруйн шугам өөрчлөгдөж, биогүйдлийн зурагт түргэн хэлбэлзэл бий болсон байна. Юу бол оо вэ?

	Өнөөх торлог үүслийн тухай өгүүллээ саная: Энэ нь тархины гүнээс гэнэтийн шуугианы хариуд рефлекс илгээсэн хэрэг юм. «Анхаараарай! Анхаараарай! Болгоомжтой байгаарай!» гэж «Торлогоос» дохио ирсэн хэрэг юм. Бие махбод үүнд анхаарлаар хариулжээ. Гэтэл шуугианы ийм цочролыг олон давтаад ямар ч аюул төвөг гарахгүй бол хүн түүнд ямар ч хариу өгөхгүй, тайван үлдэнэ.

	Мэдрэлийн эдийн ийм чанар нь өмнөө зорилгоо тавьж хөдөлмөрлөхөд онц чухал юм.

	Анхаарлаа төвлөрүүлж сурах, нэг зүйлээс нөгөө зүйлд зөв шилжүүлж сурах чадвар нь дасгалын хэрэг юм.

	Анхаарлыг залуурдах зөв аргыг биеийн тамир болон цэргийн сургуулийн үед хэрэглэнэ. 

	Тушаалаас хоёр - гурван секундийн өмнө урьдчилах команд өгдөг. «Анхаар» буюу «бэлд» гэж хэлсэн даруйд тушаал ирдэг.

	Хэрэв ингэж нэгэн чигийг барьж дасгал хийгээд хэрэв нэгэн зүйл дээр анхаарлаа дайчлан ажиллаж, гагцхүү тогтоосон цагт өөр зүйл дээр анхаараад байвал тэр ажиллагаа нь яваандаа хэвшил болно. Энэ тухай бид хожим тусгайлан ярина. Энэ бол өнөөх дадал гэгч юм.

	Анхаарлаа дасгаж, улам боловсронгуй болгох хэрэгтэй. Өөр дээрээ ажилласаар байж, салан задгай чанарыг ялж болно.

	Шинэ юмыг ажиж мэдэх, гадаад ертөнц дэх ялимгүй өөрчлөлтийг олж тэмдэглэхдээ хүн Павловын баримжаалах буюу шинжих рефлекс гэж нэрлэсэн тархины чанарыг өргөн ашигладаг байна.

	 

	 

	«ГЭРЭЛТ ТОЛБЫН» ХӨДӨЛГӨӨН

	 

	Хүний амьдрал олон янз бөгөөд бусдын анхаарлыг өөртөө ямагт татна.

	Хүний анхаарал нэг юм буюу үзэгдлээс нөгөөд тасралтгүй шилжинэ.

	Бидний нэг өдөр бол үйл явдлын тоо томшгүй цуваа юм.

	Нэг үйл явдал анхаарлыг зайлшгүй боловч богино хугацаагаар татна. Жишээ нь тэнгэрийн дуу, доогуур нисэж яваа онгоцны дууг анхаараад өнгөрөх гэх мэт.

	Бусад зарим үйл явдал удаан хугацааны анхаарал шаарддаг. Жишээ нь бэрхшээлтэй тоо бодох зохион бичихийн төлөвлөгөө зохиох гэж анхаарлаа дайчлах зэрэг болно.

	Гурав дахь зүйлийг та харсаар, сонссоор байж огтхон ч анхаарахгүй өнгөрч болно.

	Энэ бүгдийн цаана уураг тархины нарийн төвөгтэй ажил нуугдаж байна.

	Уураг тархины эрээвэр угалз дотор бүлэг эсэд бөөмнөрсөн хөөрлийн голомт заавал байна. Энэ бол тухайн үеийн хамгийн идэвхжилтэй голомт юм. Тархины хамгийн тодорхой ажил - ухамсар нь тэр хэсэгтэй холбоотой байна.

	Павлов хэлэхдээ: 

	 

	«Хэрэв бид гавлын ясыг нэвт харж болдог байсан бол, хэрэв их тархины хөөрөмтгий чанар «сайтай» хэсгийг гэрэлтүүлж болдог бол юм бодож байгаа, ухамсартай хүний их тархин дээгүүр хачин чамин дүрстэй гэрэлт толбууд хэлбэр хэмжээгээ өөрчлөн байнга хөдөлж, тэр нь их буюу бага бараан сүүдэрт талбайгаар хүрээлэгдсэн байхыг харах биз ээ» 

	 

	гэжээ.

	Бодол сэтгэлийн чиглэл өөрчлөгдөхөд «гэрэлт толбо» хөдөлнө. Хүн анхаарлаа хэчнээн их дайчилсан бол «гэрэлт толбо» төдий чинээ тод илэрнэ.

	 

	 

	ДЭЭД ЗАДЛАГ

	 

	Та нар зуны өдөр гэрээсээ гараад «Нар яасан сайхан гийнэ вэ!» гэж бодож болох юм. Та нар эдгээр үгийг ямар л хэлээр ярьдаг бол тэр хэлээрээ гагцхүү сэтгэлдээ ярьж байна.

	Хүн юуны тухай бодлоо ч гэсэн бодол нь үгээр илэрхийлэгдэнэ.

	Үг бодол хоёр салшгүй.

	Хүн үзсэн, сонссон зүйлээ хүлээж аваад зогсохгүй, юмс, авиа, үзэгдлийг төсөөлөөд зогсохгүй, ахуй юмс, үйл явдлыг дурсах төдийгөөр хязгаарлагдахгүй тэдгээр юмс, үзэгдлүүдийн хоорондын холбоог нээж харьцааг нь тогтооно.

	Та нарын өмнө улаан алим, шаравтар жүрж, ягаан лийр харагдаж байна.

	Та үзсэн зүйлүүдээ задлан ялгаж, алим, жүрж, лийрийн алинд ч байж болох гол, ерөнхий нэгэн зүйлийг ялган тодруулахад «жимсгэнэ» гэдэг шинэ үг төрөв. Энэ бол ухагдахуун юм.

	Тавдугаар сарын нарлаг нэгэн өдөр та гадаа гараад цас хайлсан, дээврээс ус дусалсан, өвгөн хусан дээр турлиах суусан зэргийг гэнэт ажиглаж болох юм. Тэгвэл та тэдгээр үзэгдлүүдийг нэгтгэн дүгнээд «Хавар ирлээ» гэж бодох болно.

	Сэтгэхүйн үед уураг тархины балархайтсан жимүүдийн хуучин холбоо сэргэнэ. Үг гэдэг дохиогоор үүсгэн шинэ шинэ холбоонууд зангилагдана.

	Хүнд дохионы хоёрдугаар систем зонхилно. Тэгэхдээ тэр нь дохионы нэгдүгээр системтэйгээ ямагт хамтран ажилладаг гэж Павлов хэлжээ.

	Бодол төрөх замыг ажиглая. Тэр нь үгээр төдийгүй, бас тодорхой дүрээр тодорно. Ийнхүү дүрээр тодрох нь гол төлөв нарийн төвөгтэй юманд хүний бодол санаа тулгарсан үед туслахаар ирдэг байна.

	Хэрэв ямар нэгэн төвөгтэй дүрэм тулгарвал багш заавал жишээ авдгийг та нар санаж байгаа биз. Тоо, зураас зураг зэрэг нь төвөгтэй тайлбарлалыг ойлгоход тусална. Ингэж дохионы нэгдүгээр систем нь хоёрыгоо бататгадаг байна. Хоёрдугаар нь нэгдүгээрийгээ удирдана. Тархины эсүүдийн сэрлийг дамжуулах ба саатуулах дохиог задлан салгаад дахин нэгтгэх чадвар нь хүний бодол санаанд нарийн дүгнэлт хийх бололцоо олгоно.

	Гудамжаар улаан майк цамцтай хэсэг хүмүүс явж өнгөрөхийг хараад та нар: «Энэ ч биеийн тамирчид байна шүү дээ» гэж бодож болох юм.

	Дараачийн гудамжинд цэнхэр майктай хэсэг хүмүүс явахыг хараад «Бас тамирчид явна» гэх дуун сонстов.

	Бодол санаа цаашлан цаашилсаар тамирчид маань Улаан талбай тийш явж байна шүү, өнөөдөр тамирчдын жагсаалтай юм байна: ийм өдөр жил бүр болдог; манай оронд биеийн тамир түргэн хөгжиж байна гэсэн бодол төрнө.

	Ийм янзаар дүр ухагдахуун хоёр холбогдож тэдгээрийг задлан шинжилж, нэгтгэн дүгнэж байна. Энэ нь бодол сэтгэлээр илэрч байна.

	Уураг тархинд мэдрэхүйгээс танин мэдэхүй хүртэл нарийн төвөгтэй шилжилт болжээ.

	Улаан майк өмссөн хэсэг хүмүүсийн дотроос та нарын бодол, манай оронд спорт түргэн хөгжиж байна гэсэн утга санааг олж харав.

	Эрдэмтэн, зохион бүтээгч хүмүүсийн бодол санаа бүүр ч нарийн төвөгтэй байна. Гэвч энд ч гэсэн мэдрэхүйгээс танин мэдрэхүйд шилждэг шилжилт хэвээр байна.

	Эрдэмтэд, зохион бүтээгчид өөрсдийн бодол санааны үйл ажиллагааг амьдралын баримт сэлтээр шалгаж, бүтээлч үйлийнхээ материалыг тэндээс авна.

	Практикаас тасархай шинжлэх ухаан байж болохгүй. Шинэ баримт сэлтийг цуглуулсаар хүний бодол санаа улам гүнзгийрч утга, чанарыг нь хайж нээлт хийнэ. Их зохиолч Тургенев Орос орны амьдралыг ажигласаар зуугаад жилийн өмнө: 

	 

	«... орос хүнд ирээдүйн их хэргийн, ард түмний аугаа их хөгжлийн үр хөврөл нуугдан боловсорч байна...» 

	 

	гэжээ.

	Эдгээр үг одоо зөвлөлт орны амьдралын жишээгээр нотлогдоогүй гэж үү?

	Ингэж хүн, сэтгэлгээнийхээ тусламжтайгаар байгалийн ерөнхий хуулиудыг нийгмийн амьдралын хуулиудыг танин мэдэж байна.

	Энэ бол сэтгэхүй буюу хүний уураг тархины үйлдэж байгаа дээд задлал нийлэл юм. Мэдрэмж, хүртлэг, сэтгэхүй гэдэг бол ертөнцийг танин мэдэхүй гэдэг нэгдмэл үйлдлийн хэлхээс юм.

	Хүний уураг тархины задлал, нийлэл хийх чадвар бол төрөлхийн зүйл биш ээ. Тэр нь хөдөлмөрийн үр дүнд, хүмүүсийн харилцааны дунд, номтой ажиллах явц дундуур олдоно. Хүн, хүүхэд ахуй цагтаа оюун сэтгэлгээний их ажлаа эхэлж, түүнийгээ амьдралын туршид тасралтгүй үргэлжлүүлнэ.


СЭТГЭЛИЙН ХӨДЛӨЛ

	 

	 

	ДАДСАН ХЭВШИЛ ӨӨРЧЛӨГДӨХ НЬ

	 

	Уураг тархины нарийн төвөгтэй, лут их үйл ажиллагаанд тодорхой дэглэм бий. Гадаад ертөнцийн болон биеийн гүнээс ирж байгаа дохионуудын нөлөөгөөр болзолт холбоонуудын тодорхой хэвшил тогтоно. Павлов түүнийг стереотип буюу дадсан хэвшил гэж нэрлэжээ.

	Амьдралын хувьсал нь стереотипийг өөрчилж, болзолт холбоонуудын дэглэмийг алдагдуулна.

	Уураг тархины эдгээр үйл ажиллагааны өөрчлөлт нь бидний мэдрэмж гэж байгаа зүйлд тохирно гэж Павлов үзжээ.

	Павловын хэлснээр амьдралын ердийн дэглэмийг өөрчлөх, дадсан ажлаа орхих, дотно хүмүүсээ алдах, оюун санаа хямрах, үзэл санаа доройтох үед хамгийн олон янзын мэдрэмж төрнө. Энэ бол ажлын хүнд, хөнгөнийг, ядарсан, баярласныг, гомдсон, таалсан, ялсан, мухардсаныг мэдрэх мэдрэмжүүд юм.

	Эдгээр мэдрэмж нь уураг тархины гадар дахь болзолт холбоонуудын урьдын хэвшил алдагдсан цагт үүсэх боловч шинэ хэвшил тэр даруйдаа тогтохгүй.

	Яван явсаар одоохондоо хэрэггүй болсон хуучин болзолт холбоонууд улам улам сааталд орно. Шинэ олдсон холбоонууд ялалт хийнэ. Тархинд ч гэсэн бат тогтсон болзолт холбоонуудын шинэ хэвшил тогтоно. Үүний дагуу сэтгэлийн хөдөлгөөн тэнцвэржиж, тайвширна.

	Хүний амьдралын нөхцөл үндсээрээ өөрчлөгдөв гэж бодъё. Түүний рефлексүүдийн дадсан хэвшил ч хувирах хэрэгтэй болно. Уураг тархи нь одоо бие махбодоо шинэ нөхцөлд зохицуулах хэрэгтэй болно. Гэтэл уураг тархи дадсан хэвшлээ тэр даруйд нь өөрчлөн зохиож чадахгүй. Хэрэв шинэ зүйл нь хүний сэтгэлийг татлаа ч гэсэн, баяр баясгалантай төлөв нээж байлаа ч гэсэн ураг тархи «мэдрэлийн хүнд ажил» хийх хэрэгтэй болно.

	Ингэж сэтгэлийн сайн муу хөдөлгөөн буюу мэдрэмж үүснэ. Үүгээрээ бид гаднын янз бүрийн нөлөөнд хариулж байна. Мэдрэмжид бидний хариулж байгаа нь бас л рефлекс мөн.

	 

	 

	МЭДРЭМЖ ОЛОН ЯНЗ БАЙХ НЬ

	 

	Хүн, олон янзын мэдрэмжийг үзэж өнгөрүүлэх чадвартай юм. Сэтгэлийн зүйчид тэдгээрийг тоолох гээд амжаагүй байна.

	Жирийн л нэг мэдрэмжтэй хүн байдаг. Хүн бүхэн өлсөж, цангаж, өвдөж өнгөрүүлсэн байдаг. Гэнэт бачуухан хугацаанд уурлах, хилэгнэх, баярлах, гомдох, айх эмээхийг аффект гэдэг. Ийм үед хүн бодлогогүй үг хэлж, санамсаргүй хэрэг үйлдэж болно.

	Аффектын үед зарим хүний үг, хөдөлгөөн олширдог байхад нөгөө зарим нь амаа хумхиж, биеэ барьж сууна.

	Хүний мэдрэмж нь чиглэсэн эзэн буюу юмтай байдаг.

	Сэтгэлийн хөдөлгөөн гэдэг бол оргилон бадарсан мэдрэмж биш ээ. Түүнд мэдрэмжийн адил тодорхой чиглэл байхгүй.

	Сэтгэлийн тайвуухан, сэргэлэн, уйтгартай, гунигтай хөдөлгөөн гэж байдаг.

	Сэтгэл баясгалантай байвал юм бүхэнд, нар гарсан ч, хүмүүс бужигнасан ч баярлаж байна.

	Сэтгэл уйтгартай бол цаг агаар, орчны юмс, тэр ч байтугай хүмүүст хүртэл бухимдан уурлана.

	Ямар нэгэн таатай буюу тааламжгүй үйл явдал хүний сэтгэл санааны байдлыг маш удаан хугацаагаар өөрчилж болно.

	Бие аягүй байх, ядрах зэрэг нь хүний мэдрэмж, сэтгэлийн хөдөлгөөнд нөлөөлнө.

	Бие махбодын бүхий л үйл ажиллагаа хүнийг сэргэлэн, баясгалантай байлгана.

	Уураг тархинд үүссэн болзолт рефлексүүдийн дадсан хэвшлийг Павлов нарийн нэгдмэл систем гэж үзжээ. Тэрээр нарийн төвөгтэй нөхцөл байдалд нарийн төвөгтэй хариулт өгөх бололцоог хүнд олгоно.

	Оюун сэтгэлгээ, уран бүтээмжийг хөгжүүлэхэд хүний мэдрэмж маш олон янз байх хэрэгтэй юм. Ажил үйлэндээ халуун сэтгэл, чин эрмэлзэл байхгүй бол шинийг танин мэдэж, урлаг, шинжлэх ухааныг эзэмдэж чадахгүй юм.

	Байгалийн гоо сайхан буюу хүний уран бүтээлээс бидэнд хүртээж байгаа баяр бахдал бол жирийн зүйл биш, гоо зүйн мэдрэмж юм.

	Хүн, оюун санааны дээд тааламжийг эдлэх чадвартай байна. Уншсан номоосоо шинэ зүйлийг олж таньсны дараа, сонирхолтой судалгаанд амжилт олсны дараа хүн бахдан баярлаж, сэтгэл хөөрдөг.

	Хүний дотоод мэдрэмж, сэтгэлийн хөдөлгөөн ямар байгааг гаднаас нь хараад таамаглаж болдог.

	Сэтгэл хөөрсөн хүний хөл хөнгөн, нүд цогтой, нүүр нь галтай, ам жуумалзсан, дуу чанга байна.

	Мөн судасны цохилт нь ердийнхөөс олширно. Амьсгал ч гэсэн энгийн байдлаас гүн бөгөөд түргэн болно.

	Ийм хүний сэтгэл хөдөлсөн нь илт.

	Ард түмэн: «Баярлахад залууждаг», «баярлахад жигүүр ургадаг» гэж ярилцдаг нь санамсаргүй зүйл биш ээ.

	Зураг 41 Хүүхдийн сэтгэлийн хөдөлгөөн

	 

	 

	Гомдохын шинж тэс өөр байна. Толгой унжийж, гар сул зүүсэн юм шиг, бие улхгар, нүүр зэвхий, нүд цонхир, завж урвагар мөртөө хөмсөгний хооронд атирсан, хоолой чичирсэн, чадал нь суларсан байна. Судасны цохилт аажим бөгөөд ийм хүнийг харахад туйлдаа хүртэл ядарсан шиг байна.

	Тэдний тухай хүмүүс ярилцахдаа: «Хийморь нь үхсэн хүн» гэдэг.

	Хүний айсан, эмээсэн, зэвүүцсэн, дургүйцсэн зэргийг нүүрэнд нь уншиж, дууны өнгөөр нь таньж, дохих зангахад нь мэдэж болно.

	Нүүр бол сэтгэлийн толь гэдэг. Үнэхээр ч тийм юм. Гэтэл хүний биед бас дотоод «толь» гэж байдаг. Тэрхүү «дотоод» толь хүний мэдрэмжийг нүүр царайнаас илүү тусгаж болох юм. Энэ бол зүрх судас мөн.

	Эрдэмтэд аль эртнээс эхлэн хүний сэтгэл мэдрэлийн нууцыг судасны цохилт, цусны даралтын өөрчлөлт, цусан дахь сахрын хэмжээний хэлбэлзлээр таамаглан мэдэх болжээ.

	Өнгөрсөн зууны үед оросын нэрт физиологич Данилевский, амьтдыг айлгаад дараа нь тэдгээрийг судалж үзжээ. Айсан амьтны цусны даралт нэмэгддэг байна.

	Хүмүүс дээр ч гэсэн олон ажиглалт хийжээ. Жишээ нь хүнээр хорь хүртэл тоо тоолуулна. Тэр хүн тайван тоолж суухад судасны цохилтын муруйг тусгай аппаратаар бичүүлсэн нь жигдхэн байжээ.

	Гэтэл сэтгэл хөдөлгөсөн яриа ярихад судасны цохилтын муруй тэр даруйхнаа хэмээ алдаж, жигд биш тоолоол олон болжээ.

	Айсан хүний судасны цохилтыг шалгаж үзвэл энгийн байхад минутад 60—70 цохиж байснаа 90—100 хүртэл олширдог байна.

	Хүнийг гипнозоор унтуулаад амьсгалын муруйг шалгахад түүний муруй нь жигдхэн байснаа тэр хүнийг нойрон дунд нь хилэгнэж байна гэж итгүүлэхэд амьсгалын муруй нь хэмээ алджээ. Ийм ч учраас «Хилэгнэснээс амьсгал бүтжээ» гэдэг нь дэмий яриа биш ээ.

	Эдгээр бүх ажиглалтууд нь хүний бүх мэдрэмжүүд бол гадаад орчин буюу биеийн дотоодоос ирсэн дохионуудад мэдрэлийн системээс хариулах нарийн төвөгтэй хариулт болохыг харуулж байна. Үүнд: Бие махбод бүхлээрээ оролцоно.

	Бид болзолт бус буюу төрөлхийн, болзолт буюу олж авсан рефлекс гэж байдгийг бид мэднэ.

	Хүний мэдрэмж алинд нь холбогдох вэ?

	Хамгийн энгийн мэдрэмжийг авч үзье.

	Хүн удтал хоол идэхгүй байсаар өлсжээ. Хоосон ходоод уураг тархинд дохио өгсөөр байна. Бие махбодын эсүүд нөөцөө барьж, шинэ тэжээл шаардана. Цус, тэдгээрт үлдэгдэл шүүсээ өгсөөр байхад нэмэгдэх зүйл огтгүй болжээ. Одоо цус өөрөө «өлсдөг» боллоо. Иймд «өлсгөлөн» цус нь уртавтар тархинд байгаа хоолны төвийг дайран өнгөрөхдөө түүний мэдрэлийн эсүүдийг цочрооно. Хөөрлийн ийм долгион дээшлэн дээшилсээр тархины гадраар тарна. Ингэж өлсөхийг мэдэрдэг байна.

	Өлгөх, цадах, өвдөхийг мэдрэх нь үе уламжилсан болзолт бус рефлекс юм. Тэдгээрийн зам нь тархины гадраас доогуур өнгөрнө. Эдгээр мэдрэмжүүдэд бие мэдрэмж нь сэтгэлийн мэдрэмжээс илүү илэрсэн байна.

	Аффект, сэтгэлийн хөөрөл зэрэг нь цөм сэтгэлийн хөдөлгөөн мөн. Тэдгээр нь нарийн болзолт рефлексийн маягаар үүсэж хөгждөгийг бид мэднэ. Түүнд вегетатив мэдрэлийн систем байнга оролцдог. Ийм учраас тийм мэдрэмж төрөх нь мэдрэлийн системд төдийгүй, бүх бие махбодод болж байгаа өөрчлөлтүүдтэй шууд холбоотой юм.

	Сэтгэлийн хөдөлгөөнийг үүсгэхийн тулд хүчтэй цочруул хэрэгтэй.

	Хэрэв хүч муутай цочруул ч гэсэн, хэрэв тэр нь урьд үзэж өнгөрүүлсэн зүйлийн ул мөрийг сэргээвэл сэтгэлийн хөдөлгөөн үүсгэж болно. Ингэж баяртай буюу гунигтай сэтгэгдэл төрнө.

	Нэгэн мэргэжсэн сэлүүрчинд хоёр зуун метрт хэдэн жилийн өмнө өөрийн хүчтэй өрсөлдөгчтэй хэрхэн тэмцэлдэж байсныг нь сануулжээ. Ингэхэд сэлүүрчийн амьсгалын тоо олширч, үнэхээр усанд сэлж, өрсөлдөгчөө ялах гэж байгаа юм шиг байжээ.

	Зураг 42. Сэлүүрчин тэмцээнд хэрхэн сэлж байснаа санахад түүний амьсгал эрс хүчтэй болжээ.

	 

	 

	Сэтгэлийн хүчтэй догдлолын тухай санахад уураг тархинд тун хүчтэй хөөрөл үүсэж болно.

	Нэгэнт үүссэн хөөрөл нь тархины гадраар тарна. Ийм учраас баярлах, гомдох, хилэгнэхэд хүний ажил үйлдэл авир төлөв, хөл хөдөлгөөн цөм өөрчлөгдөнө.

	Хөөрөл нь гагцхүү өргөнөөр биш, мөн гүн тийшээ, гадрын доод хэсгүүдэд, уртавтар тархин дахь зүрх, амьсгалын ажиллагааг эрхэлдэг хэсгүүдэд тарна.

	Энэ бүгд нь химийн түргэн урвал болох шиг, гэрэл цацарч цахилгаан цахилах шиг түргэн явж өнгөрнө. Хөөрлийн долгион нь уураг тархины гадраас буухиа уралдаан адил бүх биеэр тарж, газар сайгүй өөрчлөлт үүсгэнэ.

	Ийм ч учраас сэтгэлийн хөдөлгөөний үед амьсгал удаашрах буюу түргэсэж, зүрхний цохилтын хэм өөрчлөгдөж, цусны даралт хэлбэлзэнэ.

	Гэвч хэрэв гадаад саатал адил үйлчилж, аливаа рефлексүүдийг хорих буюу сулруулах шинэ цочрол гарч ирвэл хөөрлийн долгион саатах болно.

	Тэгвэл, тэрхэн даруйдаа айхгүй болж, гуньхарч гомдсоны шинж болох нулимс хатна.

	Хүн өөрөө өөрийн аффектыг идэвхтэй дарж, сэтгэлийн хөдлөлөө өөрчилж, биеэ тайвшруулж, ая засахад туслах үг олох чадвартай юм. Тэгвэл зүрхний цохилт аажмаар тайвширч, амьсгал жигдрэн, цусны даралт хэвийн байдалдаа орно.

	 

	 

	УУРЛАСАН МУУР, СЭТГЭЛ ХАНГАЛУУН БАЙГАА МОДОН ГАЛАЙ ХОЁР

	 

	Нэгэн лабораторид хоёр муур эв найрамдалтай амьдарч байжээ. Тэдний хооронд дайсагнахын ямар ч шинж байсангүй.

	Гэтэл нэгэн муурын завсрын тархинд хялгас шиг нарийхан электрод суулгаж, түүний эсүүдийг цахилгаан гүйдлээр цочроож эхэлжээ.

	Тун бага хүчтэй гүйдэл муурт хөндүүрлэж мэдэгдээгүй боловч тэр даруйд тайван байдлаа алджээ. Эхлээд айсан байдал илэрчээ. Муур гэдрэгээ ухарч зугтахыг завдан, гонгинож чихээ хулмайлгажээ.

	Зураг 43. Муурын завсрын тархины тодорхой эсүүдийг цочрооход уур нь хүрдэг байв.

	 

	 

	Хэрэв энэ туршлагыг удаанаар үргэлжлүүлбэл муурын байдал төлөв эрс өөрчлөгдөнө. Анхандаа гийнан газар самардаж байснаа дараа нь догширч өнөөх найз муур луугаа давшилж, торыг нь маажиж бархирах болжээ. Өөрийг нь тэжээж таалж байсан хүнд ч гэсэн харьцаагаа өөрчилжээ.

	Урьд нь хүний хөлд хөлбөрч байсан бол одоо савраа сарвайлган, шүдээ ярзайлган довтлох болжээ. Тийнхүү уураг тархины гүн хэсгүүдийг цахилгаан гүйдлээр цочроохоо болимогц муур тайвширч, хуучин байдалдаа орно. Уураа дарагдахад хуучин найзтайгаа зэрэгцэн тайван хэвтэнэ.

	Өөр туршлагыг модон галай дээр хийжээ. Үүний өмнө тэрээр бусад галайн адил амьдардаг, хоолонд сайн, торон дотуураа гүйдэг, зүүгээр хатгах гэхэд идэвхтэй хамгаалдаг байв.

	Түүний завсрын тархинд электрод суулгасан боловч, түрүүчийнхээс арай өөр газар зоожээ. Шинээр сонгосон хэсгийг цахилгаан гүйдлээр цочрооход галай толгойгоо таатайхан тавьж байхыг эрдэмтэд ажиглажээ. Энэ туршлага түүнд тун тааламжтай байх шиг харагдана.

	Түүнд зориулан тусгай байгууламж хийжээ. Энэ нь гүйдэл үүсгэгчтэй холбосон дөрөө сарвуунд нь бэхэлсэн байна. 

	Дөрөөг дарахад модон галайн тархи цахилгаанаар цочоодог байна.

	Энэ аргыг эхлээд модон галайд «үзүүлж», дараа нь түүнд «сургасан» байна. Ингээд болзолт рефлекс үүсгэжээ. Хожим ажиглахад модон галай өөрөө дөрөөг сарвуугаар дарах дуртай болжээ. Энэ нь түүнд тааламжтай байсан тул сүүлдээ бүүр зогсоо зайгүй дарах болжээ. 

	Зураг 44. Мөн модон галайн завсрын тархины тусгай хэсэгт электрод суулгаж цочрооход тааламжтай байв

	 

	 

	Дөрөөг дарахад галайн сэтгэл ханана. Дахиад дарна. Ингээд дуусахыг мэдэхгүй болно. Яваандаа бүүр хоол идэх, хүрэхэд биеэ хамгаалах зэргийг цөм мартсан байна. Ингээд тэр амьтны бүх зөн бэлгэ арилсан мэт болжээ. Хэрэв туршлагыг зогсоогоогүй бол сайх галай бүүр тураалдаж үхэх байсан биз ээ. Ингэж амьтны сэтгэлийн хөдөлгөөнийг өөрчлөн авир төлөвийг өөрчлөх боломж анх бий болжээ.

	Энэ нь шинжлэх ухаанд, ялангуяа анагаах ухаанд тун чухал юм. Завсрын тархи өвчилсөн хүний сэтгэлийн хөдөлгөөн өөрчлөгдөж баяр баясгалан нь дарагдаж, айж, бухимдаж байхыг эрдэмтэд ажиглажээ. Ийм үед уураг тархины гүн дэх хэсгүүд, ялангуяа торлог үүсэл ямар ач холбогдолтой болохыг олж мэдэхэд амьтан дээр хийсэн туршлагууд их тус болжээ.

	Хүний тархи нь амьтныхаас нарийн бүтэц ажиллагаатай тул өвчлөхөд илрэх сэтгэлийн хөдөлгөөний илрэлүүд нь ч олон янз байна.

	Эмч нар физиологичид, химичид, эмийн судлаач нартай хамтран эмийн олон бодис нээжээ. Өвчилж, сэтгэл санаагаар доройтсон хүмүүст өгөх эм ч олон болжээ. Ийм янзаар сэтгэлийн хөдөлгөөний механизмыг мэдвэл түүнийг удирдаж болох юм.

	
МЭДРЭЛИЙН СИСТЕМИЙН ӨВӨРЧЛӨЛ

	 

	 

	ГИППОКРАТЫН ТААМАГЛАЛ

	 

	Хүний уураг тархи гадаад ертөнцийн цочролд хэчнээн олон янзын хариу өгдгийг одоо бид мэдэх боллоо. Энэ бол сэтгэхүйн ч, ой ухааны ч, мэдрэмжийн ч ажил юм.

	Сэтгэцийн эдгээр чанар нь хүн хүнд харилцан адилгүй хурд ба чадлаар илрэн гарна. Үйлчлэлийн хариултын хурд ба чадал нь хүний ааш төлөв юм.

	Эртний Грекийн нэрт эмч Гиппократ хүн бүрийн авир араншин яагаад харилцан адилгүй байдаг вэ? гэсэн асуулт тавьжээ.

	Хоёр мянгаад жилийн өмнөх тэр эрт балар үед хүн бүрийн онцлогийг бурхан бий болгосон гэж үздэг байв. Гэтэл Гиппократ хүний ааш араншны онцлогийг хүнээс өөрөөс нь олох гэж оролджээ.

	Гиппократ, хүний бие цус, цөс, салс зэрэг олон зүйл «шүүснээс» бүтдэг. Ямар «шүүс» биед голлож байна, хүний зан араншин түүгээр тодорхойлогдоно гэж үздэг байв.

	Тэр эрдэмтэн хүмүүсийг ажигласаар байж тэдгээрийг дөрвөн бүлэгт хувааж болно гэдэг дүгнэлт хийжээ.

	Хэрэв хүний биеэр цус урсаж, амьдрал нь дүүрэн, хөгжөөнтэй, юм бүхэнд төвөггүй хариулдаг хүнийг сангвиник (латины «сангвис» буюу цус гэсэн үгнээс гаралтай) гэнэ.

	Хэрэв биед нь салс их бол тийм хүн унжгар, тайван, үг, сэтгэлгээ нь хүртэл удаан байдаг. Тийм хүнийг флегматик (латины «флегма» - салс гэсэн үгнээс гаралтай) гэнэ.

	Хүний биед гол шүүс нь цөс, тэр нь шар бол няхуур, зоримог, барьж тогтооход бэрх хүн болдог. Тийм хүнийг холерик (грекийн «холэ» - цөс гэсэн үгнээс гаралтай) гэнэ.

	Хэрэв цөс нь хар бол хүн уйтгар гунигтай байна. Тийм хүнийг меланхолик (грекийн «мелайке холэ» - хар цөс гэдэг үгнээс гаралтай) гэж Гиппократ нэрлэжээ.

	Хүний араншныг цус ч, цөс ч, салс ч, бусад «шүүс» ч тодорхойлдоггүйг одоогийн шинжлэх ухаан нотлоод байна. Гэвч Гиппократын тодорхойлолт эдүгээ хүртэл амьд хэвээр үлджээ. Одоо ч гэсэн унжгар, дэндүү амарлингуй, шинэ зүйлд удаан автагддаг хүнийг флегматик гэж нэрлэдэггүй гэж үү? Уйтгар гунигт дарагдсан юм шиг хүнийг «меланхолик» гэж нэрлэсээр л байна.

	Уг санаа нь ингэж олон үеийг туулж өнгөрүүлсэн хойно түүнд үнэний хувь байх ёстой. Хэргийн учир «шүүсэнд» байдаггүй ч юм гэсэн Гиппократ хүмүүсийн зарим ерөнхий шинжийг олж ажигласан байна.

	Эртний тэр алдарт эрдэмтэн хүний зан араншны үндсийг эрэх цэцэн хайгуулын эхлэлтийг тавьжээ.

	Гиппократаас хойших эрдэмтэд ч гэсэн зан араншны тухай бодсоор байлаа. Замыг хайсаар боловч удтал үр дүн гараагүй юм. Нэг зуун нөгөөгөөр солигдсоор байв. Хүнийг судлах ажил үргэлжилсээр боловч буруу замаар оржээ.

	Хүний зан араншны тухай Гиппократын олсон үнэний бяцхан үр гээгджээ. Гиппократ ч мартагдсан байна.

	Ингээд хүний хувийн чанар, төрх байдал, оюун сэтгэхүйг биеийн гадаад бүтэц нь тодорхойлно гэсэн буруу санаа ертөнцөд удтал ноёрхох болов.

	Хүний авир төлөв, ажил үйлдэл нь биеийн өндөр, мөрний өргөн, цээжний ханхар, хажуу дүрсийн онцлогоос хамаарна ч гэж ярилцах болов.

	Зарим судлаачид, хүний зан араншин, байдал төлөвийг цусны судасны бүтэц тодорхойлно гэж бодож байжээ. Үүнд: Судасны хана нь зузаан нимгэн ямар л бол хүн удаан, түргэнээр тийм байна гэж боджээ.

	Бас хүний нүүр, их биеийн хөдөлгөөнийг авир төлөвийн онцлогтой холбох оролдлогууд байсан. Толгой дээгүүр, хараа доогуур хүнийг бардам бөгөөд хээнцэр зантай; цээж цэх хүнийг зориг хатуу; алхаа шалмаг хүнийг шийдэмгий; улбагар алхаатай хүний хэв суртахууны хүчинд итгэж болохгүй гэж үзэж байв.

	Эдгээр төсөөлөлд шинжлэх ухаантай төсөөтэй зүйл огтхон ч алга.

	Зан араншны мөн чанарыг биеийн бүтэц дотор ч, хөдөлгөөний илрэлд ч эрж болохгүй юм. Бүхэл бие махбодын, ялангуяа мэдрэлийн системийн байдал чухал байна. Тэдгээрийн онцлог нь зан араншны үндэс болно.

	 

	 

	МЭДРЭЛИЙН СИСТЕМИЙН ӨВӨРЧЛӨЛ

	 

	 Павлов, олон жилийн туршид адгуусан амьтдын мэдрэлийн системийг судлахдаа тэдгээр нь лаборатори дотор биеэ харилцан адил авч байдаггүйг ажиглажээ. Нөхцөл үзтэл ижил байсаар атал байдал төлөв нь амьтан бүрд өөр байна.

	Тайван тэсвэртэй (хүлцэнгүй) ноход бий. Тэдэнтэй ажиллахад хялбар, туршлагын үед биеэ төлөв байлгаж, юунаас ч айхгүй. Зарим нь нойрмог, уцаар, аймхай байна.

	Амьдралд ч гэсэн амьтад биеэ өөр өөр авч явна. Түүнд нь бас өвөрмөц, бодгаль зүйл байна.

	Павлов, нохойн авир төлөвийн онцлог чухам юунаас хамаарч байгааг мэдэх гэж туршлага хийсээр олон тооны ажиглалт цуглуулжээ.

	Ингэхэд нохой бүрийн уураг тархины ажиллагаанд сэрэл саатал хоёр харилцан адилгүй оролцдог нь илэрсэн байна.

	Үүнийг яаж илрүүлсэн бэ?

	Нохойд бүрээний дуу буюу бусад цочруулаар хоолны болзолт рефлекс үүсгэжээ.

	Эдгээр авиа нь тархины гадарт сэрэл үүсгэжээ. Тэгэхдээ тэр нь нохой бүрд харилцан өөрөөр илэрсэн байна.

	Зарим нохойд болзолт рефлекс нь хүчтэй цочруулд хүртэл төвөг болохгүй, түргэн үүсдэг байна. Ийм ноходтой удтал ажиллаж болох байлаа. Тэдний сэрэл нь шавхагдашгүй байв. Эдгээр бол хүчтэй, тэсвэртэй ноход байжээ.

	Зарим нохдод болзолт рефлекс тогтоож болохгүй байлаа. Авиа дөнгөж дуугармагц тийм ноход буланд нуугдаж, толгойгоо унжуулан сүүлээ хавчиж зогсоно. Ийм ноход аймхай байжээ.

	Эдгээр нь тэсвэргүй, улбагар ноход байжээ. Тэдгээрийн уураг тархи нь сулавтар цочруулд ч тэсвэрлэж чаддаггүй, туршлага хийхэд амархан ядардаг байна. Тэдгээрийн сэрэл түргэн шавхагдана.

	Олон янзын нохдын саатал хүртэл харилцан адилгүй юм. Зарим нохдод саатлын рефлекс сайн боловсорч, тогтвортой хадгалагдаж байхад заримын саатал тогтвор муутай, тогтох нь удаан, арилах нь түргэн байв.

	Өгөгдсөн бүх үүрэг зорилтыг гарамгай биелүүлдэг амьтан ч олон байна. Тэнд болзолт рефлекс түргэн боловсорч, саатал ч сайн тогтоно.

	Тийм нохдын сэрэл саатал хоёр жигд явагддаг байна. Павлов тэдгээрийг тэнцвэртэй гэж нэрлэв.

	Тэнцвэргүй нохдод болзолт рефлекс мөн хялбархан үүснэ. Тэгэхдээ тэдэнд саатал боловсруулж чадахгүй байв.

	Ийм нохдын тархины ажиллагаанд сэрэл хэзээд давуу байна.

	Сэрлээс сааталд орох, эргэж саатлаас сэрэлд орох хурд нь нохой бүрд бас харилцан адилгүй байна. Зарим ноход нэг үүргээс нөгөөд түргэн шилжинэ. Болзолт рефлекс боловсруулах хэрэгтэй бол боловсорч шүлс гарна. Түүнийг саатуулах шаардлагатай бол нохойн тархи нь тэр даруйхнаа саатлаар хариулж шүлс гаралт зогсож байв.

	Тэдгээрийн тархины эсүүд дэх саатлаар амархан солигдож, дахин хялбар үүсэж байжээ.

	Ийм амьтад амьдралдаа шинэ нөхцөлд (шинэ байранд нүүх, шинэ эзэнд шилжих) мөн ч амархан нийцнэ. Тэдний тархи нь бүх хувиралд түргэн зөв хариулна.

	Бусад зарим нохдыг нэг үүргээс нөгөөд шилжүүлэхэд төвөгтэй байжээ. Эд бол хөдөлгөөн багатай, тогтонги мэдрэлийн системтэй ноход юм.

	Ийм янзаар Павлов нохойн мэдрэлийн системээс гурван чанар нээсэн нь: Мэдрэлийн системийн хүч (хүчтэй, сул), түүний тэнцвэр (тэнцвэртэй, тэнцвэргүй), хөдөлгөөн (хөдөлгөөнтэй хөдөлгөөнгүй) зэрэг болно.

	Эдгээр чанарууд нохдод янз янзаар хослон нийлсэн байж болно. Тэдгээр нь чухам ямар илэрснээс болж амьтны дээд мэдрэлийн үйл ажиллагааны бодгаль онцлог авир араншин хамаарна.

	Эдгээр хослолыг судалснаар Павлов мэдрэлийн системийн дөрвөн өвөрчлөл ялгажээ. Эдгээр нь Гиппократын хүмүүст олж тодорхойлсон өвөрчлөлүүдтэй нийцэж байгаа юм.

	Нэгдүгээр өвөрчлөл - хүчтэй сэрэл бүхий тэнцвэргүй амьтан. Ийм амьтан ямар ч үүргийг амжилттай биелүүлж, бага ядарна. Тэдэнд эерэг нөхцөлт рефлекс амархан үүснэ. Тэгэхдээ эдгээр нохдод сэрэл нь саатлаас давах учир саатуулах рефлекс үүсгэхэд төвөгтэй байна.

	Тийм ноход нэгэнт сэрэлд орвол тулгарч байгаа аюулын тухай амьдрал дохиолсоор байвч тогтоон барихад нэн бэрхтэй.

	Хэрэв эзэн нь ийм нохойд эрсхэн хандвал хазуулж ч мэднэ. Тэрээр хэрэлдэх нь олон, дэмий юм хөөцөлдсөөр эрчим хүчээ барах нь их байна. Энэ бол «холерик» юм.

	Хоёрдугаар өвөрчлөл нь мөн л хүчтэй, тэсвэртэй боловч тэнцвэртэй амьтад. Нэг ажлаас нөгөө ажилд яаралгүй аажимхан шилжинэ. Ялимгүй юмнаас болж уралцахгүй. Ийм төв төвшин ноход бол «флегматикууд» юм.

	Гурав дахь өвөрчлөлийн ноход хүчтэй тэнцвэртэй боловч тэдний сэрэл, саатал тун түргэн солигдоно. Эдгээр «сангвиник» ноход бол тун ч хөдөлгөөнтэй «сониуч» амьтад юм. Шинэ юм бүхнийг тэр дор нь олж илрүүлээд үзэж, үнэрлэж амжина.

	Флегматик ноход эргэлзэж байхад сангвиникууд өгсөн юм бүхнийг идэж амжина.

	Гэвч сангвиник ноход нь зарим үед дэндүү хөдөлгөөнтэйгөөсөө болж, гай тарих буюу аюулд учирч болно.

	Флегматик нохдын уураг тархины алгуур удаан ажиллагаа нь заримдаа тус болдог. Ийм нохой тайвуухан байж, амьдралын дохиод зөв хариулна. Ер нь флегматикууд орчны үйл явдалд хожимдуу хариулдаг.

	Дөрөв дэх өвөрчлөлийн нохдыг Павлов сул буюу «меланхолик» гэж нэрлэнэ. Тэдгээр нь тархины ажиллагааны бүх чанараар бусад өвөрчлөлийг гүйцэхгүй. Ийм амьтанд болзолт рефлексийг үүсгэхэд төвөгтэй. Их тархины гадар дахь сэрэл, саатал хоёр хоёулаа сул байна.

	Эдгээр ноход аймхай байдаг. Ийм ноход хэрэлдэхээс, чадалтай ноходтой учрахаас зайлсхийнэ. Тэдгээрийн тархинд яльгүй шалтгаанаар саатал үүснэ. Ийм учраас аюулын тухай ялимгүй дохио ирэхэд нуугдах буюу хярна.

	Бүх ноход эдгээр дөрвөн өвөрчлөлд яг тохирох уу?

	 

	 

	АМЬДРАЛД ОЛДСОН ЗҮЙЛ

	 

	Амьдралыг аливаа бүдүүвчид багтааж болохгүй. И. Павлов, амьтдын дунд олонт тохиолдох үндсэн өвөрчлөлүүдээс гадна шилжилтийн өвөрчлөл маш олон байна гэдгийг шавь нартаа байнга хэлдэг байжээ.

	Их бага аль нэг хэмжээгээр тэнцвэртэй нохой байж болно. Хүчтэй, сул хоёрын завсрын ноход байна. Сулын дотор тааруухан сул, бүр арчаагүй сул ч бий.

	Заримдаа гадаад байдлаар хүчтэй боловч шалгахад сул амьтан байдаг. Эсрэгээр гаднаас сулавтар мэт үнэлэгдэж байсан боловч туршлагаар чадал нь илэрнэ.

	Павловт Геркулес нэртэй том нохой байжээ.

	Нэгэн удаа Геркулесийн арьсыг цахилгаан гүйдлээр цочроож хамгаалалтын болзолт рефлекс боловсруулахыг оролджээ. Гэтэл нохой нь гэнэт шалан дээр хэвтжээ.

	Ингэхэд нь цахилгаан гүйдлийн оронд аянга шиг чанга авиа хэрэглэхээр шийджээ. Нохой бас л буруут мэтээр толгойгоо унжуулан шалан дээр тэрийн хэвтжээ.

	Ингэхлээр Павлов: «Юм бүхнээс айсан, эсэргүүцдэг ч үгүй, биеэ хамгаалдаг ч үгүй, сул нохой юм» гэж боджээ.

	Гэвч тэр саналаа шалгахаар шийдэж, туршлагаа үргэлжлүүлжээ. Ингээд хоолны идэвхгүй хамгаалалтын рефлекс болгохоор оролдсон байна. Геркулесээ аянга шиг дуу чимээн дотор хооллох болов.

	Эцсийн эцэст зорьсондоо хүрч нохой нь айж хэвтэхээ больжээ. Тэрээр хоолоо идэх болов. Түүнд хоолны болзолт рефлекс үүсэв.

	Ингэхлээр, тэр нохой чухамдаа тийм ч сул биш байжээ. Түүний мэдрэлийн эсүүд нь хоолгүй байхад ч шүлс гаргах болзолт рефлекс болж чадах тийм эрс цочруулыг ч дааж чадсан байна. Тэр нохой тийм цочруулыг олон дахин даасан боловч ядралын ямар ч шинж илрээгүй байна.

	Түүний эхэн үеийн байдлыг юугаар тайлбарлах вэ?

	Павлов ингэж боджээ. Урьд нь энэ нохойг хатуу эзэн хүмүүжүүлсэн байна. Лав зодож байсан биз. Ингэхлээр Геркулес хүчтэй өвөрчлөлийн нохой байсан боловч эзэн нь түүнийг «боол» нохой болгож чаджээ. Амьдрал түүнд идэвхтэй хамгаалалтын оронд идэвхгүйг үүсгэсэн байна.

	Хүмүүжил нь амьтны авир төлөвийг тодорхойлдог байна. Павловыг үүнд доорх туршлага итгүүлжээ.

	Нэгэн нохойноос төрсөн гөлөгнүүдийг тэр даруй нь хоёр хувааж, нэг хэсгийг торон дотор, нөгөө хэсгийг чөлөөтэй бойжуулжээ. Торнисон хойноо тэд өөр өөр авир төлөвтэй болсон байна. Торон дотор бойжсон гөлөгнүүд юм бүхнээс айдаг, хулчгар болжээ. Чөлөөтэй торнисон гөлөгнүүд нь зоригтой чадалтай бөгөөд тэднийг юм бүхэнд сургахад хялбар байжээ.

	Ингэхлээр нохойн авир төлөв, түүний мэдрэлийн үйл ажиллагааны өвөрчлөл нь мэдрэлийн системийн төрөлхийн чанар, түүний амьдрах орчинд болж байгаа өөрчлөлтүүдээс хамаардаг байна.

	Мэдрэлийн системийн өвөрчлөлд нөлөөлж болох юм. Саатлыг дасган байж, тэнцвэргүй амьтныг нэлээд тэнцвэртэй болгож болно.

	Саатал нь зонхилсон нохойтой ажиллахад нэн ч бэрх. Гэвч тохиромжтой нөхцөлд тэдний мэдрэлийн үйл ажиллагааг нэлээд хүчтэй тогтуухан болгож болно.

	 

	 

	ЗАН АРАНШНЫ ТУХАЙ

	 

	Павлов дээд зэргийн амьтдын мэдрэлийн үйл ажиллагааг удтал судалжээ. Хуримтлуулсан ажиглалтууд нь хүний дээд мэдрэлийн үйл ажиллагааг судлах ажилд шилжин ороход Павловт тус болжээ.

	Павлов, хүний бие махбодын болон түүний уураг тархины үйл ажиллагаа нь зүйрлэшгүй ээдрээтэй тул амьтан дээр туршиж олсон зүйлийг хүнд шууд шилжүүлж болохгүй гэж шавь нартаа байнга хэлдэг байжээ.

	Гэвч Павлов, дээд зэргийн амьтад болон хүний тархины ажиллагаанд байгаа төсөөтэй зүйлүүдийг ажиглахгүй байж чадаагүй юм.

	Павлов, мэдрэлийн системийн хүч, тэнцвэр, хөдөлгөөн зэрэг гурван чанар нь хүнд ч гэсэн чухал юм гэж үзэж байлаа.

	Хүний тархинд гадаад ертөнцөөс тун олон дохио ирнэ. Тэдний дунд нэн хүчтэй ч бий. Тэдгээрт тэр болгон хариулах шаардлагагүй. Амьдралын нөхцөл нь зарим хүчтэй цочролд өгөх хариултыг дарж байхыг шаардана. Тийм үед мэдрэлийн эсүүд нь тун их хүчдэлийг үүрэх хэрэгтэй болдог. 

	Үүний тулд мэдрэлийн системийн хүч, түүний эсүүдийн тэсвэр хэрэгтэй болно.

	Тэнцвэрийн чанар ч бас чухал. Хэрэв хөөрөл зонхилж байгаа бол авир араншинд нь биеэ барьж эс чадах чанар илэрнэ. Хэрэв саатал зонхилж байгаа бол дохионд цаг хугацаанд нь хариулахад бэрх болно. Тэгвэл хүн амьдралдаа чухал зүйлийг ажиглахгүй өнгөрч болно.

	Хүнийг хүрээлэн байгаа нөхцөл байдал байнга өөрчлөгдөнө. Санамсаргүй тохиолдох эрс хувирлууд ч бий. Тархины ажиллагаа хөөрөл саатал хоёр нь тэр бүх өөрчлөлтүүдийг амжиж гүйцэж байх ёстой. Ийм учраас мэдрэлийн эсүүдийн ажил нь хөдлөнгө чанартай байх ёстой. Тархи нь хэрэгтэй цагт хөөрлөөр, хэрэгтэй цагт саатлаар, янз бүрийн хэмжээний хүчээр амьдралын шаардлагад түргэн хариулах хэрэгтэй болно.

	Ийм гурван чанар нь янз бүрээр хослон байж, мэдрэлийн системийн янз бүрийн өвөрчлөлүүд буюу зан араншныг үүсгэнэ.

	Зан араншин нь авир төлөв, ажил төрөлд тусгалаа олж, хүний үйл ажиллагаанд мөрөө үлдээнэ.

	Павлов, Гиппократын ялган тодорхойлсон зан араншны өвөрчлөлүүдийг хүн дээр тун болгоомжтой хэрэглэж болно гэж үзэж байв.

	Холерик зан араншин бол хүчтэй дайчин, овсгоотой, эрмэг чанар юм. Ийм зан араншинтай хүний сэтгэл зориг түргэн дүрэлзэж, их хүч гаргах нь цөөнгүй. Тийм хүмүүс уулга алдах нь элбэг байдаг.

	Меланхолик зан араншинтай хүн тэр болгонд хариулахгүй. Энэ бол сулавтар, саатамтгай өвөрчлөл юм. Тийм хүний сэтгэл мэдрэмж хүчтэй байвч түүнийгээ үзүүлэх нь ховор.

	Холерик, меланхолик хоёрын завсарт флегматик, сангвиник хоёр байна.

	Энэ нь хоёулаа хүчтэй, тэнцвэртэй зан араншин юм. Гэвч флегматик нь тайвуухан, ямагт дөлгөөхөн байна. Амьдралд бол шургуу хөдөлмөрч хүн байна. Түүнийг баримжаа алдуулахад тун бэрх, бараг бололцоогүй юм. Сангвиник бол омголон ааштай, бүтээл ихтэй, тэгэхдээ ажил хэрэг нь сонирхолтой, өөрөөр хэлбэл байнга сэрэлтэй байвал үр бүтээл нь өндөр байна. Хэрэв тийм ажил хэрэг байхгүй бол уйтгартай унжгар болно.

	Бүх хүмүүсийг зан араншнаар нь холерик, меланхолик, сангвиник гэж хуваана гэвэл бас буруу болно. Олонх хүмүүст зан араншны нэг чанар нөгөөтэйгөө холилдсон байна. Тэр ч байтугай амьдралын нөхцөл байдал өөр бол нэг хүнээс ч гэсэн өөр өөр зан араншин илэрч байна.

	Хүний зан араншны хөгжил нь амьтныхаас нэлээд төвөгтэй юм. Хүмүүсийн амьдарч байгаа нийгэмлэг дэх хүний бодол санаа, сэтгэл мэдрэмж, практик үйл ажиллагаа нь түүний араншинд нөлөөлнө.

	Нөгөө талаар Павлов гагцхүү хүнд байж болох өвөрчлөлийг олж ялгажээ. Тэрээр хүмүүсийг амьдрал хоёр өөр категорид хуваасныг олж заасан байна.

	Нэгдүгээр нь сэтгэхүйн дүрлэг чанар, бодит байдлын тод хүртлэгээр онцлогдоно. Тэд амьдрал дээр голдуу үгийн шүүмжийг биш, дүрийг ашиглана.

	Павлов, хүмүүсийн ийм өвөрчлөлийг «урлагийн» өвөрчлөл гэж нэрлэжээ. Тэдний уураг тархинд дохионы нэгдүгээр систем зонхилно.

	Нөгөө хүмүүс нь эсрэг байдлаар шүүж бодно. Тэд дүрслэл дүрийг ховор хэрэглэж, голдуу хийсвэрээр сэтгэнэ. Тэд бодит байдлын баримт сэлтийг гишүүдэд нь хувааж, дахин нэгтгэж, гол төлөв бүхэл дүрээр нь биш, үгээр, тоогоор, бүдүүвч зургаар төсөөлөх дуртай байна.

	Эдгээр хүмүүсийг Павлов «сэтгэхүйн» өвөрчлөлд оруулжээ. Тэдгээрийн уураг тархины ажиллагаанд дохионы хоёрдугаар систем зонхилно.

	Тэгэхдээ Павлов, тийм шинж тэмдгээр нь бүх хүмүүсийг хоёр бүлэгт эрсхэн хуваах гэж огтхон ч бодоогүй билээ. Харин олонх хүмүүст аль аль чанар нь өвтэгш хосолж, дохионы нэг ба хоёрдугаар систем нь ижил ажиллах болно гэж үзэж байв.

	Мэдрэлийн системийг дасгалжуулахын чухлыг Павлов нэг биш удаа заажээ. Гагцхүү цөхрөлгүй дасгалжуулалтаар мэдрэлийн системийн чанарыг өөрчилж, хүсэлтэй чигтээ жолоодож болно. Үүнийг хүн бүхэн хийж чадах юм.

	Авир төлөвийг дасгалд оруулах төвөгтэй. Гэвч хэчнээн л лавширвал зорьсондоо хүрэх чанар төдий чинээ хялбар болж, зориг хатуужна.

	Хатуу тогтсон авир төлөвгүй байж коммунизмыг төгс байгуулагч болж чадахгүй.

	
ТАРХИ БА БИЕ

	 

	 

	ДОТООД ДОХИОНУУД

	 

	Эрт дээр үеэс эхлэн «эрүүл биед саруул ухаан», «бие бол сэтгэлийн толь» гэж нэрлэх болжээ.

	Өвчин тусахад хүний сэтгэлийн байдал хувирдгийг эмч нар хэдийнээ ажиглажээ. Элэг өвчилсөн хүмүүсийн дотор гунигтай, «шаралхуу», зүрхний өвчтөний дотор уйтгартай хүмүүс олон байдаг. Уцаарлах бол ходоодны өвчинтэй хүмүүсийн бараг байнгын дагуул юм. Үүний эсрэг байдал ч бас үзэгдэнэ. Үүнд: Удаан хугацаагаар гуньж гутарсан хүмүүсийн зүрх, ходоод, бусад дотор эрхтнүүдийн ажиллагаа алдагддаг байна.

	«Айснаас үхсэн» гэж ярилцдаг. Энэ бол ердийн нэг цэцэн үг биш ээ. Саявтархан америкийн эмч нар АНУ-д жил бүр хорт могойд хазуулснаас бүтэн хагас мянган хүн үхэж байгааг тооцоолж гаргажээ. Тэгэхдээ 20% нь хордсоноос биш, айснаас үхдэг байна.

	Үгээр хүнийг «алж» ч болно, «аварч» ч болно гэдэг. Эмч нар өвчтөнийг үг ба итгүүлгээр эмчилж, зүрх, цөсний гэр, ходоодны булчирхайн ажиллагааг нь «сайжруулж» байсан удаатай.

	Ардын цэцэн ухаан, эрдэмтдийн туршлага, эмч нарын ажиглалт нь уураг тархины ажил, бие махбод хоёр байнгын холбоотой байдаг гэсэн итгэлийг улам бат болгожээ. Гэвч тэр холбоо яаж хэрэгжин тогтдогийг ойлгоход бэрх байлаа.

	Өнгөрсөн зууны эцсээр физиологич Данилевский, амьтны тархины гадрыг янз бүрийн хэсгээр нь цочроож, цусны даралтыг өөрчилж чаджээ. Бүүр тэр үед биеийн амьдралын дээд залуур нь тархины гадар юм гэсэн бодол туршлагаас төрсөн байна.

	Павловын шавь Быков, Асратян болон зөвлөлтийн бусад эрдэмтэд, тархины гадрыг нь хагалгаа хийж авсан амьтдын биеийн амьдралын зөв дэглэм алдагдаж, зүрх ба амьсгалын ажиллагаа нь хямарч байхыг ажиглажээ. Их тархигүй нохойн хөдөлгөөн алдагдаж, амьсгаа нь давхцаж, гадаад төрх байдал нь хямарч байжээ. Тэд хөгширч, үс нь шингэрэн, арьсан дээр яр шарх гарч байлаа. Тэдгээр нохдын ходоодны ажиллагаа муудан, шүлс нь зогсоо зайгүй гоожиж байв.

	Тэдгээр амьтдад болзолт рефлекс тогтооход үүсэх өөрчлөлт нь гагцхүү авир төлөвөөр хязгаарлагдахгүй байхыг Павлов болон түүний шавь нар ажиглажээ. Биеийн янз бүрийн хэсгүүд болон эрхтнүүд нь орчин ахуйн хамгийн ялимгүй өөрчлөлтөд ч гэсэн мэдэрч хариулдаг байна.

	Амьтныг хонх, гэрлээр цочрооход бие махбод нь шүлс гаралт, биеийн хөдөлгөөн, зүрхний дэлсэлт, арьсны шарх зэргээр хариулна.

	Ямар ч дотор эрхтэн, шүлсний булчирхайн адилаар, гаднын дохионд болзолт рефлексээр хариулж болох юм.

	Павловоос өмнө дотор эрхтнүүдийг гагцхүү уураг тархины доод хэсгүүд - нугас ба уртавтар тархи мэдрүүлээр дамжуулан удирддаг гэж үзэж байжээ.

	Биеийн дотор эрхтэн том, жижиг ямар ч байлаа гэсэн, мөн булчирхай бүр, булчин бүр их тархины гадартай холбоотой байна гэдгийг Павлов нотолжээ. Эрхтэн тус бүрд зориулсан байр «дохионы самбар» байна. Зүрх ходоод, элэг, булчирхай, булчингийн ажиллагааны өөрчлөлтийн тухай мэдээ тэнд ширхэгчлэн ирнэ.

	Тархи, бие хоёрын холбоо хормын төдийд ч гэсэн тасалдахгүй.

	Гаднаас ирсэн дохионд хүн хөдөлгөөн, сэтгэл мэдрэмж сэтгэлгээний ажиллагаагаар хариулна. Тэр дохиог биеийн гүнд хүртэл «мэдэж» байна. Тэдгээр нь хариулт нэмэгдүүлж, нэлээд нарийсгаад улмаар бодол санаа, сэтгэл мэдрэмж төрөхөд оролцоно.

	Үг яриа, сэтгэхүй, ой ухаан, дүрслэн бодох анхаарал, сэтгэл мэдрэмж, зориг тэсвэр зэрэг хүний мэдрэлийн дээд үйл ажиллагаа нь гагцхүү гадаад ертөнцийн дохиотой холбоотой төдийгүй биеийн дотоодоос ирсэн дохионууд тэдгээрт бас нөлөөлнө.

	Гадаад, дотоод дохионууд нь жүжгийн тавцан адил гархины гадарт уулзана. Ингэж тархи нь биетэйгээ, бие нь тархи ба орчинтойгоо байнгын холбоо тогтооно.

	 

	 

	ТАРХИНЫ ХЯНАЛТААР

	 

	Жирийн цагт хүн зүрх, уушги, бөөрөө мэдэрдэггүй. Элгэнд, олон төрлийн булчирхайнуудад юу болж байгааг хүн өөрөө мэдэрдэггүй, тэр тухай ч боддоггүй.

	Гэтэл энэ хооронд биеийн ямар ч эрхтний нарийн төвөгтэй үйл ажиллагаа секундийн төдийд ч зогсдоггүй. Тэр ажил өдөр ч шөнө ч тасалддаггүй.

	Чөмөг ясны гүнд цус төлжиж байна. Зүрх нь мөнхийн хөдлүүр адил ажиллаж, цусыг өдөр, шөнөгүй судсаар тараана. Тэжээлийн лабораториудын ажиллагаа жигдхэн явагдаж байна. Бяцхан «фабрик» - булчирхайнууд бүтээгдэхүүнээ гаргаж, тэр нь хоолыг шингүүртэй болгож байна. Тэжээлийн шүүснүүд эсүүдэд хүрэлцэн очиж, ашигтай хэрэгтэй бүхнээ шингээнэ.

	Элэг дэлүү хоёр эдүүдэд хортой бодис нэвтрүүлэхгүйн тулд цусыг шүүнэ. Бөөр, уушги, арьс нь хэрэггүй хаягдлуудыг биеэс зайлуулна.

	Бие махбодод онц хэрэгцээтэй зарим бодисуудыг «өлсгөлөнгийн үед» хэрэглэхээр элэг, булчинд хадгална.

	Дотоод шүүрлийн бяцхан булчирхайнууд хэрэгцээт хэмжээний үнэт дусал - гормоныг цусанд илгээнэ.

	Хүний үйлдэх түг түмэн хөдөлгөөн хоорондоо цөм нийц дүйцтэй байна.

	Эд, эрхтнүүдийн ажиллагаанд урьдах, хожимдох зүйл огтхон ч үгүй яв цав зохицсон байна.

	Ийм эвсэг ажиллагааны ерөнхий үр дүн нь бие хөнгөн, сэтгэл сэргэлэн эв эрүүл байдлаар илэрнэ. Хүний биеийн эс эрхтэн бүр нь найрал хөгжмийн адил бүх найрлыг бүрдүүлэх тодорхой үүргийг гүйцэтгэнэ.

	Ямар нэгэн авиа буюу аль нэгэн багаж жагсаалаас гарахад бүх хөгжмийн уянга алдагдана. Найрал хөгжмийн сэвийг удирдаач залруулдаг. Удирдаачийн гар зангах төдийд хөгжмийн уянга нийцээ олно.

	Хүний биед удирдаачийн үүргийг тархи гүйцэтгэнэ.

	 

	 

	БУЛЧИНГИЙН БАЯСГАЛАН

	 

	Иван Петрович Павлов биеийн хөдөлмөрийг «булчингийн баясгалан» гэж нэрлэжээ. Тэрээр: «Насан турш оюуны хөдөлмөрөөр» амьдарч байгаа боловч «биеийн хөдөлмөрөөс үлдээх сэтгэлийн хангамж нь оюуныхтай зүйрлэшгүй юм» гэжээ.

	Бие махбодын амьдралд хөдөлгөөн, булчингийн ажил чухал үүрэг гүйцэтгэнэ. Аливаа ажил үйлдэл цөм хөдөлгөөн юм.

	Хүн байнга үйлдэл хийнэ. Тэрээр хөдөлмөрийн багаж хэрэглэл олныг бодож гаргажээ. Багаж хэрэглэлүүд нь эргэж хөдөлгөөнийг улам олон янз болгоход тусалж байна. Дасгал хийгээд байвал хөдөлгөөнийг урлагийн хэмжээнд хүргэж болно.

	Төгөлдөр хуурчийн хурууг харахад түүний үйлдэж байгаа үй түмэн хөнгөн, жижиг хөдөлгөөн нь нүдэнд өртөнө.

	Акробат гимнастикчийн агаарт хийж байгаа хөдөлгөөн нь бүүр ч аймшигтай. Энэ бол хүүхэд ахуй цагаасаа хийсэн өдөр бүрийн шургуу дасгалын үр мөн.

	Ердийн хөдөлгөөнд ч олон булчин оролцоно.

	Хүнийг босгох төдийд ч гэсэн булчингууд багагүй хөдөлмөр зарна.

	Толгойг тонгойлгохгүй, гилжийлгэхгүй барьж байхын тулд дагзны ба шилэн хүзүүний булчингууд хүчтэй агшина.

	Их биеийг ар тийш ойчуулахгүйн тулд нуруу ба гуяны булчингууд хүчээ шавхана. Тонгорч унахгүй байхад шилбэний булчингууд тусална.

	Бүх булчингуудын ажлыг уураг тархи, түүний гадар удирдана. Мэдрэлийн системээс булчингуудад хөөрлийн долгион очиж булчингаа агшаана. Булчин бүр ганц нугастай төдийгүй, тархины дараачийн бүх давхрууд болон түүний дээд хэсэг - уураг тархины гадартай холбоотой байна.

	Тархины олон хэсгүүд хөдөлгөөнийг эрхэлнэ. Тархины гадар бүхэн бидэнд шинэ хөдөлгөөнийг нэмэрлэнэ.

	Хүн, орон зайн дотор толгой болон биеийн тодорхой байдлыг хадгалж байдаг. Хав харанхуйд нүдээ анилаа ч гэсэн хүн ойчдоггүй.

	Хүн толгойгоо уруу харуулан усанд шумбаж, толгойгоо дээш харуулан шумбаж гарна.

	Хүний биеийн тэнцвэр нь уртавтар тархи, дунд тархи, бага тархи, чихний лабиринтын ерөнхий үйл ажиллагаанаас хамаарна.

	Шинэ нөхцөлд бол болгоомжлох, ажиглах, чагнах, сэрэмжлэх хэрэг байнга гарна. Үүний тулд толгойгоо эргүүлэх, нүд болон бүх биеэ хөдөлгөх зэрэг хөдөлгөөн хийнэ.

	Бид, биеийнхээ байдлыг хоногт тоо томшгүй олон удаа, ямар ч бэрхшээлгүйгээр, чөлөөтэй өөрчилж байдаг. Үүнийг дунд тархи эрхэлнэ.

	Хэвийн байдалд хүн ямар булчин яаж агшиж байгааг анзаардаггүй. Булчингийн ажил нь ямагт нарийн дэглэмтэй, илүү хөдөлгөөнгүй байдаг.

	Хүний хөдөлгөөнд бусад ямар ч нарийн механизмд байдаггүй тусгай чанарын хөдөлгөөнүүд олон бий. Энэ нь түүний дүйцтэй, уян налархай чанар юм.

	Харааны, сонсголын, хүрэлцэхүйн, амтлахуйн, үнэрлэхүйн анализаторүүдаас гадна хөдөлгөөний анализаторууд байдаг гэж Павлов үзжээ.

	Ийм анализатор нь хөдөлгөөний агшин бүрд биеийн байдал, булчингийн хүчдэлийн тухай тархинд мэдээлнэ.

	Түүний ажил нь болзолт рефлексүүдийн хуулиар явагдана. Хөдөлгөөн хэчнээн нарийн бол болзолт рефлексийн хэлхээ нь төдий чинээ төвөгтэй олон янз байна.

	Хүний хөдөлгөөн, түүний чиглэл нь эзнийхээ зориг санаа, зорилго бодлоготой нийцэж байна.

	Хүний бүхий л нарийн авир үйлдэл нь түүний хөдөлгөөнөөс гадна амьдралын туршид сургуулилж олж авсан өдий төдий нарийн хөдөлгөөнүүд хуримтлуулна. Тэдгээрийг давтах, дасгалжуулахад улам, улам боловсронгуй болно.

	 

	 

	ДАСГАЛЖУУЛАЛТ

	 

	Хүн төрөхөөсөө эхлэн амьдралын туршид өдий төдий шинэ хөдөлгөөнийг олж авна.

	Хүүхэд анхныхаа итгэмжгүй алхааг хийнэ. Түүнд тийм ч амаргүй. Биеэ барьж нэг алхаад ойчно. Алхаа бүтэмжтэй болбол баярлан инээнэ.

	Бие торнихын хэрээр алхаа нь дадал болно. Ердийн нөхцөлд түүнийг хүн эргэцүүлж боддоггүй.

	Хүний өсөлтийн хэрээр хөдөлгөөний тоо нэмэгдэнэ. Насанд хүрсэн хүнд түүний нөөц маш олон байна. Хөдөлгөөнийг хөгжүүлэхэд хөдөлмөр тусална. Хөдөлмөр хийх явцын дунд хүн булчингаа дасгалжуулж, тусгай дасгалуудын тусламжтайгаар ямар ч төвөгтэй хөдөлгөөнийг хийж чадах болно. Ингэж болзолт рефлексүүдийн нарийн төвөгтэй хэлхээ үүснэ.

	Хүн, баруун гараараа хамгийн олон хөдөлгөөн үйлддэг. Ийм ч учраас баруун гарын булчин зүүнээс хүчтэй хөгжсөн байна. Баруун гар нь хамгийн хүчтэй, хамгийн самбаач хөдөлгөөн хийнэ.

	Баруун нь биш, зүүн нь илүү ажилладаг хүмүүс бий. Гэвч хоёр гарыг ажилд ижилхэн сургаж болох юм.

	Иван Петрович Павлов, хоёр гараа ижилхэн ажиллуулж сургахаар зориод түүндээ амжилттай хүрчээ.

	Дасгалыг байнга, эрэмбэ дараагаар хийх хэрэгтэй.

	Павлов, дөчин настай байхдаа дугуй унаж сурчээ. Энэ тухайгаа ярьсан нь: 

	 

	«Дугуй бий болоход бид, найз профессорууд, тав - зургаан хүмүүс, түүгээр явж эхэллээ. Хэсэг хугацаа өнгөрсний дараа бараг л хагас жилийн дараа юм сан, зүрхний ажиллагаанд муугаар нөлөөлж байна гэдэг нэрийдлээр миний нөхөд цөм дугуйгаа орхив.

	Сүүлийн үеийг хүртэл буюу 75 насалтал надад тийм зүйл огтхон ч тохиолдоогүй билээ.

	Би, аажмаар анхандаа бүтэн хагас - хоёр мод газар дугуйгаар явж дараа нь 10 - 15, 50, 60 гэх мэт явдаг боллоо.

	Энэ бол дэс даралдаа гэгч юм. Би түргэн явж чадна. Гэхдээ мордонгуут л түргэлдэггүй. Эхлээд заавал 2-3 минут аажим явдаг. Шалтгаан тодорхой юм. Учир нь булчингийн ажил шаардагдана. Гэтэл булчин маань бурхан өршөө, хэчнээн олон шинэ ажил хийх ёстой болдог гэнэ. Энэ нь шинээр амьсгалах, зүрх шинээр цохилох, шүүс шинээр гарах хэрэгтэй болно. Шинэ байдалд нийцэх цаг шаардагдана» 

	 

	гэжээ.

	Зураг 45. Дасгалжуулалт нь биеийг чийрэгжүүлж, хүнийг чадалтай, тэсвэртэй болгоно.

	 

	 

	Ямар ч ажилд дасгалжиж байгаа хүн, их эрдэмтний энэ зөвлөгөөг санах нь ашигтай.

	Дасгалыг зөв хийсэн бол хүч, самбаа, булчингийн эзлэхүүн ба чадал нэмэгдэнэ. Дотор эрхтнүүдийн амьдрал цаг шиг нийцтэй болж хүний бие эрүүл, сэтгэл сэргэлэн болно.

	Дасгалжуулалт нь биеийг чийрэгжүүлж, хүнийг чадалтай, тэсвэртэй болгоно. Үүгээрээ хүн эрүүл төдийгүй, зоримог болно. Хүн биеэ дасгалжуулдаг нь өөрийгөө шургуу, тэсвэртэй, няхуур дэс дараач болгож байгаа юм. Оюун сэтгэлгээний ажил ч гэсэн хөнгөрнө.

	 

	 

	ЗҮРХ БА ТАРХИ

	 

	Зүрхний булчин нь бусад ямар ч булчинд байхгүй гайхамшиг чанартай юм.

	Мэлхийн булчинг биеэс нь салгаж аваад шилэн дээр тавивал хэдэн цагийн турш агшиж байгаад хожим зогсоно. Хэрэв түүний дотуур цус буюу тэжээлийн бодис гүйлгэвэл дахин жигд агших болно.

	Биеэс тусгаарласан зүрх, аяндаа ажиллаж чаддаг. Нэгэнт биеэс салангид агшиж байгаа хойно өөртөө бие даасан мэдрүүлтэй юм. Тэр нь цусны гол хөдөлгүүрийг бие даасан амьдралаар амьдруулдаг ажээ.

	Зүрхний мэдрүүлийг эртнээс судалжээ. Тэдгээрийн зарим нь агшилтын тоог цөөрүүлдэг байхад зарим нь агшилтын хэвийн явцыг түргэн болгоно. Зүрхний булчингийн тэжээлд тусалдаг тусгай мэдрүүл бий. Тэд цөмөөр тархитай холбоотой юм.

	Хэрэв уртавтар тархинд тэнэгч мэдрүүл эх авсан эсийн бөөмнөрлийг цочроовол зүрх агшилтаа цөөрүүлэх буюу зогсоно.

	Нөгөө симпатик мэдрүүлийг цочроовол агшилт түргэн болно.

	Тархины гадар зүрхний ажиллагаанд нөлөөлдгийг нэлээд дээр үеэс таамаглаж байв. Айх, хилэгнэх, баярлах зэрэг сэтгэлийн хөдлөмж зүрхний ажиллагаанд хүчтэй нөлөөлж агшилтыг хүчтэй болгох буюу зүрхийг зогсоодог нь мэдэгджээ.

	Өнгөрсөн зууны эцсээр оросын эрдэмтэн Данилевский, тархины гадар зүрхэнд нөлөөлж байхыг нотолжээ. Физиологич Быковын туршлагууд үүнийг бүрэн нотолсон байна. Нохойн цусанд зүрхний ажиллагааг хүчтэй болгох эм тарьсан байна. Үүнийг зургийн хальсан дээр буулгажээ.

	Метроном залгаж, хонх дуугарахад эмээ тарьжээ. Үүнийг хэдэн удаа давтсан байна. Эцэст болзолт рефлекс тогтоож, эм тариагүй байхад ч гэсэн зүрх хүчтэй агшдаг болжээ. Өөрөөр хэлбэл, эм үйлчлээгүй байхад дан метрономын дуугаар зүрхний агшилт хүчтэй болж байна.

	Цусанд эм ороогүй байхад зүрхний цохилт яагаад хүчтэй болж байна? Учир нь нөхцөлт рефлекс тогтсон байна. Тархи нь биед эм ороход биш метроном дуугарахад хариулах болжээ. Энэ дуу нь зүрхний агшилтыг хүчтэй болгох «тушаал» болсон байна.

	Ингээд зүрхний ажиллагааг удаашруулдаг эм тарьж үзжээ. Метроном дуугарсаар л байлаа. Энд сонирхолтой нь зүрх эмийн нөлөөнд захирагдахгүй метрономд захирагдан зүрх нь түргэн түргэн агшсаар байжээ.

	Эдгээр туршлага нь зүрхэнд тархины нөлөө хэчнээн их болохыг харуулж байна. Тархины гадарт нөлөөлөх төдийд зүрхний ажиллагаа өөрчлөгдөнө.

	Ингэхлээр тархины гадраар дамжуулан зүрхний ажиллагаанд нөлөөлж болох байна.

	Үүнийг мэдсэнээр зүрхний өвчтөнийг эмчлэхийн тулд шууд зүрхэнд биш тархинд, түүний гадарт нөлөөлж болох юм.

	 

	 

	БИЕИЙН ГҮНЭЭС ИРСЭН ЧИМЭЭ

	 

	Павловын шавь нар цусны судас тархины гадарт захирагддаг эсэхийг мэдэхээр шийджээ.

	Энэхүү «тээврийн тор» нь бүх биеэр тарахдаа асар их ажил гүйцэтгэдэг байна. Түүнгүйгээр бие махбод амьдарч чадахгүй.

	Судас маань тархины гадарт захирагддаг бол яах вэ? Тэгвэл түүнд нөлөөлж болох юм биш үү! Энэ нь өвчтөнийг эмчлэхэд тус болно шүү дээ. Хэрэгцээтэй цагт судсыг тэлэх буюу нарийсгаж болно.

	Ийм туршлага бодож олжээ. Могой хэлбэрийн хөндий саванд шинжлүүлэгчийн гарыг оруулсан байна. Хоолой саван дотор хүйтэн ус дүүргэжээ. Судас нь хүйтнээс нарийсах тул гар цайрна.

	Дараа нь хүйтэн усыг гүйлгэхдээ метроном залгасан байна. Ус хоолойг дүүргэхэд метроном дуугарна.

	Үүнийг олон давтсаны дараа ус гүйлгэлгүй дан метроном дуугаргахад гар цайвартаж байв.

	Энэ бол дахиад л бидний мэдэх болзолт рефлекс байна шүү дээ!

	Хойшид туршлагыг үргэлжлүүлэн байж, гарын судас нь метрономын түргэн дуугаралтыг аажмаас, улаан гэрлийг ногооноос «ялгаж» чаддаг болохыг ялгажээ.

	Зэс хоолойд бүлээн ус хийхэд гар улайв. Энэ нь дулаацсаны хариуд судас тэлж байгаа хэрэг юм.

	Дараа нь усыг улаан чийдэнгийн гэрэлд аажмаар дүүргэж үзжээ. Эцэстээ гагцхүү улаан гэрэл асаахад гарын судас тэлэх болсон байна.

	Хэрэв улааныг биш, ногооныг асаавал судас яах вэ?

	Ногоон гэрэл асаахад гар улайхгүй. Тархины гадар дахь түр зуурын холбоо нь зөвхөн улаан гэрэлд тогтсон байна. Тархийг мэхэлж чадсангүй, гарын судас тэлсэнгүй.

	Тархины гадар маань ийм үлгэр жишээч хянагч юм. Түүний ажилд «мэхлэх», «осолдох» гэж ер байхгүй.

	Ийм янзаар биеийн гүнд байгаа судаснууд гадаад ертөнцийн ялимгүйхэн өөрчлөлтөд тийм хянуур хариулж байна.

	Тархины гадарт гагцхүү судас захирагддаг төдийгүй, тархины гадар нь цусны найрлагад хүртэл нөлөөлж, улаан цагаан цогцсын тоо өөрчлөгдөж байхыг саявтархан туршлагаар нотолжээ.

	 

	 

	ХООЛ ТЭЖЭЭЛИЙН ХЯНАГЧ

	 

	Тэжээлийн шүүсийг эд, эсүүдэд цус тунгалаг хоёр тараадаг. Тэгэхдээ мэдрүүл ба тархины тусламжгүйгээр нэг ч эс шүүсийг шингээж чадахгүй.

	Мэдрүүл, тархи хоёр хоол тэжээлд ямар холбоотой вэ гэж бодогдмоор. Энэ ажлыг ходоод, гэдэс, цус эрхэлдэг шүү дээ.

	Иван Петрович Павлов өдий төдий туршлага хийж байж, тархины гадар, хоол боловсруулалт хоёрын хооронд нягт холбоотой байдгийг тогтоожээ.

	Түүний хийсэн туршлага нь: Гэдэсний ханыг нэвтлэн ходоодонд гуурс суулгаж, нэг үзүүрийг ходоодны шүүс гадагш аяганд дусалж байхаар бэхэлжээ. Ийм нохой хэвийн байдлаар хооллож, хэвийн байдлаар амьдарч байна. Гэтэл ийм нохойд муур харуултал, муурыг зайлуулж, нохой тайвшрах хүртэл ходоодны шүүс гарахгүй болдог байна.

	Ингэж нохой хилэгнэсэн нь хоол боловсруулах булчирхайн ажиллагааг зогсоожээ.

	«Хуурамч хооллолтоор» хийсэн туршлагыг үзье. Нохойн улаан хоолойг ходоодноос салгажээ. Дараа нь хоёр гуурс авч нэгийг улаан хоолойн дээд хэсэгт, нөгөөг ходоодонд суулгажээ. Одоо нохой нь хоолны бараа харах боловч ходоодонд нь юу ч орохгүй болжээ.

	Ингээд нохойг хооллоход залгисан хоол нь улаан хоолойд суулгасан гуурсаар гадагш хаягдаж хоёр дахь хоолойноос ходоодны цэвэр шүүс ялгаран гарах болов.

	Зураг 46, Хуурамч хооллолт.

	 

	 

	Ингэснээр ходоодны шүүс нь хоол, ходоодны хананд хүрснээс биш, харин болзолт рефлексийн замаар ялгардаг болохыг Павлов нотлов.

	Хоолны бараагаар үүссэн хөөрөл нь харааны эрхтэн болон тархины давхруудаар дамжин их тархины гадарт очно. Үүний хариуд ходоодны булчирхайд «тушаал» очиж ходоодны шүүс гаргана.

	Тархины болон түүний гадар нь бие махбод дахь хооллох үйлдлийн гол хяналтыг тогтоогч мөн.

	 

	 

	БӨӨР «СОНСОЖ» БАЙНА

	 

	Бие махбодод бодисын солилцоо байнга явагдаж, цус нь тэжээлийн бодис болон хүчилтөрөгчийг эсүүдэд хүргэж, задралын бүтээгдэхүүнийг зайлуулна. Цус нь задралын бүтээгдэхүүнийг хураах судсаар дамжуулан бөөр хэмээх хос бяцхан эрхтэнд хүргэнэ. Хоёр бөөр нь гэдэсний ар гүнд багана нурууны хажуу талаар байрлана.

	Энд амьдралд нэн чухал бөгөөд хорт бодисуудыг бие махбодоос зайлуулах нарийн төвөгтэй ажиллагаа явагдана. Бөөрний хэмжээ өчүүхэн боловч ажиллагаа нь хронометр шиг зөрөөгүй, нарийн юм.

	Академич Быковын лабораторид нохой дээр хагалгаа хийж бөөрний хоёр цоргыг гадагш гаргажээ. Тэдгээр цоргоор бие махбодын хаягдлыг гадагш зайлуулна. Нохой өвчний ямар ч шинж тэмдэггүй амьдарсаар байжээ. Одоо шээсний дусал бүрийг нүдээр үзэж болох байв.

	Метроном залгаж, түүний жигд цохилтын аясаар шулуун гэдсэнд нь ялимгүй хэмжээний ус шахав. Ус нь биед шимэгдэн шингэж бөөрөөр ялгаран цоргоор дамжин гадагш гарах болов.

	Үүнийг олон дахин туршиж үзжээ.

	Яваандаа ус шахахаа больж метрономыг хэвээр үлдээсэн байна. Ингэхэд шээсний цоргоор шээс гарсаар байсан нь хачирхалтай юм.

	Өөр нэгэн туршлагад метрономын оронд улаан чийдэн залгажээ. Үр дүн нь мөн л адил байв. Ус шахахгүйгээр зөвхөн улаан чийдэн залгахад шээсний цоргоор шээс гарсаар байв.

	Үүгээр үзэхэд бөөр нь метрономын дууг «сонсож», чийдэнгийн улаан гэрлийг «таньж» байгаа мэт ажээ. Үнэн хэрэгтээ уураг тархинд нэг талаас цусны нөлөөгөөр үүссэн цочрол, нөгөө талаас улаан чийдэнгийн гэрэл буюу метрономын дуунаас үүссэн цочролын хооронд түр зуурын холбоо тогтжээ.

	Сэтгэл догдлоход бөөрний ажиллагаа өөрчлөгдөж бие тайвангүй байхад бөөрний өвчин хүндэрдгийн учир одоо ойлгомжтой болж байна.

	Тайвуухан бөгөөд цовоо сэргэлэн хүний өвчин сэтгэл бачимдсан хүнийхээс түргэн эдгэрдэг, орчны хүмүүсийн тайвшруулах үг өвчтөнд яагаад сайн нөлөөлдөг зэрэг нь ойлгомжтой болж байна.

	 

	 

	ДЭЛҮҮНИЙ «СЭТГЭЛ» ХӨДӨЛЖЭЭ

	 

	Дэлүү бол өрөөсгөл эрхтэн юм. Зүүн сүвээний гүнд байрлана. Хэлбэрээр кофейн шоштой төсөөтэй. Дэлүүний бүтэц нарийн төвөгтэй бөгөөд үйл ажиллагаа нь гүйцэд тайлагдаагүй байна. Тэрээр цус төлжихөд оролцдогийг бид мэднэ. Элэгний хамт, биеэр урсаж байгаа цусыг шүүж, гэмтсэн эсүүдийг тунгаан үлдээнэ.

	Дэлүү нь биеийн гүнд байрлах тул нүдэнд үл үзэгдэх түүний ажиллагааг судлахад бэрхшээлтэй.

	Ийм туршлага тавьж үзжээ. Нохойн дэлүүг болгоомжтойхон зөөж, арьсан доор байрлуулжээ. Одоо түүний агшилтыг ажиглаж тоолж ч болох байв.

	Ингэхэд, дэлүү нь орчны үйл явдалд ихэд «сэтгэл хөдөлдөг» нь мэдэгджээ. Нохойг хатгахад дэлүү нь тэр даруйдаа багасаж байв. Энэ нь хатгасны хариуд агшиж байгаа хэрэг биз ээ.

	Нохойн арьсанд цахилгаан гүйдэл гүйлгэхэд агшилтын нэмэлт долгион үүсэж, дэлүү цусаа судсанд түрж байгаа нь харагдана.

	Нохойн заналт дайсан муурыг харуулахад дэлүү нь бүүр ч их агшиж байжээ.

	Шүгэлдэхэд дэлүү яаж хариулахыг эрдэмтэд шалгажээ. Нохойг шүглийн дуугаар хатгаж, дэлүүг ажиглажээ. Үүнийг олон дахин давтав. Эцэстээ хатгахгүйгээр шүгэлдэхэд дэлүү хөдөлгөөнд орж байв. Шүгэл тасхийхэд л цусны шинэ урсгал гарч ирнэ.

	Дэлүү өөрөө муурыг харж, шүглийн дууг сонсоогүй нь мэдээж хэрэг. Энд түр зуурын холбооны нэгэн ижил хууль, тархины гадарт хүрэх нэгэн адил зам үйлчилж байна. Хатгахад өвдөх, шүглийн дуу хоёр нь цаг хугацааны хувьд олон дахин давхцаж, нохойн тархинд өвдөх авиа сонсох хоёроос үүссэн хөөрлийн голомтуудын хооронд холбоо тогтжээ.

	 

	 

	МАРИЯ КАПИТОНОВАГИЙН ӨВЧТӨНҮҮД

	 

	Хэрэв уураг тархины ажиллагаа хямарвал бие махбодод ноцтой хямрал тохиолдож болно.

	Энэ тухай Павловын шавь Мария Капитонова Петровагийн туршлагуудаас мэдсэн байна.

	Амьтанд мэдрэлийн өвчин яаж үүсгэж болох вэ?

	Хэрэв нохойн дадсан хэвшлийг өөрчилбөл тэрээр уурлан бухимдаж, байрнаасаа тэмүүлэн хуцаж шүдээ ярзайлгаж байхыг эрдэмтэд хэдийнээ ажиглажээ. Түүнийг тайвшруулахын тулд өдий төдий цаг хөдөлмөр шаардагдана.

	Нохойд мэдрэлийн өвчин үүсгэхийн тулд дээрх туршлагыг олон давтан хийжээ. Ингээд нохойг бүрээний өндөр дуугаар олон хоногийн турш хооллох болов. Бүрээ намаар дуугарахад хооллохыг зогсоож байв. Ингээд бүрээний өндөр дуунд хооллодог болзолт рефлекс үүсгэжээ. Нам дууныг хоолоор бататгаагүй байна. Нохойн шүлс өндөр дуунд гараад, бүрээ намаар дуугарахад ганц ч дусал шүлс гарахгүй байжээ.

	Нэгэн удаад бүрээний өндөр дуунд нохойн шүлс урсаж, яг л мах ирэхийг хүлээж байтал түүнийг нь тасалдуулсан байна. Харин нам дуу дуугарч нохой юу ч хүлээгээгүй байтал мах өгчээ.

	Ийм янзаар түрүүчийн дасал болсон болзолт рефлексийн дэглэмийг гажуудуулжээ.

	Тархины гадар дахь хөөрөл, саатал хоёрын харьцаа хямарч нохойн гүйцэтгэх үүрэг давагдашгүй болжээ.

	Нохойн уураг тархи хэтэрхий хүчдэл гаргаж хөөрөөд нохой нь унтахгүй, хоолоо идэхгүй, гийнадаг, тэмүүлдэг болжээ.

	Хэрэв нохой удаанаар өвчилбөл мэдрэлийн өвчнөөс гадна бусад өвчин ч илрэх болов. Тэдний бүхэл бие махбодын үйл ажиллагаа хямарчээ.

	Залуу нохдын шүд унаж, үс зулгарч зөнөглөж байв. Бие загатнаж шаналгахаас гадна арьсан дээр шарх, хавдар, заримд нь бүүр өмөн үү гарчээ.

	Профессор Петрова нохдыг эмчлэх болов. Тэдэнд мэдрэлийн системийг тайвшруулах эм өгчээ. Хэсэг хугацаа өнгөрсний дараа нохдын бие сайжирч мэдрэлийн өвчин нь эдгэрснээр барахгүй, бусад өвчин ч илаарь болжээ.

	Ингэж, уураг тархинд нөлөөлөн биеийн өвчнийг эмчилж болохыг Петрова нотлов.

	Павловын нөгөө нэгэн шавь Алексей Дмитриевич Сперанский, амьтанд микроб халдааж, тэдгээрийн биеийн байдлыг ажиглах болжээ.

	Молтогчин туулайд сүрьеэ тарьж, өвчлөх эсэхийг нь ажигласан байна. Туулайн зарим нь өвчилж, зарим нь зүгээр өнгөрчээ. Сүрьеэгийн шалтгаан - тодорхой микроб байдаг. Гэтэл өвчний төгсгөл нь мэдрэлийн системийн байдлаас хамаардаг байна.

	Ийм учраас эрдэмтэд ганц микробтой тэмцээд хэрэггүй юм гэж үзэх болжээ. Ийм тэмцэл хэрэгтэй боловч тэр нь хэрэв тухай бүр тус хүргэхгүй бөгөөд өвчтөний мэдрэлийн системийг анхаарахгүй бол өвчнийг бүрэн анагааж чаддаггүй байна.

	Бие махбодод мэдрэлийн системээр дамжуулан нөлөөлбөл өвчтөнийг түргэн эдгэрүүлж болох бөгөөд бие махбодыг чийрэгжүүлж, амьдралын дэглэмийг зөв зохиосноор өвчний эсрэг тэсвэрлэж болно.

	 

	 

	ҮЛ ҮЗЭГДЭХ АМЬДРАЛ

	 

	Бие махбодын эс, эдүүдэд нүдэнд үл үзэгдэх нарийн үйл явагдана. Биеийн аль ч хэсэгт тийм ажил явагдаж байлаа гэсэн бие махбод бүхлээрээ мэдрэлийн системийнхээ хамт оролцоно.

	Жишээ болгож булчингийн амьдралыг үзье. Тэрээр хүч тамирын их ажил гүйцэтгэдэг. Хөдөлгөөн эхлээгүй байхад түүнд бэлтгэж эхэлнэ.

	Одоо хийх гэж байгаа хөдөлгөөний тухай бодол мэдрэлийн системийг бүхэлд нь дайчилж биеийн дотоод ажиллагааг бүхлээр нь өөрчилнө. Судасны цохилт ялимгүй олширч амьсгал өөрчлөгдөн биеийн халуун нэмэгдэх төдий болно. Цусанд сахар нэмэгдэнэ.

	Гэтэл булчин ажиллаж эхэллээ. Тэр даруйханд хялгасан судаснууд нь (хүний үснээс тавь дахин нарийн) тэлж, ирэх цусны хэмжээ нэмэгдэнэ.

	Ажиллаагүй булчингийн нэг дөрвөлжин мм бүрд 270 орчим хялгасан судас харагдаж байсан бол одоо бараг гурван мянган тийм судас цусаар дүүрч түр зуур ажиллаагүй байсан судаснууд хүртэл нээгдэнэ.

	Ажиллаж байгаа булчин цусаар арвижихын хамт химийн нарийн хувирлууд явагдана. Эс тус бүр лабораторийн нэгэн адил юм.

	Цусны хамт ирсэн тэжээлийн бодисууд задрах нь задарч, зарим нэг нь шинээр бий болно. Тэдгээр нь цусны хүчилтөрөгчтэй тасралтгүй нэгдэнэ. Энэ нь чухамдаа химийн эрчим хүчнийг чөлөөлөх «шаталт» юм. Эрчим хүчний зарим хэсэг даруйдаа хөдөлгөөнд орж, зарим нь нэгэн зэрэг дулаанд шилжинэ.

	Хүний биеийн амьдралыг хэдий чинээ нягтлан судлах тутам түүний эрхтнүүдийн ажиллагааны нийцэнгүй чанарт төдий чинээ бахдан гайхах болжээ.

	Бие махбод нь гадаад нөхцөлийн тун ялимгүй өөрчлөлтөд хариу өгнө. Нэг янзын ажилд зүрх хүчтэй ажиллаж байхад, нөгөөд нь булчирхайнуудын ажиллагаа хүчтэй болж, хөлс, нулимс, ходоодны шүүс ялгарах болно. 

	Амьдралын ийм нарийн дэглэм тогтоох нь бамбай булчирхай, бөөрний дээд дайвар, нойр булчирхай, бэлгийн булчирхай, гипофиз хэмээх тархины тусгай дайвар зэрэг дотоод шүүрлийн булчирхайнуудын ажилд тусална. Тэдгээр булчирхайн хэмжээ жижиг, ялгаран гарах даавар (гормон) нь бага юм. «Гормон» гэдэг үг латины «гормао» - хөдөлгөж байна, сэргээж байна гэсэн үгнээс гарчээ. Булчирхай бүрийн «гормон» нь химийн найрлагаар харилцан адилгүй юм.

	Гипофиз нь гол төлөв өсөлтөд хэрэгтэй байхад бамбай булчирхай нь мэдрэлийн холбоотой, нойр булчирхай нь эдүүд дэх сахрын шингэцийг хариуцдаг байна.

	Гормонууд нь бие дэх химийн хувирлуудад тусална. Тэдгээр нь хамтарч буюу бие дааж тархины ажиллагаанд, ялангуяа сэтгэл мэдрэмжид нөлөөлнө.

	Хүн айх буюу уурлавал нүүр зэвхий цайж хүүхэн хараа томорч зүрх хүчтэй дэлсэнэ.

	Бие махбодын амьдрал дахь эдгээр хувиралтууд юунаас хамаарах вэ?

	Уураг тархины гадарт үүссэн хөөрөл тархины гүн тийш тарна. Дохионууд нь мэдрүүлүүдээр дамжин биеийн гүнд очно. Үүний хариуд бөөрний дээд дайвар бусдаас онц идэвхтэй ажиллана. Түүний гормон - адреналин цусанд орж, улмаар биеэр тарж, мэдрүүлийн сэжлүүрийг цочрооно. Тэдгээр сэжүүр нь агшин зуур ажиллагаанд орно. Ийм учраас царай зэвхийж, хүүхэн хараа томорч, зүрх дэлсдэг байна.

	Шалгалт өгч байгаа оюутан, бэрхшээлтэй тэмцээнд оролцож яваа хөл бөмбөгчин, тэмцээний «хорхойтнуудын» цусанд сахрын хэмжээ нэмэгддэг билээ. Энэ нь мөн л адреналины нөлөө юм.

	Хүний сэтгэлийн хөдөлгөөнд бөөрний дайврын гормон ингэж хариулдаг байна.

	Дотоод шүүрлийн булчирхайнууд нь сэтгэлгээний явцад ингэж нөлөөлдөг байна.

	Хэрэв бамбай булчирхайн ажиллагаа дэндүү хэтэрвэл бие дэх бодисын солилцоог хүчтэй болгоод зогсохгүй, дээд мэдрэлийн үйл ажиллагаа ч өөрчлөгдөж, сэтгэл дэндүү хөөрүү, бодол санааны явц хэтэрхий хурдан болно. Ийм хүмүүс дэндүү хөдөлгөөнтэй, үг нь түргэн, анхаарал нь тогтворгүй, амархан ядрамтгай уцаар уймруу байна.

	Хэрэв бамбай булчирхай базаахгүй ажиллаж цусанд гаргах гормон нь бага буюу огт байхгүй бол бодисын солилцоо саатаж ухаан санаа удааширч, сэтгэл мэдрэмж улбайна.

	Гипофизын ажиллагаа алдагдахад мэдрэлийн дээд үйл ажиллагаа эрс хямарна.

	Ийм янзаар бүх булчирхайнууд бие дэх бодисын солилцоонд тусалж, тархины ажилд хүртэл нөлөөлж байна.

	Бие махбодын нүдэнд үл үзэгдэх амьдралд өөр нэгэн чухал тал бий.

	Биеийн булчингууд, ходоод гэдэс, элэг, бөөрөнд тэжээлийн шүүснүүд «шатсанаас» биеийн дотоод дахь химийн нарийн хувирлуудад шаардагдах дулаан байнга боловсрон гарч байна.

	Ялгарах дулааны хэмжээ нь биеийг халаах ч үгүй хөргөх ч үгүй яг тохирч байна. Ийм учраас хүний биеийн халуун тэсгэм хүйтэнд ч, аагим халуунд ч нэгэн хэвд байна. Арктикийн хүйтэнд ч, өмнө зүгийн халуун оронд очлоо ч гэсэн өнөө л хэвдээ байна.

	Хүний биеийн энэхүү нүдэнд үл үзэгдэх амьдрал уураг тархинд захирагдах уу? Адгуусан амьтад дээр хийсэн туршлагаар бие дэх солилцооны ба эрчим хүчний боловсруулалтыг завсрын тархи эрхэлдэг гэж үзэж байжээ.

	Саявтархан ийм туршлага хийсэн байна.

	Ямааны тархины гадар доогуур нэлээд гүнд, өөрөөр хэлбэл завсрын тархины өмнөд хэсгийн эсүүдэд тун нарийн бичил электродууд суулгажээ.

	Ямаа ч хагалгааг дажгүй дааж, түүний дараа бие нь сайн байв. Авир төлөв нь хэвийн байдлаар байжээ. Гэтэл удсан ч үгүй ам нь цангажээ. Ямаа уугаад л байдаг, уугаад л байдаг. Амны цангаа ер гардаггүй. Биед нь ус хуралдаж, ямааны бие өдөр өдрөөр пэмбийсээр эцэстээ санаанд ормооргүй бүдүүн, пэндгэр болжээ.

	Ингээд тархины эсүүдээс электродыг авав. Ам яах ч аргагүй цангахаа болив. Ямаа аажмаар турав. Удалгүй анхны байдалдаа оржээ.

	Ийм янзаар ам цангах нь завсрын тархины ямар эстэй холбоотой болохыг мэджээ.

	Тархины энэхүү өчүүхэн хэсэг нь мэдрэлийн 32 хос бөөмийг агуулж байна. Түүний ажил олон талтай бөгөөд төвөгтэй билээ.

	Тэрээр тархины доод давхрууд, гадрын эсүүд, дотоод шүүрлийн булчирхайнуудтай олон тооны холбоотой байна. 

	Сэтгэл хөдөлсний дараа булчирхайнуудын ажил ба бодисын солилцоо өөрчлөгдөнө. Тархины гадар, булчирхайнуудын ажилд ч оролцдог бололтой гэж эрдэмтэд хэдийнээс таамаглаж байсныг саявтархан нотолжээ.

	Быковын лабораторид нохдод бамбай булчирхайн гормон - тироксиныг өгчээ. Энэ бодис нь солилцоог нэмэгдүүлнэ.

	Амьтанд тироксин өгсний дараа солилцоог шалгаж үзэхэд тэр нь үнэхээр нэмэгдсэн байв.

	Дараа нь тироксин өгөхийн хамтаар чийдэн асаах болжээ. Энэ хослолыг олон давтсаны дараа гэрэл болон тироксины үйлчилгээний хооронд холбоо тогтжээ. Энэ холбоог бататгасан байна. Хожим ганц гэрэл асаагаад тироксиныг өгөхгүй байхад нохойн солилцоо нэмэгдсэн хэвээр байв.

	Ингэж, бие дэх химийн хувирлуудыг гадаад дохионы нөлөөгөөр нэмэгдүүлэх буюу бууруулж болохыг мэджээ.

	Гадаад орчин нь тархины гадраар дамжуулан эс, эдийн амьдралд хүртэл нөлөөлнө.

	Үүнийг бусад туршлагууд ч баталжээ. Нохойг хүчээр «ажиллуулжээ». Арван таван минутын турш нохойн нуруун дээр пүү ачаа байлгажээ. Хүнд ачаанаас болж нохойн биеийн халуун бараг нэг градусаар нэмэгдсэн байна.

	Дараачийн туршлагуудад «ажил» эхлэхийн өмнөхөн шүгэл дуугаргажээ. Шүгэл, ачаа хоёрыг олон дахин зэрэгцүүлэв. Эцсийн эцэст болзолт рефлекс боловсорч гагцхүү шүглийн дуунд биеийн халуун нэмэгдэж байжээ.

	Биеийн дотоод дахь дулааны «фабрик» нь тархины гадраар дамжин гадаад ертөнцөд захирагддаг болохыг бас ингэж баталжээ.

	Хүмүүс дээр үүнийг ийм туршлагаар баталжээ. Нэгэн чиглэлээр байнга явдаг таваарын галт тэрэгний кондукторуудын биеийн халуун ба бодисын солилцоог судалжээ. Ажлын нөхцөлөөр авч үзвэл эдгээр хүмүүс агаарын байдал ямар ч байлаа гэсэн вагоныхоо талбай дээр хэдэн цагийн турш зогсдог байна. Эрдэмтэд тэдгээртэй хамт явж, бодисын солилцоо ба биеийн халууныг хэмжжээ.

	Ингэхэд, жилийн хүйтэн улиралд галт тэрэг өмнөөс хойшлох тутам кондукторуудын биеийн халуун нэмэгдэж, галт тэрэг эсрэг чиглэлээр явахад биеийн халуун буурч байв.

	Үүнийг эрдэмтэд хэрхэн тайлбарлаж байна вэ?

	Хүйтний чиглэлд явахад тархи нь удахгүй хүйтрэх гэж байгаа бөгөөд урьд олонт үзсэн байдлын тухай дадал болсон дохиог хүлээн авдаг байна. Эсрэг замнахад дулаан ойртож байгаа тухай дохио хүлээн авна. Уураг тархи энэ тухай эс, эдүүдэд «мэдээлж», тэдгээр нь «ухамсартай» хариулт өгсөн байна.

	
АМРАЛТ БА НОЙР

	 

	 

	ХАЛААГҮЙ ЖИЖҮҮР

	 

	Хүчир ажил хийсний дараа бид: «Одоо би ажиллаж чадахгүй боллоо, амрах хэрэгтэй» гэдэг.

	Энэ бол ядаргаа мөн.

	Ядаргааны шалтгааныг эрдэмтэд олон жилийн турш эргэцүүлэн бодож иржээ.

	Ядаргааг тайлбарлахын тулд олон янзын онол гарсан байна. Зарим эрдэмтэд, бие махбодод эрчим хүчний нөөц шавхагдахад ядаргаа үүсдэг гэж тайлбарлаж байв. Бусад зарим эрдэмтэд, эдүүд, ялангуяа булчингуудад хорт бодисууд, булчинг хордуулах задралын бүтээгдэхүүнүүд хуримталдаг гэж үзэж байв.

	Эдгээр онолыг баримтлагсад ядаргаанд мэдрэлийн системийн гүйцэтгэх үүргийг анзаараагүй байна.

	Долоовор хуруунаас бяцхан ачаа дүүжлээд үз л дээ. Түүнийг хурууны жигд хөдөлгөөнөөр дээш өргөгтүн. Эхлээд ажил бүтэмжтэй байснаас дараа нь ядаргаа эхэлж, хуруунууд ачааг өргөхөөс «татгалзана». Хурууны булчингуудад очсон хөдлүүр мэдрэлийг арьсаар дамжуулан сулавтар цахилгаан гүйдлээр цочрооход хэдхэн минутын дараа хуруу амарч ажил нь сэргэнэ. Мэдрүүлийг электродоор цочроосон нь тархины хөдөлгөөний төвд хөөрөл нэвтрүүлсэн байна.

	Ингэхлээр, хурууны булчингуудад эрчим хүчний нөөц шавхагдсанаас ядаргаа үүссэн хэрэг биш болж байна. Ядаргааны шалтгаан нь мэдрэлийн төвүүд дэх хөөрөл буурчээ.

	Мэдрэлийн эсүүд бол бие дэх хамгийн мэдрэмтгий, хамгийн эмзэг эсүүд юм. Тэд нь шинэ тэжээлийг байнга шаардана.

	Зүрх элэг, булчирхай эсүүд нь тэжээлийг цуснаас аваад зогсохгүй, өөрт нь бас нөөц байна.

	Тархины эсүүдэд тийм нөөц байхгүй. Олонх нь гагцхүү цусны тэтгэмжээр амьдарна. Цус нь тархинд тэжээлийн бүх бодисыг өгнө.

	Тархи, бусад бүх эрхтнээс илүү ажиллана.

	Түүний ажлыг биеийн бусад эрхтнүүдийн ажилтай жишиж үзье. Зүрх нь өдөр шөнөгүй ажиллах боловч агшилт бүрийн хооронд 0,3 секунд амарна. Хэрэв секундийн эдгээр хувиудыг тоолж үзвэл хоногт барагцаалбал найман цаг амарна.

	Амьсгалын булчингууд амьсгал авахаас гарах хүртэл амардаг нь нийлсээр хоногт барагцаалбал бас л найман цаг орчим болно.

	Бие махбодод ходоод, элэг, булчирхай цөм амарна. Гагцхүү тархи л бүтэн амрахыг хэзээ ч үзэхгүй.

	Гэтэл тархины ажил тийм олон талтай шүү дээ! Тэрээр хэрхэн ингэж халаагүй «жижүүрлэдэг» вэ?

	Хүн нойрсож байна.

	Унтаж байгаа шатарчны чихэнд ямар нэгэн үгийг чангахан хэлэхэд тэр хөдөлсөн ч үгүй. Тэрээр тэмцээний дараа бөх нойрсож байна. Түүний тархи бүхэлдээ сааталд орсон мэт санагдана. Сэрүүн байгаа хумсын төдийхөн хэсэг ч үгүй мэт санагдавч «шаг» гэж шивгэнэхэд шатарчин огло харайна.

	Бие нь алжаасан эх хүн бөх нойрсжээ. Эргэн тойрон шуугиан дэгдэж, хаалга хаагдаж, радио дуугарна. Эх хүн сэрэхгүй, юу ч сонсохгүй байна. Гэтэл бяцхан хүү нь орон дотроо ялимгүй хөдөлж, бие нь эвгүйцжээ. Ингэхэд эх нь босон харайна.

	Уураг тархи бүхэлдээ бүрэн амрахыг мэдэхгүй бөгөөд шөнө ч гэсэн ажиллаж байгаа хэсгүүд заавал байна. Тухайн үед хүнд юу л чухал байвал, тэр нь «харуултай» байна. Эх нь хүүхдийнхээ тайван байдлыг хамгаална. Шатарчин хүн нойрон дотроо ч өөрийн тэмцээнээр амьдарна.

	Уураг тархи нь ингэж халаагүй «жижүүрлэнэ».

	Гагцхүү хүн болон дээд зэргийн сээр нуруутан төдийгүй, доод зэргийн сээр нуруугүй амьтанд хүртэл унтаж байхад нь «харуулын цэгүүд» байдаг бололтой.

	Нэгэн сонирхолтой баримт бий.

	Зураг 48. Толгой хөлт моллюкийн «сэрүүн» хөл.

	 

	 

	Италид, далайн биологийн станцад асар том толгойтой, том нүдтэй тусгай нялцгай биетэн амьдардаг. Түүний толгойноос найман урт хөл гарсан байна.

	Эдгээр толгой хөлт нялцгай биетэн ер бусаар нойрсоно. Тэд усан сангийн ёроолд орж, долоон хөлөөрөө толгойгоо ороож, найм дахь хөлөө дээш ёрдойлгоно. Тэр нь толгой дээгүүр байнга эргэлдэж байна.

	«Нойрсож» байгаа толгой, хөлүүдийг хэчнээн оролдовч тэр амьтан сэрэхгүй бөгөөд хөдлөх ч үгүй. Харин эргэлдэж байгаа найм дахь хөлд хүрэх төдийд нялцгай биет сэрж, хар будаг цацаж зайлан одно.

	Ингэхлээр нялцгай биетийн тархи нойрсох үед бүхлээрээ сааталд орсон биш, жижүүрлэх «харуулын цэг» үлдсэн байна.

	 

	 

	ИДЭВХТЭЙ АМРАЛТ

	 

	Амарна гэдэг бол огт хөдлөхгүй, бүрэн тайван байхыг хэлнэ гэж олонх хүмүүс боддог.

	Сеченовын лабораторид ийм туршлага хийжээ. Хүмүүст баруун гараараа хүнд юм өргөх нэгэн ижил ажил оногдуулжээ. Харин хүн бүрийг өөр өөрөөр амраасан байна. Зарим нь огт хөдөлгөөнгүй хэвтэж, зарим нь зүүн гараа ажиллуулжээ. Ингэхэд, хоёр дахь хүмүүсийн ядарсан гар нь нэг дэх хэсгийнхээс түргэн сэргэж байжээ.

	Үүнээс үзэхэд, огт ажилгүй байхад биш, булчингийн ажлыг шинээр хуваарилахад амралт чанартай болдог байна.

	Үүнийг аль эртнээс эхлэн амьдрал дээр мэддэг байжээ. Биеийн нэг янзын байрлал амархан ядраадаг. Гэтэл тонгойж зогссоноо алхах буюу гараа савлавал ядаргаа амархан гарна. Хэрэв хөл «хөшсөн» бол түүнийг хөдөлгөх буюу үрж эхэлдэг. Үүний дараа хөл амрах тул дахин удтал зогсож болно.

	Оюуны хөдөлмөрийн үед юуны өмнө мэдрэх эрхтэн, ялангуяа хараа, сонсгол ядардаг. Ингэхлээр нүд, чихний ядаргааг арилгаж чадвал биеийн ерөнхий ядаргаа бага болно.

	Оюун ухааны ажлыг удаан үргэлжлүүлсний дараа амрахад биеийн тамирын ганц минутын дасгал ч гэсэн тус болно. Биеийн тамир нь хараа, сонсголын ядрахад буурсан мэдрэмжийг гучин хувь нэмэгдүүлнэ.

	Эдгээр бүх жишээ нь ядаргааг идэвхтэй амралтаар давж болохыг харуулж байна 

	Бас ямар ч ажилд дэглэм нэн чухал.

	Хөдөлмөрийг зөв зохион байгуулалттай хийж чадвал ядаргаа бага байна. «Салан хүн юм бүхнийг хоёр дахидаг» гэж Суворов хэлжээ.

	Павлов өдрөө бүхэлд нь хуваарилж юм бүхнийг яг цагт нь хийдэг байжээ. Энэ эрдэмтэн өглөөний долоон цагт ажлынхаа өдрийг эхэлж асар их ажлыг шургуу хийдэг байв. Тэгэхдээ амрах, хооллох цагаа хэзээ ч мартаж байгаагүй юм.

	Энэ дэглэмийн ачаар түүний ажил нь өндөр бүтээлтэй бөгөөд өөрөө насны туйлыг хүртэл ядаргааг мэдэхгүй байжээ.

	Завтай цагтаа Павлов биеийн хөдөлмөрөөр оролдог байсан нь түүний өөрийн нь үгээр түүнд асар их баяр баясгалан төрүүлдэг, хэрэв хар бор ажил хийгээгүй бол оюун ухааны тийм бүтээлч ажил хийж чадахгүй байжээ.

	Биеийн тамирын дасгал нь тархины ажлыг сайжруулж оюун сэтгэлгээ, сэтгэл мэдрэмж, зориг самбаанд сайнаар нөлөөлнө.

	Дасгалжуулалтын ямар ч төрөл тархины оролцоог шаарддаг. Биеийн тамирын дасгал тархины амьдралтай холбоотой байдаг нь биеийн ба оюуны хөдөлмөрийг ээлжлэн хийхэд ядаргаа гардгийн учрыг бидэнд тайлбарлан өгч байна.

	Павлов, ядаргаа гаргахын тул мод шидэж тоглох уртай байв. Киров ан хийж амардаг байсан. Горький нүсэр ажлын дараа гадуур зугаалдаг байжээ.

	Энэ бүгд бол идэвхтэй амралт юм.

	Гэвч идэвхтэй амралт хүртэл бие махбодыг ядаргаанаас хамгаалж чадахгүй болох тийм үе бий. Тэгвэл хамгийн хүчтэй хамгаалагч нойр ирж тусална.

	 

	 

	АМЬД БҮХЭН УНТДАГ

	 

	Байгаль дээр хэм жигд явагддаг үйл явдал олон бий. Жилийн улирал солигддог. Өдрийн дараа шөнө болдог. Нойрсох, сэрүүн байх хоёр ээлжилдэг.

	Араатан амьтан, шувуу хоёрын унтах цаг өөр.

	Амьтад голдуу шөнө унтдаг. Гэтэл бэгбаатар, шар шувуу хоёр өдөр унтаж шөнө сэрүүн байдаг.

	Баавгай, зурам мэт амьтдын амьдралын хэм бүүр онцгой. Тэд, бүхэл өвөлдөө ичээнд (унтлагад) орно. Өвөл эхлэхийн хамт тэдний унтах хүслэнг юу ч зогсоож чадахгүй.

	Хүн, амьдралынхаа хэчнээн их хувийг нойронд зориулж байгаагаа эргэцүүлж боддог болов уу? Хүн бол амьдралынхаа гуравны нэг буюу бүхэл 20 жилийг унтаж өнгөрүүлдэг шүү дээ!

	Мөчид бодоход ийм их цагийн хохирол нь харамсмаар юм. Гэвч хүнийг өглөөгүүр сэргэлэн, хөдөлмөрийн чадвартай болгодог зүйл бол чухамхүү нойр юм гэдгийг санавал нойрны амин чухал шаардлага ойлгомжтой болно.

	Хүний бие махбодод тогтмол цагт унтах шаардлага байдаг. Энэ нь хооллох шаардлагатай төсөөтэй юм. Нойр хасагдах нь өлсөхөөс илүү шаналгаатай байдаг.

	Дундад эртний үед нойр хасахыг залхаан цээрлүүлэх онцгой арга болгон хэрэглэж байв.

	Францын хаан XV Людовикийн амийг хорлосон нэгэн хүнд нойрыг нь хасах ял оноожээ. Ялтныг унтуулахгүйн тулд чимхдэг, хатгадаг, халуун тос цутгадаг байв. Тэр хүн нас барахдаа үнэнээ илэрхийлж миний үзэж өнгөрүүлсэн бүх эрүү шүүлтүүд дотроос нойр хасах нь хамгийн шаналгаатай байсан гэжээ.

	Хүмүүсийн унтах хэмжээ харилцан адилгүй. Нярай хүүхэд бараг өдөр шөнөгүй нойрсож байхад хөгшдөд 3 - 4 цагийн нойр хангалттай.

	Хүний авир төлөв, ажил төрөл, дадал заншил нь цөм нойронд нөлөөлнө.

	Хэсэгхэн хугацаанд өлсөж байгааг мартаж болдгийн адил хэрэв зориг гаргаж хүчилбэл нойрыг багасгах буюу хэсэг зуур хулжааж болох юм.

	Хэрэв хүнд сэтгэлийн их шаналгаа байгаа бол нойр хулжиж, хоолонд дургүй болно.

	Хоол идэх хүслийг хэсэгхэн талхаар дарж болдгийн адил хэсэгхэн зүүрмэглэж унтах хүслийг дарж болно. Зарим үед хүнийг сэргэлэн цовоо болгоход хэдхэн минутын нойр хангалттай байна.

	Гэвч урт удаан хугацаагаар унтахгүй байж хэрхэвч болохгүй бөгөөд үүнийг бие махбод тэсвэрлэж чадахгүй.

	Адгуусан амьтад дээр хийсэн туршлагаас үзэхэд олон хоног нойргүй байсан амьтад үхдэг байна.

	Нойр гэж юу вэ?

	 

	 

	ЭРТНИЙ ХҮМҮҮС НОЙРНЫ ТУХАЙ

	 

	Энэ тухай бүүр эртний хүмүүс боддог байжээ.

	Хүнд нойрыг бурхан илгээдэг гэж тэд боддог байв.

	Нойр, үхэл хоёр бие биедээ ойр мэт санагддаг байжээ. Эртний Грект Үхлийн дүү Морфейг нойрны бурхай гэж нэрлээд: «Нойр үхэл хоёр бол харанхуй шөнөөс төрсөн аймшигт ихэр бурхад» гэж ярилцдаг байв.

	Шинжлэх ухааны мэдлэггүй эртний хүмүүс, «сүнс» халих тэрхэн агшинд хүн унтдаг гэж боддог байлаа. Тэрхүү «сүнс» нь хулгана буюу могойн дүрээр жуулчлахдаа зам зуур бусад хүмүүсийн «сүнс» буюу үхэгсэдтэй уулзаж учирдаг гэнэ. Харин нойр бол хальсан «сүнсний» адал явдал юм гэнэ.

	Ийм учраас «сүнсгүй» үлдээхгүйн тулд унтаж байгаа хүнийг сэрээж болохгүй гэдэг байв. «Сүнс» нь хаа буцаж ирэхээ мэдэхгүй байж болох юм.

	Зүүдийг ямагт чухал ач холбогдолтойд үздэг байв. Зүүдийг бурхан илгээдэг гэж үзэж байжээ.

	Эрт үед нойр ба зүүдний тухай хүн бүхэн ийм гэнэн бодолтой байсангүй.

	Гиппократ нойр болон түүний хямралыг биеийн байдалтай холбодог байв. Бас зүүдийг биеийн янз бүрийн өөрчлөлт хувиралтаар тайлбарладаг байжээ.

	Хэрэв зүүд нь баясгалантай, тайвуухан байвал хүн эрүүл байх учиртай. Хүний бие юунд ч тэвдэж, юухнаар ч хоосрохгүй болно.

	Хар дарж зүүдэлдэг хүмүүст Гиппократ, эрүүл мэндээ анхаарахыг зөвлөж, сувиллын хоол, зугаалга зааж өгдөг байв. Тэрхүү эрт үед хүний бие ба амьдралын хуулиудыг мэдээгүй байсан тул Гиппократ нойрны шалтгааныг олж мэдээгүй юм.

	 

	 

	ХАЧИН ИХРҮҮД

	 

	Нойрны шалтгааныг мэдэхийн тулд унтаж байгаа амьтдын цусыг судлах болжээ. Түүн дотор нүүрсхүчил, сүүний хүчил, креатин зэрэг биед хэрэгцээгүй болсон олон төрөл бодисууд олджээ. Эдгээр бодис бие махбодыг хордуулж нойр хүргэдэг гэж үзэж байлаа. Хоногийн туршид хорт бодис биед их хэмжээгээр хуралдсанаас нойр хүрдэг, тэдгээр бодис нь хор шиг нөлөөлдөг гэсэн үзэл түгээмэл болжээ.

	Францын эрдэмтэд ийм нэгэн туршлага тавьсан нь: Тэд нохойг арав хоногийн турш унтуулаагүй байна. Дараа нь түүний цусны ийлдсийг (шар усыг) авч нойр ханасан бусад нөхдөд тарьжээ. Тэдгээр амьтад тэр даруйдаа гүн нойронд дарагдсан байна. Тэрхүү цуснаас ялган авсан бодисыг эрдэмтэд гипнотоксин буюу нойрсуулах хор гэж нэрлэсэн байна. Эдгээр шаар нь нойрсох үед тархийг цэвэрлэн гадагш зайлуулагддаг гэжээ.

	Эдгээр эрдэмтдийн бүтээл нь нойрны нууцад улам гүнзгий нэвтрэхэд тусалсан боловч түүнийг бүрэн тайлж чадаагүй байна. Хэрэв бие махбод өөрөөсөө хордсоноос болж нойр хүрдэг бол биед хорт бодис хуралдахын хэрээр нойрмог байдал гүнзгийрэх ёстой билээ. Гэтэл нойр гэнэт хүрч болдгийг бид мэднэ. Бас сэтгэл ихэд хөдөлсөн, ажилдаа гүнээ сонирхсон үед хүн удтал унтахгүй байж болно.

	Ийм үзлийн бурууг баталсан бусад ажиглалтууд ч бий.

	Ер бусын ихэр хоёр охин төржээ. Тэдний гар, хөл, толгой нь жирийн хүүхдүүдийнх шиг, харин их бие нь үргэлж юм. Тэдний цусны эргэлт ерөнхий (нэгдмэл) байжээ.

	Хүүхдүүдийг ажиглаж байгаад сонирхолтой үзэгдэл олж илрүүлжээ. Тэдгээрийн цусны эргэлт ерөнхий мөртөө өөр өөр цагт нойрсдог байв. Охидын нэг нь унтаж байхад нөгөө нь харсаар хэвтэж байдаг үе ч байв.

	Хоёр охины тархины гүйдлийг шинжилжээ. Унтаж байгаа охины гүйдлийн муруй нь унтаагүй хүүхдийнхээс өөр байв.

	Энэ ажиглалт нь биеийн эдүүдээс цусанд нэвтрэн орсон хорт бодисуудын нөлөөгөөр нойрны үүслийг тайлбарлахын бурууг нотолжээ. Хэрэв шалтгаан нь хорт бодист байсан бол цусны эргэлт нэгтэй ихэр хүүхдүүд адил цагт унтаад ижил цагт сэрэх ёстой байсан билээ.

	Нойрны шалтгаан уураг тархины ажиллагааны өөрчлөлтөд байгаа юм. Үүнийг Павлов анх баталжээ.

	 

	 

	НОЙРНЫ СААТАЛ

	 

	Павлов, амьтад дээр туршлага хийж байхдаа нойр яаж үүсдэгийг ажиглажээ. Прима нэрт нохойг метрономын дуунаар нойрсуулсаар байж болзолт рефлекстэй болгожээ. Нэгэн өдөр нохойг байранд нь удтал зогсоож, дэргэд нь метроном дуугарсаар байсан боловч нохойд хоол өгсөнгүй боловч нохой унтжээ.

	Хэрэв нохойн нуруугаар жигд алгадах, идэх буюу нэгэн жигд тогшоод, түүнийгээ олон удаа давтаад байвал нохой унтчихдагийг Павлов баттай мэджээ. Нойр нь заримдаа амьтныг яаж ч сэрээж болохооргүй гүн нойронд оруулдаг байна.

	Амьтад нэгэн ижил цочруулыг олон дахин давтсанаас болж амьтан унтдагийг бат нотлоход Павловт 10 гаруй жил шаардагджээ.

	1951 онд нохой мичний хүүхэд Чача нэрт гамадрил дээр сонин туршлага хийжээ. Энд сармагчин «нэгждэг» заншлыг ашигласан байна. Сармагчнуудын бие биесийнхээ үсийг нэгжиж, тоос бөөсийг нь цэвэрлэдэг байна. Ийм нэгжлэгийн үед сармагчин унтсан мэт огтхон ч хөдлөхгүй хэвтэнэ.

	Туршигч мөн л иймэрхүү ажил хийжээ. Тэрээр сармагчны өвчүү дээрх багц үсийг нэг минутын турш зөөлөвтөр чангаажээ. Ийм цочролын хооронд зай нь хоёр гурван минуттай тэнцэж байв. Сармагчин эхлээд хөдөлгөөнгүй хэвтэж байснаа дараа нь бөх нойрсоно. Хожим үснээс чангаахдаа метроном дуугаргаж байв.

	Хожим нойрсохоо бүүр болзолт рефлекс болгожээ.

	Чачагийн үснээс чангаалгүйгээр зөвхөн метроном дуугаргахад л унтдаг болсон байна.

	Павлов, нойрны шалтгаан нь тархины амьдралын хуульд: Хөөрөл саатал хоёрын байнгын тэмцэлд байна гэж үзжээ.

	Нойр бол саатлын ялалт юм.

	Намуун тайван байдал, жигд дөлгөөн авиа, зөөлөн илэлт, бүүвэйлэх үг зэрэг нь мэдрэлийн эсүүдийн үйл ажиллагааг эхлээд тархины нэг хэсэгт, дараа нь нөгөө хэсэгт саатуулдаг байна.

	Эсийн амьдралыг тооромслон зогсоох шиг болно. Саатал нь нэг эсээс нөгөөд цаашлан цаашилсаар эцэст тархины гадрыг төдийгүй, гүн тийш, гадрын доод хэсгүүдийг хамарна. Ингэхэд хүн унтана.

	Павловын онолоор цочруулын хүч бага байвч үйлчлэх хугацаа нь урт бол нойр хүрч болно.

	Эрдэм шинжилгээний туршлагаар олсон зүйлүүд нь амьдралын туршлагуудтай яг нийцэж байв. Ижил авиатай, хүч багатай цочруулын нөлөөг ард түмэн аль хэдийнээ олж ажиглажээ. Ийм учраас өлгийн дууг зохиосон байна. Тэр нь тайвуухан, намуухан, жигд авиатай, ёстой л бүүвэйлэх дуун юм.

	Хэчнээн олон эс сааталд орж, саатал хэчнээн гүн тарсан бол нойр төдий чинээ бөх байна.

	Нойр хэчнээн бөх байлаа ч гэсэн зарим эс сэрүүн үлддэг. Энэхүү тархины «харуулуудын» тухай та нар танилцсан. Тэдгээр нь унтагчийг гадаад ертөнцтэй холбоно.

	Унтах үеийн тархин дахь саатлыг Павлов хамгаалах саатал гэж нэрлэжээ.

	Нойр бол тархины гадрын бүх эсүүдийн гүн саатал юм. Саатал нь гадраар тарахдаа хүчтэй хөөрөл үүсэхгүй байж, ядралаас хамгаалж мэдрэлийн эсүүдэд тайван байдал ба амралтыг олгон хамгаалах үүрэг гүйцэтгэнэ.

	Жирийн амьдралд заримдаа арван тавхан минутын өчүүхэн нойр амралт болдгийг бид мэднэ. Хүн, цовоо сэргэлэн болж, улам үр бүтээлтэй ажиллана.

	Гадрын эсүүд ажлаа давахгүй болж ядрах үед нойр хүрнэ. Ийм ч учраас голдуу өдөр шувтрах үеэр нойр хүрдэг бөгөөд эрүүл мэндийн үнэнч хамгаалагч болно.

	 

	 

	ТАРХИНД НОЙРНЫ ТӨВ БИЙ ЮУ?

	 

	Нэгэн хүний тархинд хагалгаа хийжээ. Эдүүдийг огтлохын өмнө тэдгээрийг сайтар хөргөсөн байна.

	Хагалгааны үед гадрын гүн доор бор бодисын нэгэн хэсэгт санамсаргүй хүрсэн байна. Ингэхэд тэр хүн гэнэт унтжээ.

	Энэ нь онц сонирхолтой боловч ойлгогдохгүй зүйл байв.

	Нойр бол их тархины гадрын саатал гэдгийг Павлов няцаалтгүй баталсан байдаг. Гэтэл тархины гадраас бүүр хол, алс гүнд байгаа эсүүдэд хүрэхэд хүн яагаад унтдаг билээ.

	Муур, ноход дээр туршлага тавьжээ. Тэдгээрийн тархины гадрын гүн доогуур цахилгаан гүйдлээр цочрооход амьтад унтсан байна.

	Өөр туршлага хийж үзсэн байна. Тагтааны их тархийг авч, гадраас доош байрлах давхруудыг үлдээжээ. Шувууд хэвийн байдлаар нойрссоор байв. Энд гадар ямар холбоотой вэ?

	Үүнд эрдэмтэд тархины гадраас доош тусгай «нойрны төв» байдаг гэж үзжээ.

	Энэ эргэлзээг Павлов яаж шийдвэрлэв?

	Тэрээр «нойрны төвийг» үгүйсгэжээ. Муур, нохой, тагтаан дээр туршлага хийж тархины гүнд хүрэхэд мөн хүнтэй нэгэн адил унтаж байгааг ингэж тайлбарлажээ.

	Тархины бүх давхрууд нийцэнгүй ажилладаг. Тэдгээрийг гадар удирдана. Гадаад ертөнц болон биеийн гүнээс ирсэн дохионууд мэдрүүлээр явж, тархины давхруудыг дамжин гадарт хүрнэ.

	Энэ замд саад тохиолдож болох юм. Жишээ нь, гадраас дооших давхарт саад учирч түүнийг жагсаалаас гаргаж болох юм.

	Тэгвэл өнөөх дохионууд нь тархины доод давхруудыг дамжин гадарт хүрч чадахгүй болно.

	Гадрын эсүүд дохио хүлээж аваагүй тул тэндхийн үйл ажиллагаа нам гүм байдалд орно.

	Торлог үүсэл хэмээх нарийхан тор нь гадраас бүүр гүнд оршдог. Хэрэв түүнийг гэмтээвэл гадрыг цэнэглэхгүй болно. Ингээд мөн л нойрны саатал болно.

	Ингэхлээр хэргийн учир нь ямар нэгэн нойрны төвд байгаа биш, нойр бол тархины гадрын эсүүдийн саатлын ноёрхол юм. Тэр нь эрүүл бие махбодыг амраахад ч, өвчнөөс хамгаалахад ч чухал юм.

	 

	 

	НОЙР БОЛ БАЙДЛАА ӨӨРЧИЛСӨН АМЬДРАЛ МӨН

	 

	Орой бүр нойр ирнэ гэдэгт хүмүүс дасжээ. Энэ үед чухам юу болж байгааг ч бодохгүй болсон байна.

	Унтаж байгаа хүний биеийн булчин суларч, толгой унжиж, томчуулын барьж байсан ном, хүүхдийн барьж байсан тоглоом гараас мултран унана.

	Үүнийг юугаар тайлбарлах вэ?

	Биеийн булчингууд өөрийн дураар амьдардаггүй, тэдгээрийг мэдрэл удирдан залдаг, булчин бүр хэчнээн жижиг байлаа ч гэсэн мэдрэлийн замаар дамжин тархины эсүүдтэй холбогдоно.

	Уураг тархи сэрүүн биш байхад булчингийн амьдрал мэдрэлийн удирдлагагүй болж зогсонги байдалд ороод тэндэх хүчдэл нь эрс буурна.

	Гэвч нойрон дунд ч гэсэн тархинд «харуул» байдаг.

	Хэрэв гадрын бүлэг эс унтаагүй байвал түүнд харьяалуулсан биеийн хэсгүүд сэрүүн байна.

	Ийм учраас нойрон дунд зарим хөдөлгөөн хадгалагдана.

	Цаначин хүн унтаагаар аялдаг тухай алдарт жуулчин Нансен өгүүлсэн байдаг. Морин дээрээ унтсан морьтон, жолоогоо атгаад нойрссон тэрэгчнийг үзэж болно. Эдгээр хүмүүс унтсан боловч биеийнхээ байдлыг хадгалж, дадал болсон хөдөлгөөнөө хийсээр байна.

	Олон цагийн тасралтгүй ажлын дараа унтчихсан түргэн бичээч тэмдэглэлээ үргэлжлэн бичсээр байсан тохиолдол бий.

	Нойр гэнэт хүрдэггүй. Унтахын өмнө хэн бүхэн эвтэйхэн байрлаж авдаг. Амьтан бол аятай дулаан байр хайж, зарим нь савраар хоншоороо таглана. Хүн унтахын тулд олон талын тохиромж засжээ. Зарим оронд нойрсох тусгай төхөөрөмж бодож гаргасан байна. Жишээ нь Японд авиа гаргаж, хэлбэлзэн жигд бүүвэйлдэг аппарат хийжээ. Түүнийг нойрсох хүүхдийн дэргэд тавина. Хүүхэд ингэхэд түргэн нойрсож, нойр нь удаан үргэлжилнэ.

	Америкт их гарын хүмүүс болон нислэгт бэлтгэж байгаа огторгуйн аялагчдад зориулан тусгай төхөөрөмж бэлтгэжээ. Түүний тусламжтайгаар хүн гурван цаг хагас унтахад нойр нь ханана. Сав дотор унтана. Савыг усаар дүүргэнэ. Усан дотор давс уусгасан байна. Цахилгаан халаагуураар усны бүлээнийг хүний биеийнх шиг байлгана.

	Нойр хүрэхэд толгой хүндэрч эхэлнэ. Зовхи, гар, хөл хүндэрнэ. Орчны юмс хөлдөх шиг болно. Ингээд бодит байдлын холбоо бүрэн тасрах шиг агшин ирнэ. Нойронд автах энэ богино агшин барин тавин ярихад тун бэрх байна.

	Нойрсох үед хүний биед ямар өөрчлөлт болдог вэ? 

	Эрдэмтэд булчингийн хүчдэлийг хэмжжээ. Ингэхэд нойр гүнзгийрэхийн хэрээр булчин суларч, сэрэхэд тэдгээр нь дахин уян болж байв.

	Нойрсож байгаа хүний амьсгаа цөөрч гүнзгийрнэ. Зүрх аажим боловч цөөн цохилно. Нүүр минчийж улайдаг нь арьсны судсанд цус элбэг ирж байгааг гэрчилнэ.

	Унтаж байгаа хүний биеийн халуун ялимгүй буурна. Ийм учраас хүйтэнд унтсан хүн осгож болно.

	Зураг 49. Нойрсох үеийн тархины биогүйдэл долгион хэлбэртэй байна

	 

	 

	Нойрсох үед эд, эсүүд дэх солилцоо зогсохгүй боловч өөрчлөгдөнө. Сэрүүн байхад бие махбодын ажиллагааны байдалд хэрэгцээт бодисуудын зарцуулалт давуу байна. Тэжээлийн шүүс хөхүүл хүүхдэд улам ч илүү шингэцтэй байна. Ийм учраас биеийн жин унтаж байхад сэрүүн байхаас илүү нэмэгдэнэ. Унтаж байгаа хүнийг лабораторид судалж үзжээ. Унтах үед гэрэл, авиа, үнэр, халуун хүйтэн цөм нөлөөлж, амьсгал, судасны цохилт, цусны найрлага цөм өөрчлөгддөг байна. Уураг тархины гадрын цахилгаан долгион буюу гүйдлийн хэм ч өөрчлөгдөж, огцом долгионууд арилж аажим, унжруу долгионууд бий болно. Ингэхлээр уураг тархины амьдрал нойрон дунд ч тасардаггүй, нойрон дунд бие махбод ажилласаар байдаг ажээ.

	Нойр бол байдлаа өөрчилсөн амьдрал юм. Нойрсох үед өдөртөө зарцуулагдсан эрчим хүчийг сэргээж, ядарсан тархи мэдрэлийг амрааж, эцсэн булчинг шинэ эрчим хүчнээр цэнэглэнэ.

	Хүн өглөө сэрэхдээ шинэчлэгдсэн байна. 

	Чухам яаж шинэчлэгдэх вэ? 

	 

	 

	НОЙРОН ДАХЬ ШИНЭЧЛЭЛТ

	 

	Нойр бол нарийн төвөгтэй үйлдэл болохыг шинэхэн судалгаанууд харуулж байна. Хажуугаас харахад унтаж байгаа хүний гадаад байдал нь унтлагын бүхэл хугацаанд ижил байх шиг санагддаг.

	Үнэн хэрэг дээрээ унтлагын үед гүнзгий нойр, гүйхэн нойр, заримдаа сэрэлт ээлжилнэ. Ийм үе тус бүрд мэдрэлийн эс, тархины судасны байдал, тархины «усан сангуудын» шингэний хөдөлгөөн өөрчлөгдөж, химийн нарийн хувирлууд явагдана.

	Эрдэмтэд, амьтны мэдрэлийн эсийг унтлагын үед нь судалж үзжээ. Нойрсох үед мэдрэлийн эсүүдийн цөм жижиг болно. Эсийн дотор хоосон зай бий болж байх шиг микроскопоор харагдана.

	Энэ зайг харахад будмал эсүүд дотор байдаг шиг химийн бодисууд тэндээс олдоогүй байна. Тэр зайг усаар дүүрсэн гэж таамаглах болов. Тэнд амьтны ажиллагаатай, сэрүүн байх үед эсүүд дотор хуримталсан бодисын солилцооны бүтээгдэхүүнүүд хадгалагдана.

	Нойрсох үед тархинд цус хүргэж ирдэг нарийн судаснуудын зарим нь бүрэн ажиллахгүй болж, тархиар гүйх цусны хэмжээ багасна. Ер нь энэ үед тархины эсүүдэд тэжээл багаар шаардагдаж цусаар ирэх хүчилтөрөгч ч бага болно. Гэтэл ажилласан цусыг тархинаас зайлуулах хураагуур зэрэг бусад судас бүрэн хүчээрээ ажилладаг нь бие махбодод хэрэггүй, хортой бодисуудыг унтах үед идэвхтэй зайлуулж байгаа хэрэг юм.

	Эсийн дотоодод үүсэх хоосон зайн агаар бодисын солилцооны бүтээгдэхүүнүүд хураагуур цусанд түргэн орно.

	Сэрэхийн өмнө хялгасан судаснууд дахин эрс тэлж, тархинд очих цус нэмэгдэн хөдөлмөрийн өдөр эхэлж байгаа тул тархины тэжээлийг нэмэгдүүлэх хэрэгтэй бөгөөд тархины эсүүдэд хүчилтөрөгч ч их хэрэгтэй болно.

	Шинэчлэлтийн       энэ нарийн төвөгтэй үйлдэл нь хэвийн гүн нойрсолтын үед хамгийн сайнаар явагдана.

	Гүн, тайвуун нойр хэн бүхэнд хэрэгтэй. Гагцхүү гүн нойрсолтын үед бие махбод төгөлдөр шинэчлэгдэнэ. Гүн нойрноос сэрсэн хүний бие сэргэлэн, эрчим хүч элбэг байна.

	Нойрыг хямгадах хэрэгтэй. Түүнд зөв бэлтгэх ёстой. Унтахын өмнө ном уншиж болохгүй. Уншлага бол уураг тархины ажиллагааны байдал, уншлагын үед эсүүдэд сэрэл ноёрхох тул тэр нь нойрны саатлыг хулжааж, бөх нойрсуулахгүй болно. Нойрсохын өмнө бүх ажиллагааг зогсоож, тайван суух буюу сэргэлэн агаарт гадаалах бүр ч ашигтай. Байрандаа агаар салхи оруулж, гэрлээ унтрааж, радиогоо заавал таслах хэрэгтэй. Хувцсаа тайлж таатай хэвтэж, хөл гарын булчинг сулруулан аятай юмны тухай тайван бодно.

	 

	 

	АНАГААГЧ НОЙР

	 

	Үүнийг Мария Капитоновна Петровагаар эмчлүүлэгч «нервтэй» ноход дээр шалгаж үзлээ. Тэдгээр ноход «нервтэйгээс» гадна бусад хямралтай байжээ.

	Нохдод нойрсуулах нунтаг өгнө. Нохдыг хэд хэдэн хоногоор унтуулна. Тэд нь ч зургаа... долоо... арав... арван гурав хоногоор унтана.

	Үүний дараа тэд цөм эдгэрч тайван, хөгжөөнтэй болно. Тэдний шарх нь эдгэрч, туурлага нь арилж, хожийсон үс нь ургана.

	Эмчилгээний нойр өвчтөн амьтанд их тус хүргэж байгааг нотлон мэдсэн Мария Капитоновна эмчилгээний шинэ аргыг бодож олжээ.

	Эмчлүүлэгч нохдоо тусгай өрөөнд байрлуулав. Тэнд нь чимээгүй тайван байжээ. Нохдын тархинд ямар ч огцом дохио хүрэхгүй байв. Тэдний нүдний өмнө цаг үргэлж бүлэг хөх гэрэл анивалзаж байв. Тусгай «маажуураар» саврыг зөөлөвтөр самнана.

	Ийнхүү удаан хугацаагаар ажиллажээ.

	Нэгэн ижил сулавтар цочруулаас нохойн өвчилсөн тархинд гүн саатал түгжээ. Нохой нойронд дарагдав.

	Хүнд өвчилсөн нохдыг эмээр унтуулж завсарт нь сулавтар цочруул: анивалзах хөх гэрэл, зөөлөн маажуур хэрэглэж байв.

	Ийм эмчилгээний дараа ноход тайван болж, тархи нь эрүүл юм шиг ажиллаж байв. Тэднийг бэхэлгээнд байрлуулж туршлага хийхэд болзолт рефлекс өвчний өмнөх шиг тогтож байлаа.

	Лабораторид үхэр харх, усан гахай дээр туршлага хийж байлаа. Эхлээд тэдгээрт болзолт рефлекс тогтоож, дараа нь тэдгээр «сургуультай» амьтдыг янз бүрийн хороор хордуулж өвтгөж байв. Тэдний тархи нь гэрэлд ч, авианд ч хариулахгүй болжээ.

	Нойроор эмчилсний дараа нохдын өвчин арилж, тэднийг дахин «сургаж» болох болжээ. Энэ бүх туршлага нь эрдэмтдэд өвчтэй хүмүүсийг нойроор эмчилж болохгүй юу? гэдэг бодол төрүүлжээ.

	1935 онд Павловын эмнэлэгт мэдрэлийн өвчтөнийг анх нойроор эмчлэх болжээ.

	Тусгай өрөөнд хэдэн өвчтөнийг оронд хэвтүүлнэ. Цонхонд хөшиг хадаж, шалан дээр зөөлөн хивс дэвсжээ. Өвчилсөн тархинд гэрэл, авианы ямар ч цочруул нэвтрэн орохгүй болсон байна. Түүний эсүүдийг юу ч цочроохгүй болжээ.

	Метроном нэгэн аясаар зөөлөн дуугарч, хөх гэрэл аажмаар анивалзана. Эмч нар сэмхэн алхалж, шивгэнэн ярилцана.

	Өвчтөнд нойрны эм өгч нойрсуулна. Зургаа дахь өдөр дээр өвчтөнүүдийг сэрээнэ. Энэ бол нойрноос «амрах» өдөр байлаа. Дараа нь дахин нойрсуулна.

	Өвчтөнүүдийг арван хоёр дахь хоног дээр сэрээжээ. Павлов эмчилгээний үр дүнд бишрэн гайхсан байна. Ингээд Павлов цаашид ажиллаж, эмчилгээний нойр бие махбодод хэрхэн нөлөөлөхийг судалж, эмчилгээний шинэ аргыг хайх хэрэгтэй гэжээ. Эх орны их дайны үед зарим шархыг нойроор эмчлэв.

	Ходоодны шарх, цусны даралт ихдэх зэрэг бусад өвчнүүдийг ч нойроор эмчлэх болов. Өвчтөн засарсаар байв.

	Зөвлөлт Холбоот Улсад цахилгаанаар нойрсуулах аргыг боловсруулжээ. Хэлбэлзлийн тодорхой тоотой цахилгаан гүйдлийн нөлөөгөөр өвчтөн ердийн нойртой ойролцоо нойроор нойрсдог байна.

	Ийм нойр огтхон ч хоргүй бөгөөд их тус хүргэдэг байна. Цахилгаанаар нойрсуулах ажлыг чимээ аниргүй харанхуйлсан тасалгаанд тусгай аппаратаар гүйцэтгэнэ.

	Эмчилгээний ийм арга өргөн дэлгэрчээ.

	
НУУЦЫГ ТАЙЛСАН НЬ

	 

	 

	ЗҮҮД

	 

	Сэрүүн байх, зүүдлэх хоёрт хүний үзсэн харсан үйл явдлууд хэчнээн олон янз бил ээ!

	Сэрүүн байх үеийн үйл явдал цөм зүй ёсны хэрэг байх бөгөөд бид түүний шалтгааныг хүртэл нэрлэж чадна. Өөрийн үйлдлийг ч, орчны үйл явдлыг ч бид тайлбарлаж чадна.

	Шөнийн цагт, нойрон дотор хамгийн хөгийн, хамгийн зөрчилт явдлууд нийцэж, үйл явдлууд нь яаж ч байж болмооргүй хэлхээ холбоогоор сүлбэгдэнэ.

	Зүүдэнд учир шалтгааны хууль гэж байхгүй. Үхсэн хүн амь орж, хөгшин хүн залуу болж ер бусын мөрөөдөл биелнэ.

	Зарим зүүд гоёмсог, баясгалантай жүжиг шиг сонирхолтой байна. Зарим үед уйтгартай аймшигтай зүүд зүүдэлнэ. Тод, бүдэг сүүдэр шиг балархай олон янз зүүд байдаг. 

	Адгуусан амьтан ч гэсэн зүүдэлдэг бололтой.

	Нохой зүүдэндээ архирдаг, гийнан ульдаг, цочдог, сүүлээ хөдөлгөдөг байна. Заримдаа баярлаж, зарим үед сэтгэл хангалуун байгаагаа илэрхийлнэ.

	Анч нохой зүүдэн дунд биеийн байдлаа хэрхэн өөрчилж байгаагаар анчин хүн туулай хөөж явна уу, үнэг агнаж байна уу гэдгийг ялгаж чадна.

	Зүүдэлдэг амьтан ганц нохой ч биш. Зохиолч Сэтон Томпсон адгуусан амьтны тухай өгүүллүүддээ жишээлбэл: гүмбараа матар зүүдэлдэг гэж нотолсон байна.

	Нярай хүүхэд зүүдэлдэг эсэхийг мэдэхгүй байна.

	Гэвч зургаан долоо хоног насалсан хүүхэд зүүдэн дундаа өмөлзөж (инээж), бархирч, уруулаа шов шовхийлгэдэг.

	Хүн бүхэн зүүдэлдэг үү?

	Зарим хүн хэзээ ч, юу ч зүүдэлдэггүй гэж ярьдаг. Зохиолч Сервантес «Дон-Кихот» романдаа Дон-Кихотын зэвсэгч, бүдүүн Санчо-Панса зүүдэлдэггүй гэж бичсэн байдаг. Санчо Панса хэлэхдээ: «Унтаж байхдаа би айх ч үгүй, алмайрах ч үгүй гэдгээ мэдэж байна. Нойронд дуртай хүн бүхэн мандтугай» гэжээ.

	 

	 

	НОЙРОНДОО БҮТЭЭХ НЬ

	 

	Унтаж байгаа хүний тархины эсүүд сааталд орох боловч тархины ажил нойрон дунд ч тасалдахгүй.

	Зүүдээ санаад үз л дээ: Заримдаа та нар амьдралын төлөвлөгөө зохиодог; бэрхшээлт байдлаас өөрийгөө буюу нөхдөө онц чадамгай мулталж чаддаг.

	Зүүдэн дунд үнэт сэтгэлгээ төрж болох юм. Зохион бүтээгч хүн зүүдэн дундаа төвөгтэй бодлогыг шийдвэрлэсэн, зураач хүн зургийнхаа утга санаат бүтээсэн тохиолдол байдаг.

	Италийн хөгжмийн зохиолч Тартини зүүдэн дундаа «Чөтгөрийн чичирхийлэл» гэдэг сонат зохиожээ. Сэрмэгц түүнийгээ тэмдэглэж, уянга эгшиг төгөлдөрт нь өөрөө ч гайхсан байна. Пушкиний зарим шүлгүүд зүүдэн дунд бүтсэн нь мэдэгдэж байна. Химич Кекуле, бензолын томьёог зүүдэндээ бичжээ.

	Ийм онцгой тохиолдлууд нь ер бусын гайхамшиг ч биш, «бурхан тэнгэрийн биелэл» ч биш билээ. Тэдгээрийг тайлбарлаж болно.

	Пушкин, Данте, Тартини зэрэг их хүмүүс сэтгэлийн их өрнөлтөөр бүтээлээ бүтээдэг байв. Тэд бодол санаагаа сар, жилээр зүлгүүрдэнэ. Түүнийхээ тухай бодсоор унтана.

	Шөнө нойрсох үед уураг тархи нь элдэв цочролуудаас чөлөөлөгдөнө. Тархины бүх гадрууд сааталд орсон байна. Гагцхүү өдрийн бодолд бүрэн автсан эсүүд унтаагүй байж болно. Одоо тэдэнд саад болох юм огтхон ч алга.

	Ингэж унтаж байгаа хүний ухамсарт гол санаа сийрэн орж, аажмаар ер бусын тод, хачин жирийн болжээ. Олон хоногийн турш шамдан бэлтгэж, гүйцээж чадаагүй зүйл нь гэнэт тодоор гэрэлтэхдээ огт шинэ хэлбэрийг олсон байна.

	Хүн, олон янзын зүүд зүүдэлдэг. Зүүд бол бүтээлч өдрийн үргэлжлэл төдийгүй, бас дуртгал, мөрөөдөл, сэтгэлийн түгшүүр юм.

	 

	 

	ДУРТГАЛ ЗҮҮД

	 

	Уураг тархинд ул мөргүй өнгөрдөг зүйл гэж байдаггүйг та нар мэднэ. Зарим бодол, дуртгалыг хүн одоо ашиглаж заримыг уураг тархинд хадгалаад шаардагдсан цагт тэдгээрийг амилуулан сэргээнэ. Энэ бол тархинд хадгалагдаж байсан ул мөр юм. Ингэж өнгөрсөн үеийн дуртгал, заримдаа бүүр нялхын явдал дурсагдана.

	Дуртгал голдуу өдөр үүсдэг. Гэвч заримдаа нойрон дотор төрж ирнэ.

	Хүний үзэж байгаа юм бүхэн заавал, бодит амьдралын дуртгалд үндэстэй байдаг.

	Зүүд нь голдуу будилаантай байх боловч амьдралын тэмдэглэлийн тусгаар хуудаснууд мөн.

	Заримдаа аль дивангарт мартагдсан мэт үйл явдал, дүр зургууд тодрон гарч ирдэг.

	Сэрүүн байхад тархинд харилцан адилгүй хүчтэй хөөрлүүд заавал байна. Заримдаа хөөрөл нь гадраар тарсаар яваад аль эрт мартагдсан ул мөрийг хадгалж байгаа алсын хэсгүүдэд хүрч очно.

	Эдгээр ул мөр өдрийн цагт тэр болгон дуртгал байдлаар сэргэж ирдэггүй. Ажиллаж байгаа тархинд аль хүчтэй хөөрөл ялдаг. Гэвч хүн унтахад тархины гадар нь сааталд орж, чухамхүү хөөрөл ихтэй байсан хэсгүүдийн хөөрөл нь хялбархан амилж тэнд зүүд үүснэ.

	Тэрхүү зүүдэнд өнө эртний явдлууд буруу байдлаар дүрслэгдэнэ.

	Урьдхан алдсан (гээсэн) юмныхаа байгаа газрыг мэдэж байгаа зүүд сонин байдаг. Ингэхэд хүн сэрэхдээ зүүд биеллээ гэж итгэдэг.

	Идеалистууд ийм жишээг ашиглаж, байгалиас гадуур хүчний нөлөөг батлахыг олонтоо оролддог. Үнэн хэрэг дээрээ зүүд бүхэнд шинжлэх ухааны талаар (тайлбар) өгч болно.

	Алдсан юмаа олоход тусалдаг зүүдний шалтгаан нь дуртгал зүүдтэй адил юм.

	Хүн алдсан юмныхаа тухай бодсоор байж нойрсоод өглөө сэрэхдээ чухам хаа эрэхийг мэдсэн байна.

	Энд зүүдэндээ бүтээл хийдгийн адил юм. Нойрссон тархи нь амьдралын элдэв дохионуудаас чөлөөлөгдөж, одоо юунд ч бодол сарнихгүй, тархины ажил амжилтаар төгсжээ. Ийм зүүдэнд байгалиас гадуур юу ч байхгүй юм.

	 

	 

	ТҮГШҮҮР БА МӨРӨӨДӨЛ

	 

	Хүн бүхний амьдралд түгшүүр ба мөрөөдөл заавал байдаг. Тэдгээр нь зүүдэнд тусгалаа олно. «Өлссөн тахиа будаа зүүдэлдэг» гэж цэцэн үг бий.

	Хүүхдүүд хүсэлтэй тоглоомоо зүүдэлнэ.

	Залуу хүмүүс ирээдүйн тухай мөрөөдөхдөө голдуу баатар болж гавьяа байгуулж зүүдэлдэг. Суралцаж байгаа хүмүүсийн сэтгэлийн түгшүүр заримдаа «шалгалтын» зүүдэнд тусгалаа олж, шалгалтын төвөгтэй асуудлыг амжилттай давж байна гэж зүүдэлнэ.

	Дуртай ажил, түүнийхээ халамж, баясгалантай холбогдсон зүүдийг хүн бүхэн зүүдэлсэн байдаг.

	Эмч хүн хүнд өвчтөний тухай санаа зовсоор түүнийг эрүүл болсноор буюу үхсэнээр зүүдэлж болно. Өмгөөлөгч хүн өмгөөлүүлэгчийнхээ хэрэг цагаадсанаар зүүдэлдэг.

	Хүн хэрэв удаан хугацаагаар усаар тасалдвал нуур, мөрөн зүүдэлж болно. Өлссөн хүн өгөөмөр тансаг хоолны тухай удтал зүүдэлдэг.

	Хүний төрх байдал мөн зүүдэнд тусгалаа олдог. Аймхай итгэмтгий хүн хар дарж зүүдлэх нь олон. Уйгагүй наргианч хүн инээдтэй, баясгалантай зүүд зүүдэлдэг.

	Урлагийн өвөрчлөлтэй хүмүүсийн зүүд хүүхдийнх шиг тод дүртэй байна. Хөгжимч хүн ер бусын уянга эгшиг зүүдэлдэг. Цэцэрлэгч хүн зүүдэн дотроо анхилам цэцэг үзэж болно. Тогооч хүн амттай хоол зүүдэлнэ.

	Өөрөөр хэлбэл тэдэнд дохионы нэгдүгээр системийн элемент зонхилж байна.

	Сэтгэхүйн өвөрчлөлтэй хүмүүсийн зүүд голдуу замбараагүй байдаг. Тэнд дүртэйгээс хийсвэр нь олон байна.

	 

	 

	БҮХНИЙ ТАНИЛ ЗҮҮД

	 

	Өөрийгөө ёроолгүй харанхуй руу унаж байгаагаар зүүдлээгүй хүн байхгүй биз ээ! Нисээд л байдаг, нисээд л байдаг ёроолд нь хүрдэггүй. Заримдаа бүх бие доргим хүчтэй мөргөөд сэрдэг.

	Ийм зүүд аль эртнээс анхаарал татаж иржээ. «Дон Кихот» дотор мухлагийн эзний охин өгүүлэх нь: 

	 

	«Би өндөр цамхгаас унаж байна гэж олонтоо зүүдлэх боловч ёроолд нь ер хүрэхгүй юм. Ингээд сэрэхэд хамаг бие үнэхээр дөнгөж сая унасан юм шиг няцарсан, туйлдсан байдаг» 

	 

	гэжээ.

	Нисэж зүүдлэх нь олон хүнд тохиолдоно. Ийм зүүд голдуу аятайхан байдаг.

	Пушкин «Гусар» гэдэг шүлэгтээ нислэгийг дүрслэн бичсэн нь:

	 

	... Огоорохын зайгүй өд шиг хөнгөрчхөөд

	Оддын зүг нисээд л байдаг, дүүлээд л байдаг, 

	Хаа хүрэхээ мэдэлгүй! Баруунаар гэсээр

	Харин газартаа ойччихдог байна шүү, та минь ээ!

	 

	Зүүдэндээ ингэж нисдэг нь — хожгор ууланд шөнийн цагаар шулам аялдаг тухай бишрэл үүсэхийн шалтаг болсон биз ээ. Эндээс мөн тэнгэрт амьдаар нь «даатгах» тухай яриа үүссэн байж болох юм.

	Хүүхдүүд нисэж зүүдлэх нь олон байдаг. Гадаа буюу ууланд унтахад ч нисэж зүүдэлдэг.

	Багтраа гэж өвчин бий. Ийм өвчинтэй хүний амьсгаа бачимддаг. Багтраа өвчинтэй хүн амьсгал уужруулах эм уусны дараа нисэж зүүдэллээ гэж ярих нь олон байдаг. Яагаад ийм зүүд зүүдэлдэг вэ?

	Тэдгээр нь голдуу нойрны эхэн үед уураг тархинд гүнзгий саатал үүсээгүй байхад үүсэх бөгөөд тархины гадар сааталд орсон боловч доош байрлах эсүүд нь сэрэлд байна.

	Олонх хүмүүс хар дарж зүүдэлдэг. Амьдралдаа ганц удаа ч гэсэн хар дараагүй хүн байдаггүй.

	Араатан, дайсан амь хороох гэж хөөцөлдөнө. Унтаж байгаа хүн амь наана, там цаана тэмцэлдсээр айж эмээсэн, хүйтэн хөлс нь цутгасан сэрнэ.

	Ийм зүүд нь биед ямар нэгэн юм базаахгүй байгааг гэрчилнэ. Хэрэв унтаж байгаа хүний амыг таглах буюу амьсгааг боовол тийм зүүд зориудаар үүсгэж болно.

	Ингэж зүүдэнд биеийн амьдрал тусгагдана. 

	 

	 

	ЗҮҮД БА ГАДААД ЕРТӨНЦ

	 

	Унтаж байгаа хүн гадаад ертөнцөөсөө бүрмөсөн тусгаарлагдсан байдаг. Чухамдаа тийм биш ээ. Тархины гадар нь нүд, чих, хамар, арьс, тархиар дамжуулан гадаад ертөнцтэйгөө холбоо барьдаг.

	Гадаад ертөнцтэй ийм холбоо барихад юуны өмнө сонсгол тусална.

	Чив чимээгүй шөнө гэж байдаггүй. Шал чахарч, цонхны цаана салхи исгэрч, гудамжны шуугиан сонстоно.... Эдгээр авиа хэчнээн намуухан байлаа ч гэсэн унтаж байгаа хүний тархинд нөлөөлнө.

	Үүнийг унтаж байгаа хүн дээр хийсэн ажиглалтаар нотолжээ. Сэрүүлгийн авиа, шалан дээр шидсэн жижиг чулууны чимээ зэрэг нь чимээ шуугиан заавал оролцсон зүүд зүүдлүүлнэ.

	Цонхны цаана далай давлагаалсан буюу шуурга ширүүссэн үед хөгжим сонсон зүүдэлж болно.

	Нэгэн эрдэмтэн пийшинд нь салхи исгэрсэн айлд унтах хэрэг гарчээ. Шөнө нь тэр хийл хөгжимд аятайхан уянга тоглож түүнийгээ хэд дахин давтсан нь сэтгэлд хоногшиж, өглөө босоод тэр аязаа цээжээр тоглож чадсан байна.

	Хүн нүдээ аньсан ч гэсэн түүний тархи нь гадаад ертөнцөөс бүрэн тусгаарлагдаж чаддаггүй. Сарны буюу цахилгааны гэрэл нүдэнд бага багаар нэвтрэн орж чадна.

	Их тархины дагзны хэсгийн эсүүдэд харааны эрхтэн өдөр шургуу ажилласны дараа «харааны ул мөр» үлдэх нь цөөнгүй байдаг. Хүн өдөржингөө мөөг, жимс түүжээ. Орой унтахаар нүдээ аньж зүүрмэглэхэд түүний нүдний өмнө тоо томшгүй мөөг, жимс үзэгдэнэ.

	Тасалгааны хурц өнгөтэй жимс нь үнэрлэх мэдрэмж бүхий зүүд зүүдлүүлнэ. Дарах, даарах, халууцахад хамаарагдах зүүд бас байна.

	Хоёр мянга гаруй жилийн өмнө эртний грекийн гүн ухаантан Аристотель зүүдлэх үед гадаад ертөнц тархитай холбоотой байдгийг мэдэж байжээ.

	Нойр ба зүүдний тухай зохиолдоо Аристотель нэгэн туршлагыг тодорхойлон бичсэн нь: Унтаж байгаа хүний гарыг ялимгүй бүлээсгэхэд тэр хүн гал дундуур туулж байна гэж зүүдэлжээ.

	Ингэж гадаад ертөнцийн дохионууд зүүдэнд тусгалаа байнга олно.

	 

	 

	«ЗӨНЧ» ЗҮҮД

	 

	Эрт цагт хүмүүс зүүдний учрыг тайлбарлах гэж оролддог байжээ. Зарим хүмүүс зүүдээрээ ирээдүйн үйл явдлыг урьдчилан мэднэ гэж үздэг байв.

	Жишээлбэл, эртний грект мэргэч, төлгөч нар дайны хувь заяаг зүүдээрээ урьдаас «тааж тодорхойлоогүй» байхад цэрэг дайны ямар ч аялалд морддоггүй байв.

	Зүүд таагчид, хаад ноёдод хүндтэй байжээ. Тэр, дайнд орох хамгийн тохиромжтой цаг буюу дайтах газрыг зүүдээр сонгон авдаг байв. Тэр ч байтугай туршлагат жанжин Македоны Александр зүүд тайлагчдыг өөртөө урьдаг байв.

	Орос оронд, бусад улсын нэгэн адил, зүүд тайлбарлах «мэргэжилтнүүд» байжээ. Зүүд тус бүрд тайлбар олж болохуйц зүүдэн судрууд хэвлэгддэг байв.

	Эдгээр номуудад бичсэн зүйлээс эш татвал:

	 

	«Бал бурам, сувд эрдэнэ зүүдэлбэл - нулимс гарна». 

	 

	«Шүд унаж зүүдэлбэл гарлага гарна». 

	 

	«Холын замд бэлтгэж зүүдэлбэл - сайн үйл бүтнэ», 

	 

	«Толинд харж зүүдэлбэл - хурим хийнэ»

	 

	«Бэлэг авч зүүдэлбэл орлого орно» 

	 

	гэжээ.

	Сар шинэлэх зэрэг баярын өмнө юу л зүүдэлбэл тийм болно гэж зүүдээ манах, таалгах явдал байв.

	Эрт дээр үед сүсэг бишрэлт хүмүүс, зүүдний нөлөөгөөр амьдралаа өөрчилж, нутаг сэлдэг, гэрлэх буюу салдаг байжээ.

	Хувьсгалт соёл сүсэг бишрэлийг даван туулж байна. Сайн муу зүүдний тухай мунхаг тайлбар устаж байна. Гэвч «Сайн зүүд зүүдэлсэн», «муу зүүд зүүдэлсэн» гэх яриа одоо хүртэл мэр сэр сонсогдсоор байна.

	Тэрчлэн хөрөнгөтөн орнуудад зүүд тайлагчид «зөнч зүүдтэн» нар байсаар байна. Тэд, мунхаг хүмүүсийг хуурч, хувь заяагаа даатгасан итгэмтгий хүмүүсийг шулж, гэмт хэрэгт түлхэж байна.

	«Цэцэн» зүүд гэдэг нь мөн л унтсан тархинд туссан гадаад ертөнцийн тусгал, биеийн гүнээс ирсэн дохио юм.

	Зүүдэн дотор ямар нэгэн үнэт утга эрэх буюу ирээдүйн хувь тавилан олж харах нь ашиггүйгээр барахгүй тэнэг хэрэг юм.

	Гэвч зарим зүүд яагаад «биелдэг» вэ?

	Хүн, зарим үйл явдлыг урьдаас тодорхойлж болно гэж бид мэддэг. Юмсын шалтгаант зүй нь болох явдлыг урьдаас мэдэхэд тусалж болох юм. Энэ нь оюун ухаан, амьдралын туршлагаар тайлбарлагдана. Нойрсох байдалд ч ийм явдал тохиолдож болно. Урьд өдөр нь хүн ямар нэгэн өөрчлөлтийг баттай хүлээж, түүний зайлшгүйг мэдэрч байсан байж ч болох юм. Ингэж хүлээх үндэс нь ямар нэгэн бодит хүчин зүйл ч байж болох юм. Ингээд зүүдэн дотроо тэр бодлыг эцэст нь хүргэсэн байж болно.

	Юмсын шалтгаант учир заримдаа зүүдэнд давтагдаж болно.

	Зарим зүүд нь «зөнч» шинжтэй гэж хэлэх шалтаг төрүүлдэг. Тийм зүүд эрдэм шинжилгээний болон практикийн их сонирхолтой юм.

	Хүүхэд ангина туслаа гэж зүүдэлж болох юм. Өглөө хоолойд нь мэдэгдэхүйц өөрчлөлт байсангүй. Халуун ч үгүй байв.

	Оройдоо түүнд үнэхээр ангинын шинж илэрчээ. Энэ бол мэргэн зүүд мөн үү?

	Урьд өдөр ангинын эхлэлтийг юугаар ч мэдэрч болохгүй байв. Харин шөнөдөө өөрийн тухай мэдээлж, хоолой ялимгүй сэрвэгэнэх нь тархины гадарт хүрсэн байна. Тэрхүү мэдрэмж нь зүүд бүрдүүлжээ.

	Ингэж зүүд нь өвчний эхлэлтийг дохиолж болох юм. Нойрсох үед тархины гадар сааталд орж, түүнд аливаа цочрол очихгүй тул өвчилсөн эрхтний ялимгүй шинж нь өөрийгөө «чангаар» тунхагладаг байна. Ингэж «зөнч» зүүд төрнө.

	Туршлагатай эмч бол үзлэг хийхдээ зүүдний тухай заавал асуудаг. Ингэж өвчний эхлэлтийг илрүүлж болох юм.

	Зүүдэнд ямар нэгэн далдын утга хийх буюу ирээдүйн тавилан олж харах эрмэлзэл нь ямар ч ашиггүй юм.

	Зүүд бол тохиолдох үйл явдлын толь биш бөгөөд тохиолдсон буюу тохиолдож байгаа үйл явдлын тусгал юм.

	Зүүд бол хүний тархины үйл ажиллагааны үргэлжлэл бөгөөд гагцхүү дүрсээ хувиргасан байна.

	 

	 

	ГИПНОЗ БОЛ ОНЦЛОГ НОЙР МӨН

	 

	Хүн, амьтанд зориудаар буюу гипнозоор нойр үүсгэж болно.

	Адгуусан амьтны гипнозын нойр бол биологийн хэвийн үзэгдэл юм. Шавж, шувуу, бусад амьтанд хуурамч үхлийн рефлекс гэж байдаг. Аюул ойртоход зарим амьтан хөдлөхөө больж хярдаг. Энэ бол амьтны гипноз буюу хамгаалах рефлекс юм. Энэ нь амьтныг араатны нүднээс далдалж, амиа хамгаалахад тусална.

	Тахиа буюу тагтаанд гипнозын байдал үүсгэх хялбархан байдаг. Шувууг гартаа барьж, хэвийн биш байдалд оруулахын тулд гэдрэг харуулж, хэсэг зуур нүдийг таглана. Ингэхэд шувуу таг чимээгүй болж, хэвийн бус байдалд хөшсөн мэт болно. Гипнозын нойрыг нууцат үзэгдэл гэж үздэг байна. Гипноз хийх чадвартай хүн байгалиас давуу «илбийн» чадалтай, онцгой хар нүдтэй байх ёстой гэж ч ярьж байлаа. Өнгөрсөн зууны үед гипнозыг одон мичдээс гаралтай ямар нэгэн хумхын бодис «флюнд»-тай холбодог байлаа. Флюнд нь «соронзонгийн» хүчтэй, түүнийгээ хүнд дамжуулах чадалтай гэж үзэж байжээ.

	Гипнозын, нойронд ойролцоо чанарыг Павлов туршлагаар баталжээ. Гипнозыг хүнд үгээр итгүүлнэ. Үг бол хамгийн хүчирхэг цочруул бөгөөд тархины гадрын ямар ч хэсэгт хөөрөл саатал үүсгэж чадна.

	Гипнозод орсон хүн гадаад байдлаар унтсан хүнтэй төсөөтэй. Үүнд: Нүдээ аньж булчин болон дотор эрхтний үйл ажиллагаа буурсан байна. Гипнозын нойрыг жирийн нойр хүргэдэгтэй ойролцоо нөхцөлөөр үүсгэж болно. Энэ чимээ аниргүй байдал, биеийн таатай байрлал, эмчийн бүүвэйлэх нэгэн аялгуут дуугаар «Нойрсоорой!» «Унтаарай!» гэх зэрэг үгийг олон дахин давтах зэрэг болно. Ингэхэд мөн тоолж болно. «Нэг... нойрсож байна уу... хоёр тавтай унтаарай... гурав...» гэх мэт. Үүний оронд метроном тавьж жигд дуугаргаж болно. Энэ бүгд тархины гадрын эсүүдийг сааталд оруулж хүнийг гипнозод оруулах болно. Гипноз нь нойрноос ялгаатай. Гипнозын үед эмч нь гипноз хийлгэгч хоёрын хооронд салшгүй холбоотой байна. Өвчтөн ямар ч авиа сонсохгүй боловч, эмчийн яриа түүний тархинд хүрч байна.

	Хүн унтаж, түүний тархины гадар нь сааталд оржээ. Гэвч гадрын нэгэн хэсэг нь «унтаагүй» байна. Тархины сэрүүн байгаа харуулын эсүүд нь эмчийг өвчтөнтэй холбож өөрийн үүргийг гүйцэтгэсээр байна. Энэ бол «жижүүрийн» хэсэг юм. Ганц тэр замаар гадаад ертөнцийн дохио тархинд очно. Үүнд: Эмч өвчтөнд тайван байх, тавтай нойрсох зэрэг өвчин эдгэрэхэд туслах ашигтай санаануудыг итгүүлнэ.

	Ийм янзаар тархины ажлын нэгэн ижил хууль бидэнд - нойр ба гипнозын учрыг тайлбарлаж байна.

	Гипноз, нойрноос бас ялгагдах зүйл бий. Гипноз бол зохиомол нойр юм. Түүнийг тусгай аргаар үүсгэнэ.

	Хүн, гипнозын үед түүнтэй юу тохиолдсоныг бүрэн мартана. Гипнозын бүр эхэн үед хүн дөнгөж нойрмоглоно. Бие хүндэрч нүдээ анимаар санагдана. Тайван байхыг хүснэ.

	Хоёрдугаар шатанд хөнгөнөөр нойрсоно. Каталепси буюу хөдөлгөөн хумигдах байдалд орно. Гар, хөл суларч, лааны тосоор хийсэн юм шиг болно. Энэ үед тэдгээрийг ямар ч байдалд оруулж, өргөж, буулгаж, ар тийшлүүлж болно. Гарыг буулгах «тушаал» иртэл яг л тэр байдалдаа орно. Сэрээхэд хүн энэ тухай санаж байна.

	Гуравдугаар нь сонамбулизм буюу гүнзгий гипнозын үе: Хүн орчин ертөнцөөс бүрэн тусгаарлагдана. Ямар ч дуу авиа, үйл явдал түүнд хүрэхгүй. Гагцхүү эмчтэйгээ харилцаатай байна. Энэ үед итгүүлэг хамгийн үр дүнтэй байдаг.

	 

	 

	ГИПНОЗЫН ИТГҮҮЛГИЙН ХҮЧИН ЧАДАЛ

	 

	Хүний ердийн амьдралд үгийн чадал аугаа их юм. Гэвч гипнозын үед эмчийн үг илбийн чадалтай болдог байна.

	Зарим хүмүүс, гипноз нь хүнд муугаар нөлөөлж, түүний зоригийг бууруулж болно гэж буруу боддог. Гипнозоор эмчилгээ хийж байгаа эрдэмтэд эмч нарт ийм явдал тохиолдоогүй байна.

	Гипнозын итгүүлгээр хүний сэтгэл мэдрэмжид нөлөөлдөг. Гипноз нь хүний сэтгэлийг сэргээж, тархины гадрын ажиллагааг идэвхжүүлнэ. Өвчтөн тайвуухан болж сэрнэ. Тэрээр хүчиндээ итгэж, хөдөлмөр хийх чадвартай болно. 

	Гипнозод үгээр итгүүлэх нэгэн янзын итгүүлгийг олон удаа давтсаар рефлексийн хуулиар түүнийг түргэн гүйцэтгүүлж болно.

	Үгийн гайхамшигт хүч нь итгүүлгийн тусламжтайгаар хүний дотор эрхтнүүдэд ч нөлөөлж болно. Жишээ нь: Хүнийг гүнзгий амьсгалуулж, үгээр зүрх дэлсэлтийг зогсоож, хэтэрхий их бол цусны даралтыг бууруулж ч болно.

	Гипнозоор дамжуулан бие махбодод нэлээд гүнзгийгээр нөлөөлж ч болно. Хүний цусан дахь сахрын хэмжээг нэмэгдүүлэх буюу бууруулж, ходоодны шүүс гаралтыг нэмэгдүүлэх буюу хорогдуулж, биеийн халууныг өөрчилж болно.

	Гипнозын туршлагын олонх жишээ нь нууцтай юм шиг санагдаж болно. Түүхийн бүх үед үүнийг гипноз хийгчид, хонжоо хайгчид ашиглаж байв.

	Ийм гипноз хийгчдийн «титэмт номер» нь итгүүлж түлэх явдал мөн.

	Зарим хүнд ийм байж болохыг оросын физиологич Н. Е. Введенский, францын эрдэмтэн Шарло нарын туршлагаар нотолжээ.

	Гипнозын ийм судалгааг мөн зөвлөлтийн эрдэмтэн К. И. Платонов хийжээ.

	Гипнозын гүнзгий нойронд байгаа эмэгтэйн сарвуунд зоос нааж: «Таны гар дээр халаасан төмөр цагариг тавилаа. Түүнд таны гар гүнзгий түлэгдсэн байна. Хөндүүрлэж байна уу?» гэжээ.

	25 минут болоод өвчтөн сэрэхэд зоос байсан газарт арьс нь улайсан байжээ. Дараа нь түлэгдэх адил цэврүүтсэн байна.

	Үгээр нөлөөлөхийн хүч маш их. Ийм учраас манай оронд гипнозыг өвчин эмнэхэд ашиглах болсон юм.

	 

	 

	НУУЦ АЛГА

	 

	Зүүд нь голдуу онц гүн биш нойрны үед, мөн нойрсох, сэрэх үед үүснэ.

	Ийм нойр бодит ертөнцөд ойролцоо байна. Тэрээр гаж буруу боловч өдрийн явдалтай төсөөтэй байна.

	Гүн нойрны үед зүүдлэхгүй байж болно. Ийм учраас: «Би үхсэн юм шиг, зүүд ч зүүдлэхгүй унтлаа» гэдэг нь дэмий үг биш ээ. Хэрэв зүүд зүүдэллээ ч гэсэн тэнд хамгийн байж боломгүй, эсрэг тэсрэг явдлууд хутгалдана.

	Сэргэг (өнгөц) нойрсоход нэг янзаар, гүн нойрсоход огт өөр янзаар зүүдэлдгийг хэрхэн тайлбарлах вэ?

	Нойрсох үед эсүүд аажмаар сааталд орно. Нойрны ийм шилжилтийг Павлов шатлах байдал гэж нэрлэжээ. Өнгөц нойр бол нэг шат, гүнзгий нойр бол өөр шат юм. Тэдгээрийн хооронд олон янзын шилжилт байж болно. Үүнийг тархины биогүйдлийн муруйгаас үзэж болно.

	Хүн унтаж эхэлжээ. Орчны юм бүхэн холдсоор байна. Тархины гадрын эсүүдэд саатал аажмаар тарж байна. Бодол санаа бүрхэг, замбараагүй байна. Гадаад ертөнцийн үйл явдлууд тархинд тусгалаа олох боловч гажуудмал болсон байна. Энэ бол бодит байдлыг тусгах зүүд юм. Гаднын цочролоос үүссэн хөөрөл тархиар тарж, урьд тохиолдоод мартах шахам болсон хуучин явдлуудын ул мөрийг сэргээнэ.

	Аажмаар саатал нь тархины гадрыг улам гүнзгий хамарч, ухамсрын идэвхтэй хяналт алдагдаж, зүүд нь замбараагүй, будилаантсан шинж байдалтай болно. Энд уран зөгнөл, мөрөөдөл эрмэлзэл, хүлээлт горьдлого, өнгөрсний дуртгал, мартагдсан бодол, тохиолдсон явдлын хэлтэрхий зэрэг юм бүхэн хутгалдана. Гол ба хоёрдугаар зэргийн зүйлүүдийн, бодит ба хоосон зүйлүүдийн зааг арилахад хүрнэ.

	Павловын үзэж байснаар харааны дүр элбэгтэй зүүд нь хүний элэнц хуланцын зүүдтэй төсөөтэй юм.

	Элэнц хуланцын тархины дээд давхар буюу гадар нь хөгжлөөр буурайхан байлаа. Тэдгээр нь ертөнцтэй гагцхүү нүд, чих, үнэртэх эрхтний тусламжтайгаар дүрээр дамжуулан харилцаж байлаа. Тэдэнд хэл яриа ч байсангүй, орчин үеийн хүнд байгаа сэтгэхүй ч байсангүй. Тэдэнд зөвхөн дохионы нэгдүгээр систем байлаа.

	Тархины хөгжлийн түүхэнд түүний гадар бол хамгийн хожмын олдвор юм. Ийм учраас тэр нь хамгийн мэдрэмтгий бөгөөд тэнд саатал түргэн үүсэж, түргэн «нойрсоно».

	Тархины гадар, сааталд орсны улмаас нойрсож байгаа хүний сэтгэхүй замбараагаа алдана. Сэтгэхүй нь удирдлага, ухамсрын хяналтаа алдана. Ийм учраас дүрээр сэтгэх эртний сэтгэхүй тодорно. Хүний сэтгэхүй нь зургаар бүтээгдэх мэт болно.

	Унтах сэрэх хоёрын завсрын байдал гипнозын үед хамгийн тод илэрнэ.

	 

	«Саатал нь тарж гүнзгийрэхдээ гипнозын байдлын янз бүрийн шатыг бүрдүүлдэгт эргэлзэх зүйлгүй бөгөөд их тархинаас доош хамгийн их хэмжээгээр тарахдаа жирийн нойронд хүргэнэ» 

	 

	гэж Павлов бичжээ.

	
ТАРХИ, ТАРХИЙГ БҮТЭЭЖ БАЙНА

	 

	 

	ЗАЛУУРЧИН

	 

	Өөрийгөө танин мэдэж, сэтгэлгээний үүсэлд нэвтрэн орох нь хүний хамгийн эртний мөрөөдөл байлаа.

	Эрдэмтэд тархины ажлаас олон зүйлийг ойлгож, мэдрэлийн олон тэрбум эсийг тоолж, тархины аривчаар нугалсан атираануудын зургийг бүтээж, үг яриа ба сэтгэхүй, ой ухаан ба анхаарал, сэтгэл мэдрэмж ба дүрслэх бодол, нойр ба зүүдний нарийн механизмыг ойлгоход ойртсон байна...

	Одоо эрдэмтэд нарийн багажуудын тусламжтайгаар уураг тархин дахь холбоо, удирдлагуудын системийг илрүүлэх шинэ үе тулгараад байна. Хүн, бие махбодод болж байгаа нарийн үйлдлүүдийг математикийн, химийн, физикийн хэлээр орчуулахыг хүсэж байна.

	Уураг тархины ажил дахь «машинлаг автоматлаг чанарыг» бүр Сеченов олж ажиглажээ. Павлов, бие махбод ба уураг тархины өөрийгөө зохицуулах, засах, дэмжих, боловсронгуй болгох онцлог чанартайг ярьдаг байв.

	Хагас зуун жилийн өмнө тэрээр: «... шинэ судлаач аугаа их томьёонд яван явсаар өөрийгөө хамран багтаах болно» гэж найдвар төгөлдөр хэлж байжээ.

	Үнэхээр ч электроник, автоматик хөгжихийн хэрээр судлаачид уураг тархи ба шинэхэн машин хоёрын хооронд төсөөтэй зүйл байгааг олж мэджээ.

	Нейронууд, сэртэн, сэртэнцэр, синапсуудынхаа хамтаар 200 микроноос нимгэн транзисторуудын ажиллагааг санагдуулж байна.

	Мэдрэлийн сэртэнгүүдийн мөчирлөл нь хоорондоо холболдож хэлхэлдээд зангилаа цэг - контакт, залгагч, салгагчуудтай дамжуулах шугам шиг юм. Тэнд мэдрэлийн үйлдлүүдийн химийн урвал нуугдсан байна. Бидний дээр ярьснаар химийн томьёонуудыг аажмаар нээж уураг тархины химийн урвалуудын зургийг бэлтгэж байна. Одоохондоо гагцхүү мэргэжилтнүүдэд л ойлгогдох, цахилгаан идэвхжилтийн нарийн томьёог бүтээгээд байна.

	Хүмүүс, машины тусламжтайгаар тархийг бүрэн танихад аажмаар ойртож байна. Тархины ажлын шинэ хуулиудыг нээсээр байгаа нь өөрийн ээлжид машинуудыг улам боловсронгуй болгоход тусална.

	Тархины ажиллагааны автомат чанар, арвич чанар, зохицуулах чанарт хүмүүс ихэд гайхдаг байжээ.

	Амьд нүд фотоэлементтэй, сонсголын эрхтэн микрофонтой, хэл яриа нь чанга яригчтай төсөөтэйг эрдэмтэд олж харав.

	Сүүлийн арваад жилд олон төрлийн мэргэжилтнүүд эцсийн эцэст уураг тархи ба орчин цагийн электроны машинууд хоорондоо төсөөтэй байдаг нь залуурдлагын ерөнхий хуулиуд дээр үндэслэснийг нотолжээ.

	Долгионт далайд усан онгоц хөвж явна. Түүний ээлжийн бүртгэлд ойролцоо буудалд хүрэх замналын хөтөлбөрийг тэмдэглэжээ. Түүний залуурыг хүн барьж байгаа биш, хөлөг онгоцыг электрон багаж удирдаж явна. Мэдрэмтгий соронзонт луужин хөлөг онгоцны ялимгүй хэлбэлзлийг олж мэдээд тэрхэн даруйдаа хөлөг онгоцны ахмадын төлөвлөсөн графикийн дагуу тэнцүүлнэ. Луужингийн зүү нэг градусаар хэлбийсэн бол тэр даруйд төв залуурдлагад цахилгаан дохио ирнэ. Төв залуурдлагаас залуурын хүчний хэсэгт хариу очно. Залуур тэр дороо нэг градусаар эргэлдэж хөлөг онгоц цэх замдаа орно.

	Ийм төв залуурдлага нь уураг тархины ажилтай төсөөтэй юм.

	Хүн, тавиураас ном авах хүсэлтэй байв. Гар сарвайхад нүд нь гарын хөдөлгөөнийг дагана. Гар баруун, зүүн тийш хэт хэлбийхэд нүд тархинд дохио илгээнэ. Үүний хариуд тархины гадрын эсүүдээс гарын булчинд тушаал очиж хөдөлгөөнийг чиглүүлнэ. Энэ хөдөлгөөний тухай тархинд дахин мэдээлэл очиход номыг авна.

	Хүний хөдөлгөөн нь электрон залуурдлагын тусламж бүхий хөлөг онгоцны тодорхой чиглэл бүхий хөдөлгөөнтэй ижил биш гэж үү?

	Ийм янзаар физиологи ба техникт эргэх холбооны ерөнхий зарчим байдаг байна.

	Алинд нь ч гэсэн зорилго байгаа нь хөдөлгөөн юм. Хөлөг онгоц бол буудалд хүрэх, хүн бол тавиуртай номд хүрэх зорилготой юм. Үүнд яаж хүрэх вэ? Хөлөг онгоцны залуур хүний булчин хоёрт «тушаал» илгээж байна. Энэ бол залуурдлагын мэдээлэл юм. «Тушаалыг» биелүүлсэн тухай эргэж мэдээлэл ирнэ.

	Залуурдлагын ерөнхий хуулийг судалдаг тусгай шинжлэх ухааныг кибернетик гэнэ. Грекээр «кибернес» гэдэг нь залуур гэсэн үг юм.

	Эргэх холбооны зарчим тархины ажилд бүүр боловсронгуйгаар төлөвлөгджээ. Одоо хүмүүс үүнийг техникт эргүүлэн хэрэглэж байна.

	 

	 

	ТАРХИНЫ ТУСЛАГЧ НАР

	 

	Эрдэмтдийг амьд тархины маягаар машин зохиох мөрөөдөл эзэмджээ. Тийм машин нь хүний хөдөлмөрийг хөнгөвчилж, оюун ухааны ажлыг улам боловсронгуй болгох юм.

	Хүмүүс, биеийн хүчний ажлыг хөнгөвчлөх машин цөөнгүй бүтээсэн байна.

	Эрт цагт хүмүүс газрыг хүрзээр ухаж модон анжсаар сийрэгжүүлж, эргүүлэг эргүүлж, чиргүүлэг чирч байв.

	Дараа нь хүн хөдлүүр бүтээжээ. Бүүр хожим автомат механизмтай машин бий болов.

	Одоо хүмүүсийн булчин хэмжээлшгүй хүчир ажлаас чөлөөлөгджээ. Хүн, гарынхаа хөнгөн хөдөлгөөнөөр хөшүүрэг эргүүлж товч дарах болов. Автомат суурь машинууд, бүхэл бүтэн заводууд, аварга том цахилгаан станцууд ингэж ажиллаж байна.

	Гал оволзон буй ган хайлуулах зуухны дэргэд ч, газар дор ч, далайн ёроолд хөдөлмөр хөнгөвчлөгджээ.

	Машинууд нь бидний мэдрэх эрхтнийг улам урт бөгөөд боловсронгуй болгож байна. Электрон багажууд нь тэнгис далай болон огторгуйн гүнд нэвтрэн орох, гэрэл нь манай энд хэдэн жилийн дараа ирэх, алсын одод дээр юу болж байгааг харахад тусалж байна.

	Одоо хүн өөрийгөө залуурдах машин бүтээж байна. Машины бие хэсгүүдийг автоматаар зүлгэж, металлыг огтлох өрөмдөх болсон байна.

	Жижиг бие ангиудаас машин өөрөө өөр машиныг цуглуулж байна. Хүн түүнд зөвхөн хөтөлбөрийг өгч гүйцэтгэлийг шалгаж байна. Ингэж, оюун ухааны ажлыг ч гүйцэтгэдэг машин бий болсон байна.

	Тооцооны машинууд бий болоод байна. Хүн түүнд ажиллагааны хөтөлбөрийг өгнө. Даалгавар нь машины тоо томшгүй олон үүрүүдээр орж, хүн бэлэн хариулт авна. Машинд өөрт нь тохирсон машины «ой ухаан» байдаг гэж ярилцана. Машин нь шинэ үг томьёо эрж, алдаагаа залруулна.

	Шатар тоглодог, нэг хэлнээс нөгөөд орчуулдаг, хөгжим шүлэг зохиодог машинууд бий.

	А. В. Вишневскийн нэрэмжит мэс заслын хүрээлэнд «Урал-2» гэдэг электрон тооцооны машин ажиллаж байна. Тэр нь зүрхний өвчний оношийг тогтооход эмчид тусална. Өвчин бүр ганцхан шинж тэмдэгтэй байдаггүй. Эмч хүн тэр бүгдийг тогтооход төвөгтэй, харин машины «ой ухаан» арай боловсронгуй юм.

	Анхандаа машин дээр олон мэргэжилтнүүд ажиллаж байлаа. Зүрхний тавин өвчнийг сонгон авч, тэдгээрийн олон зуун шинж тэмдгийн жагсаалт гаргажээ. Ямар өвчний үед ямар шинж тэмдэг байдгийг эмч машиндаа «хэлж» өгсөн байна. Машин нь зөв онош тогтоох хамгийн төвөгтэй ажилд тус болж байна.

	Одоо өвчилсөн зүрхэнд тохируулан хэм хэмжээний электрон хөдлүүр зохион гаргажээ. Удахгүй, электрон механизм ба хүлээн авах антен бүхий бяцхан хайрцаг зохион бүтээх болно. Түүнийг зүрхний булчинд оёсон цагт цахилгаан долгионы тусламжтайгаар зүрхний ажиллагааг залуурдах болно.

	Өвчилсөн уушгийг өөр машинууд орлоно.

	Хэл яриаг идэвхжүүлэх багаж бий болно. Ярьдаг уншдаг машинууд бүтээж, тэдгээр нь дүлий, сохор хүмүүсийн амьдралыг хөнгөвчилнө.

	Эрдэм мэдлэг түргэн өсөж байна. Шинэ шинжлэх ухаан олширч байна. Тэдгээрийн өгөөмөр ололтыг хүний оюун ухаан барьж байх боломжгүй болжээ. Машинууд хүний анхаарлыг хөнгөвчилж байна. Оюун ухааны эрдэнийн сан ой ухааныг хөнгөвчилж байна.

	 

	 

	УХААНТАЙ МАШИНУУД

	 

	Эрдэмтдийн ухаан бодол урагшилсаар байна. Хэрэв «Ухаантай» машин бүтээвэл яах вэ? Машин маань болзолт рефлексийн хуулиар амьдарч чадах уу? Түүний амьгүй биед амьд тархины ажиллагаанд төсөөтэй зүйлийг бүтээж болох уу?

	Энэ асуудалд английн инженер, эмч Грей Уолтер сонирхолтой ханджээ.

	Түүний өрөөн дотуур бяцхан араатан гүйж явна. Тэр нь яст мэлхийтэй ойролцоо юм.

	Тэрээр саадад тулгарч зогссон боловч ухарсангүй. Саадын ирмэгийг тэмтэрч үзээд хэд дахин ухарч, төчнөөн дахин урагшилсаар эцэст тойрох замыг олсон байна. Дараачийн удаа тэрээр төөрч мунгинахгүй, итгэлтэй хөдлөх болсон байна.

	Энэ яст мэлхий ямар бүтэцтэй вэ?

	Грей Уолтер фотоэлемент, аккумлятор, цахилгаан хөдлүүр, электрон чийдэн, залгагч багажуудын тусламжтайгаар шугам зургийн дагуу тэр гайхалтайг яст мэлхийн «бие махбодыг» бүтээжээ. Түүнийг товчоор буюу хөшүүргээр залуурддаггүй. Тэр өөрөө өөрийгөө залуурддаг байна.

	Яст мэлхий өрөөн дотуур явахдаа туршлага хуримтлуулах адил ажээ. Түүнийг хүүхдийн жирийн тоглоомын яст мэлхийтэй зүйрлэж үзье л дээ. Тоглоомын мэлхий гүйж яваад саадад тулгарч зогсоно. Энэ мэлхий явах замаа өөрөө сонгож байна.

	Зөвлөлтийн эрдэмтэд янз бүрийн «авир төлөвтэй» яст мэлхийг бүтээжээ. Нэг нь хэд хэдэн цагаар сандал доогуур суудаг байна. Хоолны дохио - чийдэнг залгамагц аль нэгэн буланд хоргодож, харанхуй болохыг хүлээх мэт. Нөгөө мэлхий нь гэрлийг мэдрэх боловч байнга хөдөлж байна.

	Зарим үед мэлхийнүүд өрөөн дотуур аялсаар яваад хоорондоо уулзана. Нэг нь нөгөөдөө ойртож зогсоод дараа нь ухарч дахин ойртож, бүжиглэх мэт болно.

	Одоо ухаантай машины тоо олон болоод байна. Киев хотод академич В. М. Глушков, эрэгтэй хүний хөргийг эмэгтэйнхээс ялгадаг машин хийсэн байна. Үйлдвэрүүд дээр тооцооны боловсронгуй машинууд ажиллах болжээ. Зарим нь тоо тоолохдоо хамгийн авьяаслаг тоочноос олон мянга дахин түргэн юм.

	Машин «ой ухаанаар» илүү байна. Түүнд өгөгдсөн төвөгтэй томьёо, он сар, үйл явдал, гадаад үг зэргийг цөмийг тогтоож байна. Хүний ой ухаан тийм арвин их баримт сэлтийг багтааж чадахгүй тул лавлах, толь, тэмдэглэлийн дэвтэр хэрэгтэй болно.

	Ингэхлээр машин нь аль нэгэн хүнийг орлож чадах болжээ. Гэтэл тэр маань үнэхээр сэтгэж байна уу? өөрөө өөртөө зорилго тавьж чадах уу? 

	Гэвч хөтөлбөрийг нь хүн хийж машинаа ажиллуулж байна.

	Хүний сэтгэлгээ нь нарийн замыг даван туулна. Сэрлээс ухагдахуунд хүрнэ. Тодорхойгоос дүгнэлтэд хүрнэ. Гэтэл машин яаж «сэтгэдэг» вэ?

	Машиныг, жишээ нь шатар тоглоход сургаж болно. Түүний ой ухаан гарамгай сайн, эцэж ядрахыг мэдэхгүй «биеийн байдал», «сэтгэл санаа» нь өөрчлөгдөхгүй. Машины бодлыг тоглолтоос яаж ч хөндийрүүлж болохгүй. Ямар ч алдартай шатарчин байлаа гэсэн «самгардаж» болно. Машин хэзээ ч самгардахгүй.

	Машинтай тоглосон шатарчин түүний уран тоглолтыг гайхаж байна. Гэвч машин тоглолтоо задлан шинжилж чадахгүй. Түүний нүүдэл голдуу тогтмол бөгөөд санаандгүй шийдвэр гаргаж чадахгүй юм.

	Машинд уураг тархинаас сурах юм олон байна. Уураг тархи нь сая жилийн туршид хөгжиж, үзэгдээгүй боловсронгуй болжээ. Тэнд хүндээрээ хоёр килограмм хүрэх, 14 тэрбум орчим эс ажиллаж байна. Электрон чийдэн нь хэмжээгээр мэдрэлийн эсээс олон мянга дахин их юм. Машин бүхэлдээ тонн орчим болно.

	Тархинд байгаа шиг тийм олон ажлын электрон эсүүдтэй машин бүтээе гэвэл хэмжээ нь гацаа тосгоноос илүү болох юм.

	Машиныг байн байн засварлаж байх хэрэгтэй. Нэг электрон чийдэн ажиллахгүй бол машин бүхэлдээ жагсаалаас гарна. Тархинд бол элдэв боломж маш олон байна. Мэдрэлийн нэг эс өвдөхөд нөгөө нь нөхнө. Хүний уураг тархи нь ажиллахдаа машинаас илүү найдвартай.

	Хүний сэтгэл мэдрэмжийн гүнзгий, нарийн, дүрслэн бодохын өгөөмөр баян авьяас чадвар алиныг тэр гэх вэ?

	Гадаад хэлнээс машинаар орчуулсан утга зохиолын орчуулгад зөв юм нь хэтэрхий олон байдаг. Зохиогчийн машинд үл өртөгдөх сэтгэлийн хөдөлгөөн алга болж, үгийн уран утга алга болно. Машинаар зохиосон хөгжмийн аяд юм бүгд нь хэзээний танил юм шиг болчхоод өвөрмөц шинж үзэгдэхгүй болно.

	Глинка, Григ, Чайковскийн хөгжим шиг ая зохиож чадах машин хаа байна?

	Эрдэмтэд одоо арай боловсронгуй машин зохиох гэж хүсэж байна. Электрон чийдэнтэй биш, ион чийдэнтэй машин бүтээх гэж олон эрдэмтэд бодож байна. Тэгвэл хэмжээ нь багасаж эвдрэх нь цөөрнө. Амьд тархины эдтэй төсөөтэй машиныг бүтээхийн тулд эрдэмтэд мэдрэлийн эсийг дахин дахин судалж байна.

	Саявтархан Цюрихийн их сургуулийн уураг тархины хүрээлэнд шоргоолжны тархийг судлах ажилд оржээ. Хөндлөн огтлол нь 0,64 миллимикрон хүрэх тэрхүү тархины мэдрэлийн эсийг 600 000 дахин өсгөх электрон машинаар судлах болжээ. Эхлээд шоргоолжны тархийг тусгай шилэн хутгаар 12 800 хэсэгт зүссэн байна. Уураг тархи бүхлээрээ алган дээр тавьсан мэт харагдах болжээ. Тэнд 1 00 000 орчим нейрон тоолжээ. Эрдэмтэд тийнхүү энэ бяцхан тархийг судалж байгаа нь шоргоолжны зохиомол тархи хийх зорилготой юм.

	Цюрихийн эрдэмтэд энэ бол судалгааны анхны алхам гэж бодож байв. Тэд нийлэг эсийг бүтээж, «зохиомол тархи» хийхээр шийдсэн байна. Ийм тархи хүнийхээс боловсронгуй болж хүнд үнэт тусламж хүргэж чадах юм. Гэвч энэ нь одоохондоо мөрөөдөл хэвээр байна.

	Хүний уураг тархи машинаар солигдох цаг ирэх үү? Тэр нь хүн шиг сэтгэж, бүтээж, мэдэрч чадах уу? Үүнд яв цав хариулт өгч болно. Машин нь хэзээ ч хүний хөтөлбөрөөр ажиллах болно. Тэдгээрийн хамгийн «ухаантайд» хүн хөтөлбөр өгсөн хэвээр үлдэнэ.

	«Ухаантай» машинуудын тухай Эйнштейн ингэж хэлсэн: 

	 

	«Машин юу ч хийлээ гэсэн, ямар ч хамаагүй асуудал шийдэх боллоо гэсэн, хэзээ ч ганц ч асуудлыг өөрөө тавих чадалгүй болно». 

	 

	Энэ үнэн үү?

	Саяхан Украины шинжлэх ухааны академийн кибернетикийн хүрээлэнд тооцооны шинэ машин хийжээ. Тэр нь түрүүчийнхээс ялгаатай болжээ.

	Энэ машин, өөр тооцооны машины бүтцийг тооцоолж чадах юм. Гэтэл энэ маань өөрөө хөтөлбөрөө зохионо гэсэн үг үү? Энэ асуудалд нэгэн гүн ухаантны хариулсан нь: 

	 

	«Тэдний өмнө зохион бүтээгчдийн тавиагүй зорилтыг өөрөө өөрийн өмнө тавьж чадах машин хараахан байхгүй. Учир нь өөрөө өөртөө ажлын хөтөлбөр зохиодог машин бол хөтөлбөрчлөл нь өөрөө хөтөлбөрчлөгдсөнөөс болж байгаа хэрэг» 

	 

	гэжээ.

	Эрдэмтэд их ажил хийх хэрэгтэй болж, тэднийг олон нээлт хүлээж байна. Тэд хачин чамин машин олныг бүтээх болно. Гэвч машин нь өөрийгөө бүтээгчээс өндөрт мандаж чадахгүй. Тэгэхдээ харин эрдэмтдийн бүх нээлтүүдэд хамгийн гол нь өөрийгөө гүнээ танин мэдэхэд туслах болно.

	 

	«Хүний дээд эрхтэн - уураг тархины тухай нарийн, бүрэн эрдэм мэдлэг бидний жинхэнэ хүртээл болж, үүний хамтаар хүний аз жаргалын бат суурь болох цагийг итгэлтэй, тэсвэртэй хүлээж болно» 

	 

	гэж Павлов хэлжээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

